
PREDGOVOR 


Uzbuđenja doživljena u kinematografu, gorljive razgovore nakon 
filmske predstave, maštanja i razmišljanja potaknuta filmom ra- 
zara u trenutku jedna jedina riječ - tehnika! »Film, to je tehnika« - 
uporno se ponavlja od pojave tog izuma i ništa nije djelotvornije u 
kvarenju gledaočeva oduševljenja, osporavanju vrijednosti film- 
ske umjetnosti i cjelokupnog značenja filmske djelatnosti od ovih 
nekoliko riječi. Slično je i s onim koji se pokuša baviti filmom: 
često se naime čini da je najgore u vezi s filmom činjenica da ga 
valja snimiti. Moramo se služiti kojekakvim »tehnikalijama«, ka- 
merom, reflektorima i kakvim li sve drugim pomagalima, različitim 
predmetima što se zbog snimanja donose i umeću u svijet koji 
inače daleko bezbrižnije dijele onaj što snima i ono što se snima. 
A ti su predmeti vrlo složeni, imaju i neku svoju tvrdoglavu volju, 
smetajući jednako pjesniku i pedantu. A onda opet, kad se nešto 
već snimi, snimka se otprema u laboratorij, pa se dosta dugo čeka 
objelodanjenje ishoda snimanja. Potom treba, da bi se od cijeloga 
posla makar nešto vidjelo, pronaći projektor, spravu koja snimku 
može pokvariti, to više što se i sama kvari... Na kraju, nakon što 
smo vidjeli prvi vlastiti snimak, sve ambicije mogu splasnuti, 
ponekad nastupa i trajno razočaranje, samim sobom ili, u manje 
potresnom slučaju, s već prije omraženom filmskom tehnikom. 

Ipak sva ova neprijateljska priča o filmskoj tehnici i priča o 
turobnoj Odiseji jednog filmskog snimka može i privući, postati 
izazovom. Prozaični svijet »šarafa«, brojeva, tehnike očigledno je i 
pored njihove krutosti i shematičnosti ujedno i svijet sa zonama 
tajni, misterija, lako mogućih iznenađenja, obmana i mistifikacija. 
Postoje u toj disciplini trenuci kad se zbunjenom nade ne samo 
»pjesnička duša« nego i praktičareva sigurnost; pored onoga što 
se može lako racionalizirati postoji u toj sferi i mnogo toga što 
izmiče rutinskim procjenama. Taj spoj mehaničkog i krajnje eg- 
zaktnog s poetičnim i nepredvidljivim, spoj što je u temelju film- 
skoga kazivanja i filmske umjetnosti možda nekome simbolizira i 
epohu u kojoj živimo! 

Da bi se zagospodarilo tim područjem, potrebno je najprije 
neizostavno ovladati filmskom fotografijom, filmskim »pisanjem 
Svjetlošću«. Ta svojevrsna moć i vještina raspolaganja sa svjet- 
lošću ima svoju povijest. A najprije se razvila kao fotografija 
(»sama« fotografija, ona »nefilmska«), da bi zatim ona filmska od 
nje preuzela sve što joj je potrebno. Nastao je izum koji nazivamo 
filmskom kamerom, stroj što ga treba proučiti kako bi ga se uopće 
moglo rabiti, ali vrijednost njegove uporabe ubrzo se pokazuje 
»bespredmetnom«, izvorom pogrešaka i razočaranja, ukoliko 
onaj koji njime rukuje doista ne zna kako ga treba rabiti, ako 
ujedno i ne zna kako može pomoću njega staviti svjetlost u službu 
svojih želja. Prije svega treba zapravo spoznati kako i kakvom 
svjetlu izložiti ono što se snima, a istodobno treba znati i koliko 
treba snimano izložiti svjetlosti. A kad to spoznamo, učinili smo 
presudni korak u susretanju s filmom, nestaje pomalo strah od 
filmske tehnike, pa se shvaćanjem njezinih mogućnosti i zakoni- 
tosti na kraju i oslobađamo njene krutosti. 


Ovaj posljednji ulomak već je i pojednostavnjeni osvrt na 
sadržaj knjige koja se nalazi pred čitaocem. Budući da je ovo 
područje znanstvenog istraživanja nezaobilazno u razmišljanju i 
bavljenju filmom,  »Filmoteka 16« pruža svojim čitaocima ovo 
djelo Nikole Tanhofera, poznatog snimatelja i režisera, profesora 
Akademije za kazalište, film i televiziju u Zagrebu. 


Ante Peterlić 


UMJESTO UVODA 


Smatra se da kinematografija ima rijetku privilegiju: ima svoj 
rođendan. Došlo je do toga navodno na sasvim romantičan način, 
u noći 13. siječnja 1895. Te je noći Louis Jean Lumiere, tvorničar 
iz Lyona, pateći od grozničavih snova i migrene riješio sva esenci- 
jalna tehnička pitanja kinematografije. Kasnije je stariji brat Augu- 
ste, pričao: Mon frere, en une nuit, avait invente le cinemato- 
graphe - moj brat je jedne noći izumio kinematografiju! 

Tvrdnja o rođendanu i glavobolnoj noći svakako je ponešto 
pretjerana. Da nije bilo cijele plejade malih i velikih izumitelja i 
eksperimentatora, učenjaka i vašarskih šarlatana, sitnih lopova i 
lordova, cijele legije ljudi koji su svijetu darovali fotografiju i 
mehaniku, sigurno je da bi ime Lumiere ostalo nepoznato. No, 
bilo kako bilo, godine 1895. patentiran je izum pod brojem 
254 032, a pod nazivom: »Kinetoscope de (en) projection«. Ka- 
snije je to ime zamijenjeno nazivom »Cinematographe«, pa je tako 
izum dobio ime koje nosi do današnjeg dana. 

Bio je to mali, jednostavan, prenosivi stroj koji je istodobno 
služio snimanju, kopiranju i prikazivanju filmova. Sva tehnička 
rješenja koja su tada zamišljena, nisu se izmijenila do danas: 
perforirana 35 milimetarska vrpca', mehanizam hvataljke, rotira- 
jući sektor, a nadasve, kopiranje i projiciranje istom metodom kao 
i snimanje. Sve kao danas. A kada je 28. prosinca 1895. priređena 
prva javna predstava ovog čudesnog izuma (bilo je to u indijskom 
salonu Grand Cafea, na Boulevard des Capucines, u Parizu), 
znatiželjnoj je publici naplaćivana ulaznina od jednog franka - i 
opet kao danas. 

Mnogi povjesničari smatraju da braći Lumiere pripada slava 
isključivo tehničkog izuma. Medutim nisu li upravo oni snimili 
prve reportaže (L' arrivee d'un train en gare), prve igrane filmove 
(L' arroseur arrose), pa čak i prvi obiteljski film (Le repas de bebe). 
Očito je dakle da njihove zasluge za današnju kinematografiju ne 
ostaju samo na razini tehničkoga. 


Perforacija na vrpci braće Lumiere bila je drugačijeg oblika i rasporeda 
od standardne. 

Braća Louis Jean Lumičre (1864-1948) i Auguste Marie Nico- 
las Lumiere (1862-1954), bili su dobrostojeći vlasnici tvornice 
fotografskih proizvoda u Lyonu. Otac, Antoine, bio je fotograf, pa 
su tako i sinovi odrasli u profesiji. Poznavali su radove Edisona, 
Anschutza, Reynauda, Mareya, Le Princea, a vjerojatno i mnogih 
drugih vizionara i izumitelja. Mlađi brat Louis, bio je naklonjen 
umjetnosti. Neko se vrijeme kolebao da li da se posveti likovnim 
umjetostima ili nauci. Svakako, zna se da su do one slavne noći 
1895. radili oko pola godine istražujući i pripremajući teren za svoj 
IZUM. 

Stekli su neprolaznu slavu velikih izumitelja, iako su u duši 
bili genijalni svaštari. Premda su došli najbliže današnjem kon- 
ceptu kinematografije, oni su svoje čedo na kraju zanemarili, 
vrativši se svom laboratoriju iz kojeg je izišla cijela hrpa najneo- 
lide. 

Cesto im se zamjera što svoj izum nisu dovoljno ozbiljno 
shvaćali. Evo riječi koje je zapamtio snimatelj Mesguich, kada su 
braća Lumiere s njim sklapala ugovor: 

- Znate, zaposlenje koje vam nudimo nema budućnosti, ali 
shvatite ga kao cirkusku vještinu. Senzacije koje ćete pobuđivati, 
trajat će pola godine, možda godinu, ili nešto više, ili nešto 
manje... 

O ovim riječima neka razmišljaju skeptici. 

Pri spomenu imena braće Lumiere skinimo šešire. 


PRVI DiO 


MALA POVIJEST 
KINEMATOGRAFSKIH 
IZUMA 


Ako pokušamo dati enciklopedijsku definiciju kinematograf- 
ske tehnike, onda možemo reći da je to tehnika snimanja i repro- 
duciranja kinematografskog dijapozitiva, nastalog na fotograf- 
skim principima, u cilju postizanja iluzije kretanja u prostoru i 
vremenu. Naziv je došao od grčkog kinema, nematos, što znači 
kretanje i grafo - pišem. Uz ovakvu prostorno-vremensku sliku, 
danas se obično snima i zvuk, radi što potpunije iluzije događanja. 


Povijest kinematografije može se podijeliti na tri perioda. 


Prvi pokriva vrijeme od 50 godina (1824-1874). U njemu se 
vrše prva znanstvena opažanja iz kojih će kasnije kinematografija 
crpsti vitalne sokove za svoj razvoj. Istodobno se pojavljuju i 
igračke inspirirane tim opažanjima. 


Drugi period, koji traje 20 godina (1874-1894), značajan je 
zbog razvoja posebnog vida fotografije, koja je tada zakoračila 
već prema svojoj zreloj dobi: to je vrijeme kronofotografije, foto- 
grafije u vremenu. Ovaj period završava se definiranjem izuma 
kinematografije, koji se u svojoj osnovi nije promijenio do danas. 


Treći period traje od 1894. do današnjih dana. U početku je 
karakterističan po eksplozivnom razvoju izražajnih sredstava 
filma i njegove komercijalizacije, a kasnije po usavršavanju kine- 
matografske tehnike: zvučnog filma, filma u boji i novih projekcij- 
skih tehnika. Ova kasna faza usko je vezana s poviješću filma-um- 
jetnosti i filma-industrije. 


Od svojih najranijih dana čovjek pokušava reproducirati svi- 
jet kretanja. U početku su to bile sjene ruku što ih vatra baca na 
stijene pećine, a kasnije igra sjena, poznata od pradavnih vre- 
mena na Dalekom istoku. Prvi korak prema pojmu suvremene 
kinematografije dogodio se pojavom laterne magike u 17. sto- 
ljeću. 

Prva znanstvena opažanja i vrijeme igračaka 


Industrijska revolucija 19. stoljeća i era mehanizacije dovela 
je s jedne strane do naglog razvoja znanstvene psihologije, a s 
druge do konstrukcije različitih aparata koji su omogućili mjerljive 
opservacije i dali odgovore na specifična pitanja s područja psi- 
hologije i fizike. Tadašnjeg je učenjaka posebno zanimao odnos 
iskustva i fizikalnog svijeta. Ubrzo je otkriveno da se osjetila mogu 
varati na nebrojene načine i skinut je veo tajanstvenosti s mnogih 
prastarih iluzija. Primjećeno je kako oko i um mogu pogriješiti u 
interpretaciji senzornih informacija, pa je tako, među ostalim, 
ustanovljen fenomen prividnog kretanja, to jest dojam kontinuira- 
nog kretanja stvoren pomoću isprekidane stimulacije vidnog su- 
stava. Kada je to shvaćeno, stvoren je zametak najvećeg mas 
medija - filma, a kasnije i televizije. 

Počelo je 1824. godine kada je Peter Mark Roget, pred 
engleskim Kraljevskim društvom (Royal Society) pročitao svoj 
članak »Perzistencija vida obzirom na pokretne objekte« (The 
Persistens of Vision With Regard to Moving Objects). Ovaj je 
članak izazvao pažnju istaknutih znanstvenika, od kojih su se Sir 
John Herschel i Michael Faraday bavili sličnim istraživanjima. 
Roget, tada poznati matematičar, primijetio je naime, da paoci 
kotača, promatrani kroz uski prorez najednom zaslonu, pri stano- 
vitim svjetlosnim razinama, izgledaju nepokretni, iako se kotač 
okreće. Iztoga se moglo zaključiti da se percepcija kratkih svjetlo- 
snih stimulusa ne odvija onako kako to na prvi pogled izgleda: 
percepcija »kasni« za izvjesno vrijeme, a oko na stanovit način 
»pamti« svjetlosne podražaje. Ovaj novootkriveni fenomen na- 
zvan je perzistencija ili upornost vida. 

Uskoro su se pojavile igračke koje su spretno iskorištavale 
ovu iluziju: engleski liječnik John Ayrton Paris proizvodi 1825. 
godine thaumatrope, igračku koja se sastoji od pločice s vrpcom i 
po jednom slikom na svakoj svojoj strani. Na jednoj strani nacr- 
tana je na primjer ptica, a na drugoj krletka. Kada se pločica, 
povlačena uzicom brzo okreće, izgleda kao da se ptica nalazi u 
krletki. 

LILI 


Slika 1 
Thaumatrope, igračka Johna Ayrtona Parisa iz 1825. godine 


Znanstvenicima koji se bave ovim fenomenom pridružuju se 
novi: Joseph Antoine Plateao, sa sveučilišta u Gentu (istočna 
Flandrija), i Simon Ritter von Stampfer u Beču. Svi oni gotovo 
istodobno otkrivaju mogućnost promatranja serije slika koje 
predstavljaju faze nekog pokreta, te njihovo sjedinjavanje u ne- 
prekinuto kretanje. Slike su obično bile poredane u kronološke 
sekvence uz rub jednog diska, a gledale su se kroz prorez na 
jednakom disku, montiranom na istoj osovini s prvim. Naprava se, 
dakako, mogla brzo okretati. Tako nastaje cijeli niz popularnih, 

porodičnih igračaka. | sam Plateau je 1832. godine napravio takvu 
igračku, nazvavši je phenakistiscope, dok je Stampfer svoju na- 
zvao stroboscope. Slijedi niz izumitelja koji dalje razvijaju ovaj 
princip: engleski matematičar W. G.Horner sa svojim zoetropom 
(1834) i francuski optičar Molteni, koji postiže izvjesne uspjehe s 
projekcijskom verzijom ovakve naprave, upotrijebivši transpa- 
rentni disk sa slikama i rotacijski zaslon s prorezima. 

Godine 18538. filmska se povijest približava i našim grani- 
cama. Austrijski artiljerijski oficir, barun Franz von Uchatius, tako- 


Slika 2 
Barun Franz von 
Uchatius (1811-1881) 


đer kombinira transparentni disk sa slikama i laternu magiku, 
kojom projicira pokretne slike na platno. Kapacitet njegova stroja 
očito je bio ograničen na kratki ciklus nekog pokreta, ali dovoljan 
da proizvede mnogo uzbuđenja u carskoj prijestolnici. Primjenom 
intermitentnog (isprekidanog) smjenjivanja slika u laterni magici, 
učinjen je veliki napredak i glas o tome brzo se širi. Uskoro 
londonski tehničar L. S. Beale i optičar W. C. Hughes projiciraju 
pomoću laterne magike (1884) seriju slika u kratkim vremenskim 
razmacima, jednu po jednu, dok pokretni zaslon zasjenjuje zam- 
jenu. Svoj su izum nazvali choreutoscope. 

Tehnički savršenije rješenje ovog problema našao je Francuz 
Emile Reynaud, predstavljao, slikar i izumitelj. Ime njegovoj na- 
pravi bilo je praxinoscope a u njoj je jedan bubanj, obložen 
ogledalcima, služio optičkoj stabilizaciji slike koja se nalazila na 
vrpci što se kontinuirano kretala ispred jake svjetiljke. Ovaj se 
princip i danas upotrebljava na montažnim stolovima. S usavrše- 
nim primjerkom svog stroja Reynaud prikazuje rukom crtane slike 
u Theatre Optique od 1892. do 1900. Tako Reynaud postaje prvi 
koji duže vrijeme iskorištava svoj izum na čisto komercijalnoj 
osnrovi. 


Slika 3 
Praxinoscope, naprava Emilea Reynauda 


Dok Reynaud još uvijek crta rukom prve metre filmske vrpce 
(na taj način postaje jedan od preteča crtanog filma), polako ali 
sigurno, u povijest filma ulazi fotografija, lako nakon 1830. godine 
fotografiju možemo smatrati svršenim činom, proći će još cijelih 
dvadeset godina do pojave prve kolodijske mokre ploče (Frederic 
Scott Archer, 1851), koja će omogućiti dovoljno kratke ekspozi- 
cije. Duga ekspozicija i nedostatak podloge koja bi bila dovoljno 
dugačka i fleksibilna, onemogućavali su naime sve pokušaje da se 
fotografskim sredstvima registrira kretanje. 

Rezultat pojave suhe želatinske fotografske ploče (može se 
smatrati da je prve ovakve ploče počeo proizvoditi londonski 
fotograf John Burger, 1873), ogledao se u činjenici da je sve više 
znanstvenika čiju pažnju privlače otkrića na ovom polju, sluteći da 
bi im novoskovani termin kronofotografija, to jest snimanje foto- 
grafija u pravilnim vremenskim razmacima, mogao biti od pomoći 
pri njihovim istraživanjima. 

Vrijeme kronofotografije 


Prvi koji je praktično primijenio kronofotografiju u svrhu 
znanstvenog istraživanja, bio je Pierre Janssen, francuski astro- 
nom, norveškog porijekla. On 1874. godine konstruira svoj poz- 
nati fotografski revolver. Neobična naprava više sliči topu nego 
revolveru, ali pomoću nje Janssen uspješno snima prelazak Ve- 
nere preko Sunca u seriji fotografija raspoređenih uz rub okrugle 
fotografske ploče. 

Vjerojatno upoznat s Janssenovim pokusima, engleski od- 
vjetnik Wordsworth Donisthorpe, patentira 1876. metodu eksponi- 
ranja ploča u brzom slijedu, kojom je moguće analizirati pokrete. 
Svoje serije fotografija prikazuje na već poznatom zoetropu, a 
1878. predlaže kombinaciju svog izuma s fonografom Amerikanca 
Edisona, koji već pune dvije godine uzbuđuje svijet »konzervira- 
nim zvukom«. Odvjetnika sve više zaokuplja ideja da bi na taj 
način mogao snimati i prikazivati cijele dramske produkcije. Ali 
njegove su vizije još uvijek bile daleko ispred njegova doba. 

Sada se fokus povijesti opet seli preko Kanala u Francusku. 
Ovdje, u Parizu, fiziolog Etienne Jules Marey, 1882. godine po- 
moću svoje naprave, kojoj je dao ime fotografska puška, analizira 
pokrete ptica u letu. Pri tome je svakako koristio Janssenova 
iskustva i svojom je napravom mogao u toku jedne sekunde 
snimiti do dvanaest sličica na okruglu fotografsku ploču. Radeći 
brižljivo na usavršavanju svojeg izuma, uskoro krhku i nespretnu 
staklenu ploču zamjenjuje, 1888. godine, papirnatom vrpcom. 
Netom prije toga tu je vrpcu stavila u prodaju tvrtka Eastman, za 
fotografski aparat Kodak, ime koje se tada prvi put pojavilo u 
svijetu. 


Slika 4 
Serija fotografija snimljena Mareyevom puškom. 

Slika 5 
Mareyeva fotografska puška 


Mareyeva naprava mogla je snimati do 20 fotografija na 
sekundu, a vrpca se kroz nju kretala brzinom od 0.8 do 1.6 metara 
na sekundu. 

Na prvi bi pogled moglo izgledati da je Marey stvorio prvu 
pravu kinematografsku kameru: njegova je naprava snimala na 
fleksibilnu vrpcu, doduše papirnatu, koja se kretala pomoću neke 
vrste intermitentnog mehanizma. Ali trebalo je riješiti još mnoge 
bitne stvari. Vrpca mora biti providna da se s nje mogu projicirati 
dijapozitivske slike i perforirana da bi se one nalazile na ekvidi- 
stantnim razmacima. Mareyev kronofotografski aparat bio je još 
daleko od toga da bude kinematografska kamera. 

Gotovo se istodobno, s druge strane oceana, u Kaliforniji 
pojavljuje jedno ime koje ni jedna povijest kinematografije neće 
moći zaobići: EdweardJ. Muybridge. 

Ako netko u životu tri puta promijeni ime, mora da će se kad 
tad proslaviti, ako već ne sudskim procesom, ono barem blistavim 
uspjehom u svijetu spektakla. Takav je upravo čovjek o kome je 
riječ: rodio se u Engleskoj 1830. godine kao Edward James 
Muggeridge, pojavio se 1850. u Americi kao Edward Muybridge, 
da bi umro kao Edweard Muybridge 1904. godine. Ne zna se gdje 
je učio fotografski zanat, tek 1860. je već poznati fotograf na 
pacifičkoj obali. 

Nekako u to doba Leland Stanford, jedan od graditelja cen- 
tralne pacifičke željeznice, bivši guverner Kalifornije, željeznički 
magnat i strastveni ljubitelj konja, na svom ranču Polo Alto, 
razmišlja da li konj u trku ima na čas sve četiri noge u zraku ili ne. 
Ne zna se koju je varijantu bogataš zastupao, ali svakako se našao 
čovjek koji je tvrdio suprotno. Bio je to neki Frederick MacCrellish 
koji je spremno prihvatio okladu u 25 000 dolara. Suma je bila 
golema i svakako je trebalo pribaviti valjane dokaze. Izbor je pao 
na Muybridgea da fotografijom dokaže tko je u pravu. (Ova je 
legenda ponešto sumnjiva. Neki Stanfordov biograf tvrdi da Stan- 
ford nikada nije bio naklonjen okladama, a i dajest, ne bi se kladio 
upravo sa svojim najljućim neprijateljem MacCrellishem.) 

ik. 


Slika 6 
Edweard Muybridge 


Bilo kako bilo, Muybridge se daje na posao. Stanford mu 
stavlja na raspolaganje inženjera na centralnoj pacifičkoj željez- 
nici John D. Isaaksa, koji mu treba pomoći pri rješavanju tehničkih 
problema. 

Muybridge i Isaaks postavljaju 24 fotografska aparata, pore- 
dana jedan do drugog, uz trkaču stazu. Električki kontroliran, 
giljotinski zapor svakog aparata povezan je uzicom razapetom 
preko staze. Konj u punom trku ili galopu, trga uzice nogama i 
tako redom okida zapore aparata (slika 8). 

Slika 7 
Baterija kamera spremna za snimanje konja u galopu na rancu Polo 


Alto. 

Sve se to događa 1878. godine i Muybridge se u svojim 
eksperimentima služi mokrim kolodijskim pločama, čija je osjetlji- 
vost premala za tako kratke ekspozicije kakve su njemu potrebne. 
Pokusi se na neko vrijeme prekidaju, da bi se nastavili 1881. 
godine kada Muybridge prelazi na suhe želatinske ploče, dovoljno 
osjetljive da se njima mogu ostvariti ekspozicije od 2/1000 se- 
kunde. Istodobno se ispred fotografskih aparata uklanjaju i uzice i 
sada satni mehanizam upravlja zaporima. Ako svemu tome do- 
damo i faktor blistavog kalifornijskog sunca, zagonetka konja u 
galopu je riješena: konj na trenutke lebdi u zraku, ne dotičući se ni 
jednom nogom tla. 


Zasada su Muybridgeove serije slika predstavljale samo ana- 
lizu pokreta. Ideja da bi se slike mogle opet sastaviti, sintetizirati u 
kontinuirano kretanje, nije Muybridgeu padala na pamet. On se 
zadovoljio objavljivanjem svojih slika u knjizi (The Horse in Motion 
as Shown by Instantaneous Photographv, London, 1882) i drža- 
njem predavanja uz prikazivanje dijapozitiva. Kada je priredio 
prvo predavanje uz dijapozitive, u San Franciscu 1879. godine, 
uopće nije bio svjestan značenja svog djela. 


U godinama koje slijede, Muybridge nastavlja s radom, ali se 
malo po malo teme njegovih analiza mijenjaju. Sve je manje 
životinja, a sve više ljudi. Sve se češće među njegove konje i 
mačke uvlače, svlače i skaču brkati atlete, plesačice u providnim 
velovima i nage, vrlo lijepe, mlade žene što se gracioznim kret- 
njama uspinju i silaze stubama noseći pune krčage vode. | nije 
čudo da se glas o neobičnom Amerikancu brzo širi svijetom. 


U Parizu se slikar Jean Louis Meissonier, animalist, nateže s 
nekim akademicima oko položaja konja na svojim slikama. Sav 
sretan nalazi potvrdu svojih tvrdnji u Muybridgeovim slikama, koje 
je Leland Stanford, prilikom jedne svoje posjete Parizu, donio sa 
sobom. Tako je slikar nagovorio Stanforda da Muybridgea pošalje 
u Evropu. 


U kolovozu 1881. godine Muybridge stiže u Pariz. Donosi sa 
sobom svoj aparat za projiciranje dijapozitiva, kojim se već prije 
služio u Americi. To je poboljšana verzija zoopraksiskopa, stroja 
baziranog na osnovama već davno poznatog fenakistiskopa. Prva 
demonstracija odvijala se u fiziološkom laboratoriju Mareya u 
Parizu. Slijede sve sjajnije predstave u salonima tadašnjeg Pariza i 
svijet je sve oduševljeniji snimkama bradatog Amerikanca, iako 
još uvijek nitko nije svjestan da se nalazi na pragu novog velikog 
izuma - kinematografije. 


Muybridge je inspirirao mnoge tadašnje znanstvenike, po- 
sebno T.A. Edisona. Ali dok su znanstvenici poput Janssena, 
Mareya, a kasnije i Demenyja uz pomoć kronofotografije prouča- 
vali astronomske pojave, let ptica i izgovor vokala i konsonanata, 
Muybridge je vizionarski osjetio pravac buduće kinematografije. 
On pod krinkom proučavanja pokreta pokazuje svijetu minija- 
turne isječke života, prave male filmove o svakidašnjici snažnih 
muškaraca i nježnih ljepotica. U svojih 11 knjiga koje je u toku 

Slika 9 
Muybridgeova projekcijska naprava zoopraxiskop 


života objavio“ bilo je oko 20 000 slika »...muškaraca, žena i 
djece... u svakidašnjim aktivnostima... osim toga su ptice i 
sisavci jednako zastupljeni...« 


* Materijal iz svih knjiga je kasnije sakupljen u tri sveska: Animal Loco- 
motion, Animals in Motion i The Human Figure in Motion. 

Slika 10 
Iz Muybridgeove knjige »Ljudsko tijelo u pokretu« (The Human Figure 
in Motion), prvi put objavljene 1911. 

Značenje Muybridgeova djela mnogo je veće nego što u prvi 
mah može izgledati. Ako su Marey i ostali kronofotografi, osjećali 
u kojem pravcu treba tražiti rješenje problema kinematografskog 
snimanja, barem njegove tehničke polovice, onda je Muvbridge 
znao da se druga polovica nalazi u ljepoti i životnosti sadržaja. | 
obilno se time koristio. 

U Njemačkoj, između 1882. i 1887. godine fotograf i eksperi- 
mentator Ottomar Anschilitz radi na sličnim projektima. On se 
služi kronofotografskom postavom od 20 kamera i, kao i Muv- 
bridge, radi na mogućnosti reproduciranja ovako snimljenih foto- 
grafija. Snimke pokreta montira na velike okrugle ploče, koje se 
vrlo uspješno mogu promatrati na njegovu elektrotahiskopu. U 
ovoj napravi, svaka se slika, kada se nađe pred otvorom za 
reprodukciju, osvjetljava električnim bljeskom*, vrlo kratkog traja- 


Slika 11 
»Električni brzogledač« (Der elektrischer_Schnellseher) Ottomara 
Anschutza 


* Tvrtka Siemens je na Anschutzov zahtjev proizvela bljeskalicu koja je 


radila na principu Geisslerove cijevi. 

nja. U početku ta naprava liči vašarskom ormariću, gdje »živu 
sliku« mogu istodobno promatrati tek jedna ili dvije osobe. Naziv 
joj je impresivan: električni brzogledač (Elektrischer schnellse- 
her). Između 1892. i 1895. sagrađeno je 79 ovakvih elektrotahi- 
skopa. 

Anschutz, međutim, ne miruje. Usavršava svoju napravu, pa 
je tako 1894. u velikoj dvorani Berlinske pošte prikazana projekcij- 
ska verzija njegova aparata sa slikom veličine šest puta devet 
metara. 

Kronofotografsko snimanje i analiza pokreta do danas se, 
barem u svojoj osnovi, nisu izmijenili. Takozvana »vremenska 
lupa«, bilo u smislu rastezanja ili sažimanja vremena“, ustvari jest 
kronofotografija. Snimanje pomoću stroboskopske bljeskalice“, 
na način kako je Anschutz doduše samo projicirao svoje krono- 
grafske snimke, još se i danas primjenjuje pri snimanjima u 
znanstvene svrhe. Trebalo je iznaći još samo jednu komponentu, 
pa da fenomen kinematografije, čiji se obrisi već jasno nazrije- 
vaju, dobije svoj definitivni oblik. Trebalo je još izmisliti filmsku 
vrpcu. 


“ Vidi: »Sažimanje i rastezanje vremena«. 


* Vidi: »Brze i ultra brze kamere«. 

Filmska vrpca 


Filmskom vrpcom nazivamo kompozitni materijal na koji se 
snimaju i s kojeg se reproduciraju filmovi. Sastoji se od fleksibilne 
podloge, na nju nanesene emulzije (osjetljive na svjetlo) i ostalih 
slojeva (najčešće vezivnih materijala) koji služe kao vezivo između 
podloge i emulzije. 


Kao što smo već prije vidjeli, podloga filmske vrpce bila je 
jedan od osnovnih preduvjeta razvoja i postojanja kinematogra- 
fije. U doba kada su fotografija i fotografska emulzija već bile 
definirane činjenice i kada su principi kinematografije u osnovi 
već bili riješeni, podloga je predstavljala barijeru na kojoj su se 
zaustavljala istraživanja i pokusi. Najbolja podloga koja je tada 
postojala bilo je krhko, kruto i lomljivo staklo. Kinematografija je 
naprotiv zahtijevala podlogu na koju se postavljaju upravo fanta- 
stični zahtjevi: to mora biti materijal koji može izdržati vrlo velika 
naprezanja što se javljaju prilikom naglog kretanja i isto tako 
naglog zaustavljanja vrpce u projektoru i kameri. Istodobno, to 
mora biti materijal dovoljno elastičan da bi se mogao nebrojeno 
puta savinuti, namotati i odmotati, a da se ne lomi i da tokom 
vremena ne izgubi ništa od svojih dimenzija. Nadalje, ovaj materi- 
jal mora biti što tanji, da bi (namotan na kolutove), zauzimao što 
manje prostora. Ništa manji nisu zahtjevi što se postavljaju s 
fotokemijskog i optičkog gledišta: podloga ne smije mijenjati ton 
slici, niti je na bilo koji način bojiti. Ona ne smije upijati kemikalije, 
mora biti gotovo savršeno jednolična i pogodna za nanašanje 
fotoosjetljivog sloja. | na kraju, spomenimo još ono što nam se 
čini samo po sebi razumljivo, ova podloga mora biti dovoljno 
dugačka da bi se na nju moglo snimiti što više filmskog trajanja. 
Naravno, put do rješenja svih ovih zahtjeva bio je dugačak i 
mukotrpan. 


Počelo je i opet dosta prozaično: neki John Wesley Hyatt iz 
New Yorka, tražeći zamjenu za slonovaču od koje su se tada 
izrađivale biljarske kugle, pronašao je celuloid. Bilo je to 1870. 

godine. Sedam godina kasnije na sceni se pojavljuje Hanibal 
Williston Goodwin, protestantski svećenik iz Newarka, kojeg više 
od molitvenika zanima fotografija. On 1887. prijavljuje patent za 
»fotografsku opnu« (Photographic pellicle), koju je dosta poe- 
tično opisao kao »providno nježnu i sličnu celuloidu...« 


Već slijedeće, 1888. godine, neki John Carbutt iz Philadelp- 
hije pokušava komade celuloida prevući fotografskim kemikali- 
jama, u čemu je imao izvjesnog uspjeha. Edisonu naravno nisu 
promakli njegovi pokusi. Već koncem iste godine Edison vrši 
pokuse s Carbuttovom vrpcom u nastojanju da konstruira prak- 
tičnu napravu za snimanje. 

Istodobno nastaje prava utrka u prijavljivanju patenata za 
materijale poput današnjeg celuloida, koji bi mogli služiti kao 
podloga filmske vrpce. Doduše ne onakve vrpce kakva je danas, s 
dva reda rupica sa svake strane, već jednostavnu i elastičnu 
podlogu koja bi mogla zamijeniti staklo kao nosač emulzije za 
običnu fotografiju, koja u to vrijeme doživljava upravo eksplozivni 
razvoj. 

Između ostalih jedan takav patent prijavljuje i neki H. M. Reic- 
henbach, namještenik kompanije Eastman, 1889. Istodobno East- 
man baca na tržište tzv. smotane filmove, fotografski negativ koji 
umjesto stakla ima za podlogu celuloid. (To je kasnije dovelo do 
sudskog procesa koji je trajao dvanaest godina, a završen je 1914, 
kada je Eastman Kodak kompanija platila Ansco kompaniji, koja je 
bila vlasnik Goodwinovih patenata, pet milijuna dolara.) 


S nastankom smotanog filma na celuloidnoj podlozi, kojega 
je izmislio Goodwin, a u svijet lansirao George Eastman, fotogra- 
fija je zakoračila u svoje prve godine zrelosti, dok je kinematogra- 
fija tek očekivala svoje rođenje na koje će morati čekati još punih 
šest godina. 

Tako su do kraja 1890. usvojene sve komponente buduće 
kinematografije: snimanje sukcesivnog niza fotografskih slika u 
pravilnim vremenskim intervalima (Marey, Muybridge), sinteza tih 


* Komercijalni 35 mm film proizvodi se uglavnom na podlozi celuloznog 
nitrata sve do 1950. godine. Ovaj materijal je kemijski sličan nitrocelulozi, 
eksplozivno izgara i pri tome oslobađa opasne plinove. (Poznate su 
mnoge tragedije koje su se događale u to vrijeme zbog eksplozija filma za 
vrijeme kino-predstava. U Zagrebu je također eksplodirao cijeli tavan i 
gornji kat Bartulićeve kuće, na Dolcu - današnja tržnica iza Trga Repu- 
blike.) 

Poslije 1950. izrađuju se podloge od triacetilceluloze (42.5 do 44% 
sadržaja acetilne grupe), koji sporije izgara, nije eksplozivan i gotovo 
potpuno bezopasan. Naziva ga se »sigurnosnom« (safety) podlogom. 
Godine 1956. tvrtka Du Pont počinje proizvoditi novu podlogu »Polie- 
ster«, koja se komercijalno distribuira kao »Cronar«. Ta je podloga tanja 
nego triacetatna, optički bistra, otpornija na trošenje i trganje, slabo 
osjetljiva na vlagu i kemijski stabilna. Spravlja se od dimetil tereftalata i 
etilenglikola. Poteškoća je jedino u pravljenju spojnica, jer se ne može 
lijepiti na klasični način. Jedna od najznačajnijih prednosti leži u tome što 
je nova podloga tanja, pa više filma stane na jedan kolut. Danas je vlasnik 
licence Eastman Kodak. 


26 


pokreta projekcijskim napravama (choreutoscope, zoopraxis- 
cope itd.), i ništa manje važan - atraktivni sadržaj. Ta tri principa 
trebala su još biti sastavljena u komercijalno upotrebljivu kombi- 
naciju da bi kinematografija postala svršeni čin. 

Radovi Mareya i Muybridgea, bili su stimulans brojnim izumi- 
teljima u mnogim zemljama: Ottomar Anschitz u Njemačkoj 
(1885), LAA.Le Prince u Britaniji (1888), W. Friese-Greene 
(1889), W. Donisthorpe (1889) i F. H. Varley (1890), da spomenemo 
samo najvažnije. Svi su oni radili na eksperimentalnim napra- 
vama, od kojih ni jedna nije prešla barijeru Mareya i Muybridgea. 

Nakon susreta s Muybridgeom, američki pronalazač T. A. Edi- 
son (1888) najednom se stao zanimati za razvoj optičkog ekviva- 
lenta svom odavno izumljenom fonografu. Odmah je istraživanja 
usmjerio u tom pravcu. 

Već smo spomenuli Georga Eastmana iz Rochestera, mašto- 
vitog i poduzetnog poslovnog čovjeka, čija kompanija počinje 
1888. prva komercijalizirati novu podlogu za fotografske slike - 
celuloid. Ali prve celuloidne vrpce teško su osvajale svoj put. Bile 
su tehnički i mehanički nesavršene, uvijale se, rastapale, lomile i 
bile vrlo podložne atmosferskim promjenama. 


Slika 12 
Thomas Alva Edison ( 1847-1931) »čudotvorac iz Menlo Parka«, s 
fonografom, pretečom današnjeg gramofona. 


Inspiriran s jedne strane Muybridgeom, a s druge Eastmano- 
vom celuloidnom filmskom vrpcom, Edison čini slijedeći značajni 
korak u razvoju kinematografije. Koristeći talent mladog Skota, 
svog namještenika W. K. L Dicksona, konstruira vrlo upotrebljivu 

napravu za snimanje. Vrpca za snimanje široka je 35 mm (1 3/8 
in), perforirana je s obje strane, što joj omogućuje precizno 
kretanje kroz napravu za snimanje i točnu ekvidistanciju sličica, 
za koje je ostalo prostora širine točno 25.4 mm (1 in), a sama je 
sličica visine 19 mm (3/4 in). Uz svaku sličicu nalaze se po četiri 
perforacije. Značenje ovih mjera postaje jasno kada se podsjetimo 
da je to još i danas standard za profesionalnu 35 mm vrpcu. 

S povijesnog stanovišta Edison je fiksirao oblik i dimenzije 
filmske vrpce, ali mehanizam kamere, onakav kakav je danas, još 
uvijek čeka na braću Lumiere. Edison je naime bio zaokupljen 
kontinuiranim kretanjem vrpce, a ekspoziciju je obavljao jedan 
disk s vrlo uskim prorezima i kratkom ekspozicijom. Frekvencija je 
u početku iznosila 10 slika na sekundu, da bi se kod usavršenih 
verzija popela na 48. Zanimljivo je još spomenuti da sama ideja 
perforiranja filmske vrpce nije bila originalna, već preuzeta od 
Wheatstonova automatskog telegrafa (prije 1870), koji se služio 
perforiranom papirnatom vrpcom. 


'1— Slika 13 
Komadić Edison-Dicksonove 
filmske vrpce 


R. W. Paul pojavljuje se u Engleskoj 1895. s malteškim križem 
koji se do danas sačuvao u projektorima, a preuzet je od satnog 
mehanizma 17. stoljeća. Međutim zakasnio je s patentom samo 
nekoliko sedmica, jer su braća Lumiere već objelodanila svoj 
izum, u kojem je intermitentno kretanje vrpce bilo riješeno po- 
moću hvataljke, kakvo je i danas u suvremenim kamerama. Usput 
rečeno i taj mehanizam nije sasvim originalan, već je preuzet od 
tadašnjih šivaćih strojeva. 


Slika 14 
Auguste i Louis Lumiere 

Vrijeme kinematografije 


I evo nas konačno na pragu povijesne, 1895. godine, kada je 
već sve sazrelo i sve spremno, samo se čeka jednu noć punu 
migrene i braću Lumiere: Mon fr&re, en une nuit, avait invente le 
cinematographe... 

Braća Louis Jean Lumiere (1864-1948) i Auguste Marie Nico- 
las Lumiere (1862-1954), svakako su poznavali radove Edisona, 
Anschutza, Reynauda, Mareya, Le Princea, a vjerojatno i mnogih 
drugih vizionara i izumitelja. Trebalo je samo (ne smijemo pomi- 


Slika 15 
Naprava braće Lumiere iz godine 1895. Izradio ju je njihov suradnik 
Carpentier i služila je istodobno snimanju, kopiranju i prikazivanju 
filmova. 

Slika 16 
Suvremeni nacrt naprave braće Lumiere. 


sliti da je to bilo jednostavno) spojiti sve te izume u jednu krajnje 
racionalnu cjelinu, uzimajući od svakog iskustva ono najbolje. Za 
to je zaslužniji mlađi brat, Louis Jean, a kasnije su obojica radili na 
izumu i prijavili patent pod brojem 524032. Patent je prijavljen 13. 
2. 1985, a prvi put demonstriran 22. 3. 1985. 

Nekako u isto doba u Britaniji je Birt Acres prikazao svoju 
kinetičku laternu - kombinaciju kamere i projektora, a Robert 
Paul stavio na tržište svoju Animatographe kameru i projektor. | 
mnogi drugi su u to vrijeme prikazali i patentirali upotrebljive 
strojeve: u Americi W. Latham, C. F. Jenkins i T. Armat. U Njemač- 
koj M. Skladanowski, a G. Demeny i H. Joly u Francuskoj. Ali mali, 
praktični i prenosivi stroj braće Lumiere raširio se munjevito 
(posebno u Evropi), nakon sredine 1896. 

Tako je počelo vrijeme kinematografije. 

Nakon prvih godina zanosa, kada su u upotrebi razni sustavi i 
kada svaki izumitelj i svaki proizvođač filmskog pribora radi sa 
svojom veličinom slike i širinom vrpce, osjetila se potreba za 
standardizacijom. Na međunarodnoj konferenciji 1909. prihva- 
ćene su mjere Edisonove vrpce, perforacije i veličine slike. Ove su 
se mjere s malim promjenama zadržale do danas.“ 


Službena standardizacija ovih mjera provedena je tek 1917. 

Slika 17 

Dva komadića filmske vrpce braće Lumiere, s posebnim oblikom 
perforacije, koju su kasnije izmijenili prihvativši Edison-Dicksonovu 
vrpcu. Lijevo: Poliveni poljevač, prvi komični film. Desno: ulaz u 
Empire Theatre, prvu kinematografsku dvoranu u svijetu. 

Slika 18 
Dolazak vlaka na stanicu Ciotat (1895), jedan od prvih filmova braće 
Lumiere. 


Slika 19 
Velika pljačka vlaka (1903), Edwina Portera. 

Do danas je, isto tako, nastalo relativno malo promjena u 
osnovnom konceptu kamere i projektora. Malteški križ kao inter- 
mitentni mehanizam (R.W. Paul, a po nekim izvorima Nijemac 
Oskar Messter), još je uvijek standardni mehanizam filmskog 
projektora. Hvataljka braće Lumiere, još se uvijek, iako u različitim 
oblicima, upotrebljava u svim kamerama. Do pojave zvuka u filmu 
(poslije 1920) kamere su pokretane rukom, iako su već tada 
postojali pogoni na pero (satni mehanizam), električki pogoni, pa 
čak i pogon na komprimirani zrak (kamera Aeroscope, 1912. 
Poljaka Kazimira de Proszvnskog). Potreba za konstantnom brzi- 
nom, koju je donio zvučni film, nametnula je pogon na pero ili 
elektriku. Standardna frekvencija određena je na 24, zamijenivši 
frekvencije nijemog filma koje su se kretale između 15 i 25 slika na 
sekundu. 


Objektivi su postali kvalitetniji i svjetlosno jači. Godine 1930. 
pojavili su se prvi objektivi promjenljivog vidnog kuta-zumovi, s 
dijapazonom promjene od 10:04. Široko je platno (wide screen) 
stvorilo potrebu za jačim izvorom svjetla projektora, pa su lučne 
svjetiljke zamijenjene moćnijim ksenonskim lampama. 

Kroz cijelu povijest kinematografije, umjetnost i tehnika su 
tijesno povezane: čas tehnika stimulira umjetnost nudeći joj te- 
hničke inovacije koje rađaju novim estetskim vrijednostima, a čas 
opet umjetnost zahtijeva od tehnike nova i naprednija rješenja. 

Prvi filmovi bili su jednostavno fotografije koje traju u vre- 
menu. Tadašnji stvaraoci nisu poznavali montažu niti koristi koje 
bi mogli izvući iz nje. Tzv. Brightonska škola (oko 1900-1903) 
otkriva najrudimentarnije montažne forme. Da li je to bila montaža 
koja stvara dodatne vrijednosti estetskog karaktera ili se tek bavi 
dovođenjem u red postojećeg materijala - teško je reći. Ali s 
pojavom Edwina Portera i pogotovo D.W. Grifitta, montaža pre- 
staje biti puko tehničko sredstvo i ulazi u svoje slavno doba, kada 
se koristi svjesno, sa sasvim određenim namjerama. 

To je urodilo pojavom novog člana porodice filmskog pri- 
bora: montažnim stolom. 

Montažni stol je u većini slučajeva mehanizam velike te- 
hničke perfekcije, vrsta projektora sa slikom veličine prosječnog 
televizora. Vrpca se obično kroza nj kreće kontinuiranim horizon- 
talnim tokom, a slika stabilizira optičkim kompenzatorom. Para- 
lelno i sinkrono vrpci slike, kreće se i vrpca sa zvučnim zapisom. 
Kod najsavršenijih izvedbi istodobno se mogu projicirati tri vrpce 
sa slikom i isto toliko (ili više) sa zvučnim zapisom. Najpoznatiji 
proizvođači montažnih stolova u Evropi su Arri, Steenbeck, Pre- 
vost, a u Americi Moviola. 

ZVUČNI FILM 


Zvučni ili govorni film, u današnjem smislu te riječi, nastao je iz 
dosta sumornih razloga. Kompanija Warner se, naime, 1926. našla 
na rubu propasti. U očaju se prihvatila zamisli koju su sve ostale 
kompanije napustile u strahu od komercijalnog neuspjeha. Tako 
je došlo do prvog komercijalnog pokušaja snimanja govornog 
filma. Publika je oduševljeno dočekala ovaj novi filmski rod, dok 
su mnogi istaknuti stvaraoci s gnušanjem okretali glave. »Govorni 
film je upropastio najstariju umjetnost svijeta, umjetnost panto- 
mime. On je uništio veličanstvenu ljepotu tišine«, klicao je tada 
Chaplin. Rene Clair je bio umjereniji: »Treba i dalje tražiti priče 
koje se mogu ispričati slikom. Riječ treba imati samo emotivnu 
vrijednost i film treba ostati internacionalni način izražavanja 
pomoću slika. Jezik svakog naroda obojit će ga svojom glazbom«. 

Protivno uvriježenom mišljenju nijemi film nikada nije bio 
zaista nijem. Već od samih početaka kinematografije svaka pri- 
stojnija dvorana za prikazivanje filmova imala je i svog pijanistu, 
koji se specijalizirao za glazbene improvizacije i mrak kino-dvo- 
rane ispunjavao glazbenim oslikavanjem pojedinih scena. Poneki 
je put tu bio i manji ansambl, a katkad čak i mali simfonijski 
orkestar. Postojale su i posebno pisane partiture za pratnju poje- 
dinih filmova. Na popisu skladatelja koji su se bavili tim poslom 
nalazimo imena poput Camille Saint-Saensa i Dimitrija Sostako- 
viča. Ali takvi se slučajevi, dakako, ne mogu uzeti kao pravilo. 
Najčešće su filmove ipak ozvučavali bezimeni pijanisti. 

Povijest otkrića na polju snimanja pravog zvučnog filma, to 
jest istodobnog bilježenja slike i zvuka, stara je koliko i povijest 
filma samoga. Mnoge je izumitelje i eksperimentatore uzbuđivala 
ideja da filmsku sliku poprate zvukom. Tako su već neki od 
Edisonovih kinetoskopa iz 1895. bili opremljeni sinkroniziranim 
fonografima, a na prijelazu stoljeća bilo je već patentirano neko- 
liko postupaka mehaničke i električke sinkronizacije slike i zvuka. 
Engleski producent Hepworth postigao je izvjestan uspjeh s po- 
stupkom Vivaphone 1910. godine. Radilo se o primitivnom gramo- 
fonu na rog, mehanički vezanom uz projektor. U Francuskoj je već 

slijedeće godine Gaumont Chronophone postupak primjenjivao 
sinkronizirane gramofonske ploče kojima je bilo ozvučeno neko- 
liko kratkih glazbenih filmova i varijetetskih točaka. 


Ali mehaničke metode snimanja zvuka i njegove sinkroniza- 
cije bile su vrlo komplicirane i nepouzdane, pa se zamisao zvuč- 
nog zapisa koji bi se nalazio na samoj filmskoj vrpci nametnula 
kao jedino rješenje. 

Godine 1904. pojavljuje se francuski izumitelj Eugene Lauste, 
koji je, najvjerojatnije prvi, uspio snimiti zvuk fotografskim postup- 
kom na filmsku vrpcu. Neke od svojih metoda patentirao je 1907. 
On je u godinama prije prvoga svjetskog rata uspio riješiti mnoge 
probleme fotografskog zvučnog zapisa, ali do komercijalne prim- 
jene nije došlo, jer je signal koji su njegovi uređaji reproducirali 
bio toliko slab da je trebalo dočekati vijek elektronike za ostvari- 
vanje njegovih ideja. 

U osnovi postoje tri načina snimanja i reprodukcije zvuka. To 
su: 

a) mehanički, 

b) fotografski ili optički, 

c) magnetski. 

Redoslijed kojim su nabrojani u ovom popisu, odgovara 
kronologiji njihove primjene u kinematografiji. 


Mehaničko snimanje zvuka nastalo je relativno rano. Ame- 
rički izumitelj T. A. Edison bio je prvi kome je uspjelo konzervirati 
zvuk. Bilo je to 1876. godine, a svoj je uređaj nazvao fonograf. Taj 
se stroj razlikovao od današnjeg gramofona po tome što je zvučni 
zapis urezivao preko plašta rotirajućeg valjka, presvučenog vo- 
skom. 

Reprodukciju zvuka s ploča poput današnjih, prvi je izveo 
Berliner 1887. godine, na svom uređaju koji je nazvao gramofon, 
kako se i danas zove takva naprava. 


Kod mehaničkog gramofona zvučni valovi nastali zvukom 
izazivaju titranje elastične membrane, koja služi kao akustički 
pretvarač. Ovi se titraji prenose na iglu koja je čvrsto vezana za 
membranu. lgla zatim ove titraje, koji odgovaraju frekvenciji zvuka 
i njegovoj dinamici, urezuje u obliku uskih brazdi na ploču od 
pogodnog materijala. Kod reprodukcije je postupak obratan: titra- 
nje igle koja slijedi neravnine u brazdi, prenosi se na membranu. 
Ona opet ustitra okolni zrak, te nastaje zvuk koji po frekvenciji i 
dinamici odgovara snimljenom. Ovakav zvuk koji je obično dosta 
slab, pojačava se akustičkim pojačalom, u obliku roga ili trube. 


Kod električnog gramofona postupak je isti, s tom razlikom 
da se kao elektroakustički pretvarači pri snimanju koriste mikro- 
foni, a pri reprodukciji kristalne (piezoelektričke) ili magnetske 
zvučnice. Signal koji se u njima inducira pojačava se elektronskim 
pojačalom i reproducira preko zvučnika. 


Kako je već spomenuto, prvi pokušaji ozvučavanja filma 
odvijali su se uz pomoć gramofona. U doba kada je fotografski 
zvučni zapis već bio u zreloj eksperimentalnoj fazi i dostigao 

izvjestan stupanj perfekcije, Western Electric (istraživački odio 
Bell Telephone kompanije) usavršava sustav snimanja ploča pod 
nazivom Vitaphone. Ali nitko ne želi ući u komercijalnu pustolo- 
vinu sa zvučnim filmom, osim Warnera, koji se te, 1925. godine 
nalazi u ozbiljnoj financijskoj krizi. U kolovozu 1926. godine (5. ili 
6. kolovoza a po nekim izvorima 26), Warner prikazuje na Broad- 
wayu program od nekoliko kratkih zvučnih filmova. Uspjeh zapa- 
njuje, pa se godinu dana kasnije (6. listopada 1927) pojavljuje 
Jazz Singer u režiji Alana Crosslanda, također u produkciji War- 
nera. U tom filmu Al Jolson pjeva nekoliko muzičkih točaka, ali se 
izgovara samo nekoliko rečenica dijaloga. Prvi pravi cjelovečernji 
dijaloški film je najvjerojatnije Lights of New York, prikazan u 
srpnju 1928. 


Prvi komercijalni zvučni filmovi rade s pločama promjera 
40 cm, S 33 1 /2 okretaja na minutu. Na taj se način moglo uzjednu 
ploču projicirati film u dužini od 300 m. Projiciralo se još uvijek 
brzinom od 16 slika na sekundu, tako da je jedna rola od 300 m 
trajala preko 16 minuta. 


Pri snimanju i reprodukciji zvuka koje se osniva na svjetlo- 
snim pojavama odvija se načelno isti proces. Struja, tzv. niske ili 
tonske frekvencije, što ju daje neki elektroakustički pretvarač 
(npr. mikrofon), nakon pogodnog pojačanja pretvara se (slično 
kao kod gramofona) u mehaničke titraje jednog finog zaslona koji 
titra u uskoj zraci svjetla što pada na filmsku vrpcu. Filmska se 
vrpca kreće konstantnom brzinom, a zaslon će u ritmu svog 
titranja prekidati svjetlost, pa će nakon razvijanja na filmskoj vrpci 
svi titraji zaslona biti precizno zabilježeni u obliku crtica različite 
gustoće i širine. 

Frekvencija zvuka je na taj način zabilježena brojem svjetlo- 
snih promjena, a glasnoća širinom, odnosno veličinom tih prom- 
jena. To je slučaj kod amplitudnog zapisa, jednog od danas 
najčešće upotrebljavanih postupaka. Drugi način koji je danas u 
upotrebi je sistem varijabilnog densiteta. Kod njega je frekvencija 
predstavljena također brojem crtica, a glasnoća kontrastom među 
njima (vidi sliku 20). 


Prilikom reprodukcije ovakav fotografski zvučni zapis prolazi 
istom konstantnom brzinom kroz projektor, gdje se osvjetljava 
jednako uskom zrakom svjetla kao i pri snimanju. Svjetlo prolazi 
kroz filmsku vrpcu sa zapisom i pada na fotoćeliju, koja promjene 
u frekvenciji i intenzitetu što su zabilježene na vrpci, opet pretvara 
u struju tonske frekvencije. Ove se struje pojačavaju elektronskim 
pojačalima i reproduciraju zvučnicima. 


Kao što smo već spomenuli Francuz Eugene Lauste je vjero- 
jatno prvi koji je uspio snimiti zvučni zapis fotografskim postup- 
kom. Prvi patent je prijavio 1907. Ali zvučni signali koje je dobivao 
svojim uređajem bili su toliko slabi da su za ozvučenje bilo kakvog 
auditorija bili praktički neupotrebljivi. Dalji razvoj njegova sistema 
ovisio je o razvoju elektronike, koja istodobno bilježi značajne 
datume svoje povijesti. 

A.J. Fleming je 1904. izumio i patentirao prvu diodu (tada 
zvanu termionski ventil), koja se rabila kao detektor visokofrek- 
ventnih struja u radio prijemnicima. Ta se prva dioda sastojala od 
evakuiranog staklenog balona u kojemu je bila ugrađena žarna nit 
kao katoda i još jedna elektroda kao anoda. Dvije godine kasnije 
Lee De Forest uvodi u takvu diodu treću elektrodu u obliku 
rešetke između katode i anode. Takva naprava, koju danas nazi- 
vamo elektronkom _ ili elektronskom cijevi, ima osobinu gotovo 
neograničenog pojačavanja nisko i visokofrekventnih struja. Da- 
nas je njihovu ulogu preuzeo tranzistor, aktivni elektronski ele- 
ment izrađen na bazi poluvodičkih kristala. 

Razvojem elektronskih cijevi i elektronike uopće, istraživači 
na polju svjetlosno-fotografskog zvučnog zapisa, dobivaju u ruke 
novo moćno sredstvo, koje njihovim stremljenjima daje neslućeni 
zamah. Pred komercijalnom eksploatacijom električne reproduk- 
cije zvuka više nije bilo ozbiljnih zapreka. 


Društvo »Tri Ergon« je 1919. u Njemačkoj razvilo svjetlosni 
modulator za snimanje zvuka sistemom promjenljivog densiteta, i 
efektno ga prikazalo u Berlinu 1922, ali se nije pojavila niti jedna 
filmska kompanija koja bi bila spremna da u projekt uloži novac i 
da ga komercijalno eksploatira. DrLee de Forest, zajedno s 
T. W. Caseom, također Amerikancem, konstruira svjetlosni modu- 
lator* za zvučni zapis i demonstrira ga 1923, pod nazivom Phono- 
film. Sam Lee de Forest snima tada nekoliko manjih zvučnih 
filmova. Istraživanja se nastavljaju i nastaje »AEO« svjetlosni mo- 
dulator, kojeg 1926. godine prihvaća Fox, ustanovivši tako osnovu 
za kasnije poznati Fox-Movietone postupak. Istodobno je 
E. C. Wente u Bellovim istraživačkim laboratorijima izumio elek- 
tromagnetski svjetlosni ventil, koji je kasnije upotrijebljen u West- 
wern Elektricovom postupku snimanja zvučnog zapisa po metodi 
promjenljivog densiteta. 

Radio Corporation of America (RCA) u kolaboraciji s We- 
stinghousom i American General Electric Company (GEC) usavr- 
šava postupak amplitudnog zapisa, što se osniva na Pollophotop- 
hone postupku. To je bilo 1928, iako je Hoxie, autor Pollophotop- 
hone postupka svoje eksperimente obavio već 1920. godine. Nje- 
govi su se pokusi svakako temeljili na iskustvima Francuza Eu- 
gena Laustea i Nijemaca iz Tri-Ergon društva. 

Istodobno u Evropi vlada jednaka živost na tom polju kao i u 
Americi. U Francuskoj 1928, tvrtka Gaumont uvodi postupak ko- 
jim se svjetlosni zvučni zapis bilježi na posebnu vrpcu. Ovaj se 
postupak, nazvan GPP nije dugo održao, zbog problema sinkroni - 
ziranja dviju odvojenih vrpci. U Njemačkoj se pojavljuje To- 
bis-Klangfilm, netom formirana kompanija koja preuzima Tri- 
Ergon patente i vodi za njih bitku s američkim kompanijama RCA i 
Western Electric. Taj je spor, navodno, prijateljski izglađen 1930. 

Na poprištu su u to doba ostala samo dva postupka fotograf- 
skog zvučnog zapisa: amplitudni (ili zapis varijabilne širine) i 
“ Tzv. Kerr-ćelija, naprava koja propušta više ili manje svjetla u ovisnosti 
od struje, napona ili magnetskog polja koje djeluje na nju. 

Slika 20 

Dva postupka fotografskog zvučnog zapisa: 
A - amplitudni 

B - intenzitetni 


intenzitetni (ili zapis varijabilnog densiteta). Obje metode imaju 
izvjesnih prednosti jedna pred drugom, ali i izvjesnih mana. lako 
im se kakvoća tokom godina poboljšala, tako da je u godinama 
pred drugi svjetski rat dosegla svoj vrhunac, događaji u akustici 
koji su slijedili kasnije, skrenuli su istraživanja u novom smjeru. 

U godinama poslije drugog svjetskog rata nagli zamah dobi- 
vaju nove forme visokokvalitetnog snimanja i reprodukcije zvuka, 
tzv. hi-fi tehnika.* Emitiranje radio programa na UKV području i 
kasnije televizije na UHF i VHF području, koje zbog fizikalnih 
razloga mogu prenijeti daleko šire frekventno područje, nego što 
je to u mogućnosti optički zvučni zapis, natjerao je filmske tehni- 
čare da se okrenu prema (već odavno poznatom) načinu magnet- 
skog zvučnog zapisa. 

Optički zvučni zapis ograničen je u mogućnosti prijenosa 
frekvencija - 125 do 7000 Hz - a novi načini snimanja ploča i 
magnetskih zvučnih zapisa premašuju slušne granice prosječnog 
čovjeka, pa na taj način omogućuju gotovo savršeno vjernu repro- 
dukciju zvuka. 

Pri magnetskom snimanju i reprodukciji zvuka odvija se 
načelno isti proces kao i kod ranije opisanih načina. Struja koju 
daje neki elektroakustički pretvarač, nakon pogodnog pojačanja, 
pretvara se u glavi za snimanje u magnetski tok, koji se bilježi na 
pogodnog nosioca tona (čeličnu žicu, papirnatu ili plastičnu 
vrpcu sa slojem željeznog oksida). Ovaj se »nosilac tona« kreće 


Hi-fi - engl. high fidelity, visoka vjernost. Izgovara se kao »haj-faj« 

konstantnom brzinom ispred glave za snimanje i zvuk se u njemu 
pohranjuje pomoću različito namagnetiziranih čestica. 

Reprodukcija se i opet provodi obratnim putem. Silnice poje- 
dinih namagnetiziranih čestica koje se nalaze na nosiocu, prolaze 
ispred glave za reprodukciju i u svitku ove glave induciraju na- 
pone koji svojom frekvencijom i dinamikom odgovaraju snimlje- 
nom zvuku. 

Suprotno uvriježenom mišljenju, magnetsko uskladištavanje 
zvučnih (i ostalih) podataka nije zamisao koja je rođena nedavno. 
Već 1898. godine postoje zapisi o tome, a 1900, na Svjetskoj 
izložbi u Parizu, Danac Valdemar Poulsen, prikazao je aparat vrlo 
sličan današnjem magnetofonu. Ideja je nakon toga, dakako, 
morala čekati razvoj elektronike, da bi se ostvarila u današnjem 
smislu. 


Prvi magnetski zvučni zapis prikazao je 1929. u Njemačkoj 
Louis Blattner. Zvuk je bio zabilježen na čeličnu žicu. Tokom 
drugog svjetskog rata postupak se usavršava u Njemačkoj, tako 
da je još za vrijeme rata konstruirano, naravno za vojne potrebe, 
nekoliko upotrebljivih aparata, koji su radili na čeličnu žicu a 
kasnije na papirnatu vrpcu prevučenu željeznim oksidom. Nakon 
rata Saveznici preuzimaju dalje usavršavanje i više nije bilo nikak- 
vih prepreka pobjedonosnom pohodu magnetskog zvuka. 


Ovaj način snimanja ušao je u filmsku praksu tek pedesetih 
godina. U našoj se zemlji pojavio 1953, i prvi film koji je u Zagrebu 
na taj način snimljen, bio je Opsada režisera Marjanovića i snima- 
telja zvuka Mladena Prebila. 

Kada se jednom pojavio, magnetski zvuk vrlo brzo zamjenjuje 
prijašnji optički zvučni zapis, koji se i dalje zadržao samo pri izradi 
finalne zvučne kopije. Sav se ostali dio procesa ozvučavanja filma 
obavlja magnetskim putem. 


Prednosti magnetskog zvučnog zapisa su slijedeće: 

- mogućnost kontrole snimke za vrijeme samog snimanja 
pomoću posebne glave za preslušavanje (tzv. nachband kon- 
trola); 

- široka frekventna karakteristika bez izobličenja; 

- nizak nivo šuma i ostalih smetnji; 

- snimka koja je upotrebljiva odmah nakon snimanja, jer nije 
potrebna nikakva obrada; 

- velika ekonomičnost, jer se svaka pogreška može ispraviti 
jednostavnim brisanjem stare snimke i snimanjem nove snimke na 
istu vrpcu; 

- mogućnost snimanja nekoliko paralelnih zvučnih tragova 
na istu vrpcu u perfektnom sinkronitetu, što je bilo presudno za 
razvoj stereofonije; 

- potpuna nečujnost montažnih rezova, što pojednostav- 
njuje mnoge poslove u fazi montaže filma. 

Iz svega spomenutog se vidi da magnetski zvučni zapis ne 
povećava samo kvalitetu snimljenog zvuka, već gotovo neizm- 
jerno pojednostavnjuje zvučnu obradu filma. Finalna zvučna ko- 
lona prepisuje se na zvučnu kopiju (ton-kopiju), kako je već 

maloprije rečeno, ili klasičnim optičkim postupkom ili magnet- 
skim, koji se nalazi na mjestu konvencionalnog optičkog. Sub- 
standardni formati; 16, 8 i super 8, mogu na isti način dobiti 
zvučnu kolonu, što može izvesti svaki amater, uz relativno niske 
troškove. 


Najveću stagnaciju u razvoju pokazuju profesionalne 35 mm 
kamere. Još su uvijek u upotrebi kamere konstruirane prije 20 i 
više godina i uz neznatna poboljšanja i iznimke, na tom se polju 
zadnjih godina ništa značajno nova nije pojavilo. Da li to znači da 
je proizvodnja i konstrukcija profesionalnih kamera dosegla svoj 
vrhunac, pa ništa nova nije moguće iznaći, ili je to rezultat enor- 
mno visokih proizvodnih troškova malih serija? 

Znatno veći napredak učinjen je kod 16 mm kamera. Na tom 
polju pojavilo se zadnjih godina nekoliko novosti, a sve su usmje- 
rene jednom cilju: stvoriti što manju i što laganiju kameru, koja će 
po svojoj namjeni biti univerzalna; kamera koja je istodobno i 
reporterska i studijska, kojom se može snimati sinkrono zvuk, a 
toliko je lagana da se njome može bez napora raditi iz ruke. 
Automatsko određivanje ekspozicije pomoću TTL (through the 
lens) svjetlomjera, sa servomotorom koji pokreće iris objektiva, s 
drugim servomotorom koji fokusira objektiv i trećim koji upravlja 
zumom, s motorom upravljanim kvarcovim kristalom - sve su to 
težnje koje više nisu nedostižne. Ono što je postignuto u proiz- 
vodnji substandardnih amaterskih kamera (super 8), kod većih 
formata još dugo neće biti nadmašeno. Nagli razvoj subminija- 
turne elektronike donio je niz novina. Najznačajnija je ona koja 
ovakvu malu, amatersku i relativno jeftinu kameru pretvara u 
savršen stroj za snimanje svih vrsta filmova. U njoj je sakriven 
gotovo cijeli mali zvučni studio, kojim se mogu vršiti sva zvučna 
snimanja na gotovo profesionalnoj razini. U nju je ugrađen inter- 
valometar s intervalima koji sežu do jednog, pa i više sati. Ona 
može snimati i s relativno visokim frekvencijama, do 80 slika na 
sekundu, pa tako postaje i brza kamera. Kod tzv. XL" serije, 
posebna je pažnja posvećena što boljoj iskoristivosti svjetla, tako 
da se može snimati pod lošim svjetlosnim uvjetima postojećeg 
ambijentalnog svjetla. To je postignuto pomoću ekstremno svjet- 
losno jakih objektiva koji se u njih ugrađuju (1:1,1) i sektoras vrlo 
velikim otvorom (do 250), uza sav mogući ostali komfor. 

Ovakva filmska »nalivpera«, koja treba samo znati otvoriti i 
napuniti, znatno su proširila broj ljubitelja jer ne pretpostavljaju 
nikakvo znanje koje bi bilo potrebno za njihovo rukovanje. Ali, to 
je samo naoko tako. lako je fotografsko-teoretsko znanje suvišno, 
potrebna je velika spretnost da bi se rukovalo svim servo uređa- 
jima i savladavanje prirodnog otpora i straha neukog čovjeka pred 
tajanstvenim polužicama koje kada ih se dotakne zuje, pomiču se 
i ponašaju kao živi organizam, lako živimo na izmaku pisane riječi 
i ulazimo u eru slike, pismenost je u oba slučaja, bilo da se radi o 
riječi ili slici, jednaka barijera za nepismene. 


" Existing light = postojeće svjetlo. 

RAZVOJ FILMSKOG FORMATA 


U prethistoriji kinematografije svaki je istraživač radio sa 
svojom vlastitom kamerom, vlastitim mehaničkim sustavom i vla- 
stitom vrpcom. Ali 1889. godine, osnutkom tvrtke Eastman Kodak 
Company, stvaraju se temelji profesionalnog standarda, koji 
je u upotrebi sve do danas. Edisonov suradnik W. K. L. Dickson, u 
suradnji s osnivačem tvrtke George EFastmanom, počinje proizvo- 
diti filmsku vrpcu široku 35 mm. Ona je uz svaki svoj rub perfori- 
rana nizom rupica, koje joj omogućuju kretanje kroz mehanizam 
kamere i projektora pomoću nazubljenih kotača. Uz svaku sličicu 
nalaze se sa svake strane po četiri rupice u međusobnoj udaljeno- 
sti od 3/16 inča ili 4.8 mm. Na dužini jedne stope nalazi se 16 
sličica. Kako je srednja frekvencija kamere i projektora u to doba 
iznosila 16 sličica, vrpca se kretala brzinom od jedne stope u 
sekundi. 

Početkom ovog stoljeća ta je vrpca već bila široko prihva- 
ćena, a 1917. godine »Society of Motion Picture Engineers of 
America« standardizira njene dimenzije. Nedugo nakon toga 
ostale internacionalne i nacionalne organizacije za ustanovljava- 
nje standarda prihvaćaju mjere Edisona, Dicksona i Eastmana. 
Dvadesetih godina, filmskoj se slici dodaje zvuk ali se dimenzije 
vrpce ne mijenjaju. Samo se ponešto smanjuje veličina sličice da 
bi se napravilo mjesta zvučnom zapisu. 

Na taj način, 35 mm format ostao je sve do današnjeg dana 
najvažniji profesionalni format za sve vrste kinematografskog 
snimanja i prikazivanja. 

Treba još naglasiti da ovaj format možda i nije najidealniji. On 
nije nastao kao rezultat nekog osobitog istraživanja u potrazi za 
najidealnijim mjerama, već kao sretna inspiracija dvojice genijal- 
nih tehničara (Edison, Dickson) i jednog maštovitog poslovnog 
čovjeka (Eastman). Oni su jednostavno odabrali zgodnu kombina- 
ciju »okruglih« mjera iz anglosaksonskog mjernog sustava. Tek 
prevedene u milimetre, te mjere izgledaju zamršeno i prostudi- 
rano, najviše zbog mnoštva decimalnih mjesta koje dobivaju pre- 
računom. Da je vrpca nastala u Evropi, i njene bi mjere bile sasvim 

sigurno drugačije, ako ni zbog čega drugog, ono zbog primjene 
decimalnog mjernog sustava. 

S druge strane, jednom standardizirana, 35 mm se vrpca do 
danas nije mijenjala, ne zbog svoje savršenosti ili nenadomjesti- 
vosti, već zbog inertnosti ogromnog prikazivačkog aparata koji je 
u međuvremenu nastao širom svijeta. Svaka, pa i najmanja prom- 
jena sili milione prikazivača i producenata na promjenu aparatura 
za prikazivanje i obradu filmova, a to su redovito veliki troškovi. 
Zato i inovacije, kojih, kao što ćemo vidjeti, ipak ima teško krče 
svoj put. 


Promjena proporcija 


Sličica na Edisonovoj vrpci bila je veličine 18 x 24 mm. Vi- 
sina prema dužini odnosi se kao 1:1.33. Dodatkom optičkog 
zvuka, dimenzije sličice se smanjuju i (1929. godine), standardizi- 
raju na 16.02 x 22.04 mm. Po širini je dakle sužena za 1.5/mm da 
bi se napravilo mjesta za optički zvučni zapis. Da bi omjer stranica 
ostao jednak, morala se ponešto smanjiti i visina, pa tako danas 
između dviju sličica postoji 3 mm širok prostor. Ovaj prostor 
doduše olakšava posao montažerima negativa, jer se njihove 
spojnice nalaze baš na tom mjestu, pa se na kopiji i projekciji ne 
vide, ali smanjuje iskoristivost ovoga formata. (Jednostavna raču- 
nica pokazuje da na prosječnom igranom filmu od 3000 m samo 
na ovaj prostor, koji se inače naziva »granica«, otpada preko 300 
metara.) 

U težnji da se filmska slika dovede do »totalne iluzije«, već se 
odavno pokušavalo filmskoj slici dodati stereoskopsku kompo- 
nentu. Zbog svoje kompliciranosti, takvi su pokušaji ili brzo pro- 
padali ili se njihova eksploatacija ograničavala nasamo nekoliko 
kinematografa u cijelom svijetu. Kao posljedica ostala je težnja za 
proširenjem formata u horizontalnom smislu, odnosno za promje- 
nom proporcija filmske slike. 

Do proširenja formata u horizontalnom smislu dolazi iz neko- 
liko razloga. Prvi je vezan uz fiziologiju ljudskog oka, čiji je vidni 
kut nekoliko puta veći u horizontalnom smislu. Taj se kut još 
povećava pokretljivošću glave, koja je pokretljivija u horizontal- 
nom smjeru nego u vertikalnom (otuda i veća prirodnost horizon- 
talne panorame nego vertikalne). Drugi je razlog čisto praktične 
prirode, nametnut činjenicom da je u postojećim kino-dvoranama 
uvijek bilo mjesta za postavljanje šireg platna, ali ne i višeg, jer je 
već i staro svojom visinom dosezalo do stropa. Ova su se dva 
razloga, na sreću, poklapala i tako dolazi do sve većeg proširiva- 
nja filmskog ekrana. To ne proizlazi samo iz težnje za imitiranjem 
proporcija ljudskog vidnog polja, već i stimuliranja perifernih 
dijelova vidnog polja i na taj način stvaranja trodimenzionalne 
iluzije koju malo i usko platno nije omogućavalo. 


43 


Slika 21 


2.75:1 


U svakom slučaju, pojam širokog platna treba promatrati kao 
promjenu proporcija projicirane filmske slike. Njeno »otvaranje« 
u horizontalnom smjeru ne znači veće linearno povećanje, već 
samo povećanje horizontalnog vidnog kuta. Za izgubljenu inti- 
mnost svog klasičnog okvira, filmska slika za uzvrat dobiva monu- 
mentalnost, ali i potrebu da se u novi, široki okvir uključi množina 
sadržaja koji nije uvijek srazmjeran svom značenju (vidi sliku 21). 

Mnoge varijacije širokog ekrana koje su u komercijalnoj 
upotrebi mogu se svrstiti u tri glavne grupe: 

1. ravni postupci, 

2. anamorfotski postupci, 

3. multi-film postupci. 

Svaka od ovih grupa dijeli se na mnoge podgrupe, među 
kojima ima nekih postupaka što su tek u fazi ispitivanja, a i onih 
drugih koji su već napušteni kao zastarjeli. Opisat ćemo najvaž- 
nije. 


Ravni postupci 


Ove sustave nazivamo »ravnima« jer se, za razliku od ana- 
morfotskih koji se služe optičkom kompresijom i dekompresijom 
slike, ovi služe normalnom optikom. Slika, dakle, nije komprimi- 
rana, ona je ravna pa im otuda i naziv (engl. flat). 

Postoje mnoge varijacije ali se sve mogu podijeliti u dvije 
grupe: 

1. Ravni postupci se služe standardnom 35 mm vrpcom i 
slika je na njoj standardne širine. Visina se smanjuje stavljanjem 
odgovarajuće maske pred otvor kamere i projektora. Projicira se 
objektivom srazmjerno kraće žarišne duljine. Na ekranu je stoga 
vertikalna stranica visoka kao kod standardnog formata, a hori- 
zontalna znatno šira. 

2. Ravni postupci koji se služe vrpcom širom od standardne, 
posebnim kamerama i uređajima za reprodukciju. 

Prednost ovih postupaka pred anamorfotskim je u tome što 
su oslobođeni bilo kakvih optičkih dodataka, jer oni uza svu 
savršenost konstrukcije snižavaju opću definiciju i kontrast slike. 
Mana je, pogotovo onih iz prve grupe, što ne koriste cijelu povr- 
šinu negativa i pozitiva, već dobar dio beskorisno otpada, Na taj 
su način izloženi većem linearnom povećanju pri reprodukciji, što 
opet ozbiljno ugrožava kvalitet slike. 

Evo sustava koji spadaju u prvu grupu i koriste standardnu 
vrpcu i tehniku. Nazive su dobili prema omjeru stranica: 


A. 1.66 

Danas najčešće upotrebljavani format širokog platna. Omjer 
stranica iznosi 1:1.66. U kameru i projektor stavlja se odgovara- 
juća maska. Zbog omjera stranica koji je vrlo bliz formuli zlatnog 
reza, snimatelji rado upotrebljavaju ovaj format, jer se mnogima 
čini da je spretniji za komponiranje, nego standardni s omjerom 

stranica 1:1.33. Zbog jednostavnosti i relativno dobre iskoristivo- 
sti negativa, dobar dio 35 mm produkcije snima se na tom for- 
matu. Iskoristivost vrpce iznosi oko 70%. Može se bez teškoća 
prikazivati na televiziji. 


B. 1.75 

Omjer stranica od 1:1.75 jedno je vrijeme bio omiljen u 
Evropi, ali je dosta brzo napušten, tako da se danas uglavnom ne 
upotrebljava. Iskoristivost iznosi oko 67%. Nije spretan za televi- 
zijsko prikazivanje. 


C. 1.85 

Relativno malo upotrebljavan format zbog slabe iskoristivosti 
(65%), ali često se na taj format kopiraju optičkim putem anamor- 
fotski i ravni sustavi s omjerom stranica većim od 1:2. Inkompati- 
bilan je televizijskom prikazivanju. 

Zvuk je uz sve ove sustave monokanalni optički, a ima i 
slučajeva mag-opt zapisa, mada rijetko, zbog dodatnih troškova. 
Kamera i optika su standardni, kao i projektor (naravno uz razm- 
jerno kraći objektiv). 

U drugu grupu, kao što smo rekli, spadaju oni koji koriste 
vrpcu širu od standardne ili standardnu, ali s horizontalnim tokom 
u kameri i projektoru. 


Todd - AO 

Upotrebljava negativ širine 65 mm i kameru posebne kon- 
strukcije. Opremljen je šesterokanalnim magnetskim zvučnim za- 
pisom i zbog toga je pozitiv širok 70 mm. Postoje posebni projek- 
tori koji mogu bez ikakvih preinaka projicirati sve standardne 
35 mm i 70 mm sustave. Slika ima omjer stranica od 2.30:1 i 
veličinu od 52.63 x 23.01 mm, pa je oko 3.3 puta veća od standar- 
dne. Zbog toga je bogatija detaljima i mnogo je veće definicije. 
Cijeli je sustav preuzet od sistema poznatog pod imenom Gran- 
deur iz doba nijemog filma. 


Super Panavision 70 

Identičan je Todd - AO postupku s istom veličinom slike, 
omjera stranica i širine negativa i pozitiva. Cesto se prave pozitivi 
anamorfotskim kopiranjem na standardnoj 35 mm vrpci. 

Sličan postupak ima i Sovjetski Savez, s tom razlikom da su i 
negativ i pozitiv iste širine. 


Vista Vision 

Radi sa standardnom 35 mm vrpcom, ali s horizontalnim 
tokom, tako da svaka sličica zauzima prostor od 8 perforacija. 
Omjer stranica iznosi 1.5:1, a slika je dvostruko veća od standar- 
dne. Zbog kompliciranosti uređaja za snimanje i reprodukciju, 
ovaj je postupak gotovo sasvim napušten. Upotrebljava se u 
Americi još samo za neke specijalne efekte i stražnju projekciju. 

Anamorfotski postupci 


Glavna smetnja bilo kakvoj promjeni standardne filmske slike 
bio je, prije svega, široko prihvaćen način komercijalnog 
prikazivanja. On se osnivao na uređajima za prikazivanje 35 mm 
filma, pa je svaka promjena širine vrpce ili stope njenog pomaka, 
značila promjenu uređaja u tisućama kinematografa širom svijeta. 
Svjesni te činjenice, konstruktori su se dali na istraživanja u 
drugom smjeru: zadržati standardne dimenzije vrpce, pa prema 
tome i uređaje za prikazivanje, a proporcije slike mijenjati optič- 
kim sredstvima. 

Rješenje je nađeno u cilindrično brušenoj leći. 

Ako takvu leću sfavimo pred običan objektiv, slika koju će 
projicirati na ravninu bit će poremećena u proporcijama: ploha 

Slika 22 
Kadar snimljen s anamorfotskom optikom kompresionog faktora 2:1. 


Isti kadar projiciran s anamorfotskom optikom ekspanzionog faktora 
Ke 

kvadrata će izgledati poput izduženog pravokutnika, a kružnica 
poput horizontalne elipse. Snimamo li kroz isto tako postavljenu 
leću, horizontalna elipsa bit će zabilježena na vrpcu kao kružnica, 
a kružnica će biti srazmjerno sužena i izgledat će poput vertikalne 
elipse. Jednako će i kvadrat biti zabilježen kao vertikalni pravokut- 
nik. 

Konzekventno tome, sve što snimamo takvom lećom, bit će 
komprimirano u horizontalnom smislu. Projiciramo li pak sliku s 
istom lećom na projektoru, ona će se dekomprimirati i svi će oblici 
dobiti svoje prirodne proporcije. (Otuda i ime: ana - opet, morp- 
hos - nastati.) 

Ako je faktor kompresije takve leće 2, njome snimljena i 
projicirana slika produžit će se za dva puta u horizontalnom 
smjeru, dok u vertikalnom neće biti nikakvih promjena. Na taj 
način, sa standardnom kamerom i projekcijskim uređajem, ali s 
dodatkom cilindrične leće, dobivena je slika koja je u horizontal- 
nom smislu dva puta šira od standardne. 


Primat na izum anamorfotskog postupka koji je patentiran 
1927. godine ima francuski učenjak Henri Chretien. Komercijalno 
je prikazan već 1930. godine kao Fulvue proces, a na međunaro- 
dnoj izložbi u Parizu 1937. prikazan je na ekranu veličine 
10 x 90 metara, s dvije anamorfotske projekcije, kombinirane u 
jednu. Međutim trebalo je proći još gotovo dvadeset godina da se 
opet pojavi, ovaj put u Americi, pod komercijalnim nazivom Cine- 
mascope. To se zbilo 1953. godine a inicijator je bila firma 20th 
Centurv Fox. Ubrzo se javljaju i drugi sustavi, ali svi rade na 
sličnim osnovama. 


Izvorni Chretienov optički sustav, poznat pod imenom Hyper- 
gonar, zasniva se na cilindrično brušenoj leći, koja se, kako je već 
rečeno, stavlja ispred objektiva na kameru i projektor. Takva 
kombinacija (objektiv plus cilindrični dodatak) ima efektivno 
kraću žarišnu duljinu u horizontalnom smislu. 

Isti se efekt može postići pomoću klinastih optičkih prizama. 
Dvije klinaste prizme, postavljene jedna prema drugoj, mogu 
varirati stupanj anamorfotskog efekta, koji ovisi o njihovu uzaja- 
mnom kutu u odnosu na zraku upadnog svjetla. Taj je sustav 
poznat pod nazivom Varamorph. 

Postoji i sustav Delrama, koji se pri snimanju služi pri- 
zmama, a pri projekciji konkavnim ogledalima. Međutim, jedini 
koji se u praksi zadržao jest onaj - Chretienov. 


Svi anamorfotski postupci namijenjeni projiciranju, konstrui- 
rani su i optički korigirani za dugačke udaljenosti. Međutim, 
anamorfotski dodaci namijenjeni snimanju moraju jednako dobro 
raditi na svim udaljenostima. Taj problem nije lako riješiti i zbog 
toga su mnogi sustavi patili od slabe definicije i izobličenja na 
manjim radnim udaljenostima. To je bilo posebno vidljivo na vrlo 
bližim udaljenostima, kada je kompresioni faktor postajao manji 
od 1:2, što je rezultiralo izduženim licima u bližim planovima. 

Kasnija poboljšanja u konstrukciji uspjela su u velikoj mjeri sma- 
njiti i te nedostatke. 

U svom izvornom obliku Cinemascope je koristio maksimalni 
prostor standardne 35 mm vrpce. Otvor kamere bio je veličine 
23.80 x 18.67 mm, otvor projektora 23.16 x 18.16 mm. Projicirana 
slika s lateralnim ekspanzionim faktorom 2 davala je omjer stra- 
nica slike od 2.55:1. Da bi se na kopiji napravilo mjesta za četiri 
magnetska traga, što je bilo potrebno za stereofonsku reproduk- 
ciju zvuka, na pozitivskoj vrpci su smanjene rupice perforacije po 
širini. Takva perforacija kvadratičnog je oblika i naziva se CS 
perforacija ili Fox-hole perforacija. 

Tri od četiri magnetska traga upravljaju grupama zvučnika 
koji se nalaze u središtu, odnosno lijevo i desno od ekrana. Četvrti 
trag upravlja grupom zvučnika koji se nalaze iza leđa publike. 

Međutim, kako mnogi kinematografi nisu bili spremni da 
podnesu velike troškove oko instalacije višekanalnog zvučnog 
uređaja, prišlo se izradi kopija koje su imale kombinirani četvero- 
kanalni magnetski zapis i obični jednokanalni optički. To su tzv. 
mag - opt kopije. I ove se kopije izrađuju sa CS perforacijom, ali 
da bi se napravilo mjesta za optički zvučni zapis slika je morala 
biti sužena. Daljnom racionalizacijom gotovo se sasvim odustalo 
od višekanalnog magnetskog zvuka, tako da je na kopijama ostao 
jedino monokanalni optički zapis, a perforacija vraćena na nor- 
malne_— dimenzije. — Veličina projicirane __ slike sada iznosi 
21.3 x 18.16 mm, a omjer projicirane slike jest 2.35:1. To je danas 
standardna mjera za sve sustave koji se služe anamorfotskim 
dodacima. 


Nakon velikih početnih uspjeha koje je polučio Cinemas- 
cope, u ovoj kratkoj filmskoj povijesti pojavljuju se još mnogi 
slični postupci koji nastaju iz želje da se poboljšaju fotografske 
kvalitete slike, a troškovi smanje koliko je god moguće. Oni se svi 
pojavljuju pod zvučnim imenima i još se zvučnije reklamiraju, iako 
se po svom finalnom produktu - kopiji koju gledamo u kinemato- 
grafu -jedva razlikuju. Nabrojit ćemo najvažnije: 


Superscope upotrebljava normalne objektive za snimanje 
bez ikakvog anamorfotskog dodatka i standardni 35 mm negativ, 
iskorištavajući punu širinu između perforacija. Kopije se izrađuju 
optičkim putem s horizontalnom kompresijom slike i vertikalnim 
povećanjem. Reprodukcija se vrši normalnom cinemascope pro- 
jekcijom. Odnos stranica projicirane slike iznosi 2.35:1. 

Cinemascope 55 upotrebljava negativ širine 55 mm. Površina 
slike je četiri puta veća od normalne cinemascope slike. Snima se 
s anamorfotskim dodatkom 2:1, a kopije se optički reduciraju na 
standardni cinemascope format. Zbog veće površine, slika ima 
bolju definiciju i sitnije zrno, ali zbog većih troškova negativa (koji 
nisu u srazmjeru s ostvarenom kvalitetom pozitiva), ovaj je postu- 
pak danas gotovo sasvim napušten. 

Technirama upotrebljava standardni 35 mm negativ, ali je 
slika na njemu dvostruko veća i zauzima prostor od 8 perforacija, 

a vrpca u kameri ima horizontalni tok. Pred objektivom kamere 
nalazi se anamorfotski dodatak s kompresionim faktorom 1.5, a 
pozitiv se optički kopira na standardni cinemascope format s 
daljom anamorfotskom kompresijom faktora 1.33, što daje ko- 
načnu horizontalnu kompresiju od 1:2 (1.5 x 1.33 = 2) i moguć- 
nost reproduciranja na standardnim cinemascope uređajima, 
lako je ovaj sustav zahtijevao kamere posebne konstrukcije i 
kompliciraniju laboratorijsku obradu, zbog dobrog iskorištenja 
negativa i odlične fotografske kvalitete pozitiva, mnogo se upo- 
trebljavao između 1956. i 1966. godine. 

Ultra Panavision radi na negativu od 65 mm i s anamortfot- 
skim dodatkom s kompresionim faktorom od 1.25. Kopije se 
izrađuju kontaktnim kopiranjem na vrpci širine 70 mm i projiciraju 
s istim faktorom ekspanzije. Projicirana slika ima omjer stranica 
2.85:1. Kopija ima 6 magnetskih zvučnih kanala koji upravljaju s 5 
zvučnika iza ekrana i jednim iza leđa publike. S istog negativa 
prave se i reducirane kopije skompresionim faktorom 1.6 i optič- 
kim monokanalnim zvučnim zapisom, za reprodukciju na standar- 
dnim cinemascope uređajima. 

Techniscope je jedan od najmodernijih postupaka. Pojavio se 
oko 1960. god. Njegovu pojavu omogućilo je opće povećanje 
kvalitete negativa - sitnije zrno i veća definicija. Služi se standar- 
dnim 35mm negativom i normalnim kamerama na kojima je 
izvedena mala modifikacija: pomak slike je dvostruko manji od 
normalnog i iznosi samo dvije perforacije. Snima se objektivima 
srazmjerno kraće žarišne duljine, bez ikakvih dodataka. Stvarni 
omjer stranica iznosi 2.35:1. Kopije se izrađuju optičkim kopira- 
njem na 35 mm pozitiv, s vertikalnim povećanjem od 2:1. Pozitiv- 
ska slika ima standardne mjere cinemascopa i reproducira se na 
standardnim cinemascope uređajima. Proces omogućuje velike 
uštede na negativu, ali veliko povećanje kod reprodukcije stvara 
izvjesna ograničenja, tako da obrada mora biti na najvišoj mogu- 
ćoj razini. 

Multi-film postupci 


Datumi koji označavaju težnju za stvaranjem sve veće i spek- 
takularnije slike, nižu se već od pionirskih dana kinematografije. 
Tako je već 1897. godine prikazana u Parizu Cineorama: deset 
projektora pokrivalo je ogromno platno kružnog oblika u okrugloj 
sali. Izumitelj se zvao R. Grimoin-Sanson. Nakon prve projekcije, 
projekt je napušten zbog opasnosti od požara. Ovaj je postupak 
bio ingeniozno smišljen i mora da je aktraktivno djelovao: deset 
kamera spojenih tako da su se njihove slike nadovezivale jedna na 
drugu u punu kružnicu, snimalo je Pariz iz košare balona. Isto je 
tako deset projektora projiciralo sliku spojenu u kružnicu, a pu- 
blika je bila okupljena u modelu balonske košare s komadom 
balona nad glavom. Bio je to očito prvi pokušaj stvaranja »total- 
nog filma«, što se osjeća i u svim sličnim pokušajima sve do 
današnjeg dana. 

1927. godine na scenu stupa sustav Abel Gancea i Autant- 
-Lara, tzv. Triptih. Manje ambiciozan, ali zato uspješniji nego 
onaj prvi. Neke sekvence u Ganceovom filmu Napoleon snim- 
ljene su na taj način. Osnova postupka sastojala se u snimanju 
trima kamerama čije su se slike spajale u jednu, ili istodobnom 
projekcijom triju različitih slika u cilju stvaranja posebnih efekata. 

1952. godine će se filmska povijest još jednom vratiti na 
Ganceov izum: te će godine Amerikanac Bert Waller prikazati 
javnosti sličan postupak pod nazivom Cinerama. | ovdje, kao i kod 
Abel Gancea, rade tri kamere koje pokrivaju vidno polje tri 
puta šire od standardnog. Kombinirana slika projicira se na ogro- 
mno platno s tri sinkrona projektora i s četvrtom magnetskom 
vrpcom na kojoj je upisan stereofonski zvuk. 

Godine 1955. pojavljuje se sustav Walta Disneya Circa- 
rama, a 1958. ruska Kinopanorama. Oba ova postupka vraćaju 
se na kružnu projekciju Grimoin-Sansona. Circarama radi s 9 
projektora, a Kinopanorama s 11 projektora. Snimanje se naravno 
vrši istim brojem sinkroniziranih kamera, a zvuk je višekanalni, 
stereofonski. 

Međutim, nijedan postupak koji radi na principu više projek- 
tora nije se uzdigao iznad puke atrakcije. Za svaki je snimljen tek 
poneki film, a projekcijske se dvorane nalaze samo tu i tamo po 
svijetu, i svedene su na nivo turističke atrakcije. Budući da ogro- 
mno platno prelazi granice našeg vidnog polja, praktički je slici 
oduzet okvir i ona na taj način gubi osnov svoga postojanja. Slika 
Nijagara slapova koja nas okružuje sa svih strana, okrunjena 
stereofonskim zvukom, teško da može biti predmetom autorskog i 
umjetničkog istraživanja. Ona samo omogućuje jeftiniji i jedno- 
stavniji posjet Nijagara slapovima. 

Substandardni formati 


Profesionalce na svim područjima u stopu prate i amateri. 
Kinematografija u tome nije izuzetak. Ali 35 mm vrpca oduvijek je 
bila preskupa za amatera, pa se stoga javljaju novi izumi koji rade 
s vrpcom užom od standardne. 


Kao prvo, standardna se vrpca razrezuje na polovicu i nastaje 
širina od 17.5 mm. Zatim se pojavljuju vrpce od 21, 22 i 28 mm 
širine. Krajem 1922. godine _ francuska tvrtka Pathe Cinema 
uvodi na tržište projektor kojim se projiciraju kopije širine 
9.5 mm. Godinu dana kasnije slijedi i kamera tog formata s preo- 
kretnim filmom, namijenjena isključivo amaterima. U Sjedinjenim 
Američkim Državama na sličnom projektu radi i Eastman Kodak i 
uvodi 1923. vrpcu širine 16 mm. 


lako su obje vrpce nastale gotovo istodobno, sudbina im je 
različita. Format od 9.5 mm oduševljeno je prihvaćen u Evropi, ali 
i ovdje nikada neće prijeći granice amaterske upotrebe. Razlog su 
tome djelomično i uređaji, jednostavni i jeftini, ali zato dovoljno 
nepouzdani da u natjecanju sa 16 mm formatom izgube bitku. 


U Sjedinjenim Državama format 9.5 mm nikada nije bio prih- 
vaćen, čak ni za amatersku upotrebu, dok se 16 mm vrlo brzo 
udomaćio. Tome doprinosi nagli razvoj tehnologije filmskih emul- 
zija i dodatak tona (1939. godine), pa na taj način popularna 
šesnaestica postaje alternativni profesionalni format, gubeći svoj 
amaterski status, kojeg će se morati odreći u korist novih, manjih 
formata. 


1932. godine Eastman Kodak uvodi novi sustav, po kojemu se 
snima na vrpcu širine 16 mm, ali s po jednim redom sličica na 
svakoj strani. Nakon razvijanja vrpca se razrezuje i projicira kao 
vrpca širine 8 mm. Svaka sličica zauzima jednu četvrtinu prostora 
šesnaestmilimetarske slike i uz relativno manje dimenzije projek- 
cije, daje dobre i nadasve jeftine rezultate. Vrlo brzo ovaj format 
zamjenjuje šesnaesticu u amaterskim krugovima, a dobrim dije- 
lom ugrožava i opstanak 9.5 mm koji se sve više gubi, tako da je 
danas gotovo sasvim nestao iz uporabe. 


Slijedeći korak u razvoju substandardne kinematografije uči- 
njen je 1965. godine kada opet Eastman Kodak uvodi novi, super8 
format. Do sada se uvijek išlo na sve manju sliku, a ovaj se puta 
krenulo obratnim putom: slika je povećana, iako se vrpca ne širi. 
Užom perforacijom, na vrpci od 8 mm dobilo se na prostoru toliko 
da je slika povećana za otprilike 50% i na taj je način omogućena 
bolja definicija i opća kvaliteta slike, uz troškove neznatno veće 
od standardne osmice. Ovaj je novi format već potpuno istisnuo 
staru osmicu u zapadnoj Evropi i Americi, dok se u istočnoj Evropi 
i SSSR-u upravo počeo probijati. 

Od 1961. kada je normal 8 dobio magnetsku tonsku pistu uz 
sliku, počinje se polako probijati među profesionalne formate. Još 
je veći napredak doživio super 8, koji se uz magnetski zvuk sve 
više upotrebljava u školske svrhe, pa čak postoje izvjesni znakovi 
proboja tog formata na televiziju. 


Kao što vidimo, pojave novih formata su sporadične i vezane 
uz trenutne idejne, estetske i komercijalne nesigurnosti filma. U 
nadi da će neka nova, veća, sjajnija i šarenija slika privući više 
gledalaca u kinematografske dvorane, izumitelji rade na novim 
formatima, od kojih neki propadaju netom su rođeni, drugi živo- 
tare izvjesno vrijeme, a vrlo malo ih ostaje. 


Od svih nabrojenih formata i postupaka zadržali su se na 
ovim našim geografskim i privrednim širinama oni koji su vezani 
za mjere Edisonova izuma: standardni 35 i ravni 1.66 i ponešto 
1.85. U prikazivanju se još uvijek održao Cinemascope, iako se u 
zadnje vrijeme vrlo malo snima tom tehnikom. U tome je veliku 
ulogu odigrala televizija: održali su se samo oni formati koji su 
kompatibilni televizijskom prikazivanju. Od suprastandardnih for- 
mata jedino je nešto dublje korjenje pustio 65, odnosno 70 mm 
format, a od substandardnih super 8 i 16 mm. (Vrijedi ovdje 
spomenuti da smo upravo svjedoci nastajanja jednog novog for- 
mata, čija je sudbina još nepoznata, ali mu je poznato ime: super 
16. Radi se o povećanju 16 mm slike na način da se koristi cijela 
širina vrpce na onoj strani gdje je predviđeno mjesto za zvučni 
zapis. To je povećanje dosta osjetno, a proporcije stranica su oko 
1.66:1. Ovaj je format osobito pogodan u sve češćim slučajevima 
povećavanja 16 mm slike na 35 mm pozitiv.) 


Vrlo je čest slučaj međusobnog miješanja formata i tehnika. 
Svi suprastandardni formati optički se kopiraju na pozitiv 35 mm 
koji put anamorfotskom tehnikom, a koji put »ravno«, s maskom. 
Utvrđeni standardi ne postoje. Često se neki 35 mm postupak 
kopira na 70 mm pozitiv, posebno za velike »drive-in« kinemato- 
grafe. Sve ovisi o tome za koje se područje i kakvu kino-mrežu 
kopije izrađuju. Ne treba spominjati da se za dvorane manjeg 
kapaciteta filmovi reduciraju na 16 mm pozitiv, a zahvaljujući 
uznapredovaloj tehnologiji, i obratno se od originalnog 16 mm 
negativa izrađuju kopije na 35 mm pozitivu. 


Nije se lako snaći u ovoj šumi formata i postupaka. Situacija 
vapi za standardizacijom koja ne postoji, ali je vrijeme neminovno 
donosi. 


Kao što je iz prethodnih stranica vidljivo, mnogi formati imaju 
omjer stranica veći od 2:1, a da se o multifilm postupcima i ne 
govori. Iz nastojanja za horizontalnim širenjem formata čemu je 
cilj podražavanje perifernih regija našeg vidnog polja i, na taj 
način, stvaranja iluzije stereoskopske slike, vidljiva je težnja za 
lišavanjem slike njenih osnovnih karakteristika - okvira i plošno- 
sti. Taj je cilj doduše samo djelomično postignut. Sve je više 
znakova povratka na klasičnu sliku s omjerom stranica od 1.33:1, 

do 1.66:1. Pokazalo se naime, da sve ove nove i skupe tehnike 
nisu filmu donijele ništa, pa čak niti veći broj gledalaca. 

Sirenjem horizontalne dimenzije slike posebno su pogođeni 
snimatelji. Na jako izduženim formatima teško je ili gotovo nemo- 
guće ispravno komponirati. Snimatelj je prisiljen da u kadru traži 
fiktivne rubove koji služe kao maska i na taj način svoditi nemo- 
guće odnose stranica u klasične okvire. Pregledno organizirati 
materijal u kadru, što je osnovna zadaća kompozicije, moguće je 
samo ako postoji okvir. U neograničenom prostoru, nemoguće je 
bilo što organizirati. 

Sva sila crtica na mutnom staklu kamere zbunjuje snimatelja, 
pa ako tome dodamo komponiranje u uvjetnim okvirima (kao npr. 
za TV sigurnosnu zonu), onda njegove muke često postaju nepo- 
dnošljive. Zakoni tržišta toliko su jaki, da su mnogi snimatelji 
prisiljeni komponirati u omjeru stranica 2.35:1, ali tako da kompo- 
zicija istodobno odgovara omjeru od 1.33:1 za TV prikazivanje. | 
ne samo snimatelji, već i režiseri suočeni s ovakvim zahtjevima 
gube tlo pod nogama. 


Šesnaest ili tridesetpet 


Šesnaestica koja je skromno ušla u produkciju na mala, 
televizijska vrata, sve više osvaja područje igranog filma. Usavrše- 
njem emulzija i tehnike blow-upa'' sve je više filmova koji se 
snimaju na ovom malom alternativnom filmskom formatu. Sve je 
više simpatija na strani šesnaestice, koja osvaja praktičnošću. To 
je mala kamera kojom se može tonski snimati mnogo jednostav- 
nije nego velikom tridesetpeticom. Troškovi za materijal su manji i 
uz vrhunsku laboratorijsku obradu kvaliteta se praktički ne razli- 
kuje od tridesetpetice. Stoga je prognoza za budućnost jasna: sve 
će se više snimati šesnaesticom. 

Ali, da li je zaista tako i da li šesnaestica može posve zamije- 
niti tridesetpeticu? 

U tehničkom pogledu može. Uvjerilo nas je u to već mnogo 
filmova snimljenih tom tehnikom a koji svoj uspjeh, uvjerljivost i 
posebnu živost što je omogućuje mala kamera, duguju upravo 
činjenici da su snimljeni šesnaesticom. Ali, vara se svatko tko 
misli da se razlika ne primjećuje. Razlike su između ova dva 
formata mnogo veće nego što bi se moglo očekivati uspoređujući 
samo njihove tehničke kvalitete. Pogotovo se varaju oni koji misle 
da te razlike običan tehnički i filmski neobrazovan gledalac ne 
primjećuje. 

" Blow-up: povećavanje s manjeg na veći format. U ovom slučaju sa 16 
na 35 mm. 

Faktura slike na šasnaestici je ipak osjetno drugačija nego 
ona na tridesetpetici. Bez obzira na nešto veće zrno, slika je 
grublja, lišena bogatstva detalja pa djeluje ponešto pojednostav- 
njeno noseći u sebi jednu dokumentarističku crtu koju svakako 
duguje televiziji. Gledalac ne mora uopće znati što je to šesnae- 
stica a što tridesetpetica, a da ipak sve ove razlike instinktivno, po 
navici gledanja, jasno razlikuje. On je navikao da u fakturi šesnae- 
stice danomice gleda vijesti o dramatičnim zbivanjima u svijetu, 
pa kada istu takvu fakturu osjeti na kinematografskom ekranu ona 
će u njemu nužno stvoriti izvjesne asocijacije. Zaključak da će 
gledalac s više ozbiljnosti pratiti sliku šesnaestice, može se učiniti 
pretencioznim, ali je izvjesno da veći stupanj dokumentarnosti, pa 
prema tome i dramatičnosti, određuje njenu upotrebnu vrijednost. 

Čini se da zbog svih ovih razloga odluka da li će se neka tema 
snimati jednim ili drugim formatom ne leži samo u sferi financij- 
skog (jeftinije ili skuplje), praktičkog (pokretljivija kamera) ili je- 
dnostavnog dopadanja (»volim fakturu šesnaestice«), već ta od- 
luka mora biti donesena na osnovu teme, koja može ali i ne mora, 
podnositi ovaj mali format. Cassavetesove Sjene ili Friedkinova 
Francuska veza bili bi svakako bitno drugačiji filmovi da su sni- 
mani tridesetpeticom, kao što bi Građanin Kane ili Russelov 
Gustav Mahler bili drugačiji da su snimani šesnaesticom. Ovdje se 
ne misli na stil slike, već upravo na osobenost fakture šesnaestice. 
Da li bi Altmanov Kockar i bludnica imao onaj specifični naturali- 
stički ton da je sniman tridesetpeticom? 

Da zaključimo: slika šesnaestice je grublja, sirovija i surovija. 
Ona, rekli bismo, teže podnosi nježnu i finu snimateljsku ruku. 
Nisu joj primjereni fini prijelazi svjetla i sjene i čiste plohe, jer ih 
prlja nakupinama zrna, pa će jedan »očišćeni« snimateljski stil u 
tom formatu biti nasilan. Zbog svega toga, u sadašnjem tehnič- 
kom trenutku, šesnaestica se ne može smatrati zamjenom za 
tridesetpeticu, već samosvojnim filmskim sredstvom, jednostavno 
pogodnijim za neke teme, a za neke druge manje pogodnim ili 
sasvim nepogodnim. 


Neka ovo bude tema za dalja razmišljanja. 

USPOREDNI PREGLED FILMSKIH I TV FORMATA 


shatev omjer okvir kamere okvir projekt, dija- 
mm mm gonala 
NORMAL 8 1.3611 4.78 x 3.51 4.37 x 3.28 6.1 
SUPER 8 1361 577x422 5.36 x 4.01 7.5 
9.5 mm 1.30/1 8.50 x 6.50 8.00 X 6.15 10.7 
16 mm 1.36 1 10.26 x 7.49 9.65 x 7.21 12.7 
SUPER 16 mm 1.661 12.40 x 7.49 144 
35 mm TECHNISCOPE* _2.35/1 22.05 x 9.47. 21.31 X 18.16. 24 
35 mm WIDESCREEN 1.851 22.05 x 12.40 _20.96 x 11.33 25 
35 mm WIDESCREEN 1.75 1 22.05 x 12.80 20.96 x 11.99 254 
35 mm WIDESCREEN 1.661 22.05 x 13.50 20.96 x 12.62. 26 
35 mm STANDARD 1.371 22.05 x 16.03 20.96 x 15.24. 27.2 
35 mm NIJEMI 1.33 1 24.89 x 18.67. 23.00 x 17.25 30 
35 mm CINEMASCOPE** 2.35/1 22.05 x 18.67. 21.31 x 17.53. 48% 
35 mm VISTAVISION 1.50 1 37.70 x 25.17. 36.50 x 24.00 45.2 
35mm TECHNIRAMA* 2.00/1 38.00 x 25.20 36.90 x 24.20 62.2** 
65 mm TODD - AO 2.301 52.63 x 23.01 48.60 x 22.05 574 
65 mm ULTRA 
PANAVISION* 2.8511 52.63 x 23.01 48.60 x 22.05 70? 
TV 1 in VIDICON 1.31 1 12.70 x 9.65 16 
TV IMAGE ORTHICON 1.33 1 32.51 x 24.38 40.6 


anamortfotski sustav, 
fiktivna dijagonala 


Navedene mjere prema ANSI (American National Standards Institute): PH 
22.7-1964, PH 22.59-1966, PH 22.8-1969, PH 22.58-1969, PH 22.106- 


1971, PH 22.152- 1969. 

DRUGI DiO 


SNIMATELJSKA GRAMATIKA 


VIZUALNI PRINCIPI 


Da bismo shvatili sve optičke, mehaničke i psihološke prin- 
cipe na kojima počiva izum kinematografije, moramo na početku 
učiniti neke usporedbe. 

Svjetlosni signali nastali u oku, a zatim pretvoreni u elek- 
tričke impulse, stižu silnom brzinom u mozak. Ovdje se od njih 
gradi slika koja sadrži osjet svijetlog i tamnog, boje, oblika, po- 
kreta itd. Tako nastala slika razlikuje se u mnogome od one 
nastale fotografskim putem. Nabrojit ćemo samo nekoliko naj- 
značajnijih razlika: 

- Ljudski vid razlikuje objekte, dok fotografska slika razlikuje 
samo crtež svjetla i sjene. 

- Ljudski vid je dinamičan. Oko toliko skače s jedne točke 
vidnog polja na drugu, da je čak i najživlja filmska slika u uspo- 
redbi s njim - statična. 

- Oko stvara svojom lećom sliku koja je oštra samo u malom 
prostoru središta vidnog polja. Ostatak slike je mutan. Taj nedo- 
statak oko nadoknađuje vrlo brzim pokretima, kojima stalno ispi- 
tuje prostor svoga zanimanja. Fotografska slika je naprotiv oštra 
sve do samih rubova, preko daleko širega vidnog kuta. 

- Vidno polje oka je nedefinirano: mali prostor oštre slike i 
daleko veći prostor perifernog gledanja. Fotografska slika je na- 
protiv oštro omeđena svojim okvirom. 

- Ljudski je pogled binokularan, i stvara trodimenzionalnu 
impresiju. Ova se doduše može imitirati fotografskim putem, ali 
tek upotrebom posebnog stereoskopskog sustava. 

- Svjesna vizualna slika stvorena u mozgu značajna je po 
količini informacija što se filtriraju ili eliminiraju; neke kao pot- 
puno nepotrebne, a druge potrebne samo za nesvjesne procese, 
kao što su orijentacija, ravnoteža ili tjelesni pokreti. U usporedbi, 
fotografska slika je potpuno nediskriminantna u smislu informa- 
cija koje sadrži. 

Sumirajući, mogli bismo zaključiti da su razlike između sub- 
jektivne percepcije svijeta i objektivne fotografske slike veće nego 
što se to na prvi pogled čini. Mogli bismo reći da fotografska slika 

nastaje u jednostavnoj ravnini, dok se slika primljena okom i 
interpretirana umom, razvija u nekoliko slojeva, koji se protežu od 
elementarne fizike do najdublje psihologije. 

Prva faza primanja slike, ograničena na optiku i fiziologiju, 
relativno je jednostavna i temeljito znanstveno ispitana. Druga je 
faza sva osnovana na pretpostavkama i pitanje je da li će znanost 
ikada razjasniti sve tajne koje su sadržane u složenom procesu 
ljudskog gledanja. 

PRVA FAZA GLEDANJA 


Prvom fazom gledanja nazivamo sve ono u vezi našeg vida 
što se može znanstveno dokazati i izmjeriti. Jednom riječju, sve 
ono što nije podložno pretpostavkama. 

Najjednostavnije je ako usporedimo performanse našeg oka 
s kamerom ili foto-aparatom. Ako tako gledamo ustanovit ćemo 
da je ono građeno poput nekog zuma, čija se žarišna duljina može 
mijenjati od 19 do 21 mm, a može se fokusirati od neizmjernog (za 
oko sve ono što je dalje od 5 m) pa do oko 20 cm. Ovaj zum može 
uz pomoć vrlo osjetljivih mišića mijenjati svoj oblik, odnosno 
zakrivljenost leće, pa tako prebacivati oštrinu s daljeg na bliži 
predmet, umjesto, kako je to riješeno kod kamere, mijenjanjem 
udaljenosti između objektiva i filma. 

Svjetlosna moć našeg oka iznosi po prilici 1:2.5, ali ugrađena 
automatska dijafragma »iris«, može zatvoriti dijafragmu do mini- 
malnog otvora koji se kreće negdje oko 1:11. Ovaj vrlo mali 
raspon promjena, svakako bi bio nedostatan da savlada ogromne 
promjene u intenzitetu svjetla u prirodi. Zbog toga je oku, pored 
ove mehaničke adaptacije, dodana i kemijska, koja radi na prin- 
cipu oslabljivanja utjecaja svjetla na fotoosjetljive tvari u retinal- 
nim receptorima, koji u oku imaju ulogu filma u kameri. Adapta- 
cija na svjetlo odvija se relativno brzo, dok se adaptacija na mrak 
odvija vrlo sporo. Tako treba preko trideset minuta da bi se oko 
potpuno adaptiralo na mrak. Pored ove dvije vrste adaptacije, 
postoji još i kromatska adaptacija. Oko se vrlo brzo privikava na 
promjene boje svjetla što stvara jednu od mnogih komplikacija pri 
snimanju u bojama. 

U svakom slučaju oko je u stanju da savlada ogromne razlike 
svjetlosnog intenziteta, koji seže od 10*foot lamberta do 10 “foot 
lamberta. Gornja granica je postavljena u času kada oko osjeti bol 
zbog prejakog svjetla. Da bismo se snašli u ovim svjetlosnim 
rasponima, spomenimo da bijeli objekt na jakom suncu ima 10“ 
foot lamberta. Isti takav objekt u normalno osvijetljenoj sobi oko 
10 foot lamberta, a na mjesečini oko 10 “footlamberta. Oba ova 
procesa, mehanički i kemijski, nazivaju se zajedničkim nazivom: 
adaptacija. 

Slika 23 
Horizontalni presjek desnog ljudskog oka 


Vidni kut naših očiju iznosi nešto oko 50", ali kako je oko 
gotovo uvijek u pokretu, vidni kut je zapravo mnogo širi. Dodamo 
li joši mogućnost okretanja glave, možemo mirno ustanoviti da je 
vidni kut naših očiju neograničen, odnosno da bez velikog napora 
dosiže svih 360" u horizontalnom smjeru i nešto manje u vertikal- 
nom. 

Inače, kvaliteta »objektiva« našeg oka je prilično slaba, i pati 
od znatnog opadanja oštrine prema krajevima vidnog polja, ali se 
to nadomještava izvanrednom pokretljivošću. Zaista oštro u sta- 
nju smo vidjeti samo one predmete koji su u središtu ili blizu 
središta vidnog polja. 

Slično kao kod svakog objektiva, oštrina našeg vida se pove- 
ćava srazmjerno smanjivanju otvora irisa. Kod jakog svjetla vi- 
dimo oštrije nego kod slabog, kada je iris sasvim otvoren. 

Slika koja prođe kroz leću pada na mrežnicu koja, kako smo 
već rekli, po svojoj funkciji odgovara filmu u kameri. Ona se 
sastoji od miliona gusto poredanih krajeva živaca, koji poput 
mikroskopskih fotoćelija pretvaraju svjetlosne impulse u elek- 
tričke, da bi ih poslali u mozak na dalju obradu. 

Postoje dva tipa ovih fotoćelija, koje u odnosu na njihov oblik 
nazivamo štapićima i čunjevima. Štapića ima u svakom oku oko 
170 miliona i raspoređeni su sve gušće prema krajevima retine, 
dok ih u središtu, koje nazivamo fovea ili žuta mrlja, uopće nema. 
Oni su vrlo osjetljivi na svjetlo, ali zato slabo ili nikako na boju 

koju registriraju kao svjetliju ili tamniju nijansu sivoga. Osim toga 
posebno su osjetljivi na kretanje, te se detekcija kretanja osniva 
potpuno na njihovoj funkciji. 

Cunjeva ima nešto manje: oko 7 miliona u svakom oku. 
Njihov broj naglo raste prema središtu retine, tako da se fovea, 
koja je velika oko pola milimetra u promjeru, sastoji isključivo od 
čunjeva. Karakteristika čunjeva jest da imaju veliku mogućnost 
razlaganja (dakle oko na tom mjestu najoštrije vidi), ali su rela- 
tivno slabo osjetljivi na svjetlo. Funkcioniraju samo kod dosta 
visoke svjetlosne razine i omogućavaju da razlikujemo vrlo fine 
detalje i percipiramo boju. Kao rezultat ovih dviju vrsti receptora 
postoje dva različita tipa gledanja: dnevno i noćno gledanje. 


Pri dnevnom (fotoptičkom) gledanju čunjevi i štapići rade 
zajednički. Kada želimo razlučiti fine detalje, gledamo direktno u 
predmet, tako da njegova slika pada ravno na foveu koja se cijela 
sastoji od čunjeva. Ali kada želimo preći ulicu, oslanjamo se više 
na štapiće, koji doduše neće stvoriti oštru sliku, ali će nas svojom 
osjetljivošću na kretanje, upozoriti na automobil koji dolazi sa 
strane. »Ugledali smo ga krajičkom oka«, kako se to, očito ne 
slučajno, kaže u literaturi. 


Pri visokim svjetlosnim razinama, čunjevi rade punim kapaci- 
tetom, pa stoga i boje tada izgledaju maksimalno zasićene i 
blistave. Ali kako se svjetlosna razina smanjuje, čunjevi rade sve 
slabije, a štapići bivaju sve aktivniji, pa i boje počinju blijediti. 
Najprije će izblijediti zelena, pa crvena, zatim žuta, a najkasnije 
plava. Istim redom nestaju boje u sumraku. Prvo nestaje zelenilo 
lišća, nešto kasnije crvenilo i žutilo, a najdulje se primjećuje 
plavetnilo neba i vode. To nipošto nije zato što je plava boja 
svjetlija od ostalih, već zato što je periferija mrežnice osjetljivija na 
plavu boju (Purkinjeov fenomen''). Ali kako se noć više spušta 
nestaje postepeno i plave boje, pa dnevno gledanje ustupa mjesto 
noćnom (skotoptičkom) gledanju. 


Noću ili po vrlo slabom svjetlu, rade samo štapići, dok čunjevi 
ne reagiraju, jer je za njih svjetlosna razina preslaba. Sve se vidi 
pomalo neoštro i nismo u stanju da razlučimo fine detalje. Kada 
gledamo ravno u neki sitan predmet, izgledat će nam kao da ga 
nestaje, jer je njegova slika pala ravno na foveu koja, znamo, nije 
dosta osjetljiva pri slabom svjetlu. Morat ćemo predmet pogledati 
malo iskosa, da bi njegova slika pala na periferiju retine, tamo 
gdje ima više štapića, ali ćemo zbog njihove neosjetljivosti na boju 
i grublje strukture, sve vidjeti u nijansama sivog i pomalo neoštro. 
(Nakon ovog može nam biti razumljivo zašto mnogi snimatelji 
kada žele dočarati noć snimaju kroz mekocrtače koji kvare defini- 
ciju njihovih objektiva, a cijelu sliku, ako se radi o koloru, zasićuju 
plavim, koje prevladava nad svim ostalim bojama.) 


* Jan Purkyne (1787-1869) češki fiziolog i analom, bavio se osobito 
fiziologijom oka. 

DRUGA FAZA GLEDANJA 


Zvuči pomalo neobično kada kažemo da gledamo okom, ali 
vidimo umom. Oko je samo posrednik što šalje informacije umu 
koji ih prima i prerađuje. Neke odbacuje kao nepotrebne, a ostale 
selekcionira prema važnosti. U našem mozgu događaju se svi ti 
čudesni procesi u kojima se slika, primljena optikom oka, čisti od 
nepotrebnih detalja i oslobađa nepotrebnog šarenila. Tek ovdje se 
nekim savršenim redom nižu planovi našeg gledanja i sve se te 
pojedinačne impresije »montiraju« u čvrstu i razumljivu cjelinu. 

U ovoj fazi gledanja ništa se ne može izmjeriti niti izvagati. Svi 
se dokazi mogu izvesti samo eksperimentalno, a činjenice sma- 
trati pretpostavkama. 

Tvrdnja da gledamo okom a vidimo umom bit će razumljivija 
ako se podsjetimo da ne postoje dva čovjeka koja vide jednako. 
Cak ako njihove oči u fizikalnom smislu savršeno funkcioniraju, 
ako se slike koje padaju na njihove retine savršeno podudaraju u 
prvoj fazi gledanja, ono što će se događati u drugoj fazi, gotovo 
sigurno neće biti isto. Dospjevši do mozga, svjetlosni signali 
pretvoreni u električke, stvorit će u njemu sliku promatranog 
predmeta, ali će istodobno aktivirati još cijeli niz zamršenih pro- 
cesa. Sigurno je da će se uz promatranu sliku roditi još mnoštvo 
asocijacija koje počivaju na prijašnjem iskustvu promatrača. Te će 
se asocijacije automatski pribrojiti slici. Ovakvoj mješavini isku- 
stva i objektivnog zapažanja treba dodati još i trenutno stanje 
promatrača: umor, radost ili neku fiziološku smetnju. Tek suma 
svega toga, stvorit će u nama sliku koju prečesto smatramo 
objektivnom. 

Cijeli taj proces događa se u našem mozgu obično strelovi- 
tom brzinom, kompjutorski precizno. Rezultat svega je konačni 
sud o promatranom predmetu. Međutim, ima takozvanih »granič- 
nih slučajeva«, kada se naš kompjutor ne može odlučiti. Dina- 
mička interpretacija senzornih podataka tada mijenja polaritet 
između dvaju zaključaka, pa takvi slučajevi spadaju u kategoriju 
optičkih varki ili iluzija iako se ne radi o optičkim varkama niti o 
iluzijama. Ustvari radi se o logičkoj zabuni u koju smo namjerno 
doveli naš perceptivni mehanizam. 

Na slici 24 imamo takav primjer: gledajući pozorno nikako da 
stvorimo konačni sud - da li se radi o svijetloj vazi na tamnoj 
podlozi ili o dva siluetna profila što gledaju jedan u drugog. 

Slika 24 

Ovaj primjer dosta jasno dokazuje zamršenost perceptivnog 
mehanizma, a istodobno upućuje na mogućnost varanja ili pogrešnog 
interpretiranja senzornih podataka koje mozak prima od oka, na čemu 
se temelji princip žive slike na kinematografskom ekranu. 


65 


VIZUALNE KONSTANTE 


Vidjeti znači mnogo više nego biti osjetljiv na svjetlo. Mnoge 
biljke i niže životinjske vrste osjećaju svjetlo, ali ne vide u pravom 
smislu te riječi. Tek kada na svjetlo osjetljivi organ može dati 
podatke o kvaliteti, dimenzijama i o pokretu, može se govoriti o 
gledanju. Proces gledanja uključuje, ponovimo to još jednom, 
registriranje svjetlostnih utisaka i njihovu interpretaciju. Svu slo- 
ženost mehanizma gledanja teško je dokučiti i u potpunosti obja- 
sniti, tim više što vizualni osjet nije i jedini most koji nas spaja s 
realnošću. 


Senzorne stimulacije filmskog i televizijskog ekrana, uspore- 
đene s rasponom stimulacija u realnom životu, vrlo su siromašne. 
Ali ipak, gledalac doživljava scene s ekrana kao neobično žive. 
Ova čudna posljedica duguje svoje postojanje radu perceptivnog 
mehanizma koji stvara iluziju dubine i prostora, ograničava omy'er 
veličine, oblika, boje i svjetloće objekata. Zahvaljujući tom meha- 
nizmu, ograničenja filmskog i televizijskog medija osjećaju se 
manje nego što bismo to očekivali. 

Ovi procesi funkcioniraju automatski i nastaju procesom 
učenja u djetinjstvu, oslanjajući se i na kasnija iskustva. Oni 
stvaraju u nama osjećaj izvjesnih konstanti od kojih su neke 
posebno važne za postojanje fotografske slike i za razumijevanje 
građe koja slijedi. Najznačajnije su: 

- konstanta oblika, 

- konstanta veličine, 

- konstanta boje, 

- konstanta svjetloće. 

Konstanta oblika 


Prvi korak u perceptivnom procesu jest izdvajanje oblika od 
pozadine i njihovo prepoznavanje. Već smo naglasili da naš vid 
prepoznaje objekte, dok fotografska slika razlikuje samo crtež 
svjetla i sjene. To na prvi pogled može izgledati nerazumljivo, ali 
mali primjer će sve objasniti: novčić što leži na stolu pred nama, 
odmah prepoznajemo kao novčić, kao okrugao predmet poznate 
upotrebe. Ali za fotografsku sliku to je samo jedna elipsa, a nikako 
predmet okruglog oblika. Kada bi se naš um zadovoljavao golim 
senzornim informacijama, živjeli bismo u potpuno nerazumljivom 
svijetu. Naš um je u stanju da, bez obzira na perspektivna skraće- 
nja i rakurs pod kojim promatramo neki predmet, sjajnom analitič- 
kom sposobnošću u tili čas rekonstruira svu geometriju tog pred- 
meta i da na neki način vidi čak i one stranice koje su u tom času 
oku nevidljive. 


Djeca, kada crtaju svoje prve crteže, nikada ne priznaju 
perspektivu i svjetlo. (Dna uvijek crtaju predmete u njihovu najpre- 
poznatljivijem obliku, pojednostavnjene do čistih simbola. 


Konstanta veličine 


Ova se konstanta nadovezuje na konstantu oblika, a zaje- 
dničko im je nepriznavanje zakona linearne perspektive. Covjek 
prepoznaje i mjeri predmete njihovom upotrebnom mjerom, a 
nikada perspektivnim mjerilima. Kada promatramo dijete koje 
stoji u prednjem planu i čovjeka daleko iza njega, nikada nećemo 
pomisliti da je pred nama divovsko dijete ili čovjek-patuljak. Te 
dvije veličine nikada ne možemo zamijeniti. Međutim linearna 
perspektiva, koja se vlada po zakonima optike, drugačije mjeri 
stvari: manje je ono što je dalje, a ne ono što je zaista manje. 

Slika čovjeka koji se približava zaista raste u našem oku, ali 
nama ipak ne pada na um da čovjek raste. On je za nas, u svakom 
času, jednako velik bez obzira na udaljenost. Isto je tako i s 
predmetima: velika kuća je za nas jednako velika bez obzira da li 
je gledamo s vrha brda ili iz perspektive njenog prizemlja. Razli- 
čita veličina slike na našoj retini služi samo da ustanovimo dubinu 
ili udaljenost. Perspektiva ovdje igra minornu ulogu. Podsjetimo 
se da je perspektiva izum renesanse, a čovječanstvo se već i prije 
toga naživilo i naučilo po mnogim drugim znakovima dešifrirati 
dubinu i udaljenost. Konvergencija očiju (do udaljenosti od oko 
6 m), relativna veličina poznatih objekata, relativna jasnoća 


67 


(zračna perspektiva: objekti postaju manje oštri i plavičastiji, što 
je udaljenost veća), interpozicija (poništavanje dijela kontura je- 
dnog objekta zbog drugog koji se nalazi ispred njega), pa ko- 
načno i akomodacija (uspostavljanje oštre slike na retini); sve su 
to pravi znakovi po kojima ocjenjujemo udaljenost. 

Slične prinudne osjećaje dubine može se postići velikim 
povećanjima slike ili velikim projekcijama u kinu, pa gledalac 
osjeća kao da je okružen slikom i dobiva vrlo važne periferne 
podražaje svog vidnog polja. 


Konstanta boje 


Bez ovog fenomena, grafika ili crno-bijela fotografija jedno- 
stavno ne bi mogle postojati. Nemoguće je da na portretu žene 
snimljene ispred plavog neba, pomislimo da je nebo crveno, a 
ženine usnice plave, iako su na fotografiji obje boje prikazane 
istom nijansom sivoga. Kao i sve druge konstante i ova nastaje u 
nama dugom vježbom i iskustvom sakupljanim od najranijeg 
djetinjstva. U nama postoje čvrsto zabilježene boje svih poznatih 
predmeta i nerado dopuštamo da se te predodžbe krše. Taj je 
fenomen već zagorčao život mnogim slikarima (impresionizam) i 
još danas muči snimatelje kolor filmova i fotografe. Sve se svodi 
na to da boja nije onakva kakva jest, nego onakva kakva pretpo- 
stavljamo da jest. 

Cesto se smatra da je to rezultat pogrešnog učenja u dje- 
tinjstvu, a kasnije lijenosti da se boje imenuju pravim imenom. 
Međutim to ni izdaleka nije tako. Priroda nas na taj način čuva od 
preobilja utisaka vanjskog svijeta. Ona nam omogućuje da pre- 
poznajemo bjelinu snijega i pri svjetlu živine rasvjete. Kada dje- 
vojka stavi ljubičaste naočale na oči, papir će za nju i dalje biti 
bijel, iako je objektivno - ljubičast. 

Moderno slikarstvo i fotografija u boji ruše pomalo naše 
predodžbe o boji, ali konstanta boje i dalje će ostati štit od 
pogrešne orijentacije koju bi nam moglo nametnuti obojeno 
svjetlo. 

Konstanta svjetloće 


Funkcioniranje mehanizma konstante svjetloće ovisi o pro- 
cjeni svjetloće objekta u odnosu na opću iluminaciju pozadine. 
Ovo se može dokazati jednostavnim eksperimentom: ako posta- 
vimo tamnu ploču ispred tamne pozadine i osvijetlimo je jakim 
svjetlom koje je sakriveno od očiju promatrača (ne smije biti 
nikakvih sjena), njemu će izgledati da promatra bijelu ploču pri 
slabom svjetlu. Ali ako se komad bijelog papira postavi uz ploču, 
sve će se odmah izokrenuti u normalne svjetlosne odnose. 


Ovaj fenomen je neobično važan za fotografiju i za film. Treba 
se samo podsjetiti činjenice da s fotografije ili ekrana, najsvjetliji 
dan ili svjetlo munje reflektira jednaku količinu svjetla kao i 
slabašno svjetlo petrolejke ili svijeće. To je mehanizam koji omo- 
gućuje da ogroman raspon svjetloća koji vlada u prirodi prene- 
semo relativno vjerno na fotografsku sliku. 


Ako pažljivo promotrimo mehanizme vizualnih konstanti o 
kojima je bila riječ, nameće se zaključak da su one izraz uvijek 
prisutne ljudske težnje za uspostavljanjem reda u svijetu koji nas 
okružuje: zna se što je veliko, a što malo, što je crno, a što bijelo i 
što je kakve boje. Čovjek se teško lišava stečenih navika, jer 
podnosi uvjeravanja, ali ne voli razuvjeravanja. Kada bi mehani- 
zam konstanti prestao postojati, oko nas bi nastao veliki nered i 
čovjek bi se teško snalazio u tom zaista neurednom svijetu. 


Ako smo dobro uočili sve razlike između prve (vizualne) i 
druge (perceptivne) faze gledanja, možemo zaključiti da kamera 
ipak ima vrlo sličnu funkciju oku. Ona nam podastire najnužnije 
vizualne informacije koje će se proslijediti mozgu na daljnju 
obradu. Promatrajući sliku, fotografiju ili kadar, u mozgu se do- 
gađa isti proces, koji bi se događao da se zaista nađemo pred 
stvarnim objektom: naš um prerađuje senzorne informacije i uz 
pomoć konstanti vrlo brzo stječe orijentaciju u vremenu i pro- 
storu. Tome još dodaje akumulirano iskustvo i časovito stanje i 
raspoloženje, pa tek onda stvara konačni sud. Ovaj zamršeni 
proces odvija se u većini slučajeva časovito, a (ostanimo i dalje 
samo kod slike) ako se odvijao istim redom kod gledaoca kao i 
kod autora, ako je izazvao slične ili iste emocije kod obojice, ako 
je dakle interpretacija senzornih informacija identična ili bliza 
identičnoj, znači da su stvaralac i konzument došli u rezonanciju - 
da je slika uspjela. Ako se pak asocijacije ni izdaleka ne poduda- 
raju, onda rezonancija izostaje, pa izostaje i uspjeh. 


Prastara tvrdnja da je ljubav slijepa, točna je koliko je i stara. 
Ne treba dokazivati da će pogled na voljenu osobu biti obojen 
subjektivnim osjećajima, pa će nam se ona učiniti ljepšom nego 
što jest. Ista će osoba nekom drugom čovjeku, iako je promatra 

pod istim svjetlosnim i perspektivnim uvjetima, drugačije izgle- 
dati. Sjevernjaku, koji živi u krajevima s vječnim snijegom i ledom, 
pogled na sasvim neugledan cvijet može biti čaroban, a stanov- 
niku juga, koji živi u vječnom izobilju boja - jadan. Isto je i sa 
slikom. 

Pored vizualnih konstanti koje su znanstveno fiksirane, po- 
stoje dakle još mnoge druge, koje čovjek stječe i lišava ih se, a da 
toga često puta i nije svjestan, a one ipak na znatan način 
upravljaju njegovom percepcijom. 

Čovjek doživljava realno kretanje na dva načina. Ako je oko 
nepokretno (što je vrlo rijetko), slika mobilnog predmeta preći će 
preko retine, stimulirajući sukcesivno vidne receptore. Na taj će 
način biti izazvana informacija o brzini kretanja i poslana u mo- 
zak. Češći je slučaj da će oko, izazvano kretanjem objekta, čak 
neovisno o našoj volji, skrenuti za objektom i neko ga vrijeme 
pratiti. Ako je pokret dovoljno polagan i nealarmantan, naš će se 
mozak zadovoljiti informacijom i oko će skrenuti u nekom novom 
smjeru. Ali ako je pokret nagao, ako on po našoj unutarnjoj 
procjeni može predstavljati bilo kakvu opasnost, čitava glava a ne 
samo oko okrenuti će se za pokretnim objektom, nastojeći u tom 
času razaznati brzinu i smjer objekta, te pročitati njegov sadržaj. 


U takvom slučaju kada oko u većem ili manjem luku slijedi 
pomični objekt, njegova slika na retini ostaje relativno nepo- 
mična. Informaciju o kretanju i brzini daje rotacija očiju i glave. 
Naravno, pozadina iza objekta će se u tom slučaju kretati preko 
retine, ali to za nas, kao informacija o brzini, ne predstavlja neku 
osobitu vrijednost. Pogotovo kada se neki objekt kreće preko 
neutralne pozadine, dojam njegove brzine ostaje nepromijenjen. 


Ovakva detekcija kretanja i brzine neobično je važna za 
čovjekov opstanak. Ponovimo još jednom da u našem oku po- 
stoje, posebno na periferiji retine, posebni receptori koji, iako je 
oko čisto optički instrumenat, ne šalju mozgu gotovo nikakve 
optičke informacije nego jedino signaliziraju pokret. Tek kada 
slika dopre do središnjih dijelova retine, u stanju smo razabrati 
oblik i stvoriti sud o predmetu koji se kreće. 

Sve što je do sada rečeno odnosi se na stvarno kretanje. 
Medutim, kao što smo na početku spomenuli, naš mozak može 
vrlo lako pogriješiti u procjeni i interpretaciji, pa proglasiti kreta- 
njem nešto što je zapravo nepokretno. To se naziva fenomenom 
prividnog kretanja, a nastaje zbog izvjesne karakteristike našeg 
vidnog sustava. Nazvan je perzistencijom vida. 

Perzistenciju ili ustrajnost vida opisao je prvi puta 1824. 
godine Peter Mark Roget. On je pri jednom pokusu primijetio da 
paoci kotača koji se vrti, promatrani kroz uski prorez najednom 
zaslonu, pri izvjesnoj brzini okretanja i pri izvjesnoj svjetloći - 
izgledaju nepokretni. Taj efekt nastaje zbog nemogućnosti našeg 
oka da slijedi i signalizira vrlo brze promjene svjetla. 

Promotrimo sada na jednom jednostavnom primjeru kao pod 
nekom vremenskom lupom, kako se fenomen perzistencije vida 
razvija i nastaje. 

U jednostavnom slučaju stalnog svjetla u trajanju od nekoliko 
sekundi, osjet svjetla razvija se na slijedeći način: ako se nalazimo 
u potpunom mraku, pa se iznenada upali svjetlo, njegov osjet će 
se u našem mozgu pojaviti s izvjesnim zakašnjenjem. To se 
zakašnjenje naziva latentnim periodom. Nakon toga osjet svjet- 
loće narasta do maksimuma, no ubrzo pada na manje-više kon- 
stantnu razinu. Ali kada se svjetlo ugasi i svjetlosni stimulus 
nestane, osjet svjetla ostaje i dalje neko vrijeme i tada polako 
nestaje. Dakle naše oko još neko vrijeme »pamti« svjetlo kojeg 
stvarno više nema. To vrijeme »pamćenja« naziva se perzistent- 
nim periodom. 

Trajanje oba perioda ovisi o mnogim faktorima, među kojima 
su najvažniji: intenzitet svjetla, njegova valna dužina i stanje 
adaptacije retine. Ovisno o ovim faktorima izmjerena su trajanja 
između 50 i 200 milisekundi.'? 

Na slici 25 vidi se grafički prikaz osjeta svjetlosnog impulsa: 
svjetlosni stimulus 1 pojavio se kod T1, a ugasio se kod T4. Njegov 
je osjet, međutim, nastao tek kod T2, narastao do maksimuma kod 
T3, nakon toga pao na konstantnu vrijednost do TA. Slijedi perzi- 
stentni period koji je na slici šrafiran, jednako kao i onaj latentni, 
(3 i 4). Treba posebno naglasiti da je perzistentni period uvijek 
dulji od latentnog. Razlika u duljini nije velika, ali ipak dovoljna da 
se na njoj osnuje nešto tako značajnog kao što je kinematografija. 


Slika 25 


* 50 milisekundi = 1/20 sek, 200 milisekundi = 1/5 sek. 

Slika koju gledamo na ekranu kinematografa nije konstantno 
osvijetljena. Ona se sastoji od bezbroj svijetlih i tamnih faza, to 
jest, ona stalno oscilira između crnog mraka i svijetle slike. Perzi- 
stentni period je faktor koji spaja svjetlosne impulse što dolaze iz 
projektora u jedan jedini kontinuirani osvjetljaj, a poništava mra- 
kove, kojih na ekranu ima isto koliko i svjetala. 

Da budemo precizniji: pri projekciji jedne kinematografske 
sličice, što predstavlja jedan radni ciklus projektora, 50% vre- 
mena gubi se na tehnički proces za koje vrijeme u kino-dvorani 
vlada mrak. Tek ostatak od 50% korisno je upotrijebljen, te za to 
vrijeme postoji slika na ekranu. 

Sva je sreća što prosječni kino-gledalac to ne zna, jer bi se 
inače s punim pravom mogao osjećati prevarenim: za vrijeme kino- 
predstave, prosječnog trajanja od dva sata, on je dobio samo 
jedan sat slike. Drugi sat proveo je u najcrnjem mraku. | sve za 
punu cijenu ulaznice! 

ZAPIS I REPRODUKCIJA POKRETA 


Princip zapisa i reprodukcije pokretne filmske slike temelji se 
na rastavljanju - analizi - pokreta na njegove trenutačne faze pri 
snimanju i sastavljanju - sintezi -tog istog pokreta pri projekciji. 
Reproducirani pokret imat će svoj prirodni tok i brzinu samo pod 
uvjetom da se snimanje i projekcija vrše istom brzinom. Ta brzina 
ili broj sličica što u jednoj sekundi prođu kroz kameru ili projektor, 
naziva se frekvencija. 


U doba nijemog filma, kamere i projektori bili su pokretani 
rukom. Snimatelj je jednoličnom brzinom okretao ručicu kamere, 
tako da je frekvencija bila negdje između 12 i 20. Kada su projek- 
tori dobili motore, bili su to motori s promjenljivom brzinom. Kino- 
operater je imao zadatak da brzinu projiciranja uskladi s radnjom: 
komedije su projicirane nešto većom brzinom od drama, a snima- 
telji su opet, da bi kompenzirali ovakve kino-operaterske kreacije, 
neka mjesta u filmovima snimali još višom frekvencijom. Kao 
srednja vrijednost kasnije je prihvaćena frekvencija 16 za nijemi 
film. Dodatkom zvuka, frekvencija je morala biti povećana na 24 i 
takva je ostala sve do danas u profesionalnoj kinematografiji. Za 
televizijske svrhe standardna frekvencija u Evropi iznosi 25, a u 
Americi 24. Kod suprastandardnih formata (Todd AO), ona iznosi 
30. 


Promotrimo sada što se događa ako kamera i projektor 
nemaju istu frekvenciju? Pokret će tada imati drugačiji tok od 
prirodnoga: snimljen frekvencijom 12, a reproduciran frekvenci- 
jom 24, izgledat će dvaput brži i trajat će upola manje nego što je 
to bilo u stvarnosti. Isti pokret, snimljen frekvencijom 48, a repro- 
duciran s 24 izgledat će dvostruko sporiji, a trajat će dvaput duže. 
Iz ovoga proizlazi da filmska kamera jednakom preciznošću ko- 
jom bilježi prostorno likovne podatke, bilježi i vrijeme. Vremenski 
podaci bit će vjerno zabilježeni opet samo pod uvjetom da su 
frekvencije snimanja i reprodukcije identične. Ukoliko ove dvije 
frekvencije nisu jednake može se postići efekt sažimanja, od- 
nosno rastezanja vremena. 

Sažimanje vremena 


Filmsko vrijeme se sažima ili skraćuje uvijek kada je frekven- 
cija snimanja manja od frekvencije reprodukcije. 

Kada neki pokret snimamo s vrlo malom frekvencijom, na 
primjer jednu sličicu na sekundu, a snimljenu vrpcu projiciramo 
normalnom frekvencijom 24, učinit ćemo vidljivim pokret koji je u 
prirodi nemoguće pratiti, jerje prepolagan da bismo ga primijetili. 
Rast neke biljke ili formiranje oblaka, što traje nekoliko sati ili 
nekoliko dana, učinit ćemo vidljivim pravilnom upotrebom saži- 
manja vremena i svesti trajanje ovako polaganih procesa na samo 
nekoliko sekundi. 

Nasuprot ovako velikom sažimanju koje se upotrebljava 
uglavnom u znanstvene svrhe, manja sažimanja ćemo često sre- 
tati u prikazivačkoj kinematografiji. Na taj se način najčešće 
postižu dramski efekti (potjera automobilima), a isto tako i ko- 
mični, pogotovo kada se radi o inače prirodnim pokretima ljudi. 

(Omjer sažimanja vremena može se izračunati prema formuli 
koju citiramo u slijedećem poglavlju.) 


Rastezanje vremena 


Efekt rastezanja realnog vremena postiže se kad se snima 
frekvencijom većom od frekvencije reprodukcije. 

Kada neki brzi pokret snimamo frekvencijom koja je nekoliko 
puta veća od frekvencije reprodukcije, taj će pokret trajati toliko 
puta duže i biti toliko puta polaganiji, koliko je puta frekvencija 
kamere veća od frekvencije projektora. Pokret koji traje jednu 
sekundu, a snimljen je frekvencijom 96, projiciran sa standar- 
dnom frekvencijom, trajat će 4 sekunde. Bit će četiri puta duži i 
isto toliko polaganiji. Rastezanje vremena kao i njegovo sažima- 
nje možemo izračunati iz jednostavnog matematičkog izraza: 


T = Fk/Fp 


(T = faktor kojim treba množiti realno vrijeme, Fk = frekvencija 
kamere, a Fp = frekvencija projektora.) 


Efekt rastezanja vremena također se često koristi u znan- 
stvene svrhe, to jest za praćenje vrlo brzih procesa (snimanje 
metka u letu). Za to se koriste posebne kamere, jer standardne 
uglavnom ne mogu preći frekvenciju 100. Posebno građene brze 

kamere s intermitentnim pomicanjem vrpce mogu doseći frekven- 
ciju 300, a na 16 mm formatu, zbog manje stope pomaka i do 600. 
Na frekvencijama višim od toga, vrpca više ne može podnijeti 
napore kojima je izložena i dolazi do njenog pucanja. Zbog toga 
se izrađuju ultra brze kamere, s kontinuiranim pomicanjem vrpce, 
koje mogu doseći i frekvencije veće od 10.000 sličica na sekundu. 

U artističkoj kinematografiji se rastezanje vremena vrlo često 
koristi, iako se rijetko snima s frekvencijama većim od 100. To su u 
prvom redu slučajevi prenaglih pokreta, koji bi uz normalnu 
frekvenciju bili toliko brzi da ih gledalac ne bi stigao zamijetiti. 
Tada se frekvencija poveća upravo toliko da pokret postane do- 
voljno zamjetljiv, a da ipak ne izgubi previše od svoje prirodne 
brzine. Nadalje, frekvencija snimanja se podiže uvijek kada nekom 
pokretu želimo dati utisak izuzetne snage i monumentalnosti 
(špica A. Ranka). 

Efekt rastezanja vremena posebno se često koristi pri snima- 
nju maketa. Svi pokreti maketa (pad vlaka u provaliju, valja- 
nje broda na valovima), ako se snimaju normalnom frekvencijom 
potpuno gube uvjerljivost. Tek snimljeni dovoljno visokom frek- 
vencijom, ovakvi pokreti dobivaju prirodnu težinu i zamah. (Sma- 
tra se da frekvenciju treba povisiti u istom omjeru u kojem je 
maketa smanjena, što nije uvijek moguće, jer bi zahtijevalo previ- 
soke frekvencije.) 


Pomicanje vrpce 


Ima dva načina pomicanja vrpce kroz kameru i projektor, od 
kojih svaki ima svoju specifičnu primjenu. To su: intermitentno i 
kontinuirano pomicanje. 

Intermitentno ili isprekidano pomicanje najviše se upotreb- 
ljava u svrhu snimanja i prikazivanja filma. Karakteristično je za 
takav način pomicanja da se vrpca vrlo brzo pomakne za jednu 
sličicu, zatim stane u prozorčiću kamere, i u tom se času vrši 
ekspozicija, pa se onda, jednako naglo pokrene do slijedeće 
sličice. Za vrijeme pomicanja vrpce objektiv je pokriven sektorom, 
a za vrijeme mirovanja otkriven. Vrijeme kada je objektiv otkriven 
nazivamo svijetlom fazom, a kada je pokriven tamnom fazom. 

Za takvo pomicanje vrpce služe dva sustava: malteški križ, 
najviše upotrebljavan u projektorima i hvataljka, koja se u pravilu 
ugrađuje u kamere. 

Karakteristično je za malteški križ da tamna faza iznosi samo 
25% vremena jednog radnog ciklusa, dok 75% otpada na svijetlu 

fazu." Kod hvataljke, međutim, omjer između tamne i svijetle faze 
iznosi 50%:50%, što znači slabije iskorištenje svjetla. Toj se mani, 
međutim, suprotstavlja prednost mnogo veće stabilnosti slike kod 
hvataljke, u odnosu na sustav malteškog križa. Na nekim kame- 
rama postoje hvataljke kod kojih se postiže bolje iskorištenje 
svjetla, ali ni kod jedne omjer između svijetle i tamne faze ne 
prelazi granicu veću od 60%:40%. 

Oba su ova sustava vrlo pouzdana, ali im je zajednička mana 
veliko opterećenje kojemu izlažu vrpcu pri naglom zaustavljanju i 
jednako naglom kretanju. To znači da se vrpca dosta naglo troši i 
oštećuje. Sustav koji nema te mane, kod kojeg se vrpca kreće bez 
ikakvih trzaja i zaustavljanja, nazivamo kontinuiranim sustavom. 
Taj je sustav baziran na takozvanom optičkom kompenzatoru. To 
je obično višestrana simetrična prizma ili jednostavan kvadratični 
blok stakla koji se okreće u skladu s brzinom vrpce i na taj način 
kompenzira njeno kretanje, zadržavajući izvjesno vrijeme sliku na 
ekranu ili prozorčiću kamerer. Ovo vrijeme kompenziranja odgo- 
vara svijetloj fazi kod hvataljke. 

Tamne faze, u pravom smislu, i nema, već se slijedeća sličica 
pojavljuje u nekoj vrsti kratkog pretapanja. Iskorištenje svjetla je 
na taj način veliko, a trošenje vrpce svedeno na minimum. Zbog 
tih se prednosti ovaj sustav koristi gotovo uvijek kod montažnih 
stolova. Mana mu leži u lošoj stabilnosti slike, osim ako je uređaj 
izveden na najvišoj tehničkoj razini, što je opet skopčano s preve- 
likim troškovima. 

Kamere s kontinuiranim pomicanjem vrpce izrađuju se samo 
za snimanja u znanstvene svrhe, a njima se postižu vrlo visoke 
frekvencije. Koliko je poznato, danas samo jedna američka tvrtka 
izrađuje ručnu zvučnu kameru, koja radi na principu optičkog 
kompenzatora (Beckman and Whitley CM16). 

Za postizanje visokih frekvencija upotrebljava se još jedan 
sustav s kontinuiranim pomicanjem vrpce, ali bez ikakvih kom- 
penzatora ili sektora. To je stroboskopski sustav. Snimanje se 
odvija u potpunom mraku, a objekt se osvjetljava stroboskopskom 
bljeskalicom (flešom), čije trajanje obično iznosi između jedne i 
deset mikrosekundi.'“* Na taj se način postižu frekvencije od 100 
do 1500 sličica u sekundi. 


" To bi značilo da je iskorištenje svjetla kod malteškog križa vrlo po- 
voljno. Ali na projektorima, gdje se on uglavnom koristi, slika se za 
vrijeme svijetle faze još jednom prekida, što odnosi novih 25% ciklusa. 
Ovaj je prekid nužan da bi se povećala frekvencija i time smanjilo titranje 
Slike, koje bi gledalac inače teško podnosio. Na taj je način kod sustava 
malteškog križa omjer svijetle i tamne faze u jednom ciklusu, sveden ipak 
na odnos 50%:50%, ali uz nezamjetljivo titranje slike. 

“1 mikrosek. = 1/1 000 000 sek, 10 mikrosek. = 1/100 000 sek. 

PERFORACIJA 


Kao što je kotač najznačajniji tehnički izum ljudskog roda, 
tako je i izum perforirane filmske vrpce bio odlučujući za razvoj 
kinematografske slike. 


Perforacija omogućuje pravilno gibanje filmske vrpce kroz 
kameru i projektor, kroz strojeve za kopiranje i zvučnu obradu. 
Ona omogućuje apsolutni sinkronitet slike i zvuka i od njene 
točnosti zavisi stabilitet slike na ekranu. Zbog toga su dimenzije i 
oblik perforacije podložni vrlo strogim standardima. Oblik i di- 
menzije često su mijenjane, sve dok nisu nađeni najpogodniji 
oblici i mjere, koji će, s jedne strane osigurati slici najveći stabili- 
tet, a s druge, pokazati najbolje mehaničke osobine, to jest naj- 
veću otpornost prema trošenju i trganju. 


Sto manji format, što uža vrpca i na njoj manja slika, to je 
perforacija izložena manjim naprezanjima. Sto je veći format, to je 
veća i linearna brzina kojom se vrpca kreće kroz sve filmske 
mehanizme. Napori kojima je izložena, ogromni su. Sjetimo se da 
vrpca mora iz savršenog mirovanja što je moguće naglije krenuti i 
opet se jednako naglo zaustaviti. | to se ponavlja 24 puta u jednoj 
sekundi. Da bi se to ogromno opterećenje svelo na minimum, 
posebna je pažnja posvećena obliku perforacije, odnosno njenom 
što savršenijem prianjanju uz zupce transportnih zupčanika i 
hvataljke. 

Substandardni formati snabdjeveni su samo jednom vrstom 
perforacije, dok za standardnu, 35 mm vrpcu postoji nekoliko 
vrsta perforacije, svaka za posebnu namjenu. 


Negativska ili BH perforacija, je najstariji tip perforacije koji 
se zadržao sve do danas, posebno za negativske vrpce. Oznaku 
BH nosi po imenu tvrtke Bell-Howell. Perforacija ima bačvasti oblik 
sa zaobljenim kraćim bočnim stranicama. Ovakav oblik omogu- 
ćuje vrlo dobro prianjanje uz zupčanike i hvataljku, pa prema 
tome i maksimalni stabilitet slike. Ali za pozitivske kopije, koje 
moraju nebrojeno puta proći kroz projektor, nije dovoljno izdrž- 
liva, pogotovo na zaobljenim stranama, gdje se počinje trgati. 

Slika 26 
Vrste perforacija 


Ovim tipom perforacije snabdjevene su uglavnom negativske 
vrpce i većina kamera ima zupčanike i hvataljke prilagođene ovom 
obliku. 

Pozitivska ili KS perforacija. Da bi se uklonili nedostaci BH 
perforacije, za pozitivske vrpce je uveden novi oblik KS. Od starog 
BH razlikuje se po tom što je pravilnoga pravokutnog oblika, bez 
ikakvih zaobljenja stranica, s tek malo zaokruženim uglovima. 
Uveden je 1923. godine kao Kodak Standard, pa mu otuda i 
kratica KS. Godine 1936, postignut je međunarodni sporazum po 
kojem je KS perforacija jedinstvena za negative i pozitive. Ovog 
sporazuma pridržavaju se Sovjetski Savez i istočnoevropske zem- 
lje, dok SAD i zapadnoevropske zemlje i dalje upotrebljavaju oba 

tipa perforacije: BH za negative, a KS za pozitive. Jedino je kod 
suprastandardnih formata općenito prihvaćen tip KS za pozitive i 
za negative. 

Pozitivska CS perforacija. Za pozitivske kopije u cinemas- 
cope sustavu, uveden je uži, potpuno kvadratični tip perforacije, 
kako bi se na vrpci načinilo mjesta za multikanalni magnetski 
zvučni zapis. Cinemascopske kopije s klasičnim optičkim zvučnim 
zapisom izrađuju se i dalje sa standardnom KS perforacijom. 

Perforacija kratkog koraka (short pitch). Ovaj naziv se često 
susreće i ne odnosi se na dimenzije ili oblik perforacije, nego na 
razmak između dviju susjednih rupica. Kopiranje pozitiva s origi- 
nalnog negativa često se izvodi na tzv. kontinuiranim strojevima 
za kopiranje. Kod tih strojeva obje vrpce nemaju savršeno istu 
brzinu jer se ekspozicija vrši na jednom bubnju preko kojega u 
tijesnom kontaktu kližu obje vrpce, pozitivska i negativska. Kako 
je pozitivska vrpca s vanjske strane bubnja, njena je brzina nez- 
natno veća, pa može doći do klizanja i kao posljedica toga do 
neoštrine. U vrijeme kada se vrpca izrađivala na nitroceluloznoj 
podlozi, osjetno se skupljala u procesu razvijanja, pa je na taj 
način automatski dolazilo do potrebne razlike u dužini između 
negativa i pozitiva, iako su pri izradi perforacije primijenjene iste 
mjere. Otkako su od 1950. godine uvedene nove nezapaljive 
podloge, skupljanje vrpce u samom procesu obrade je neznatno, 
pa je stoga za negative uveden nešto kraći korak - razmak između 
rupica perforacije. On za 35 mm iznosi 4,740 mm za negativ, a 
4,750 mm za pozitiv. Slična razlika vlada kod 16 mm vrpci. * 


15 


Kod 16 mm vrpce razlika je slijedeća: razmak između rupica negativ- 
ske perforacije iznosi 7.605, a između pozitivske 7.620 mm. 

Ai B namot 


Komplikacije oko takozvanog A i B namota, proizašle su iz 
činjenice daje izvorna 16 mm vrpca imala po jedan red perforacija 
sa svake strane, po ugledu na svoju stariju sestru od 35 mm. 
Kasnije, dodatkom zvuka, ukinut je jedan red perforacija i na toje 
mjesto došla zvučna kolona, optička ili magnetska. Sve kamere, 
projektori i drugi uređaji za obradu 16 mm filma, prilagođeni su 
ovom novom stanju, pa na njima danas postoje samo jednostruki 
Zupci na zupčanicima i hvataljkama. Negativi se međutim i dalje 
izrađuju s jednorednom ili s dvorednom perforacijom, ovisno o 
želji naručioca. Kada se radi o jednorednoj perforaciji - a takva je 
kod većine negativa i svih vrpci namijenjenih bilo kojoj fazi labo- 
ratorijske obrade - nastupaju komplikacije oko načina na koji je 
namotana. Zbog toga postoje dva načina namatanja: A i B namot. 
Njih je lako prepoznati na slijedeći način: kada rukom uhvatimo 
rolu filma namotanu s emulzijom na unutarnjoj strani, tako da se 
odmotava u pravcu okretanja kazaljke sata, A namot će imati red 
perforacija s naše lijeve strane, a B s desne. U kameru ćemo moći 
uložiti samo rolu koja je namotana na B način, dok će rola koja je 
prošla kroz kameru, koja je dakle snimljena, biti namotana na A 
način. Pored ostalog, ovo nas pravilo čuva od opasnosti da na 
jednu rolu snimamo dva puta. 


Slika 27 
A i B namot 

VRSTE KAMERA 


S obzirom na namjenu, razlikujemo nekoliko vrsta kamera. 
Za upotrebu u filmskoj praksi najznačajnije su slijedeće: 


Studijske kamere 


U ovu vrstu spadaju kamere koje su namijenjene za rad u 
studijima s mogućnošću sinkronog snimanja zvuka. Zbog toga su 
vrlo dobro izolirane, tako da se što više smanji šum samog 
mehanizma. Zvučna izolacija ih čino vrlo teškim (do 100 kg), a 
precizni mehanizam koji zauzima dosta prostora i velike kazete 
(300 m) vrlo velikim. Prema općeprihvaćenim normama studijska 
kamera mora imati takvu zvučnu izolaciju da pri udaljenosti mi- 
krofona od 1m šum ne smije prijeći snagu od 30 decibela. 
Ravnomjernost hoda i stabilnost slike u vertikalnom i lateralnom 
smislu, ne smiju prelaziti granicu od 10 mikrona. 


Ovisno o tipu, takve su kamere snabdjevene s jednim do četiri 
objektiva koji se nalaze na pokretnoj ploči. 

Pogonski motor se napaja iz gradske mreže 3 x 220 V, 50 Hz. 
On omogućuje apsolutno sinkroni rad kod frekvencije 24, od- 
nosno 25. Frekvencija se kontrolira ugrađenim tahometrom. 


Kontrola slike (tražilo) može biti izvedena kao vanjski uređaj s 
ručnim ili automatskim izjednačavanjem paralakse (Mitchell), pro- 
matranjem izreza slike kroz samu filmsku vrpcu (Debrie Super 
Parvo), ili refleksnog tipa (Came 300 Reflex). 

Stativi za ove kamere posebno su konstruirani i prilagođeni 
prema njihovoj težini. Snabdjeveni su obično žiro glavama s 
amortizerima. Podizanje stativa je hidrauličko ili mehaničko. 

Slika 28 
Najslavnija evropska studijska kamera: Debrie Super Parvo. U našim 


studijima zadržala se sve do šezdesetih godina. 

Slika 29 

Tipična eksterijerna kamera: Debrie Parvo L. Vrlo robustna i pouzdana 
kamera, pojavila se još 1908. godine i uz stalna poboljšavanja održala 
se sve do pedesetih godina. 


Eksterijerne kamere 


Ovaj tip kamera namijenjen je snimanju eksterijera, pa je i 
njihova težina znatno manja (15-30 kg). Mehanizam im je jednako 
precizan kao i kod studijskih kamera, ali nemaju zvučnog oklopa, 
pa su stoga dosta glasne, što je nevažno, budući da nisu namije- 
njene sinkronom snimanju. 

Pogon im je obično akumulatorski, a frekvencija se također 
kontrolira tahometrom. Kazete sadrže 120 ili 300 m vrpce. 

Ovaj tip kamera danas se sve manje upotrebljava, jer ih 
istiskuje novi tip ručnih kamera koje su još lakše i pokretljivije. 


Ručne kamere 


Ovaj tip kamera naziva se i reportažnim. To je ostalo iz 
vremena kada su se jedino reportaže snimale s tako malim i lakim 
kamerama. Obično su teške 6-10 kilograma, a snabdjevene kaze- 
tama od 60 ili 120 metara. 

Pogon im je akumulatorski, a za njih postoje i motori, čija se 
brzina precizno kontrolira tranzistorskim uređajima ili kvarcovim 
kristalom (pilotton, perfectton). Kontrola slike je redovito reflek- 
sna, a snabdjeveni su svim vrstama objektiva svih žarišnih duljina. 
Najpoznatije su među njima Arriflex i Camefleks. 

Za ovaj tip kamera proizvodi se uređaj koji se naziva blimp."“ 
To je posebno kućište u koje se stavlja kamera, a napravljeno je 
od lakog metala ili fiberglasa. Iznutra je obloženo debelim slojem 
materijala koji upija zvuk. Na taj način od male i jednostavne 
ručne kamere, nastaje studijska kamera. I pored ovog kućišta koje 
je relativno teško, ovakva je kombinacija ipak mnogo lakša nego 
prava studijska kamera. Za Arrifleks se proizvodi Arriblimp, a za 
Camefleks Cameblimp. Slični se blimpovi proizvode i za 16 mm 
kamere. 


Ovakva klasična podjela kamera danas je već pomalo zastar- 
jela, jer se sve više pojavljuje novi tip univerzalnih kamera, koje u 
sebi sjedinjuju sva svojstva do sada opisanih tipova. 

Te su kamere jedva nešto teže od ručnih. Pomicanje vrpce 
izvodi se posebnom vrstom hvataljke koja buku smanjuje na 
minimum, pa su uz vrlo tanku zvučnu izolaciju gotovo jednako 
tihe kao i studijske. Prednost takvih kamera nad klasičnim izved- 
bama je ogromna: male su i pokretljive, a uz to tihe _ poput 
studijskih i s jednako stabilnom slikom. Velik izbor raznih motora 
za sve vrste pogona, široka gama objektiva i priključnih uređaja, 
pa sve do elektronskih digitalnih pokazivača frekvencije i utroška 
vrpce (Panavision - Panaflex), čini ih upravo savršenim napra- 
vama za snimanje filma. 

Spomenimo neke kamere ovoga univerzalnog tipa: 


Arriflex 35BL 


Tiha, refleksna kamera potpuno nove koncepcije. Dvostruka 
hvataljka i kontrahvataljka osiguravaju vrlo visoki stabilitet slike. 
Ima rotirajući refleksni sektor od 180" i koaksijalne kazete od 120 i 
300 metara vrpce. Antropomortfni oblik omogućuje snimanje iz 
ruke bez ikakvih pomagala ili prsnih stativa. Motor za sinkrona 
snimanja kontroliran je kvarcovim kristalom, a ima i motor s 
regulacijom za frekvenciju od 8 do 42, te posebni motor koji 
dopušta frekvencije do 100 sličica na sekundu. 


Arriflex_ 16SR 


Kompaktna univerzalna 16 mm kamera, s takozvanom sime- 
trijom posluživanja, što znači da se može posluživati lijevom i 
desnom rukom. Hvataljka i kontrahvataljka omogućuju visok sta- 
bilitet slike. Ima rotirajući refleksni sektor od 180", i koaksijalne 


16 


Naziv došao iz engleske vojničke terminologije, gdje se blimpom 
nazivao mali zrakoplov, neka vrst dirižabla. U obliku zaista postoje neke 
sličnosti. 

Slika 30 
Arriflex 35 II C 


Slika 31 
Cameflex CM 3B 

Slika 32 
Blimp od stakloplastike za kameru Arriflex 16 STi 16 M 


Slika 33 
Univerzalna kamera Arriflex 35 BL 

kazete od 60 i 120 metara. Jednosmjerni motor bez kolektora 
kontroliran je kvarcom, a ima i varijabilni motor za frekvencije do 
50 sličica na sekundu. Ugrađeni CdS'"' svjetlomjer, TTL'“ tipa. 
Oštrenje kod punog otvora, a automatski uređaj postavlja unapri- 
jed programirani f broj. 


Eclair 16 mm ACL 


Vrlo kompaktna univerzalna 16 mm kamera. Hvataljka i kon- 
trahvataljka posebne konstrukcije omogućuju stabilitet slike koji 
ne prelazi toleranciju od jedne tisućine visine slike. Klasični 
rotirajući sektor nerefleksnog tipa s otvorom od 175 u kombina- 
ciji s oscilirajućim ogledalom šalje sliku u refleksno tražilo i 
ujedinjuje u sebi sve prednosti klasičnog i refleksnog sektora. Ima 
koaksijalne kazete od 30, 60 i 120 metara, poluautomatsko TTL 
mjerenje svjetla s indikatorom od LED dioda.“ Istosmjerni motor 
bez kolektora kontroliran je kvarcovim kristalom za sinkrona 
snimanja, s greškom sinkroniteta manjom od 1/2 kvadrata na 
dužini od 800 kvadrata. Regulacijski motor za više frekvencije. 


Eclair 16 mm NPR 


Kamera nešto teža od ACL kamere, ali još tiša. Hvataljka 
posebne klinaste konstrukcije i motor niskog broja okretaja omo- 
gućuju gotovo bešumno kretanje vrpce kroz kameru. Refleksni 
rotirajući sektor s otvorom od 180" i 12 puta povećana slika u 
tražilu omogućuju kritičko oštrenje i kod vrlo niskih svjetlosnih 
razina. Ima koaksijalne kazete od 120 i 300 metara, i izmjenljive 
regulacijske i trofazne motore za razne situacije. 


Beaulieu news 6016 


Kompaktna kamera specijalno namijenjena snimanju zvučnih 
reportaža. Opremljena je izmjenljivim motorima za sve vrste zvuč- 
nih i nijemih snimanja, s ugrađenim TTL CdS svjetlomjerom i 
kazetama od 60 metara. 


" CdS - kratica za Kadmiumsulfidsku ćeliju. 

* TTL - kratica od engl. through the lens - kroz objektiv. 

" LED = light emiting diode, dioda koja emitira svjetlo - svjetlosni 
indikator sličan sićušnoj žaruljici s vrlo malim utroškom struje. 

Slika 34 
Arriflex 16 SR 


Slika 35 
Eclair 16 mm ACL 

Intervalske kamere 


To su kamere koje mogu snimati po jednu sličicu u različitim 
vremenskim intervalima. Dužina tih intervala može se kretati u 
velikom rasponu od 1/8 sekunde do 24 sata. 

U osnovi svaka kamera koja ima uređaj za pojedinačno sni- 
manje može biti intervalska, ako joj se doda uređaj za automatsko 
održavanje intervala. Na taj se način mogu promatrati vrlo pola- 
gani procesi pri standardnoj projekcijskoj brzini i precizno anali- 
zirati pojedine faze nekog pokreta, metodom slika-po-slika. Ova- 
kav je postupak velika pomoć pri raznim znanstvenim istraživa- 
njima: u medicini, biologiji, astronomiji, industriji i tako dalje. 

Bez obzira na način pogona kamere (pero ili elektromotor), 
osnova cijelog uređaja je davač impulsa, koji će na pogodan način 
okidati kameru u pravilnim vremenskim intervalima. Takav se 
uređaj naziva intervalometar. Postoje mnoge varijante ovog ure- 
đaja. Neki rade na principu satnog mehanizma, a neki opet po- 
moću perforiranih ili magnetskih vrpci. U zadnje doba najčešće su 
elektronske izvedbe koje rade na osnovi akumulacije električne 
energije u kondenzatoru. Obično su to posebne mehaničke ili 
elektronske jedinice koje upravljaju radom kamere izvana, ali ima 
i izvedbi (posebno kod suvremenih amaterskih kamera), kod kojih 
je intervalometar serijski ugrađen u tijelo same kamere. 

Bez obzira na izvedbu, svaki intervalometar mora biti u stanju 
izvršiti sljedeće operacije: 

- davati električke ili mehaničke impulse koji će aktivirati 
kameru, 

- nekoliko sekundi prije okidanja upaliti potrebnu rasvjetu 
za snimanje i ugasiti je nakon snimke, 

- biti snabdjeven sinkronim kontaktom za okidanje bljeska- 
lice, jer je koji put takav način osvjetljavanja najpogodniji. 

lako se gotovo svaka kamera može adaptirati za intervalsko 
snimanje, kod kamera refleksnog tipa može doći do poteškoća, 
jer svjetlo kod dugih vremenskih intervala može proći pored 
zaslona i tako stvoriti dodatnu ekspoziciju koja uništava snimku. 
Stoga se takve kamere opremaju dodatnim centralnim zaporom 
na objektivu, koji radi sinkrono s refleksnim zaporom kamere. 

Tvrtka Arnold & Richter proizvodi takve uređaje za svoje 
kamere Arriflex 16 i 35, a tvrtka Eclair za Cameflex, itd. 


Brze i ultrabrze kamere 


Gotovo svaka bolja kamera može dostići frekvenciju 64, ali to 
jedva dostaje za neznatno usporavanje pokreta, odnosno rasteza- 
nje vremena (faktor T=2.6). Ima nekih konvencionalnih kamera 
koje uz dodatak posebnog motora mogu dostići frekvenciju 100 
(Mitchell Mark II). 

Slika 36 
Brza kamera Eclair GV 16, dopušta snimanje do 200 sličica u sekundi. 


S konvencionalnim intermitentnim mehanizmom, pod uvje- 
tom da je posebno precizno izbalansiran, moguće je postići frek- 
vencije do 300 na 35 mm format i 400 na 16 mm. Iznad te granice, 
intermitentni mehanizam je neupotrebljiv zbog prevelikih napora 
koje vrpca trpi za vrijeme ovako naglih ubrzavanja. Ova je brzina 
dovoljna (faktor T=16) za mnoga znanstvena istraživanja, ali, 
dakako, postoje još mnoge druge namjene za koje su potrebne 
daleko veće brzine. 

Barijera koju postavlja intermitentni mehanizam prevladana 
je na taj način što je umjesto intermitentnog kretanja kod takvih 
kamera primijenjeno kontinuirano kretanje vrpce i postignute 
frekvencije od 18 000 slika. Ovaj princip kretanja filmske vrpce 
poznat je još od najranijih dana kinematografije (E. Reynaud, 
1892). Kontinuirano kretanje vrpce optički se kompenzira stakle- 
nim blokom ili prizmama, čije je okretanje sinkrono s kretanjem 
vrpce. Taj se princip i danas upotrebljava kod montažnih stolova, 
a s velikim je uspjehom primijenjen kod poznatih ultrabrzih ka- 
mera Fastax (Wollensak Optical Company of America). Fastax 
35 mm kamera može snimati do frekvencije od 6000 slika u se- 
kundi, Fastax 16 mm do 9000, a Fastax 8 mm do 18 000. 

Kod tako velikih brzina konvencionalna rasvjeta ne može dati 
dovoljno svjetla za ovako ekstremno kratke ekspozicije, pa se u tu 

svrhu objekti osvjetljavaju stroboskopskim bljeskalicama visokog 
intenziteta, čiji su bljeskovi dakako sinkronizirani s kamerom. 

Još više frekvencije mogu se postići na posebnoj vrsti ultra- 
brzih kamera, koje se razlikuju od spomenutih po tome što kod 
njih filmska vrpca stoji nepokretna, namotana na bubanj (čiji 
promjer određuje i dužinu vrpce, kod jednog modela je to 75 cm). 
Optička se kompenzacija postiže pomoću rotacijskog ogledala 
(kod nekih starijih izvedbi bubnjem od ogledala ili bubnjem s 
vijencem objektiva). Tipična kamera te vrste može snimiti 30 slika 
promjera 20 mm frekvencijom od 2 000 000 slika na sekundu, pa 
sve do 120 slika promjera 8 mm, frekvencijom od 8 000 000 slika 
na sekundu. 

Ovakve su kamere u pravilu vrlo teške, vrlo skupe i ne proiz- 
vode se na komercijalnoj osnovi. Čak štoviše njihove su tehničke 
karakteristike često strogo čuvana tajna. 


Podvodne kamere 


Kada ljudsko oko gleda pod vodom, zrake svjetla padaju iza 
retine (kao kod dalekovidnosti) i slika je zamućena. Podvodna 
maska omogućuje oku da gleda u svom prirodnom elementu - 
zraku. Gledajući kroz normalnu podvodnu masku, podvodni ob- 
jekti izgledaju bliži i veći u proporciji od oko 4:3, koja je odnos 
refraktivnog indeksa između vode i zraka. Ako je neki podvodni 
objekt udaljen 5 m, on će izgledati kao da se nalazi na tri četvrtine 
ove udaljenosti - 3.75 m. Na isti način i objektiv koji snima kroz 
ravni prozor podvodnog kućišta vidi podvodne objekte i udalje- 
nost se mora postavljati na prividnu udaljenost, odnosno na tri 
četvrtine realne udaljenosti. U istom omjeru smanjuje se i vidni 
kut objektiva, pa tako npr. objektiv od 50 mm pokriva vidno polje 
kao onaj od 62 mm. Ako se umjesto ravnog stakla na kućište 
ispred objektiva stavi korekcijska leća, podvodni objekti će imati 
istu veličinu, objektivi jednaki vidni kut, a oštrina će se postavljati 
na realne udaljenosti. Ovakve podvodne predleće zbog svoje 
veličine, težine i skupoće još uvijek nisu našle mjesto koje zaslu- 
žuju u podvodnom snimanju. 

Pritisak na uronjeni predmet ovisi o težini vode koja se nalazi 
iznad njega: na svakih 10 m dubine pritisak poraste za jednu 
atmosferu, pa tako na trideset metara dubine iznosi 3 atmosfere, 
ili S kg po kvadratnom centimetru. Iz toga je jasno kako se veliki 
zahtjevi postavljaju na kućište za podvodnu kameru, koje mora 
imati kompenzaciju tlaka, a sve kontrole moraju biti izvedene 
posebno pažljivo. 

Za sada ne postoje specijalno konstruirane kamere za podvo- 
dna snimanja, već samo kućišta u koja se smještaju već postojeće 
kamere namijenjene konvencionalnom snimanju, s neznatnim 
adaptacijama. Male amaterske kamere stavljaju se u obične pla- 

stične vrećice s prozorom od običnog stakla, ali za profesionalno 
snimanje izrađuju se neobično skupocjena kućišta s pozitivnim 
tlakom, tako da ni na kakav način voda ne može ući u njih. Servo- 
uređaji upravljaju fokusiranjem, a brojčanici su posebno osvijet- 
ljeni. Bez obzira na težinu u zraku, ovakva su kućišta u vodi 
uravnotežena hidrostatski. Oblik im je hidrodinamičan, tako da se 
pod vodom mogu izvoditi pokreti u svim pravcima. 

U Evropi je najpoznatija izvedba Eclair-Aquaflex*. Jajastog je 
oblika, 70 cm dugačka i 35 cm u promjeru. Sve se kontrole nalaze 
izvan oklopa, unutar kojeg se nalazi kamera Cameflex, s posebno 
konstruiranim duguljastim magazinom i uređajem za kompresiju i 
dekompresiju. Kućište ima vertikalni i horizontalni stabilizator, te 
posebno tražilo koje se može kontrolirati kroz ronilačku masku. 
Teži oko 40 kg. 

To je danas najčešće upotrebljavana kamera za podvodna 
snimanja. 


* Ova je kamera posebno konstruirana za Jacques-Yvea Cousteaua i 
Louia Mallea, a za film Svijet tišine (Le monde du silence). 


92 


KINEMATOGRAFSKA KAMERA 


Kinematografska kamera je naprava koja omogućuje zapisi- 
vanje na filmsku vrpcu niza fotografskih snimaka u malim vremen- 
skim intervalima. 

Sve filmske kamere, bez obzira na razlike u konstrukciji, 
posjeduju slijedeće bitne dijelove: 

1. Kućište kamere: nepropusno za svjetlo a u nekim slučaje- 
vima i za zvuk. U njemu su smješteni svi ostali dijelovi. 

2. Optički trakt: vlastiti optički sustav, sastoji se od objektiva, 
tražila i kompendijuma. Omogućuje snimanje fotografske slike i 
njenu kontrolu pri snimanju. Kod nekih tipova i fotoelektričko, 
automatsko ili poluautomatsko mjerenje svjetla. 

3. Aotirajući sektor: određuje dužinu ekspozicije i onemogu- 
ćuje osvjetljavanje vrpce za vrijeme njenog pomicanja. Kod reflek- 
snih_ izvedbi omogućuje kontrolu slike bez paralakse za vri- 
jeme tamne faze. 

4. Transportni mehanizam: u skladu sa sektorom upravlja 
kretanjem vrpce kroz kameru. Sastoji se od transportnih zupča- 
nika, hvataljke i, kod nekih tipova, pomoćne hvataljke. 


: O / 
SI = s t * ———— 
> 
E pa 
4 hi udi od x ja 


Slika 37 
Optički trakt kamere: 1) objektiv, 2) refleksni rotirajući sektor, 3) mutno 
staklo, 4) ogledalo, 5) tražilo. 

5. Vrata s okvirom: mjesto na kojem se vrši eksponiranje 
filma. Kod nekih tipova okvir može biti pokretan -tzv. viseći okvir. 

6. Pogonski mehanizam: pobuđuje kameru na kretanje. 
Obično je električki ili na pero, a moguć je i ručni. 

7. Kontrolni mehanizam: omogućuje kontrolu frekvencije 
kamere (tahometar), kontrolu utroška vrpce, a kod nekih kamerai 
broj snimljenih sličica. 

8. Kazete (magazini): kod nekih su kamera izvedeni kao 
vanjski, a kod nekih kao dio kućišta. Vanjski su u obliku zatvore- 
nih kutija, a unutrašnji kao obični kolutovi od materijala nepropu- 
snog za svjetlo. Postoje i koaksijalni magazini. 


Slika 38 
Mehanizam kamere: 1) vrata s okvirom, 2) hvataljka, 3) pomoćna 
hvataljka, 4) refleksni rotirajući sektor, 5) tahometar. 

OBJEKTIV 


Kinematografska kamera je obično snabdjevena s nekoliko 
objektiva različitih žarišnih duljina, koje su odabrane tako da 
pokrivaju sve vidne kutove - od širokog do teleobjektiva. Takva 
skupina objektiva naziva se setom objektiva. Za 35 mm kamere 
uobičajen je set od 18, 25, 35, 50, 75 i 100 mm. Ili: 20, 24, 28, 32, 40 
i 85 mm. Osim toga postoje objektivi za specijalne namjene: 
ekstremno širokokutni od 9.8 mm i teleobjektivi od 150,180, pa do 
1000 mm. Često se upotrebljavaju objektivi s promjenljivim vidnim 
kutom - zum objektivi. Njihov se vidni kut može kontinuirano 
mijenjati, pa na taj način zamjenjuje cijeli set. Za 16 mm i druge 
formate postoje slični setovi s istim vidnim kutovima, ali propor- 
cionalno kraćim ili duljim žarišnim duljinama. 

Posebnu grupu čine objektivi za elektronske kamere. Oni 
mogu imati nešto drugačije karakteristike od objektiva za foto- 
grafske svrhe ali se od njih bitno ne razlikuju. 

Objektivi se međusobno razlikuju po svojoj konstrukciji i 
namjeni, a značajke koje posebno zanimaju snimatelja su slije- 
deće: 

- žarišna duljina i vidni kut, 

- svjetlosna moć i propusnost, 

- oštrina i kontrast. 


Žarišna duljina i vidni kut 


Kada snimatelj razmišlja o nekom objektivu, obično njegovu 
upotrebnu vrijednost promatra mjerom njegove žarišne duljine. 
To je uobičajeno, iako je u biti pogrešno, jer sama za sebe žarišna 
duljina ne kazuje ništa o karakteristikama slike koja će tim objekti- 
vom biti snimljena. 

S 8 16 mm 35 mm 
Slika 39 


Ipak, svaki iskusni snimatelj, kada spomene neki objektiv i 
njegovu žarišnu duljinu, uvijek ima na umu i format kojem je taj 
objektiv namijenjen. Tek iz odnosa tih dviju veličina - žarišne 
duljine i formata na koji snima - crpe podatke o upotrebnoj 
vrijednosti samog objektiva. Isti će objektiv, na različitim forma- 
tima predstavljati različite vrijednosti. 

Isti objektiv, na primjer od 20 mm žarišne duljine (slika 39), 
imat će na super 8 formatu vidni kut od 15%, na 16 mm formatu 27, 
a na 35 mm formatu 55'. Prema tome će taj isti objektiv za super 8 
format predstavljati dosta jaki teleobjektiv, na 16 mm također 
teleobjektiv, ali blagi, a na 35 mm umjereni širokokutnik. 

Stoga bi bilo pravilnije objektive imenovati prema njihovom 
vidnom kutu za svaki pojedini format, a ne, kako je to uobičajeno, 
prema žarišnoj duljini. Međutim, to se u praksi vjerojatno nikada 
neće udomaćiti. Zato treba uvijek imati na umu slijedeću defini- 
ciju: 

Vidni kut je odnos između žarišne duljine i formata na koji se 
snima. 

Prema vidnom kutu razlikujemo tri osnovne kategorije objek- 
tiva: 

1. normalne ili srednje objektive, 

2. širokokutne objektive, 

3. uskokutne ili teleobjektive. 

Normalni ili srednji objektiv je objektiv čija je žarišna duljina 
jednaka dijagonali formata na koji se snima. 

Sirokokutni objektiv je onaj čija je žarišna duljina kraća od 
dijagonale formata na koji se snima. 

Uskokutni objektiv ili teleobjektiv je onaj čija je žarišna du- 
lina duža od dijagonale formata na koji se snima. 

Koliko žarišna duljina mora biti kraća ili dulja od dijagonale 
formata da bi se neki objektiv mogao svrstati u kategoriju usko- 
kutnika ili širokokutnika? Općenito se smatra da može biti kraća 
za 10 do 20% kod širokokutnika, a 100% dulja kod uskokutnika. 

Prema tome, za 35 mm format srednji objektiv bi bio onaj od 
25 mm (dijagonala 27 mm), širokokutnik onaj od 18 mm, ateleob- 
jektiv onaj od 50 mm i duži. 

Postoje, nadalje, prijelazni objektivi. To su oni čija žarišna 
duljina neznatno odstupa od srednje. Na primjer 35 mm ili 24. mm. 


U profesionalnoj se filmskoj praksi kao mjera uzima uvijek 
horizontalni vidni kut, u odnosu na određeni format, jer on daje 
stvarniju upotrebnu vrijednost, za razliku od optike, gdje se kao 
mjera vidnog kuta uzima dijagonala formata koju neki objektiv 
može iscrtati. 

Na slikama 39 i 40 prikazani su horizontalni vidni kutovi 
standardnih objektiva za 16 i 35 mm format. 

Horizontalni vidni kutovi objektiva na formatu 16 mm 
(1:1.36) 


Slika 40 (a) 


Horizontalni vidni kutovi objektiva na formatu 35 mm 
(1:1.37) 


Slika 40 (b) a 


9.8 93.8" 


98 


VIDNI KUTOVI OBJEKTIVA 


žarišna dulj. horizontalni vidni kut vertikalni vidni kut 
objektiva u u stupnjevima u stupnjevima 
mm 16 mm 35 mm 24 x 36 16 mm 358 mm 24 x 36 
5.7 80.55 64.6 
6.5 73.2 58.0 
9 56.4 43.7 
9.8 52.5 93.8 40.4 75.7 
10 51.6 92.7 121.9 39.6 74.6 
12.5 42.3 80.0 110.4 32.2 62.7 87.7 
14.5 36.8 71.7 102.3 27.9 55.4 79.2 
16 33.6 66.4 96.7 25.7 50.9 73.7 
18.5 29.3 59.1 88.4 22.1 44.8 65.9 
20 27.2 55.3 84.0 20.4 41.7 61.9 
25 21.9 45.5 71.5 16.4 33.9 51.3 
28 19.6 41.0 65.5 14.7 30.4 46.4 
30 18.3 38.5 61.9 13.7 28.5 43.6 
32 17.2 36.3 58.7 12.9 26.8 41.1 
35 15.7 33.3 54.4 11.8 24.6 37.8 
40 13.8 29.4 48.5 10.3 21.6 33.4 
50 11.0 23.7 39.6 8.2 17.3 27.0 
75 74 15.9 27.0 9.9 11.6 18.2 
+85 6.5 14.1 23.9 4.8 10.2 16.1 
100 5.5 12.0 20.4 41 8.7 13.7 
150 3.7 8.0 13.7 2.8 5.8 9.1 
230 24 5.2 8.9 1,8 3.8 6.0 
250 2.2 4.8 8.2 1.7 3.5 5.5 
300 1.8 4.0 6.9 14 2.9 4.6 
385 14 3.1 5.4 1.1 2.3 3.6 
400 1.3 3.0 5.2 1.0 2.2 3.4 
500 1.1 2.4 4.1 0.8 1.7 2.7 
600 0.9 2.0 3.4 0.7 1.5 2.3 
800 0.7 1.5 2.6 0.5 1.1 1.7 
1000 0.6 1.2 2.1 0.4 0.9 14 


(Ovi vidni kutovi izračunani su na osnovu mjera projiciranog okvira za 
svaki format, osim za 34 x 36 gdje je za bazu uzeta mjera cijelog nega- 
tiva.) 

Svjetlosna moć objektiva 


Sposobnost leće da propusti svjetlo i njime formira sliku 
mora biti promatrana ne samo s kvalitativne, nego i s kvantitativne 
osnove. Jedan od bitnih preduvjeta za korektnu fotografsku sliku 
jest mogućnost kontrole količine svjetla koje pada na emulziju, jer 
je bit pravilne ekspozicije u tome da na film pada uvijek jednaka 
količina svjetla, bez obzira na silne promjene svjetla u prirodi. 

Količina svjetla koju će jedna leća propustiti - njena svjetlo- 
sna moć - određena je odnosom njenog promjera i žarišne du- 
ljine: 


žarišna duljina (f) 
promjer efektivnog otvora 


= svjetlosna moć 


Prema ovoj formuli, ako jedan objektiv ima žarišnu duljinu od 
50 mm, a promjer mu je 25 mm, njegova svjetlosna moć iznosi 2, 
ili kako se to obično označuje 1:2. 

Međutim kako svjetlosni uvjeti variraju u širokim granicama, 
samo znanje o maksimalnoj svjetlosnoj moći objektiva nije do- 
voljno za preciznu kontrolu količine propuštenog svjetla. Zbog 
toga se u svaki objektiv namijenjen snimanju ugrađuje uređaj za 
smanjivanje efektivnog otvora koji se zove iris ili dijafragma a u 
praksi se najčešće naziva blenda. 

Iz geometrije je poznato pravilo da, ako promjer kružnice 
smanjimo na polovicu, njena će površina biti smanjena na četvr- 
tinu. Isto tako, ako promjer efektivnog otvora smanjimo na polo- 
vicu, količina propuštenog svjetla će biti četiri puta manja. Iz istog 
pravila slijedi da će i svako povećanje žarišne duljine na dvostruku 
vrijednost (na primjer snimanje s međuprstenovima), rezultirati s 
četiri puta manje propuštenog svjetla. 

Pretpostavimo da se pred nama nalazi objektiv žarišne du- 
line 50 mm i promjera 50 mm. Sada već znamo da je njegova 
svjetlosna moć 1:1. Nadalje pretpostavimo da kod tog otvora on 
propušta 1000 jedinica svjetla. Ako njegovu blendu zatvaramo 
tako da mu se promjer svaki puta smanji na polovicu, red f brojeva 
i odnosna količina propuštenog svjetla izgledat će ovako: 


f broj 1 2 4 8 16 32 itd. 
jed. svj. 1000 — 250 64 16 4 1 itd. 


Odmah je vidljivo da bi ovakav red bio pregrub i precizna 
kontrola količine svjetla nemoguća. Pozovemo li opet u pomoć 
geometriju, saznat ćemo da ako promjer kružnice smanjimo za 
drugi korijen iz 2 - za 14 - njena će površina tada biti upola 
manja. Jednako tako ako promjer objektiva smanjimo za 14, 
količina propuštenog svjetla će biti upola manja. U tom slučaju 
red f brojeva u odnosu na propušteno svjetlo izgledat će ovako: 

f broj 1 142.28. 4. 56. 8 11 16 
jed. svj. 1000 500 250 125. 64. 32. 16 8 4 


fbroj 1 14 2 2.8 4 5.6 8 l1 16 
jed. svj. 1000 500 250 _ 125 84 32 16 8 -4- 
To je, ujedno, u cijelom svijetu prihvaćen red f brojeva. 

Profesionalni objektivi izrađuju se rijetko s otvorom većim od 
1:2, a najčešće je minimalni 1:16. Veće vrijednosti nalaze se samo 
kod ekstremnih teleobjektiva: 22, 45, a koji puti 64. Međutim tako 
jako zatvaranje blende je uglavnom nepotrebno jer je većina 
materijala za snimanje eksterijera senzibilizirana tako da pri pu- 
nom suncu, uz standardnu frekvenciju i otvor sektora, zahtijeva 1 
16. S druge strane već i f 16 kod kraćih žarišnih duljina može 
dovesti do pojave difrakcije“ što može još više ugroziti oštrinu 
koja kod tako malog otvora i onako počinje opadati. Zbog toga je 
preporučljivo da se kod kratkih žarišnih duljina nikada ne stavlja 
manji otvor dijafragme od f 11. Ukoliko je to potrebno, bolje je 
poslužiti se neutralnim filterom. 

Od preciznog mjerenja svjetla sa skupim svjetlomjerom, od 
pažljivog očitavanja izmjerenih vrijednosti i od mudre interpreta- 
cije dobivenih podataka, nema mnogo koristi ako se oni nepre- 
cizno prenose na mehanizam kamere. 

Iz iskustva znamo da ćemo vrlo rijetko kod određivanja eks- 
pozicije dobivati zaokružene vrijednosti, to jest upravo one f bro- 
jeve koji su ugravirani na skali objektiva. Skala na kojoj bi nume- 
rički bile izražene četvrtine punih vrijednosti izgledala bi ovako: 
2 2.8 4 5.6 8 ll 16 

2.1 3 42 6 8.5 12 17 
2.3 3.2 4.5 6.3 9 12.7 18 
23 3.6 5 72 10 14 20 


U praksi bi bilo veoma neprikladno pamtiti ovako komplici- 
rani niz brojeva ili ga očitavati na skali objektiva. Zato je među 
snimateljima i asistentima uvriježen običaj da, ako se radi o 
postavljanju nekog međustupnja, saobraćaju na slijedeći način: 

Ako se želi postaviti f 9, onda se kaže »osam-jedanaest«. 

Kada se radi o f 10, kaže se »minus jedanaest«. 

Za 8.5 se kaže »plus osam«. 

»Plus osam« znači da strelicu ili točku ugraviranu nasuprot 
skali treba postaviti na prvu četvrtinu razmaka između brojeva 8 i 
11, a »minus jedanaest« znači da strelicu treba postaviti na treću 
četvrtinu razmaka između brojeva 8 i 11. »Osam - jedanaest« 
znači da indeks treba postaviti točno između brojeva 8 i 11. 

Ovo pravilo vrijedi samo ako je skala s f brojevima linearna, 
kao što je to kod većine modernih objektiva. Ako se radi o 
logaritamskoj skali snimatelj i njegov asistent moraju voditi ra- 
čuna o logaritmičkom smanjivanju razmaka između pojedinih 
brojeva i tako postavljati željene »f« ili »T« brojeve. 

“ Dirakcija ili ogib svjetlosti je optički fenomen pri kojem se zraci 
svjetla, dotakavši se nekog neprozirnog tijela, savijaju i mijenjaju svoj 
smjer. 


101 


Propusnost objektiva 


Izračunavanje svjetlosne moći objektiva po geometrijskim 
zakonima bilo bi točno samo onda kada ne bi bilo objektiva, 
odnosno kada bi umjesto njega bila obična rupa, kao kod kamere 
opskure. Treba znati da svjetlo koje pada na objektiv i prolazeći 
kroz njega stvara sliku, biva apsorbirano dijelom samim staklom 
(a u slučaju slijepljenih objektiva i masom kanadskog balzama), 
dok drugim dijelom biva odbijeno na svim površinama koje su u 
kontaktu sa zrakom. Kada pogledamo u lijepo očišćeni objektiv u 
njemu se možemo ogledati kao u zrcalu: to je dio svjetla koji se 
reflektira, pa prema tome ne prolazi kroz objektiv i ne pada na film 
- dakle čisti gubitak. 

Gubici koji nastaju apsorpcijom stakla, ovisni su o kvaliteti 
samog stakla i o njegovoj debljini. Ovaj je gubitak relativno mali i 
smatra se da u prosjeku iznosi 1% po staklenom elementu. 

Gubici uslijed refleksija daleko su veći. Uzima se da u pros- 
jeku, na svakoj površini prema zraku, gubitak iznosi 5%, što opet 
znači da svaka samostalna leća u objektivu donosi gubitak od 
10%. Ti su gubici zanemarivi kod jednostavnih objektiva, ali kod 
kompliciranih konstrukcija gdje ima po 16 i više staklenih eleme- 
nata, gubici su već toliki da se ne mogu zanemariti. 

Pored ovih gubitaka koji se očituju u smanjenju svjetlosne 
moći objektiva (koje nije teško kompenzirati ekspozicijom), dolazi 
do još jedne, mnogo neugodnije pojave. Svjetlo se, naime, ne 
reflektira samo od prednje površine leće, već dio koji je prošao 
kroz staklo dolazi do stražnje površine, pa se i ondje odbija. 
Ovako reflektirane zrake svjetla stvaraju novo žarište: takozvani 
katadioptrički fokus. Ovaj novi fokus, ovisno o zakrivljenosti ploha 
leća, može padati iza ili ispred pravog fokusa i stvarati još jednu, 
više ili manje oštru sliku koja se najviše primjećuje kada je u kadru 
neka osobito svijetla ploha. To se posebno jako očituje u snim- 
cima protiv svjetla kada se negdje u kadru pojavi potpuno oštar 
šesterokut - slika vlastitog irisa. Kod objektiva s mnogo stakala te 
se slike toliko umnožavaju da nastaju cijele pruge koje se radi- 
jalno šire prema rubovima slike. Jedan objektiv sa četiri plohe 
prema zraku ima već 6 katadioptričkih slika, a objektiv s deset 
ploha - 45! 

Kod snimanja s većim ili punim otvorom objektiva dolazi do 
još jednog efekta, posebno neugodnog u interijerima, kada se u 
slici nalazi neki jači izvor svjetla (prozor ili si.). Unatoč točnoj 
ekspoziciji, takav će snimak izgledati nadeksponiran i veoma 
nizak u kontrastu. U kopiji se nikako neće moći izjednačiti s 
ostalim kadrovima. Tome je razlog opet katadioptrička slika, ali 
ovaj put neoštra, pa se očituje kao mrena preko cijele snimke. 


Da bi se opisanim pogreškama barem djelomično doskočilo, 
negdje oko 1935. godine počeli su se proizvoditi prvi objektivi s 
takozvanim »T« slojem (T = transmission). To je plavkasti ili u 

zadnje doba zlatasti sloj kojim su opremljeni svi moderni optički 
elementi. Taj se sloj nanaša u potpunom vakuumu naparavanjem 
magnezijevog ili aluminijevog fluorida ili njima sličnih tvari. Nje- 
gova debljina mora iznositi četvrtinu valne dužine svjetla, a indeks 
loma mora biti ravan kvadratnom korijenu indeksa loma stakla iz 
kojega je načinjena leća. U tom slučaju dolazi do pojave koja se 
zove interferencija, pri kojoj oba refleksa -jedan od stakla leće, a 
drugi od antirefleksnog sloja - bivaju uzajamno zakočeni, tako da 
ne dolazi do neželjenih refleksija, iako nisu u potpunosti isklju- 
čene. 


Kako se vidljivi dio svjetla kreće između valnih dužina od 400 
do 700 nanometara, obično se za antirefleksni sloj odabire sre- 
dina od nekih 500 nanometara, pa je na taj način samo refleks 
žute i zelene boje potpuno zakočen. Kako se valne dužine svjetla 
odmiču od ove sredine, tako i refleksi kraćih i duljih valnih dužina 
izmiču djelovanju antirefleksnog sloja, pa zbog toga i boja samog 
sloja izgleda crvenkastoljubičasta. Postoje i modernije izvedbe s 
nekoliko antirefleksnih slojeva (multicoated), koji pokrivaju go- 
tovo cijelo područje vidljivog svjetla. 

Iz ovoga možemo saznati još jedan podatak o dragocjenosti 
naših objektiva: antirefleksni je sloj na njima debeo tek oko 
200 nm (1 nanometar = 10* metara) ili 0.0002 mm. Prema tome 
treba paziti čime ćemo čistiti naše objektive! 


Mnogi su snimatelji zabrinuti zbog stanovitih razlika u boji 
antirefleksnog sloja kod raznih objektiva. Pitaju se da li će nastati 
kakve razlike u reprodukciji boje. Iz svega što smo dosada rekli o 
antirefleksnom sloju mora biti jasno da boja samog sloja, dakle 
boja svjetla koje se reflektira od prednje površine objektiva, nema 
nikakvog utjecaja na boju propuštenog svjetla. Naravno da u tom 
slučaju nema niti bilo kakvih razlika u reprodukciji boje. Ipak, 
izvjesne razlike mogu nastati ovisno o kvaliteti stakla od kojeg je 
objektiv napravljen i boji kanadskog balzama kojim je slijepljen. 
Ima objektiva koji rade »hladnije« ili »toplije«, ali to s antireflek- 
snim slojem nema veze i može se vrlo lako korigirati pogodnim 
filterima. 


»T« kalibracija 


Antirefleksni sloj ne poništava samo nepoželjne reflekse, već 
istodobno povećava propusnost stakla u istom omjeru. To je 
razlog da objektivi s antirefleksnim slojem imaju praktički veću 
svjetlosnu jačinu od onih koji takvog sloja nemaju. 

Na svakom boljem profesionalnom objektivu primijetit ćemo 
dva niza brojeva za postavljanje otvora dijafragme. Jedan je 
obično graviran u bijeloj, a drugi u crvenoj boji. Ispred bijelog niza 
brojeva nalazi se slovo »f«. Ovdje je najveći otvor na primjer 1:2. 


103 


Ispred crvenog niza nalazi se slovo »T« i tu je obično 1:2.5 oznaka 
maksimalnog otvora. 

Evo o čemu se radi: 

»f« skala je izračunana na bazi geometrijskih pravila i ne 
uzima u obzir gubitke nastale u staklu i refleksijama. »T« skala je 
naprotiv kalibrirana elektronskim putem, mjereći svjetlo na fokal- 
noj ravni, pa prema tome predstavlja efektivnu vrijednost svjetla 
koje dopire do filma, kao da je prošlo kroz jednu idealnu leću koja 
ima 100%-tnu propusnost. Svi su svjetlomjeri, naravno, kalibrirani 
na efektivne vrijednosti svjetla i ne računaju s bilo kakvim gubi- 
cima. Zbog toga se treba uvijek prilikom postavljanja otvora 
dijafragme služiti »T« skalom, dok će »f« skala služiti jedino pri 
izračunavanju oštrine u dubinu i drugih eventualnih matematičkih 
operacija. 


Postavljanje otvora dijafragme 


Sam je mehanizam dijafragme vrlo precizan, osjetljiv i, po- 
sebno kod objektiva kratkog žarišta, dosta sitan instrument. Go- 
tovo ga je nemoguće tehnički izvesti bez ikakvog zazora. Zbog 
toga postoji međunarodni standard (ASA, SMPTE) koji obavezuje 
sve proizvođače objektiva da svoje dijafragme kalibriraju tako da 
se željeni otvor namješta zatvaranjem dijafragme, nikako ne otva- 
ranjem. To praktično znači da ako na objektivu imamo postav- 
ljenu blendu 8, a želimo je otvoriti na 5.6, nećemo to učiniti 
jednostavno okretanjem prstena dijafragme za jedan stupanj, već 
ćemo dijafragmu otvoriti do kraja, do punog otvora pa ga zatim 
zatvoriti na 5.6. 


Oštrina 


Dojam oštrine filmske slike ovisi o mnogim faktorima, od 
kojih su samo neki čisto tehničke prirode, dok se svi ostali mogu 
svrstati u fiziološko-psihološku kategoriju. Optimalna oštrina je 
samo jednim dijelom ovisna o kvaliteti objektiva, dok sve ostalo 
ovisi o emulziji na koju se snima i o kvaliteti svake karike tehnič- 
kog lanca, sve tamo do projektora u kinematografu. 

U današnjim produkcijskim uvjetima snimatelj može kontroli- 
rati oštrinu slike samo u vrlo ograničenom krugu, koji počinje 
njegovom kamerom i završava kopijom, koju on obično gleda pod 
optimalnim uvjetima laboratorijske projekcije. Kakva će slika stići 
do oka gledaoca u kinematografu - nije nažalost pod njegovom 
kontrolom. 

Teorijski, oštrom slikom smatramo onu na kojoj je neki toč- 
kasti izvor svjetla (na primjer zvijezda na noćnom nebu), reprodu- 
cirana kao točka. Međutim, ono što mi obično smatramo točkom, 
zapravo je veći ili manji kružić, jerje promjer idealne točke ravan 
ništici. Svaka točka ili najoštrija crta koju možemo okom zamije- 
titi, sastavljena je od mnoštva sitnih kružića koji se međusobno 
preklapaju. Sto je promjer tih kružića manji, to će točke i linije 
djelovati oštrije i obratno. 

Prosječno, zdravo ljudsko oko smatrat će točkom svaku 
kružnicu koju promatra s udaljenosti od oko 25 cm (to je udalje- 
nost koja se smatra najprikladnijom za zdravo oko), a koja ima 
promjer od 0.25 mm. Sve kružnice manje od te mjere, oko ili neće 
primjećivati, ili će ih registrirati kao veće. Ovo pravilo ustanovljava 
standard zadovoljavajuće oštrine za svaku sliku namijenjenu pro- 
matranju s udaljenosti od 25 cm. Sto je udaljenost promatranja 
veća i promjer kružnice se srazmjerno povećava. Ova se kružnica 
u optici naziva rasipna ili disperziona kružnica. 

Pretpostavimo da pred _ očima. imamo _ sliku veličine 
18 x 24 cm čiju oštrinu kritički ispitujemo. Velika većina ljudi sa 
zdravim očima gledat će je upravo s udaljenosti od 25 cm i ako 
ustanove da je oštrina potpuno u redu, da se svi detalji dovoljno 
jasno razlikuju, što su zapravo ustanovili? Ustanovili su da je 
oštrina zadovoljavajuća, odnosno da disperziona kružnica nije 
veća od 0.25 mm. Ako je ta slika kontaktna kopija s negativa istog 
formata, slijedi da je za format od 18 x 24 cm ostvaren kriterij 
zadovoljavajuće oštrine ako je promjer disperzione kružnice 
0.25 mm. 


Međutim što ako se radi o manjem negativu? 


Ako neki negativ veličine, na primjer 24 x 36 mm povećamo 
linearno osam puta da bismo dobili sliku koju ispitujemo - 
18 x 24 cm, očito je da i promjer disperzione kružnice za takav 
negativ mora biti osam puta manji. On mora, dakle, iznositi samo 
0.03 mm, što i jest standard za veličinu disperzione kružnice kod 
negativa »Leica« formata. 

Iz navedenih primjera proizlazi da: što je negativ manji i 
namijenjen većem povećanju, standard oštrine je stroži, odnosno 
dopuštena veličina disperzione kružnice je manja. S druge strane, 
što je veće povećanje to će biti promatrano sa srazmjerno veće 
udaljenosti, pa će za samo povećanje standard oštrine biti niži. 
Proporcija između negativa i stupnja povećanja, te proporcija 
između povećanja i udaljenosti s koje se ono promatra, mora biti 
uvijek takva da daje približno isti dojam oštrine ili jasnoće slike. 


Uzevši u obzir sve te faktore izračunano je da disperziona 
kružnica za format od 35 mm ne smije biti veća od 1/20 mm ili 
0.05 mm. Za format 16 mm kriterij je stroži: 1/40 mm ili 0.025 mm. 
Fotografski format od 24 x 36mm ima vrlo strogi standard: 
1/83 mm ili 0.03 mm. 


Da bismo ostvarili navedene standarde oštrine, moramo se 
služiti objektivima koji svojom konstrukcijom to dopuštaju. Kom- 

plikacije počivaju na činjenici da subjektivni dojam oštrine (a u 
biti to je ono odlučujuće), ne počiva samo na objektivu. 

Snimamo li subjekte fine strukture na kontrastnom materi- 
jalu, s objektivima dubokog fokusa, pod oštrim i usmjerenim 
svjetlom, (kod kolora zasićenim bojama), rezultat će biti veliki 
subjektivni dojam oštrine, pa čak i ako je snimljen objektivom koji 
je ispod standarda. 

Ako pak snimamo pod difuznim svjetlom objektivima i otvo- 
rima koji daju vrlo plitki fokus, na materijalu niskog kontrasta i 
pod difuznom rasvjetom, pa još ako je subjekt neodređene struk- 
ture, a kolor pastelan - rezultat će biti meka, pa čak i pomalo 
neoštra slika, iako je objektiv bio prvorazredan i udovoljavao 
najstrožim optičkim standardima. 


Postoji još jedan faktor, možda najodlučniji u vrednovanju 
oštrine, a to je komparacija najmanje dviju slika i adaptacija 
ponuđenom standardu. 

Evo o čemu se radi: 

Ocjenjujući oštrinu dviju ili više slika, gledalac će se nesvje- 
sno opredijeliti za onu koja je najoštrija i nju prihvatiti kao stan- 
dard oštrine u tom času, bez obzira na veličinu disperzione 
kružnice. 

Zahvaljujući ovakvoj adaptaciji moguće je bez smetnji pratiti 
sliku na TV ekranu, iako je ona dosta često ispod svakog dopušte- 
nog standarda. Kada bismo sliku s formata 8 mm komparirali s 
35 mm projekcijom, činila bi nam se potpuno neoštrom. Ali gleda- 
jući je izdvojeno, bez mogućnosti kompariranja, ona postaje stan- 
dard oštrine u tom času, a unutar tog, ponuđenog standarda, 
vrednujemo oštrinu pojedinih kadrova. 

Danas je čest slučaj da se mnogi filmovi snimaju na negativu 
16 mm, pa se onda optički uvećavaju na 35 mm pozitiv. Takva je 
kopija daleko ispod standarda oštrine propisanog za 35 mm for- 
mat, ali tu neoštrinu gledalac primjećuje samo u slučaju među- 
sobnog miješanja oba formata, dakle samo onda kada ih možemo 
komparirati. Ako se radi o filmu koji je cijeli sniman na 16 mm, već 
nakon nekoliko kadrova dolazi do adaptacije i gledalac prihvaća 
ponuđeni standard oštrine. 

Fotografija je, što se adaptacije tiče, u nepovoljnijem polo- 
žaju od filma. Dok film gledamo u potpuno zamračenoj prostoriji, 
gdje nema nikakve mogućnosti uspoređivanja slike na ekranu s 
okolnim svijetom, fotografija se uvijek gleda pod jakim svjetlom i 
nemoguće je isključiti utiske okolnog svijeta, punog detalja. U 
tom se slučaju oko teže adaptira i zbog toga su standardi oštrine 
za fotografiju stroži nego oni za film. 


Ako _isključimo sve psihološko-fiziološke uvjete ocjenjivanja 
oštrine, efekt adaptacije i ostale subjektivne faktore, ostaje da 
ispitamo objektivne mjere (ukoliko postoje) za pojam oštrine. 
Ogradivši se već unaprijed od objektivnog ocjenjivanja oštrine, 
opisat ćemo neke metode koje pokušavaju dati egzaktan odgovor 
na ovo kompleksno pitanje. 

Moć razlaganja 


Ovaj termin označuje svojstvo nekog fotografskog materijala 
ili nekog optičkog sustava da razloži, razlikuje fine detalje. Oštrina 
finalne slike ovisi o moći razlaganja emulzije na koju se snimalo i 
objektiva kojim se snimalo. Obje su ove vrijednosti neovisne jedna 
o drugoj, ali efektivna oštrina finalne slike jest funkcija obje. 

Moć razlaganja određena je najvećim brojem linija koje neka 
emulzija ili neki objektiv može razlikovati po jednom milimetru 
površine. 

Opća moć razlaganja jednog sustava (objektiv plus emulzija) 
uvijek je manja od jedne same komponente. To znači: ako želimo 
točno odrediti moć razlaganja jednog objektiva, film na koji ćemo 
snimati test mora imati daleko veću moć razlaganja nego ispiti- 
vani objektiv. | obratno ako ispitujemo neku emulziju, objektiv 
kojim ćemo se služiti mora biti najbolji mogući, tako da je unapri- 
jed sigurno da njegova moć razlaganja prelazi mogućnosti emul- 
zije. 

Samo mjerenje moći razlaganja je relativno jednostavna pro- 
cedura. Snima se test sastavljen od niza paralelnih bijelih i crnih 
crta, različite gustoće. Proporcionalno smanjen na negativu, na- 
kon razvijanja se promatra pod snažnom lupom ili mikroskopom. 
Ispituju se linije i traži mjesto gdje se one više ne mogu razlikovati, 
gdje više nisu razložene. Točno ispred tog mjesta, dakle na mjestu 
gdje se još mogu razlikovati, obračunava se broj linija po milime- 
tru. 

Na ovaj se način može testirati optički sustav, negativski 
materijal, pozitivski materijal i vrsta razvijanja, svako posebno ili 
sve zajedno u kombinaciji. 


Jedan dobro korigirani objektiv može razložiti 80 do 100 linija 
po milimetru. Oni najbolji i do 200. Međutim, općenito se smatra 
zadovoljavajućim ako razloži nešto više od 30. 


Dobar fotografski materijal mora udovoljavati slijedećim vri- 
jednostima: 

negativ srednje osjetljivosti: 40-60 lin/mm, 

negativ niže osjetljivosti: 70-100 lin/mm, 

kinematografski pozitiv: 120-200 lin/mm. 

Iz ovih je podataka vidljivo kako ćemo morati postupati kada 
ispitujemo bilo koju komponentu cijelog sustava: ako testiramo 
objektiv, upotrijebit ćemo nisko osjetljivi negativ ili pozitiv. Ako 
testiramo emulziju, upotrijebit ćemo objektiv za koji već otprije 
znamo da razlaže više od 100 lin/mm. Jednako ćemo postupiti 
ako testiramo kombinaciju razvijač - emulzija. 


Kod testiranja objektiva mjeri se moć razlaganja središta slike 
i njene periferije. U većini slučajeva krajevi slike imaju manju moć 
razlaganja. 

Nadalje, svaki objektiv ima manju moć razlaganja kod većega 
relativnog otvora. Sa smanjivanjem relativnog otvora raste i moć 

razlaganja da bi svoj maksimum dosegla negdje oko f 8. Daljim 
smanjivanjem relativnog otvora, moć razlaganja se opet smanjuje. 

Ova metoda testiranja oštrine je vrlo jednostavna ali zato 
dosta nepouzdana. Crno-bijeli predložak koji služi kao test objekt, 
vrlo je visokog kontrasta (oko 1000:1), dok je kontrast subjekata 
koji se svakodnevno nalaze pred objektivom naše kamere u pros- 
jeku daleko niži. Međutim, kako je moć razlaganja proporcionalna 
kontrastu, ovakav bi test bio mjerodavan samo za subjekte krajnje 
visokog kontrasta, na primjer u astronomiji. Za svakodnevne sub- 
jekte ovakav test može (ali ne mora) biti mjerodavan, jer visoka 
moć razlaganja nije uvijek u skladu s općim dojmom oštrine 
fotografske slike koja, kako smo već ranije naglasili, više ovisi o 
psihološko-fiziološkim faktorima nego o moći razlaganja. 

Postoje još neki načini objektivnog ocjenjivanja oštrine foto- 
grafske slike. To je u prvom redu mjerenje akutance (mikrodensi- 
tometarsko mjerenje slike oštrice noža), koja bolje korelira s 
općim dojmom oštrine, jer daje podatke o rubnoj oštrini objekata, 
a taj je podatak važniji za opći dojam oštrine nego moć razlaganja. 
Nadalje, tu su i suvremeni elektronički načini mjerenja, poznati 
pod nazivom »OTF» (Optical transfer function) i »MTF« (Modula- 
tion transfer function). To su dosta pouzdane metode, ali uklju- 
čuju veliki i skupi tehnički aparat, pa je stoga ipak jedina metoda 
koja za snimatelja dolazi u obzir (računajući unaprijed s njenim 
ograničenjima) - mjerenje moći razlaganja. 


Sve što je rečeno o sumi onoga što čini opći dojam oštrine, 
ne služi samo zato da bi oštrina slike bila veća i sadržaj jasniji, 
nego da bismo oštrinu stavili pod kontrolu i njome upravljali u 
smislu održavanja stila i kontinuiteta filmske slike. Oštrina nije i ne 
smije biti samo puko sredstvo percepcije slike, već je ona, u 
mnogo višem stupnju, i jedno od izražajnih sredstava snimatelja. 


Plitki i duboki fokus 


Kao što smo ranije ustanovili, subjektivni dojam neoštrine ili 
oštrine u mnogome ovisi o dubini fokusa. Sto je dubina fokusa, 
odnosno zona kroz koju se proteže oštrina slike dublja, slika će 
izgledati oštrijom. | obratno: što je zona oštrine manja, što je 
fokus plići, oštrina će se gubiti i slika će djelovati manje reali- 
stično, izgledat će maštovitija i poetičnija. 

Sam pojam dubine fokusa identičan je pojmu dubinske 
oštrine, koji je, kao što ćemo u slijedećem poglavlju vidjeti, funk- 
cija žarišne duljine i relativnog otvora. 

Težnja za što većom dubinskom oštrinom, težnja koja je 
karakteristična za cijelu jednu epohu filmske fotografije, nastala 
je iz uvijek prisutne želje za podražavanjem karakteristika našeg 


108 


gledanja. To se dogodilo usprkos svijesti da svaka prevelika 
sličnost s našim okom odvodi sve dalje od umjetničke biti prevo- 
đenja trodimenzionalne stvarnosti u dvodimenzionalnu plohu. 

Objektiv našeg oka ima vrlo kratko žarište, oko 21 mm, paje 
već zbog toga dubinska oštrina velika. Osim toga automatsko 
prebacivanje oštrine s plana na plan tako savršeno funkcionira, da 
čovjek kad odjednom nešto neoštro vidi -traži pomoć liječnika. 
Zahvaljujući tako velikoj dubinskoj oštrini odvajanje planova ne 
vrši se oštrinom, kako to često biva u fotografiji, već stereoskop- 
skim efektom. Duboki fokus i automatsko prebacivanje oštrine s 
plana na plan toliko je duboko usađeno u našu svijest, da na 
primjer u slikarstvu, odvajanje planova pomoću neoštrine, za- 
pravo i ne postoji. 

Za razliku od dubokog fokusa, plitki fokus u našem gledanju 
ne postoji. Optika našeg oka kreće se strogo u okvirima opće 
optike, pa su neoštrine koje nastaju (na primjer kod jednog 
objektiva od 300 mm), potpuno nepoznate i protuprirodne našem 
vidnom sustavu. Čovjek bi se vjerojatno vrlo neprijatno osjećao 
kada bi gledao tako uskim vidnim kutom i kada bi stalno morao 
izvoditi akrobatske korekture oštrine s plana na plan. Takvo bi 
gledanje, pored svoje zamornosti, bilo i sasvim neprecizno. Tko 
zna da li bi se čovjek uopće održao u životu kroz sve ove milijune 
godina da je umjesto žarišta od 21 mm bio opremljen žarištem od 
300 mm. 


Mode i stilovi dolaze i prolaze u filmu kao i u svim područjima 
ljudske aktivnosti. U kinematografiji je postojalo doba mekocr- 
tača, doba pan-fokusa i danas se izgleda nalazimo u dobu plitkog 
fokusa. Kao da se vraća i doba mekocrtača, iako su sredstva 
kojima se ti efekti postižu drugačija. 

U doba kada su filmske emulzije bile grube i teško podnosile 
iole veći kontrast, bilo je gotovo nezamislivo snimati bez mekocr- 
tača. Svaki je snimatelj bio opremljen svom silom staklenih i 
tekstilnih mekocrtača, svaki određen za posebnu priliku; jedan za 
mušku a drugi za žensku zvijezdu, treći za zalaz sunca a četvrti - 
specijalno konstruiran za Gretu Garbo. Već ionako siromašna 
oštrina ondašnje optike i emulzija, bezobzirno se i dalje kvarila 
raznim gazama, tilovima i staklima, u želji za posebnim piktural- 
nim efektima ili iz potrebe da se lica starova učine gladima. Ali 
takva je slika jednom ipak morala dosaditi pa su se stali tražiti novi 
putovi. 

Godina 1941. je značajna za filmsku fotografiju. Te je godine 
Orson Welles pripremao svoj prvi film Građanin Kane. Welles 
priča kako se jednog dana pred njim pojavio, tada već slavni, 
snimatelj Gregg Toland i upitao ga da li želi da radi s njim. 
Iznenadila ga je ta ponuda i upitao ga je zašto to želi. »To je vaš 
prvi film«, odgovorio je Toland, »i vi sigurno ne znate što možete.« 
I zaista, nastao je film koji je proslavio oba imena, koji se još danas 
smatra jednim od najboljih filmova svih vremena. To je bio film 
koji je srušio sve dotadašnje klišeje i tabue; dramaturške, foto- 
grafske i scenografske. Cijeli je film bio sniman u dotada neshvat- 

Slika 41 


ljivo širokim planovima u kojima su se vidjeli stropovi, sa svjetlom 
koje se vladalo po prirodnim zakonima. Sirokokutnik, ovdje prvi 
put konzekventno primijenjen, ne iz nužde zbog uskog prostora, 
već kao izraz određenog stila, svojim je krajnje dubokim fokusom 
slikao maštovitom preciznošću upravo barokno razveden dekor. 
»Forsirani fokus« (forced fokus), kako je to nazvao Gregg Toland 
(slika 41, 42), davao je oku gledaoca mnogo više hrane nego što je 
bilo zamislivo u konvencionalno snimanim filmovima, kakve je 
uostalom i sam Toland dotada radio. Ali sretna kombinacija s 
Orsonom Wellesom, maštovitost i hrabrost obojice rezultirali su 
novom epohom filmske fotografije. Toland je u to doba imao na 
raspolaganju relativno slabu optiku, a kratko žarište od 20 ili 
18 mm zbog svojih se distorzija nije uopće upotrebljavalo. Osjet- 
ljivost negativa od pedesetak ASA bila je vrhunska. | upravo tada 
Toland odlučuje da snima cijeli film s krajnje dubokim fokusom. 
Zbog toga snima sve interijere, s 19 i više. Postavljati rasvjetu kod 
nivoa od 2000 Fc* bila je pustolovina u koju se mogao upustiti 
samo vrlo hrabar čovjek. To je bio njegov najveći uspjeh. Sedam 
godina nakon toga (1948), umro je od srčane bolesti. 

Svi su ga podražavali, manje više uspješno i generacije sni- 
matelja radile su pod njegovim utjecajem. Međutim, kvaliteta 
optike se poboljšavala, vrpca je postajala sve osjetljivija i došao je 
čas kada ono što je Toland u svoje doba napravio, nije predstav- 
ljalo ni poteškoću, niti pustolovinu. 


Oko 21000 luxa. 

Slika 42 


Kontrast objektiva 


Ma koliko kontrast fotografske slike ovisio u prvom redu o 
rasponu svjetloća (kontrastu) samog sadržaja, toliko ovisi i o 
cijelom tehničkom lancu koji se nalazi između sadržaja i ekrana 
kinematografa. Jedna od značajnih karika toga lanca jest objektiv 
i ono što se događa nakon što je svjetlo ušlo u njega. 

U prošlom smo poglavlju zaključili da je nemoguće postići 
apsolutno oštru sliku. Dijelom zbog ostataka raznih aberacija, 
zatim zbog difrakcije a i zbog neizbježnih pogrešaka u proizvod- 
nji, svaki će objektiv imati svoj limit razlučivanja finih detalja. Sto 
je taj limit viši i kontrast slike je viši. | obratno: što je oštrina manja 
i kontrast je manji. 

Kako dolazi do te ovisnosti? 

Zamislimo gustu mrežu potpuno crnih linija koje se izmje- 
njuju s jednakim ali potpuno bijelim linijama. Dok god su takve 
linije oštro separirane, kontrast je među njima vrlo visok, ali u 
času kada one postaju neoštre (bilo zbog slabe kvalitete objektiva, 
bilo zbog malog omjera reprodukcije), bijelo i crno ili svijetlo i 
tamno se počinju međusobno miješati, pa kao rezultat dobivamo 
srednje sivo. Kontrast je u tom slučaju pao na minimum. 

Zbog zaostalih aberacija slika je manje oštra, pa prema tome i 
manje kontrastna kod velikih relativnih otvora. Kod malih je opet 
manje oštra zbog difrakcije (ogiba) svjetla. Najbolje performanse 
objektiva, pa prema tome i najveći kontrast postiže se dakle kod 
srednjih relativnih otvora (od f/4 do 1/8). 

Štetni refleksi 


Smanjenje kontrasta čemu nije razlog neoštrina, već rasprši- 
vanje svjetla na putu od prednje leće objektiva do ravnine nega- 
tiva, ima nekoliko uzroka. 

Prvi i vrlo česti uzrok jest prljavština, prašina, otisci prstiju i 
ogrebotine, kojima su ukrašeni mnogi objektivi. Već i sasvim mala 
mrlja na površini stakla, imat će za posljedicu raspršivanje svjetla 
pa će tako dijelovi koji predstavljaju na negativu tamne partije 
subjekta, dobiti dodatnu ekspoziciju i na taj način u izvjesnom 
stupnju smanjiti opći kontrast slike. 

Drugi uzrok smanjenja kontrasta su refleksije unutar samog 
objektiva. 0 tome je dosta rečeno u poglavlju »Propusnost objek- 
tiva«, ali možemo još jednom naglasiti da i najbolje presvučeni 
objektiv (SMC - super multi coated) ipak raspršuje ponešto 
svjetla, što također znači dodatnu ekspoziciju sjenama. 

Treći uzrok leži u raspršivanju svjetla unutar same kamere, to 
jest između zadnje leće objektiva i ravnine negativa. Nerazvijeni je 
negativ obično sjajne i dosta svijetle površine, s refleksijom koja 
dostiže do 75%. Za vrijeme ekspozicije svjetlo se raspršuje u svim 
smjerovima, po cijeloj unutrašnjosti kamere. I normalno je da će 
se nešto od tog svjetla vratiti na negativ, te tako opet stvoriti 
dodatnu ekspoziciju negativa. 

Kada se saberu svi ovi mali postoci raspršenog svjetla, ko- 
načna suma i nije tako mala. To se najbolje može ilustrirati jednim 
primjerom: 

Pretpostavimo da je najsvjetliji dio neke scene 1000 puta 
svjetliji, nego onaj najtamniji. Kada ne bi bilo raspršivanja svjetla 
unutar optičkog sustava isti bi omjer bio sačuvan i na negativu. Ali 
ako samo 1% svjetla, što dolazi s najsvjetlijih dijelova slike, bude 
raspršen preko cijelog negativa, to znači da će partije u sjeni 
primiti 10 puta više svjetla, nego što bi primile da nema raspršiva- 
nja svjetla. Raspon kontrasta na taj način nije više 1000:1, već 
990:10, ili okruglo 100:1. Drugim riječima, tonski je raspon kom- 
primiran deset puta. 

Ali na sreću do ovako velike kompresije dolazi samo u slučaju 
velikog raspona kontrasta samog subjekta. Pri srednjim i malim 
rasponima, količina raspršenog svjetla pada na sasvim zanema- 
rivu razinu. Sve to vrijedi, dakako, uz uvjet da je optički sustav 
naše kamere u najboljem mogućem stanju: daje objektiv idealno 
čist i da unutar same kamere nema masnih i oljuštenih mjesta, s 
kojih bi se svjetlo moglo nekontrolirano reflektirati. U tom slučaju 
kompresija kontrasta uslijed raspršivanja svjetla (smatra se da 
iznosi u prosjeku 2%), svojom automatikom pomaže da uopće 
možemo reproducirati subjekte ekstremno visokog tonskog ra- 
spona. 

Danas kada snimatelju stoje na raspolaganju takve emulzije i 
takva optika, prema kojoj je cijeli Tolandov pan-fokus kompleks 
dječja igračka, snimatelji se opet vraćaju na soft-fokus, ali ne 

onako kako je to bilo prije Tolanda: s mekocrtačima i tilovima. 
Danas se to radi na mnogo kompliciraniji način, s dugim žarištem 
i vrlo plitkim fokusom. Uz suvremene objektive i visokoosjetljive 
emulzije, to je gotovo jednako teško kao ono što je Gregg Toland 
radio u svoje doba. 


Slici snimljenoj teleobjektivom i plitkim fokusom obično se 
dodaje epitet poetičnosti. To nije bez osnova, iako se time stvari 
pojednostavnjuju. Plitki fokus sjajno izdvaja i naglašava ono što je 
u kadru bitno, a ostalo ostaje nedovršeno, nedorečeno. Međutim, 
upravo ta nedorečenost kompletira sliku jer sili gledaočevu maštu 
na aktivnost. Zamagljeni obrisi prednjeg i zadnjeg plana kao da 
sakrivaju u sebi mnogo više nego što bi u punoj oštrini mogli 
ponuditi gledaocu. Spljoštena perspektiva i poremećeni vremen- 
sko-prostorni odnosi vrše upravo toliki pomak od realnosti, da ga 
gledalac ipak doživljava kao realnost. Zbog uskog kuta, kadarje u 
bilo kojem planu nabijen sadržajem i vrlo malo prostora ostaje 
neispunjeno. Za razliku od dubokog fokusa, gdje se sadržaj kadra 
mijenja jedino pokretom kamere, kod plitkog fokusa on se može 
mijenjati i seljenjem zone oštrine s plana na plan, pa tako otvara 
nove mogućnosti montaže unutar statičkog kadra. U slučaju ek- 
stremnog prebacivanja oštrine, s veoma blizog na vrlo daleki plan, 
može se izvesti i pretapanje dvaju sadržaja. Slika na taj način 
dobiva dimenziju slojevitosti. 


Međutim, epitet poetičnosti koji pripisujemo dugom žarištu i 
plitkom fokusu, oni zaslužuju samo u eksterijeru, dok u interije- 
rima efekt biva suprotan. Uslijed uskog kuta prostor postaje 
nečitljiv a, pogotovo u slučaju dinamičke mizanscene, efekt je 
često konfuzan, pa se u tom smislu najčešće i koristi. Uski vidni 
kut sili aktere i kameru da se kreću prostorima koji kao da su 
pretvoreni u uske hodnike, gdje se ljudi kreću sagnutih glava i 
skučenih pokreta. Poetične neoštrine iz eksterijera, ovdje se pre- 
tvaraju u podmukle zamke i takve sekvence odišu tjeskobom, a 
nikako poetičnošću. 


Plitki fokus i dugo žarište mnogo je teže dosljedno sprovesti, 
nego kratko žarište i duboki fokus. Zbog neminovno uskih pro- 
stora u interijeru, snimatelj će kad-tad morati odustati od dugog 
žarišta i izdati zadani stil. Samo jedan kadar snimljen širokokutni- 
kom izdaje stilsku cjelinu. Bez savršene suradnje s redateljem i 
scenografom, snimatelj je u takvim slučajevima nemoćan. Stoga 
danas imamo i prečesto miješanje ovih dvaju komplementarnih 
stilova što onda dovodi do pojma konvencionalne fotografije, a 
koji put i do osrednjih rezultata. Tada se snimatelji zadovoljavaju 
pikturalnim efektima bez prave stilske čistoće i dosljednosti. Sov- 
jetska, i njoj slične snimateljske škole, najčišći su primjeri takvog 
stila koji u nedostatku boljeg termina nazivamo pikturalnim. Ta- 
kav je stil do najvišeg vrhunca doveo Gabriel de Figueroa u svojim 
meksičkim filmovima. Bio je pod velikim utjecajem Eisensteina, ili 
su obojica bili pod utjecajem meksičkog pejzaža i podneblja. 
Zarište je ovdje bilo od sekundarnog značenja, kretalo se od 
blagog širokokutnika do srednjeg teleobjektiva. Sve je podređeno 

Que viva Mexico! (1933), režiser: S. M. Eisenstein, snimatelj: Eduard 
Tisse 

sjajnim pikturalnim efektima, klasično preciznoj kompoziciji, či- 
stoći i preglednosti kadra. Vrlo su česte simetrične kompozicije 
koje slici daju monumentalno značenje. Kadrovi su većinom sta- 
tični, jer jedino statični kadar omogućuje tako veliku preciznost 
kompozicije kakvu ovaj stil zahtijeva. Posebno zadivljuje eksteri- 
jer, gdje se čak i svaki oblak nalazi na najidealnijem mjestu kadra. 
Međutim, kada se zna da u zemljama gdje se takav stil njeguje, 
kinematografija živi od dotacija, onda ovaj stil izgleda manje 
nedokučiv. 

Vratimo se još na čas plitkom fokusu i konstatirajmo para- 
doks: fotografska optika je sve savršenija, emulzije sve osjetljivije, 
novi, široki formati usavršeni. Sve je dovedeno do stanja u kojem 
više nije tako teško filmskom slikom imitirati vlastito gledanje. 
Paradoksalno je da se upravo u tom času javlja bijeg od svega 
toga. Podsjetimo se Arnheimove konstatacije da čas kada filmska 
fotografija dosegne svu savršenost ljudskog gledanja, označuje 
njeno samouništenje. Dakle, paradoksa ipak nema, jer je bijeg od 
savršenosti prirodan. 

U zadnje doba kao da smo svjedoci pojave jednog novog 
stila, koji se nije još sasvim definirao, ali je očito da ne ulazi ni u 
jednu od dosada nabrojenih grupa. Po nekim je značajkama 
njegovo ishodište u televizijskim reklamnim filmovima i zabavnim 
emisijama, odnosno u novoj estetici koju oni grubo i prodorno 
nameću. Ovaj se stil uvjetno može nazvati dinamičkim, jer se sva 
snimateljska sredstva podređuju isključivo dinamici kadra. Ka- 
drovi su uvijek u nekom silovitom pokretu, koji put s razlogom, 
koji put bez njega. Ako je pokret okomit na optičku os, snima se 
teleobjektivom, a ako je pak paralelan s njom - širokokutnikom. 
Za njega je karakteristična upotreba upravo ekstremnih žarišta, a 
pri tome se niti ne pokušava sakriti njihove mane, već se one, 
naprotiv ističu. Sudari perspektive širokokutnika i plošnosti te- 
leobjektiva, ovdje se namjerno njeguju i njima se također postižu 
posebne dinamičke vrijednosti. Zum se ne koristi kako je to 
uobičajeno, za približavanje ili za udaljavanje sadržaja, za upozo- 
ravanje ili naglašavanje, već isključivo za nanašanje grubih uda- 
raca i akcenata. Sve se snima pod postojećim, ambijentalnim 
svjetlom, a i tamo gdje je rasvjeta studijska, postavlja se tako da 
samo pojača postojeće svjetlo. Karakterističan primjer ovog stila 
je film Jagode i krv, Ralpha Woolsleya. Skloni smo ustvrditi da je 
takav stil izraz vremena u kojem živimo, dinamičnog i punog 
mijena, ali je teško osporiti da u njemu ima mnogo afektacije i 
egzaltacije. Najnovija se produkcija vraća mirnom i suzdržanom 
kadru, pomalo smućene glave od vrtoglavosti, ali osvježena novim 
saznanjima. 

Dubinska oštrina 


Pojam dubokog i plitkog fokusa više je pojam estetskog nego 
tehničkog smisla. Pojam dubinske oštrine ima čisto tehnički smi- 
sao, iako oba označuju potpuno istu stvar: udaljenost između 
najbliže i najdalje točke zadovoljavajuće oštrine. Ako je ta udalje- 
nost mala, radi se o plitkom fokusu, a ako je velika - o dubokom. 


Dubinska oštrina ovisi o formatu na koji se snima, o žarišnoj 
duljini i relativnom otvoru. Sto su veći format, žarište i relativni 
otvor, to je dubinska oštrina manja i obratno. 


Što je disperziona kružnica, već je objašnjeno na početku 
ovog poglavlja. Budući da ne postoji savršeni objektiv, ni slika 
točke snimljena pomoću objektiva neće biti savršena. Ona neće 
biti reproducirana kao savršena točka čiji je promjer ravan ništici, 
već kao veći ili manji kružić nataknut na os objektiva. Ako pomi- 
čemo objektiv iz fokusa, veličina kružnice će postajati sve veća, 
međutim, da bi oštrina ostala zadovoljavajuća, dimenzije kružnice 
ne smiju preći normirane veličine. 


Što je veća žarišna duljina i što je veći relativni otvor, to će se 
veličina disperzione kružnice jače mijenjati u odnosu na pomica- 
nje fokusa. | obratno: što je kraća žarišna duljina i što je manji 
relativni otvor, promjene u veličini disperzione kružnice bit će 
manje, pa prema tome i zadovoljavajuća oštrina u dubinu veća. 


Zona dubinske oštrine ovisi ojoš jednom faktoru: o udaljeno- 
sti subjekta od objektiva. Sto je subjekt bliži, zona dubinske 
oštrine je manja; što je subjekt dalji, zona dubinske oštrine je 
veća. 


Postoje formule po kojima se izračunava dubinska oštrina, ali 
su one toliko komplicirane da se snimatelji u praksi uvijek služe 
tablicama u kojima nalaze podatke za sve objektive i relativne 
otvore. 


Na nekim objektivima postoji posebna skala na kojoj se može 
direktno očitati dubinska oštrina za svaki relativni otvor. Takvih 
skala nema na profesionalnim objektivima. S pravom se smatra da 
će profesionalac jedan objektiv možda upotrebljavati na različitim 
formatima, pa će i kriterij za izračunavanje dubinske oštrine biti 
drugačiji. Osim toga i upotreba bilo kakvih mekocrtača mijenja 
kriterije dubinske oštrine. Ne treba ni spominjati da na zumovima 
nije moguće napraviti bilo kakvu univerzalnu skalu. 


Zbog svega toga profesionalac je upućen na tablice, ukoliko 
ih u danom času ima kod sebe. Ako ih nema, postoji jedna druga 
metoda pomoću koje se dubinska oštrina veoma jednostavno 
može odrediti bez ikakvih pomagala. 

Hiperfokalna udaljenost 


Na svakom objektivu nalazi se oznaka = (»neizmjerno«), i 
svaki objektiv ima jednu udaljenost, koja se nalazi ispred te 
oznake, a različita je za svako žarište i svaki relativni otvor. Ta se 
udaljenost naziva hiperfokalna udaljenost. Treba upamtiti slije- 
deće pravilo: 

Svaki objektiv postavljen na hiperfokalnu udaljenost ocrtat 
će oštro sve što se nalazi u zoni između neizmjernog i polovine 
hiperfokalne udaljenosti. 

Objektiv postavljen na polovinu hiperfokalne udaljenosti, 
ocrtat će oštro sve što se nalazi u zoni između hiperfokalne 
udaljenosti i jedne trećine hiperfokalne udaljenosti. 

Na jednoj trećini hiperfokalne udaljenosti, dubinska oštrina 
će se protezati od polovine, do četvrtine hiperfokalne udaljenosti. 

Hiperfokalna udaljenost ovisi o istim faktorima kao i dubin- 
ska oštrina, jer se u biti radi o istim stvarima. 

Formula za izračunavanje hiperfokalne udaljenosti glasi 
ovako: H = F'/cf 


Gdje je: 

H = hiperfokalna udaljenost, 

F = žarišna duljina objektiva, 

c = veličina disperzione kružnice, 
f = relativni otvor. 

Iz ovog je matematičkog izraza vidljivo da je za svaku žarišnu 
duljinu i svaku disperzionu kružnicu F*/c konstanta koja se ne 
mijenja. Promjenljiva je samo vrijednost relativnog otvora - f. 
Treba samo izračunati ovu konstantu za svaki objektiv, te nju 
podijeliti s vrijednošću relativnog otvora. 

Zaokružena vrijednost konstante za 35 mm format su slije- 
deće (disperziona kružnica 0.05 mm): 


18 mm. K =6.5 
25 mm. . i K = 125 
50 mm... K = 50 
75 mm... K=112 
100 mm... K = 200 


Zaokružene vrijednosti konstante za format 16 mm (disper- 
ziona kružnica 0.025 mm): 


10 mm... K=4 

16mm... K = 10 
25 mm... K =25 
50 mm. . i K = 100 
75 mm. K = 225 


Ove brojeve možemo, da bismo ih lakše pamtili, još zaokru- 
žiti, tako da potpuno izostavimo decimalna mjesta. 

Evo primjera za računanje: 

Snimamo s objektivom od 50 mm i f 4, na 35 mm formatu. 
Konstanta za taj objektiv iznosi 50. 50:4 = 12.5. To znači da 
objektiv postavljen na 12 metara ima dubinsku oštrinu od 6 m do 
neizmjernog. Ako oštrinu namjestimo na 6 m, dubinska oštrina će 
sezati od i2m do 4m, itd. 

Poznavajući zakone i vrijednosti po kojima se kreće dubinska 
oštrina bit ćemo u svakom času kadri znati da li snimamo pod 
uvjetima plitkog ili dubokog fokusa. Na taj će način oštrina biti 
potpuno pod kontrolom snimatelja i ništa neće biti prepušteno 
slučaju. Jer nije dosta da je ono što snimamo oštro. Treba znati i 
koliko je oštro. 

POSEBNI OBJEKTIVI 


Među posebne objektive za kinematografske kamere ubra- 
jamo sve one koji ne spadaju u standardne setove. To su: 

- zum objektivi, 

- ekstremni širokokutnici, 

- ekstremni teleobjektivi, 

- katadioptrički objektivi, 

- objektivi velike svjetlosne moći. 


Zum objektivi 


Prvi zum konstruiran je u Njemačkoj nekoliko godina prije 
drugog svjetskog rata, a razvila ga je tvornica Busch, pod 
nazivom »Busch-Vario-Glaukar«. Bio je ugrađivan u Siemensove 
16 mm kamere i imao je dijapazon od 1:3. Nijemci su takav optički 
sustav nazivali »Gummilinse« - gumena leća. 

Naziv »zoom« uvezen je iz Amerike. U engleskom jeziku 
glagol - to zoom - znači naglo poletjeti ili strmo se uspeti 
avionom. | zaista, zumiranje, pogotovo ono nekontrolirano, često 
podsjeća na bezglavi let avionom, tako da je gledalac često u 
opasnosti od prave kinetoze. 

Pojavio se, kako smo već rekli, prije nekih 35 godina, ali je tek 
zadnjih petnaestak godina toliko usavršen da se po svojim optič- 
kim kvalitetama može mjeriti s klasičnim objektivima. Razvoj 
zuma možemo ubrojiti u najznačajnija dostignuća optike i meha- 
nike zadnjih godina. 

U početku je njegova primjena bila ograničena na reportažu i 
televiziju, ali je danas postao gotovo neophodan rekvizit svakog 
snimatelja. Opća kvaliteta njime snimljene slike i najveći komfor 
(nikada se tako brzo ne može izmijeniti objektiv na kameri, kao što 

se može promijeniti vidni kut zuma), uveo je zum objektive i u 
najkonzervativnije studije. 

A sada da razmotrimo principijelnu konstrukciju. 

Najjednostavnije je da predstavimo zum kao optičko - meha- 
nički sustav, podijeljen na tri dijela: 

- prvi dio: objektiv fiksnog žarišta, čija žarišna duljina stoji 
negdje bliže sredini dijapazona zuma. Naziva se još i primarni 
objektiv; 

- drugi dio: nalazi se u tubusu zuma ispred primarnog objek- 
tiva i sastoji se od pomičnih leća, kojima je zadaća da mijenjaju 
veličinu slike. Optički i mehanički to je najkompliciraniji dio o čijoj 
preciznosti najviše ovisi kvaliteta zuma; 

- treći dio: to je onaj vanjski, najveći po promjeru, čijim se 
okretanjem oko osi postavlja oštrina. 

Da bi princip zuma bio još jasniji, zamislimo običan Galileijev 
dalekozor koji, u ovom slučaju, predstavlja onaj drugi dio zuma 
što ga stavljamo pred oko onako kako se obično stavlja dalekozor. 
Oko predstavlja primarni objektiv i sve što tako vidimo je uvećano. 
U usporedbi sa zumom to je pozicija teleobjektiva ili uskog kuta. 
Ako pak okrenemo dalekozor naopako, sve će biti smanjeno i 
vidni kut neobično velik. To je pozicija širokog kuta. 

Treba još spomenuti da se često smatra kako je zum objektiv 
promjenljivog žarišta, što je netočno. I kod zuma je žarište fiksno, 
kao i kod svakog klasičnog objektiva. Ono što se mijenja jest vidni 
kut. Zarišne duljine koje su ugravirane na prstenu za pomicanje 
drugog dijela zuma, pokazuju samo kojem žarištu odgovara poje- 
dini vidni kut zuma. 

Sa zum objektivima se postupa kao i s klasičnim objektivima 
fiksnog žarišta. Kod mnogih se zumova ne može oštriti bliže od 
15 m što ponekad predstavlja nezgodno ograničenje, ali zato 
postoje posebne predleće koje dopuštaju ekstremno blize pla- 
nove. Međuprstenovi se ne mogu upotrebljavati, jer njihova prim - 
jena remeti odnos optičkih grupa u zumu, ali gore spomenute, 
posebne predleće nadoknađuju taj manjak, a imaju i tu prednost 
da ne zahtijevaju nikakve korekture ekspozicije. 

Neki zumovi imaju skalu oštrine kalibriranu od prednje leće, a 
ne (kako je to slučaj s fiksnim objektivima), od ležišta filma. To se 
može jednostavno ustanoviti kada se naoštri na neki vrlo blizi 
predmet i metrom izmjeri udaljenost. Ako se »oštri na oko«, jedino 
je pouzdano oštriti kod najužeg kuta i punog otvora. Kod širokog 
kuta ovakvo oštrenje može dati sasvim pogrešne rezultate. 

Svi su zumovi baždareni u »f« i »T« vrijednostima, ali ekspo- 
ziciju svakako uvijek treba namještati na »T« vrijednosti. Kako su 
sastavljeni od mnogo staklenih elemenata, gubitak svjetla može 
iznositi i više nego jedan cijeli »f« broj. 

Montaža zuma na kameru 


Posebnu pažnju treba posvetiti montaži zuma na kameru. 
Udaljenost od ležišta filma (fokalne ravni) do ležišta objektiva, (za 
standardni »C« navoj iznosi 17.52 mm, za Eclair kamere 48 mm, a 
za Arrifleks 52 mm), dopušta maksimalnu toleranciju od 0.01. mm. 
Zato ležište objektiva uvijek mora biti savršeno čisto, jer i najsit- 
nije čestice prašine i druge prljavštine ili masnoće mogu poreme- 
titi ovu nadasve točnu udaljenost. 

Pogreške koje nastaju ako se na ovo ne pazi, očituju se na taj 
način što je kod pozicije uskog kuta oštrina u redu, ali odjednom 
nestaje prilikom prijelaza na široki kut. To može biti posebno 
opasno kod malih formata (16 mm), jer se obično vizualnom 
kontrolom na mutnom staklu tražila ta razlika u oštrini jedva ili 
uopće ne primjećuje. 

Jednako treba paziti na savršenu čistoću ležišta filma (vrata i 
prozorčić). Na ovom se mjestu, naime, mogu nahvatati nakupine 
ostruganih čestica emulzije, osobito kod nekih emulzija posebno 
sklonih ljuštenju. Tada dolazi do iste pogreške u oštrini, što se 
uostalom može pojaviti i kod objektiva fiksne žarišne duljine, 
naročito onih s kraćim žarištima. Na nakupljanje emulzije u vra- 
tima, posebno su osjetljive kamere koje nisu opremljene visećim 
prozorčićem (Bolex H - 16), a manje one koje takav prozorčić 
imaju (Arriflex 16 BL). 


Postavljanje oštrine sa zumom 


Spomenuli smo već da se zumom najčešće oštri »na oko«, pa 
stoga posebnu pažnju treba posvetiti točnom postavljanju diop- 
tera lupe tražila koji mora biti perfektno usklađen s okom snimate- 
lja. Na kamerama koje imaju dovoljno gustu strukturu mutnog 
stakla u tražilu to će biti jednostavnije, ali kod onih s nježnom i 
providnom strukturom (Arriflex 16 BL), ili onih koje u tražilu imaju 
tzv. »zračnu sliku« a za uoštravanje služi samo mali matirani 
kružić ili mikroprizma (Canon 16), moramo postupiti na slijedeći 
način: zum treba postaviti na poziciju najužeg kuta, a kameru 
usmjeriti na neki svijetli i blizi predmet koji je u tražilu sasvim 
neoštar. Sada treba okretanjem dioptera na lupi tražila što preciz- 
nije izoštriti zrnca mutnog stakla ili mikroprizme. Ako smo tako 
postupili nema opasnosti od pogrešnog postavljanja oštrine. 

Centriranje zuma 


Precizno centriranje slike pri zumiranju još je jedan problem 
koji često zadaje glavobolju snimateljima. I kad namjestimo točno 
u sredinu kadra neki objekt pri poziciji širokog kuta, koji put će se 
dogoditi da taj objekt pri poziciji uskog kuta bude osjetno poma- 
knut prema rubu kadra, pa čak da i nestane iza njega, (slika 45) 
Treba znati da na primjer kod jednog zuma s dijapazonom od 
1:10, objekt koji je samo 1 mm izvan središta kadra pri poziciji 
širokog kuta, kod uskog kuta će se naći čitavih 10 mm izvan 
središta. Kod loše centriranih zumova ili kamera kod kojih ležište 
objektiva nije u točnom središtu, ta će se razlika povećavati 
srazmjerno pogrešci centriranja. Zbog toga je dobro da sliku 
uvijek centriramo pri najužem vidnom kutu zuma. 


Slika 45 


Upotreba zuma 


Kada se početnik dočepa zuma, dosta je izvjesno da će ga 
upotrebljavati na najgori mogući način. A najgori je način stalno 
pokazivati i dokazivati da na kameri ima - zum. Stalno i bespo- 
trebno »pumpanje« ručicom izazvat će samo neprijatan osjećaj 
mučnine kod gledaoca, a nikako divljenje za akrobacije kamere. 

Razlike između vožnje i zumiranja su tako očite, da nema 
gledaoca, makar koliko neuk bio, koji će se dati prevariti. Kada se 
radi o vožnji, gledalac po mnogim znacima osjeća da se fizički 
približava objektu i jasno osjeća da se kamera kreće. Osjeća to po 
prednjim planovima koji promiču i izmiču iz kadra, po perspektivi 
koja se ne mijenja i po prostoru koji se između oka kamere i 
objekta sve više smanjuje. 

Kod zuma, naprotiv, sve izgleda drugačije. Jasno je da se 
prostor između kamere i objekta nije smanjio, već da se samo 
slika povećala, kao gledana kroz neki dalekozor. Ma kako bio 
krupni plan, osjeća se da je kamera daleko od objekta, da ga 

promatra iz objektivne i sigurne udaljenosti i da mu se nije 
približila »na dohvat ruke«.“ 

Kada se radi o vožnji, gledalac osjeća da se približava ob- 
jektu. Kada se radi o zumu, on osjeća da se objekt povećava i kao 
da se približava njemu, ali fizička udaljenost i dalje postoji. Vožnja 
će uvijek imati neko intimno značenje, značenje bliskosti nekome 
ili nečemu. Odnos zuma je uvijek »par distance« odnos, ma koliko 
blizak bio. 

Efekti koji se mogu postići naglim zumiranjem sasvim su 
posebni i nije ih moguće imitirati bilo kojim drugim sredstvom. 
Kao da je iznenada istrgnut iz svoje sredine, objekt se približava 
naglo kameri, juri na nju ili obratno, propada u neki ponor općeni- 
tosti. Stoga kod približavanja on ima karakter naglašavanja, upo- 
zoravanja i posebnog akcentiranja jednog dijela neke veće cje- 
line, a kod udaljavanja, nešto poput zanemarivanja i odbacivanja 
detalja u korist cjeline. 

To što se zum neki put upotrebljava kao zamjena vožnje, 
stvar je kompromisa s vlastitom stvaralačkom savješću, a nikako 
dokaz da on to zaista može biti. 

Zum se takođe vrlo često koristi za korekturu kompozicije pri 
snimanju dinamičkih mizanscena. Kada na primjer neki objekt 
promijeni poziciju u kadru, dovoljno je sasvim malo sužavanje ili 
širenje zuma, pa da se narušenoj kompoziciji vrati ravnoteža. Ali i 
to treba raditi s dosta opreza: svaki pokret zumom mora biti 
istodoban s bilo kojim pokretom unutar kadra ili pokretom ka- 
mere same. Jedino će tada korektura vidnog kuta ostati nezamije- 
ćena a njena funkcija biti korisna. Ako pokret zuma strši samo- 
stalno u kadru, nevezan za bilo koji pokret koji ga maskira, 
dogodit će se da on ima značenje koje mu u ovom slučaju nije 
namijenjeno. On će svraćati pozornost, ukazivati ili najavljivati 
nešto čega nema i što ne slijedi. 

Zum je objektiv koji je tek nedavno (zadnji među svim objekti- 
vima) ušao u filmsku praksu. On je još uvijek na probnom roku, a 
njegove mogućnosti i funkcije u fazi ispitivanja. Stoga, sve što je o 
njemu ovdje rečeno, danas vrijedi, a sutra će možda već svaka 
riječ biti demantirana. 


Ekstremni širokokutnici 


Već je spomenuto da širokokutnikom nazivamo onaj objektiv 
čija je žarišna duljina za 10 do 20% kraća od dijagonale formata 
na koji se snima. To istodobno znači da je takvom objektivu vidni 
kut veći od 50". Međutim, što se vidni kut više širi, dolazi do sve 
većih distorzija perspektive i prostorno-vremenskih odnosa. Po- 


* Iste razlike pokazivat će i krupni plan snimljen teleobjektivom i široko- 


kutnikom. Pored vremensko-prostornih odnosa koji će biti različiti, ali se 
mogu i ne vidjeti, ostaje ovaj psihološki činilac kojeg se ne može zanema- 
riti. 

Slika 46 
Kadar snimljen ekstremnim širokokutnikom. Izuzetni leševi, režija: 
Francesco Rosi, snimatelj: Pasqualino De Santis. 


sebno su poremećene konstante oblika i veličine, do čega dolazi 
uslijed projekcije trodimenzionalnog predloška na ravnu plohu 
pod uvjetima abnormalnog proširenja vidnog kuta. Sve to dovodi 
do znatnih odstupanja od uobičajene predodžbe svijeta. 

Te su distorzije relativno male sve do vidnog kuta od oko 60', 
pa stoga takvi objektivi spadaju u »normalne« širokokutnike, ali 
sve one objektive koji prelaze tu mjeru svrstavamo u grupu ekstre- 
mnih _ širokokutnika. 

Među »normalne« širokokutnike svrstavamo: za 16 mm for- 
mat objektive od 9 do 10 mm, a za 35 mm -one od 18 do 20 mm. 
Od ekstremnih širokokutnika najčešće susrećemo na formatu 
395 mm objektive od 145mm i 98 mm. Njihovi ekvivalenti na 
16 mm su žarišne duljine od 6.5 i 5.7 mm. 


Riblje oko objektivi 


Posebnu grupu najekstremnijih širokokutnika čine takozvani 
objektivi tipa »riblje oko« (fish-eye lens). Oni iscrtavaju okruglu 
sliku s vidnim kutom od 180', a neki čak preko 200". Postoje i 
posebni dodaci koji se stavljaju ispred običnih objektiva a kojima 
se postiže isti efekt, ali uz optički slabije osobine. 

Treba još naglasiti da se pojam »ribljeg oka« često brka s 
pojmom ekstremnog širokokutnika, što se ne bi smjelo događati, 
jer tu postoji jasna distinkcija. Ekstremni širokokutnik iscrtava 
uvijek cijeli format, od ugla do ugla i njegova se perspektiva vlada 
po svim pravilima linearne perspektive, uključujući naravno i neke 
distorzije koje se ne mogu izbjeći. Njihova je slika dakle strogo 
ortogonalna i njime snimljen pravokutnik izgledat će poput pravo- 
kutnika. 

Naprotiv, kod objektiva tipa »riblje oko«, slika nije ortogo- 
nalna, već kružna, s vidnim poljem često puta većim od 180". 
Stoga će jedino linije koje prolaze kroz strogo središte biti ravne. 
Sve ostale, ovisno o tome koliko su blize rubovima slike, biti će 
više ili manje kružnog oblika. Pravokutnik snimljen ovakvim ob- 
jektivom imat će oblik bačve, (ako se nalazi bliže središtu) ili oblik 
čiste kružnice (ako je na krajevima vidnog polja). 

Nadalje, postoje »riblje oko« objektivi čija je žarišna duljina 
tako odabrana da pokrivaju cijeli format, poput svih ostalih objek- 
tiva, ali se od njih razlikuju upravo po neortogonalnom načinu 
crtanja.“ Njima snimljeni prostori i oblici toliko su izobličeni da se 
mogu upotrijebiti samo u slučaju snimanja nekih posebnih efe- 
kata. 

I pravi i »poluriblje oko« objektivi imaju dosta ograničenu 
upotrebu u kinematografiji. Zbog svoje kružne slike s velikim 
tamnim obrubom i karakterističnih izobličenja, slika snimljena s 
tom vrstom objektiva može se montažno spajati s normalnom 
slikom tek u izuzetnim slučajevima. 


Ekstremni teleobjektivi 


Običnim teleobjektivom smatramo svaki objektiv čija je ža- 
rišna duljina dvostruko veća od dijagonale formata na koji se 
snima. To znači da mu je vidni kut manji od 20%. Kada se vidni kut 
smanji ispod 5" tada se radi o ekstremnim teleobjektivima. To su 
objektivi sa žarišnom duljinom većom od 100 mm za 16 mm for- 
mat i 200 mm za 35 mm format. Kod takvih objektiva dolazi do 
jakih perspektivnih i drugih distorzija, (kao i kod ekstremnih 
širokokutnika), ali se one naravno drugačije očituju. (Vidi: Upo- 
treba objektiva) 

Termin pravi teleobjektiv odnosi se na optičku konstrukciju, 
pa ga ne smijemo zamijeniti s upotrebnom podjelom objektiva o 
kojoj je ovdje riječ. Ti su objektivi konstruirani tako da im je 
efektivna žarišna duljina veća od fizičke udaljenosti objektiva od 
fokalne ravni. To se postiže tako da stražnji element objektiva ima 
jaku optički negativnu komponentu. 

125 


Katadioptrički objektivi 


Za razliku od optičkih sustava kod kojih se slika formira 
staklenim lećama, kod katadioptričkog slika nastaje konvergenci- 
jom svjetlosnih zraka koje se reflektiraju od površine konkavnog 
ogledala. Kod sustava s lećama slika se formira iza optičkog 
sustava, a kod katadioptričkog nastaje na suprotnoj strani, dakle 
na strani snimanog subjekta. 

Svjetlosna jačina određuje se analogno sustavu s lećama: 
odnosom žarišne duljine ogledala i njegova promjera. Na mjestu 
žarišta konkavnog ogledala postavlja se jedna konveksna leća, čiji 
je središnji dio metaliziran, te tako služi kao ogledalo preko 
kojega slika pada na fokalnu ravan. 

Katadioptričkim sustavom mogu se realizirati teleobjektivi 
velikih žarišnih duljina (do 2 m), ali daleko laganiji od onih sa 
staklima i mnogo manjih dimenzija. 

U katadioptrički objektiv nije moguća ugradnja dijafragme, 
pa zato oni imaju fiksnu svjetlosnu jačinu. Ekspozicija se korigira 
neutralnim filterima, što kod fotografije ne čini posebne kompli- 
kacije. Za film to nije previše spretno, pa se stoga takvi objektivi 
relativno malo upotrebljavaju u kinematografske svrhe. 


Objektivi velike svjetlosne moći 


Prosječni profesionalni objektiv za kinematografsku kameru 
rijetko prelazi svjetlosnu jačinu od 12 ili T 2.5. Međutim, događa se 
ipak, da u uvjetima postojećeg, ambijentalnog svjetla snimatelj 
mora posegnuti za objektivom veće svjetlosne moći. 

Takvi objektivi ne slijede točno zakone koji vrijede za stan- 
dardne objektive. Raspored leća u njima razlikuje se od normalnih 
konstrukcija, a i broj im je daleko veći. Nadalje, normalna sferična 
leća pati od sferične aberacije, što znači da se zrake svjetla koje 
prolaze kroz periferne dijelove leće ne sastaju u istoj ravnini sa 
zrakama koje prolaze kroz središnji dio. Taj je defekt to veći, što je 
promjer leće veći. Da bi se tome doskočilo, potrebno je izraditi 
leću koja ima različite stupnjeve zaobljenosti središnje i periferne 
zone. Takva leća dakle neće imati pravilnu zaobljenost (konkavnu 
ili konveksnu), već nepravilnu, valovitu, ali ipak savršeno sime- 
tričnu u odnosu na optičku os. Ovakve leće nazivaju se anasfe- 
rične. 

Nekada je brušenje takve leće bilo prava pustolovina i moglo 
se izvesti samo ručno. Danas je tehnologija toliko uznapredovala 
da nema nikakvih zapreka serijskoj proizvodnji. 

U zadnjih se nekoliko godina konstrukcija i proizvodnja ultra 

svjetlosno jakih objektiva naglo razmahala. Tome su doprinijela tri 
elementa: pronalazak novih vrsta optičkih stakala s visokom moći 
prelamanja svjetla, upotreba kompjutora u proračunima koji ono 
što se nekada radilo godinama, svode na nekoliko dana i ko- 
načno, konstrukcija već spomenutih anasferičnih leća. 

lako svi moderni objektivi velike svjetlosne moći nemaju 
anasferične leće, gotovo svi su izrađeni od stakala koja sadrže 
rijetke elemente zbog povećanja moći prelamanja svjetla i naj- 
češće je to lantanijum. 

Japanska optička industrija je prva, prije nešto više od jednog 
decenija, proizvela i eksportirala dva ultra svjetlosno jaka objek- 
tiva: Zunow f 1.1/50 mm, anastigmat s devet stakala i Fujinon 1 
1.2/50 mm, anastigmat s osam stakala. Nakon toga su kuće Nikon 
i Canon konstruirale za svoje foto-aparate objektive Nikkorf 1.1 i 
Canon f 0.95, oba od 50 mm. Ovaj posljednji je jedan od najsvjetli- 
jih objektiva koji je ušao u normalnu upotrebu. Svi se ovi objektivi 
mogu uz odgovarajuće adaptere staviti na 35 mm kameru. 

Za 16 mm kamere se posebno izrađuju ultra svjetlosno jaki 
objektivi, na primjer: Angenieux M1 0.95/25 mm ili Kern Macro- 
Switar 1.1/26 mm. 

Teoretski, granica maksimalnog otvora objektiva može izno- 
siti f 0.50. Izračunano je da bi daljim povećavanjem otvora margi- 
nalni zraci svjetla izašli iz objektiva gotovo paralelno s fokalnom 
ravni. 

UPOTREBA OBJEKTIVA 


U počecima kinematografije svaka je kamera imala samo 
jedan objektiv i snimatelj je njime rješavao sve zadatke. Kako se 
filmska tehnika općenito razvijala, kamera je dobivala sve više 
objektiva i to je dovelo do današnjeg stanja, kada gotovo svaka 
kamera raspolaže setom od desetak objektiva ili zumom koji 
zamjenjuje cijeli set. 

Čemu toliki objektivi za svaku kameru i za svaki format? Na 
prvi pogled, odgovor na to pitanje izgleda vrlo jednostavan. Nor- 
malnim ili srednjim objektivom snimat ćemo »normalne« situa- 
cije. Sirokokutnik ćemo upotrijebiti kada u nekom uskom pro- 
storu treba zahvatiti što širi kut, a teleobjektiv onda kada fizički 
nismo u stanju prići dovoljno blizu subjektu. 

Ovakvo mišljenje je ranije općenito vladalo među snimate- 
lima, a i danas ga dosta često susrećemo. To su razlozi koje je 
nametnuo osobni komfor snimatelja, jer je jednostavnije promije- 
niti objektiv na teškoj kameri, nego je pomicati bliže ili dalje. 

Osjećaj vlastitog komfora razvijao je kod filmskih stvaralaca i 
poštovanje komfora gledaoca: smatralo se da on ne želi vidjeti 
nikakve optičke distorzije niti ikakve previše realističke detalje. 
Licu ljubimca publike nikada se nije smjelo prići bliže od 2 metara, 
pa i tada se pred objektiv stavljao mekocrtač. Jednom riječju, bilo 
je vrlo malo onih snimatelja koji su žarišnu duljinu objektiva 
koristili u kreativne svrhe. 

Snimatelj modernih koncepcija, naprotiv, upotrebljava ža- 
rišne duljine objektiva isključivo kao izraz svog osobnog stila i 
pogleda na svijet, nastojeći tako što više doprinijeti izražajnosti 
materije koju snima. 

Pogledajmo sada kako se očituje promjena žarišne duljine pri 
jednom određenom formatu. 

Srednji objektiv će »vidjeti« po prilici onakvu sliku kakvu smo 
navikli da svakodnevno vidimo. Perspektiva će biti prirodna, a 
kretanje uzdužno i okomito na os objektiva imat će prirodnu i 
očekivanu brzinu. Cijeli kadar će, uslijed relativno uskog vidnog 
kuta, biti normalno »napunjen«. 

Slika 47 
Srednji objektiv (Zlatko Mraković, AKFIT) 


Kod širokokutnika i teleobjektiva, naprotiv, svi će prirodni 
odnosi biti narušeni. Odstupanja od normalnog će biti to veća, što 
je veće odstupanje žarišne duljine od srednje vrijednosti. 


Slika 48 
Srednji objektiv (Branko Hrkač, AKFIT) 

Kod _širokokutnika: 

- Perspektiva će biti naglašena, potencirana. Svi će prostori 
stoga izgledati daleko dublji i prostraniji. Sve će vertikalne linije, 
ovisno o rakursu, imati tendenciju »rušenja«, što će često natje- 
rati gledaoca da objekte procjenjuje višim nego što u stvari jesu. 
Za ovakvu perspektivu karakterističan je dojam monumentalnosti, 
koji se lako postiže pogotovo uz primjenu niskog rakursa. 

- Svako kretanje uzduž optičke osi (prema kameri ili od 
kamere), djelovat će osjetno brže, jer svaki pokretni objekt naglije 
mijenja relativnu veličinu u odnosu na statičke objekte u kadru. To 
se jednako odnosi i na sve vožnje kamere uzduž optičke osi. 
Brzina može, ovisno o širini kuta, doseći potpuno nadnaravne 
razmjere. 

- Svako kretanje okomito na os objektiva imat će svoju 
prirodnu brzinu. Ali budući da pokretni objekt prelazi redovito 
dosta široki prostor, kretanje će često djelovati ponešto uspo- 
reno. 

- Svi pokreti kamere (panorame i vožnje) bit će mekani i 
neprimjetni, jer se relativni odnosi objekata u kadru sporije mije- 
njaju. 

- Opća oštrina kadra će izgledati veća zbog veće dubinske 
oštrine, koja seže od zadnjeg pa sve do prednjeg plana, uključu- 
jući mnoštvo finih detalja. 

- Kadar će djelovati manje »napunjen«, jer je u nj uključen 
mnogo širi prostor (nebo, strop, pod). 

- Snimatelj može gotovo sve snimati iz ruke. Svi neželjeni 
pokreti i nesigurnosti kamere bit će gotovo neprimjetni. Pomak 
kamere od jednog stupnja u odnosu na vidni kut od 100 stupnjeva 
na primjer, iznosi samo 1%, što je potpuno zanemarivo. 

Kod teleobjektiva: 

- Perspektiva će biti naglašeno plošna. Stoga će svi prostori 
izgledati plitki i daleko manji nego što su u stvari. Vertikale se 
neće »rušiti« čak i kod dosta ekstremnih rakursa. Kod ekstremnih 
teleobjektiva gotovo da i neće nastajati nikakve _perspektivne 
promjene u dubini kadra, pa može doći i do pojave tzv. inverzne 
perspektive: ono što je dalje nije manje, nego veće. Taj efekt 
stvara dojam čudne »gužve« u kadru, a objekti što se prostiru, u 
dubini izgledaju kao nalijepljeni jedan na drugog, što se može vrlo 
rafinirano koristiti za postizanje posebnih efekata. 

- Svako kretanje uzduž optičke osi djelovat će neprirodno 
polagano. To je zato što se relativna veličina pokretnog objekta 
vrlo sporo ili nikako ne mijenja: čovjek koji hoda prema kameri ili 
od nje, kao da hoda na mjestu, što se opet koristi za postizanje 
posebnih efekata. Sve vožnje uzduž optičke osi, mogu biti pot- 
puno bez svrhe, jer u kadru gotovo da ne dolazi ni do kakvih 
promjena. 

- Svako kretanje okomito na os objektiva djelovat će vrlo 
brzo. Zbog uskog vidnog kuta objekt u kretanju prelazi uvijek 
relativno mali prostor i pozadina se iza njega naglo mijenja, koji 
put tako naglo da je potpuno razmazana. Kontrolirano korišten, 
taj efekt može dati zanimljive rezultate. 

Slika 49 
Sirokokutnik (Zlatko Mraković AKFIT) 


Slika 50 
Teleobjektiv (Zlatko Mraković, AKFIT) 


- Svaki će pomak kamere (panorama) biti jako primjetan, jer 
se relativni odnosi objekata u kadru i pri najmanjem pomaku 
naglo mijenjaju. 

- Opća oštrina slike bit će manja zbog male ili nikakve 

dubinske oštrine. Kadar će na taj način biti lišen nepotrebnih 
detalja. 

- Kadar će djelovati jako »napunjeno«, jer se u njega može 
uključiti samo ono što je bitno. Sve ostalo se gubi, što zbog 
neoštrine, a što zbog uskog kuta. 

- U pravilu treba snimati sa stativa, jer se iz ruke mogu 


Slika 51 Širokokutnik (Zlatko Mraković, AKFIT) 


Slika 52 Teleobjektiv (Zlatko Mraković, AKFIT) 

snimati samo vrlo pokretni objekti. Pomak kamere od samo je- 
dnog stupnja u odnosu na jedan ekstremni teleobjektiv čiji je vidni 
kut također jedan stupanj, iznosi 100% površine kadra. To znači 
da će se kadar toliko »stresti« da će u tom času potpuno promije- 


niti sadržaj. 


Nemoguće je dati bilo kakve generalne smjernice za upo- 
trebu objektiva (koliko žarišna duljina ima utjecaja na stil, rečeno 
je već u poglavlju »Plitki i duboki fokus«), jer dosljedna i razumna 
primjena žarišne duljine odaje, možda i više od drugih kompone- 
nata snimateljeve umjetnosti, njegov osobni rukopis i individual- 
nost. 

Uvijek je lakše govoriti o onome što ne valja, nego o onome 
što valja. Kada se radi o objektivima, evo što ne valja: 

- Ne valja bez ozbiljnog razloga mijenjati žarišnu duljinu 
objektiva. Bolje je snimati s jednim objektivom, mijenjajući pozi- 
ciju kamere. 

- Ne valja forsirati teleobjektiv preko razumnih granica. Do- 
sta je 300 mm za 35 mm format i 150 mm za šesnaesticu. 

- Ne valja forsirati širokokutnik tamo gdje mu nema mjesta. 
srednji. Ako se radi o nekoj pomaknutoj stvarnosti, tada ima 
mjesta ekstremnim objektivima. 

- Ne valja sakrivati mane ekstremnih objektiva. Ako ih sakri- 
vamo, zašto se onda njima služimo? Zato naprotiv, upravo mane 
treba iskoristiti kao udarnu snagu. 

- Ne valja zumom imitirati vožnju, niti vožnjom zum. Vožnja i 
zum su dvije potpuno različite stvari: vožnjom gledaoca krećemo 
kroz prostor, a zumom mu samo izdvajamo jedan isječak pro- 
stora. 

- Ne valja zumom »pumpati« u nadi da će to nadomjestiti 
prazninu i dosadu kadra. Naprotiv, zum se može upotrebljavati 
kao i svaki drugi objektiv fiksnog žarišta. Njegova prednost leži u 
tome što zamjenjuje cijeli set objektiva, a može i zumirati kada to 
zaista treba. 

- Ne valja tokom jedne sekvence osjetno mijenjati relativni 
otvor. Dubinska oštrina će od kadra do kadra biti drugačija, pa 
slika može izgubiti nužni kontinuitet. 

- Ne valja misliti samo na ljepotu kadra. Kadar može biti 
lijep, ali može biti i informativan, deskriptivan, pa čak i ružan. 

Evo još nekoliko problema koji nastaju pri snimanju s teleob- 
jektivom. Uvećavanjem same slike povećavaju se i smetnje, koje 
se kod srednjih i širokokutih objektiva ne primjećuju, pa se može 
smatrati da i ne postoje. 

Vibracije kamere 

Ove sasvim male vibracije što nastaju uslijed rada mehani- 
zma kamere, pokretanja vrpce u njoj i eventualno neizbalansira- 
nog sektora mogu biti sasvim neprimjetne kod kraćih žarišta, ali 
kod jačih teleobjektiva mogu postati vrlo opasne. To se najčešće 
očituje kao opća neoštrina kadra. 

Teleobjektiv mora biti dobro učvršćen na kućište kamere. 

Slika 53 
Sirokokutnik (Branko Hrkač, AKFIT) 
Ako je veći i teži mora još biti poduprt posebnim nosačima. Spoj 
motora treba biti izveden pomoću gumenog kvačila, kako je to na 
svim boljim kamerama. 

Solidan stativ je također uvjet za dobru snimku s teleobjekti- 
vom. 

Sve ovo se jednako odnosi i na zumove. 


Slika 54 
Teleobjektiv( Branko Hrkač, AKFIT) 

Vrući valovi 


Valovi vrućeg zraka što se uzdižu nad ravnim i ugrijanim 
površinama mogu predstavljati veliku smetnju za jače teleobjek- 
tive, što se očituje u lelujanju slike i općoj neoštrini. Jedini način 
da se to izbjegne jest snimanje u rano jutro, kad tih valova još 
nema ili snimanje s neke, u odnosu na teren, uzdignute pozicije. 
Ovaj se efekt također može kreativno koristiti u smislu postizanja 
posebnih ugođaja. 


Atmosferska prašina i para 


Atmosferska prašina, para i ultraljubičasto zračenje koje se 
od nje odbija, mogu ozbiljno ugroziti opći kontrast kadra, što se 
očituje kao nadekspozicija, pogotovo kod partija u sjeni, a može 
se kompenzirati pravilnim izborom filtera. 

Kod crno-bijelog filma je lakše: tamnije žuti, narančasti ili 
crveni filter poboljšat će kontrast. Zakočit će ljubičasto i 
ultraljubičasto svjetlo, a pojačati utjecaj svjetla duljih valnih du- 
žina. 

Kod kolora je teže. Može se pomoći dodavanjem »skylight« 
fitera ili zamjenom 85 s 85B filterom. To će smanjiti utjecaj 
ultraljubičastog svjetla, ali kontrast neće bitno popraviti. 

Posebno treba upozoriti na oprez pri izboru filtera za teleob- 
jektive. Oni moraju biti napravljeni iz najkvalitetnijeg optičkog 
stakla. Svaka, pa i najmanja neravnina koja se kod običnih objek- 
tiva neće primijetiti, ovdje može izazvati vrlo ozbiljne posljedice. 

Najbolje rješenje tog problema, leži u upotrebi želatinskih 
folija, koje zbog svoje minimalne debljine ne mogu, utjecati na 
oštrinu, ne moraju ležati potpuno paralelno s objektivom, a najbo- 
lje ih je stavljati iza zadnje leće objektiva. 

Kolimacija vrlo dugih žarišnih duljina može biti ozbiljno ugro- 
žena kod temperaturnih ekstrema. Objektivi koji su justirani na 
sobnoj temperaturi mogu kod vrlo visokih i niskih temperatura, 
uslijed stezanja i rastezanja tubusa, pokazati razlike u fokusu. U 
takvim slučajevima ne smije se sasvim pouzdati u skalu oštrine. 

Još jednom treba naglasiti da maglica i ostala isparavanja 
tendiraju posvjetljivanju udaljenih objekata. Zbog toga se često 
događa da su udaljeni i izolirani objekti preeksponirani, iako je 
ekspozicija potpuno pravilno određena. Udaljeni objekti uvijek su 
svjetliji u tonu nego oni bliži. Uslijed atmosferskih uvjeta kontrast 
im je niži, pa mnogi snimatelji imaju utisak, da iris nije ispravno 
kalibriran. 

Zbog toga, ako je moguće, pri snimanju s teleobjektivom 
treba izabrati emulzije koje rade kontrastnije ili dio materijala 
(sniman teleobjektivom) razvijati na nešto višu gamu. 

Kod teleobjektiva je još neobično važan dobar i dubok kom- 
pendijum ili sjenilo, koji će cijelo, sa strane upadno svjetlo, redu- 
cirati na minimum. 

KOMPENDIJUM 


Kompendijumom nazivamo napravu koju stavljamo ispred 
objektiva kamere, a naziv joj dolazi od latinskog - compendium - 
što znači prištednja vremena, skraćivanje. 

Osnovna namjena te naprave jest u zaštiti objektiva od boč- 
nog upada svjetla, koje bi moglo proizvesti nepoželjne reflekse i 
smanjenje kontrasta slike. Da bi kompendijum mogao najbolje 
odgovarati toj svrsi i štititi od bočnog svjetla objektive raznih 
vidnih kutova, obično je napravljen poput kožnatog mijeha ili 
harmonike, a može se prema vidnom kutu objektiva skraćivati, pa 
mu otuda i ime. 

Na nekim je kamerama napravljen od metala i ne može se 
skraćivati, ali mu se naziv ipak ne mijenja. 

Cijeli kompendijum se nalazi na metalnim šinama po kojima 
se može lako pomicati i na taj način prilagoditi svim dimenzijama 
objektiva. Na njegovoj bazi, onom dijelu koji se naslanja na 
objektiv, nalazi se uređaj u koji se stavljaju filteri i drugi optički 
dodaci. Na nekima postoji mogućnost pomicanja filtera u vertikal- 
nom smjeru, što je vrlo zgodno za upotrebu prijelaznih filtera. 
Postoji i mogućnost okretanja filtera oko optičke osi, što je opet 
zgodno za polarizacijske filtere. 

Na suprotnom, vanjskom kraju, kod nekih kompendijuma 
postoji mogućnost stavljanja različitih maski, kojima se mogu 
izvesti neki jednostavni trikovi (dalekozor, ključanica itd.), ili za 
stavljanje maski koje u potpunosti koincidiraju s vidnim kutom 
objektiva i na taj način svode bočno upadno svjetlo na minimum. 

Dobra profesionalna kamera nezamisliva je bez dobrog kom- 
pendijuma. 

FILTERI 


Problem prevođenja obojenog svijeta na jezik crno bijele 
emulzije mnogo je složeniji nego što to na prvi pogled izgleda, 
lako su moderni pankromatski materijali osjetljivi na sve boje, 
njihova relativna osjetljivost na različite boje nije ista kao i kod 
ljudskog oka. Kad bi neki hipotetički negativ i dostigao tako 
savršenu osjetljivost na boje (koja bi se idealno poklapala s 
krivuljom osjetljivosti našeg oka), to svejedno ne bi bilo dovoljno. 
Skala sivih tonova koja leži na putu od crnog do bijelog, neuspo- 
redivo je siromašnija od neizmjernog broja boja i tonova kojima 
obiluje priroda. Stoga je razumljivo da od slučaja do slučaja treba 
relativne osjetljivosti na pojedine boje korigirati tako da najbolje 
(što ne mora značiti i najvjernije) prenesu određeni sadržaj. 

Ove korekture mogu biti jedva zamjetljive (izmaglica u pej- 
zažu), ili vrlo jake (dramatski tamno nebo). Neka nam posluži 
jedan ekstremni primjer da bismo bolje shvatili problem: 

U kadru je crvena ruža na svijetloplavoj pozadini. Lako mo- 
žemo ustanoviti da se radi o jednom visokokontrastnom sadr- 
žaju. Plava i crvena su gotovo komplementarne boje, među njima 
vlada visoka napetost i crvena će ruža zbog toga (a i zbog 
stereoskopske iluzije boja) gotovo trodimenzionalno stršati iz 
pozadine. Ali što se događa? Na pozitivu otkrivamo da su i crvena 
i plava boja predstavljene kao dva gotovo identična srednje siva 
tona. Efekt je dijametralno suprotan onome u prirodi: od vrlo 
visokog kontrasta nastao je vrlo nizak. 

Doskočiti ovako podmuklim zamkama možemo jedino tako 
da poremetimo relativnu korektnu osjetljivost na boje pankromat- 
skog negativa, da mu pokvarimo senzibilizaciju i natjeramo ga da 
osjetljiv. 

Da bismo to postigli moramo se poslužiti filterima. 

Filter možemo definirati kao prozirno sredstvo pomoću kojeg 
se iz snopa svjetlosti izlučuje jedna ili više određenih boja. Kao 
filter može poslužiti obojadisano staklo ili razne želatinozne tvari 
koje imaju svojstvo selektivne apsorpcije boja. Također mogu 

poslužiti otopine (Davis-Gibsonovi filteri u senzitometriji) i povr- 
šine sa selektivnom refleksijom (dikroitski filteri). 

Filteri se mogu stavljati pred objektiv kamere ili pred izvor 
svjetlosti. Efekt filtera je u oba slučaja jednak, s tom razlikom da 
će filter ispred objektiva jednoliko promijeniti boju cijelom svjetlu 
koje pada na scenu i onda preko objektiva na film, dok će filter 
ispred svjetlosnog izvora selektivno obojiti samo svjetlo koje 
dolazi od tog izvora. 

Pokušajmo zamisliti jednu scenu koju osvjetljavamo s neko- 
liko rasvjetnih tijela iz nekoliko raznih pravaca. Stavimo li filter 
pred objektiv kamere ili isti takav filter pred svako od rasvjetnih 
tijela, krajnji će rezultat biti apsolutno jednak. Budući da je sveje- 
dno gdje se filter nalazi, vjerojatno ćemo se odlučiti da ga stavimo 
pred objektiv, jerje to-jednostavnije. Ako želimo obojiti samo dio 
svjetla što pada na scenu, tada ćemo filtere staviti pred samo 
jedno ili dva rasvjetna tijela, dok će kamera ostati bez filtera. 

Za snimatelja su najvažnije slijedeće vrste filtera: 


1. Korekcijski filteri 

Služe za korekciju nepotpune senzibilizacije na boje c/b 
materijala, odnosno za male korekture pri prevođenju raznoboj- 
nog subjekta u crno-bijele tonove, težeći da njihove svjetloće 


2. Efekt ili kontrast filteri 

Služe iskrivljavanju pojedinih boja, odnosno posvjetljivanju 
ili potamnjivanju pojedinih tonova u cilju postizanja posebnih 
efekata. Ovakve namjerne distorzije boja primjenjuju se u znan- 
stvene i komercijalne svrhe. 


3. Filteri neutralne gustoće (ND) 
To su filteri neutralno sive boje kojima se reducira ekspozi- 
cija bez ikakvog efekta na bilo koju boju. 


4. Prijelazni ili graduirani filteri 

Služe za selektivno filtriranje pojedinih partija kadra. Izrađuju 
se u svim bojama i neutralno sivim gradacijama. Boja im ili 
postepeno blijedi, ili prelazi iz jedne u drugu. Prijelazi isto tako 
mogu biti vrlo nagli ili potpuno neosjetni. 


5. Polarizatori ili polarizacijski filteri 

Služe za redukciju polariziranog svjetla (odraza u vodi, na 
staklu itd.) i za kontrolu plavog neba kod filma u boji gdje se ne 
mogu upotrijebiti obojeni filteri. 


6. Filteri za korekturu boje svjetla 
Služe za promjenu temperature boje svjetla, što se posebno 
odnosi na fotografiju u bojama. 


7. Filteri za kompenzaciju boje 
Takozvani CC filteri, služe za korekciju boje svjetla pri izradi 
kolor pozitiva. 

8. Mekocrtači i fog filteri 

lako u doslovnom smislu ne spadaju među filtere, jer su 
redovito potpuno bezbojni, ipak po svojoj funkciji trebaju biti 
ovdje spomenuti. Služe snižavanju općeg kontrasta i raspršivanju 
vršnih svjetala, pa tako daju slici posebni ugođaj. 


9. Dikroitski filteri 

Svrha im je ista kao onima pod brojem 6, s tom razlikom da u 
filmskoj praksi služe isključivo za korekturu boje svjetla rasvjetnih 
tijela. 


Uz crno-bijele materijale filteri se u pravilu upotrebljavaju u 
eksterijeru. Najčešće u slijedećim slučajevima: 

- za isticanje oblaka na plavom nebu, 

- za potamnjivanje plavog neba ili vode u cilju postizanja 

dramatskih efekata, 

- za probijanje magle pri snimanju dalekih pejzaža, 

- za povećanje kontrasta među obojenim objektima, 

- za specijalne efekte (najčešće »dan za noć«). 


Djelovanje filtera 


Postoji pravilo koje tvrdi da će svaki filter propustiti svjetlo 
svoje vlastite boje, a apsorbirati svjetlo komplementarne boje. Ako 
ovo pravilo prevedemo na jezik fotografije možemo reći da će 
svaki filter svoju vlastitu boju reproducirati svjetlije, a komple- 
mentarnu svojoj - tamnije. Jasno je da će i boje koje su blize 
vlastitoj boji filtera biti reproducirane kao nešto svjetlije, dok će 
one blize komplementarnoj boji biti nešto tamnije. 

Za ilustraciju ovog pravila donosimo slike 55, 56 i 57. Tanjur 
na kojem se nalazi povrće crvene je boje, dok je povrće, znamo, 
zeleno. 

Da bismo se lakše orijentirali u ovom pravilu moramo poseg- 
nuti za jednostavnom napravicom koja se naziva Munsellovim 
kotačem.“ To je desetodijelna kružnica u koju su redom upisane 
slijedeće boje: (slika 58) 

1. žuta(Z), u 
2. žutozelena (ZZ), 
3. zelena (Z), 
4. plavozelena (PZ), 
5. plava (P), 
6. plavoljubičasta (PLJ), 
7. ljubičasta (LJ), 

8. crvenoljubičasta (CLJ), 
9. crvena (C), 
10. narančasta (N). 


* Albert H. Munsell( 1858-1918), američki znanstvenik izradio je 1912. 
sistematiku i terminologiju boja. 

Slika 55 
Snimka bez filtera (Darko Mardešić, AKFIT) 


Boje koje stoje polarno jedna nasuprot drugoj su komple- 
mentarne. Prema tome, komplementarni parovi bili bi slijedeći: 
. žuta - ljubičastoplava, 

. žutozelena - ljubičasta, 

. zelena - crvenoljubičasta, 
. plavozelena - crvena, 

. plava - narančasta. 

Prema ovome, jedan će žuti filter na pozitivu posvjetljivati 
žuto, a potamnjivati plavo i ljubičasto. Crveni će filter također 
potamnjivati plavu, ali i zelenu, dok će crvenu i narančastu pos- 
vjetljivati. 

Međutim, od ovog pravila treba izuzeti zelenu boju svježe 
vegetacije, posebno lišća i trave. Suprotno očekivanjima, zelenilo 
lišća i trave će već kod narančastog filtera pokazivati tendenciju 
prema posvjetljivanju, kod crvenog filtera će se ta pojava jače 
očitovati, dok će pri snimanju s infracrvenim svjetlom zelenilo 
vegetacije biti reproducirano kao snježno bijelo. 

Ova je pojava poznata kao Woodov efekt;* a potječe od 
činjenice da je klorofil, kojemu lišće i trava duguju svoje zelenilo, 
propuštan za infracrvene zrake svjetla, dok ih samo tkivo lišća 
jako reflektira. Tkivo stanica je bez klorofila bezbojno, što znači 
bijelo. Kako djelotvorna refleksija svjetla duljih valnih dužina 
dolazi od bezbojnog biljnog tkiva, a ne od klorofila, crveni filter će 
posvjetljivati zelenilo, umjesto da ga potamnjuje, shodno pravilu 
komplementarnih boja. 


ORAnODPN= 


* Robert William Wood (1868-1955), američki fizičar, jedan od pionira 
ultraljubičaste i infracrvene fotografije. 

Slika 56 
Snimka sa crvenim filterom (Darko Mardešić AKFIT) 


Slika 57 


Snimka sa zelenim filterom (Darko Mardešić, AKFIT) 


Za pravilnu orijentaciju u djelovanju filtera treba znati još i to 
da već i čisto, neobojeno staklo, apsorbira dio ultraljubičastog 
svjetla. Svaki filter, pa i onaj najnježnije boje apsorbirati će, dakle, 
dobar dio ljubičastog svjetla. Treba stoga računati da onaj sektor 
na Munsellovu kotaču na kojem se nalaze ljubičasta, plavoljubiča- 
sta i magenta, uvijek spada u dio svjetla koji, iako nije komple- 

Slika 58 


mentaran boji filtera, ipak biva barem cijelom apsorbiran, kao na 
primjer u slučaju zelenog filtera. 

Iz svega što je do sada rečeno, vidljivo je da uz ispravan izbor 
filtera možemo vrlo jednostavno kontrolirati reprodukciju boja, ali 
za to ipak treba platiti nekakvu cijenu. Ta se cijena plaća općim 
gubitkom količine svjetla što ga apsorbira filter. Stoga svaki filter, 
u odnosu na svoju gustoću, zahtijeva izvjesno produženje ekspo- 
zicije. 

Svaki proizvođač filtera navodi u uputama za svaki filter u 
kombinaciji s nekim određenim materijalom i faktor produženja 
ekspozicije, ili kako se to jednostavnije naziva - filterfaktor. To je 
broj kojim treba množiti dužinu ekspozicije, da bi negativ usprkos 
apsorpciji filtera bio korektno eksponiran. Kako na kinematograf- 
skoj kameri redovito imamo uvijek jednaku dužinu ekspozicije, to 
je snimatelj primoran da ekspoziciju kompenzira otvaranjem irisa. 
Slijedeća tablica prikazuje te odnose: 

povećanje povećanje 


rel. otvora rel. otvora 
filterfaktor u f brojevima filterfaktor U f brojevima 

1 0 6 21/2 

1:5 12 8 3 

2 1 12 31/2 

2.5 11/4 16 4 

3 11/2 32 5 

3.5 13/4 40 51/4 

4 2 


Primjer: Ekspozicija bez filtera iznosi f 11. Pred objektiv 
stavljamo filter s faktorom produženja ekspozicije 2. Iz tablice 
očitamo da za taj faktor treba povećati relativni otvor za jedan f 
broj, što znači f 8. 

U slučaju upotrebe dvaju ili više filtera treba znati da se 
faktori množe, a ne zbrajaju. Dosta je rijedak slučaj da pred 
objektiv stavljamo više filtera, osim u sasvim iznimnim slučaje- 
vima. To je zato što se djelovanje filtera ne udvostručuje ako 
stavimo dva jednaka filtera jedan preko drugog, ali zato treba 
nastojati da pred objektiv stavljamo što manje dodatnih stakala, 
jer se nepoželjni refleksi na taj način umnažaju, kontrast opada a i 
oštrina može doći u pitanje. 


Filteri za crno-bijele materijale 


U profesionalnoj je filmskoj praksi uobičajeno da se filteri 
označuju oznakama koje nose Kodak Wratten“' filteri. Ostali pro- 
izvođači imaju naravno svoje oznake, ali se svi u svojim uputama 
pozivaju na usporedbe s Kodak Wrattenovim oznakama. Zbog 
toga ćemo se i mi služiti tim oznakama. Filterfaktori navedeni u 
opisu filtera vrijede za Kodakove materijale, pa se mogu ponešto 
razlikovati ako se upotrijebe u kombinaciji s materijalima ostalih 
proizvođača, iako za normalne pankromatske materijale te razlike 
nisu osjetne. 

Karakteristike filtera prikazane su i grafički kao spektrofoto- 
metričke apsorpcione krivulje. Valne dužine označene su u nano- 
metrima (1 nm = 1 x 10% m, ili 1 x 10-* mm), a propusnost ili 
transmitanca (T) u postocima, iz kojih se može izračunati densitet 
(D): 

100 


D = log 


Međutim ove krivulje nisu priložene s tom namjerom, već da 
omoguće brzu i jednostavnu vizualizaciju svakog pojedinog fil- 
tera. 


7 Čitaj: Reten. Wratten Frederic Charles (1840-1926), osnivač kuće 
Wratten and co. Wainwright, Croydon. Proizvođač fotografskog pribora, 
posebno vrlo kvalitetnih filtera. 

Slika 59 nanometara 


Kodak Wratten no. 3 (Aero 1) 

Vrlo svijetložuti filter. Neosjetno povećava kontrast i potam- 
njuje plavo nebo. Vrlo dobar za snimanje totala, kad nema potrebe 
za nekom posebnom korekcijom boja. Nikada neće smetati na 
kameri (naravno u eksterijeru), osim ako ne želimo umanjiti djelo- 
vanje jutarnje izmaglice ili nekog sličnog ugođaja kada se ne teži 
povećavanju kontrasta. 

Faktor produženja ekspozicije 1.5 (1/2 1). 


Kodak Wratten no. 3N5 

Filter istog djelovanja i boje kao br. 3, ali u kombinaciji s 
neutralno sivim gustoće 0.5. Ovaj filter se upotrebljava u kombina- 
ciji s visokoosjetljivim emulzijama, kada ne možemo dovoljno 
zatvoriti iris ili kada iz bilo kojeg razloga želimo raditi s većim 
relativnim otvorom. 

Faktor produženja ekspozicije 4 (2 f broja). 


Kodak Wratten no. 8 (K2) 

Srednje žuti filter. Nešto jače povisuje opći kontrast i potam- 
njuje plavo nebo. Na pankromatskim materijalima daje najvjerniju 
reprodukciju boja u odgovarajućim vrijednostima sivoga. Dobro 
probija zračnu izmaglicu kod udaljenih pejzaža. 

Faktor produženja ekspozicije 2 (1 fbroj). 


Kodak Wratten no 12 (minus blue) 

Tamnožuti filter. Potamnjuje plavu a posvjetljuje ponešto 
zelenu, žutu i crvenu. Vrlo dobro korigira maglu i isparavanja kod 
daljinskih snimanja. Preporuča se za snimanje iz zraka. 

Faktor produženja ekspozicije 2.5 (1 1/41). 


Kodak Wratten no. 15 (G) 
Vrlo tamnožuti filter. Snažno povećava kontrast. Preporuča 
se za snimanje teleobjektivima, za udaljene pejzaže i snimanja iz 

zraka.“ Jako potamnjuje plavu, a dosta posvjetljuje žutu, zelenu i 
crvenu boju. 
Faktor produženja ekspozicije 3(1 1/21. 


Svi do sada nabrojeni filteri spadaju u grupu korekcijskih 
fitera. Oni koji slijede spadaju u grupu kontrast ili efekt filtera. 


Kodak Wratten no. 21 

Narančasti filter. Snažno probija maglu. Posvjetljuje lica, 
zatim žutu i crvenu boju. Apsorbira ultraljubičastu i plavu. Prepo- 
ruča se za snimanje iz zraka i udaljene pejzaže. 

Faktor produženja ekspozicije 3.5 (1 3/4 1). 


Kodak Wratten no. 23A 

Svijetlocrveni filter. jako potamnjuje plavo i nešto manje 
zeleno. Nešto posvjetljuje žuto, a crveno reproducira kao vrlo 
svijetlo. Posvjetljuje lica i usne. Pojačava kontrast, posebno 
oblaka na plavom nebu i vode. U kombinaciji s no. 59 preporuča 
se za »noć za dan« efekte. 

Faktor produženja ekspozicije 4 (2 f broja). 


Kodak Wratten no. 25 

Crveni filter. Apsorbira UV, plavo i zeleno. Jako posvjetljuje 
crvenu i narančastu. Snažno povećava kontrast. Lica reproducira 
presvijetlo ako se ne upotrijebi posebna šminka. Ovim se filterom 
postižu specijalno snažni dramski efekti. 

Faktor produženja ekspozicije 7 (2 3/4 f). 


* Atmosferska izmaglica ne smije biti zamijenjena s pravom maglom, jer 
u fotografskom smislu tu postoje bitne razlike, lako su obje sastavljene 
od sićušnih kapljica vode, atmosferska izmaglica raspršuje vrlo malo 
crvenog svjetla, nešto zelenog, dosta plavoga I vrlo mnogo ultraljubiča- 
stog. poe je na taj dio svjetla emulzija neusporedivo osjetljivija nego 
naše oko. 

Kodak Wratten no. 29 

Tamnocrveni filter. Ekstremno kontrastni filter, s istim ali jače 
izraženim karakteristikama kao no. 25. 

Faktor produženja ekspozicije 15 (3 3/4 f). 


Kodak Wratten no. 56 

Svijetlozeleni filter. Lagano pojačava kontrast, apsorbira cr- 
veno, ponešto i plavo. Posvjetljuje zeleno, pa se njime postižu 
zanimljivi efekti u šumama. Kao što smo već spomenuli, u kombi- 
naciji s no. 23A služi za postizanje »dan za noć« efekta. 

Faktor produženja ekspozicije oko 3 (1 1/21). 

(Ako se radi o postizanju »dan za noć« efekta, onda ne treba 
uzimati u obzir njegov filterfaktor, već samo filterfaktor 23A. 
Podekspozicija koja će na taj način nastati doprinijet će boljem 
efektu noći, a laboratorij neće trebati tamnije kopirati ovakve 
snimke.) 


Kodak Wratten no. 11 (x - 1) 

Zućkastozeleni filter. Dobar za korektnu monokromatsku re- 
produkciju. Posvjetljuje zelenilo vegetacije ali i potamnjuje plavo 
nebo. Potamnjuje također crvenu boju. 

Faktor produženja ekspozicije 4 (2 f broja). 

Slika 64 


Kodak Wratten no. 58 

Zeleni filter. Kontrast filter koji jako posvjetljuje zelenu i žutu, 
a potamnjuje crvenu. Treba biti oprezan s licima, jer mogu biti 
reproducirana kao previše tamna. Odličan za snimanje vegatacije 
naspram plavog neba. 

Faktor produženja ekspozicije 8 (3 f broja). 

Kodak Wratten no. 47 (C5) 

Plavi filter. Jako posvjetljuje plavu boju, a potamnjuje žutu, 
zelenu i crvenu. Upotrebljava se za isticanje detalja u plavoj boji i 
potenciranje izmaglice u pejzažima. 

Faktor produženja ekspozicije 8 (3 f broja). 


Uz današnje moderne pankromatske materijale upotreba fil- 
tera svodi se na vrlo usko područje. Potreba za sitnim korekcijama 
boja gotovo je sasvim otpala, osim u iznimnim slučajevima, a 
jedino područje gdje je upotreba filtera još nužna, jest stalna 
snimateljeva borba za potamnjivanje neba i probijanje izmaglice, 
industrijske magle i smoga u pejzažu. 

O izmaglici je već dosta rečeno. Možemo još samo dodati da 
treba mudro ocijeniti do koje mjere ju je zaista potrebno ukloniti. 
Do koje mjere snimatelj treba inzistirati na prozirnosti nekog, 
pogotovo gradskog pejzaža, gdje industrijska izmaglica i smog 
postaju nerazdvojni dio tog pejzaža, nešto što mu daje najbitniju 
karakteristiku? Filtriranje ni tada ne smije sasvim izostati, ali bi se 
moralo dozirati tako da na snimci bude upravo onoliko izmaglice, 
koliko je primjećujemo golim okom, neosjetljivim na UV zračenje. 
Svako jače filtriranje prijeti da odvede u falsifikat, da učini neki 
pejzaž onakvim kakav je izgledao prije 50 godina. Ako se pak radi 
o filmu koji se događa prije 50 godina, onda je ispravno upravo 
prejako filtriranje, koje će snimatelju pomoći da stvori sliku adek- 
vatnu sadržaju - još jedan primjer kako ljepota kadra ne smije biti 
jedini kriterij. 

Ako se radi o potamnjivanju neba u cilju postizanja posebnih 
efekata, treba znati da djelovanje žutog, narančastog i crvenog 
filtera ovisi najviše o boji samog neba. Pri tome treba voditi 
računa o slijedećim faktorima: 


- Djelovanje filtera je ovisno o ekspoziciji. Podekspozicija 
pojačava djelovanje filtera, a nadekspozicija ga oslabljuje ili pot- 
puno poništava. 


- Filterom u boji može se potamniti jedino plavo nebo. za- 
magljeno nebo je plavkasto sivo, a oblačno potpuno sivo. Djelova- 
nje filtera je u prvom slučaju slabo a u drugom ravno nuli. 


- Čisto plavo nebo nije svagdje jednako plavo, pa prema 
tome i djelovanje filtera neće svagdje biti jednako. Niže na hori- 
zontu nebo je gotovo uvijek svijetlo ili potpuno bijelo. U većim je 
visinama plavije, a najtamnije plavo je u zenitu. Prema tome isti 
filter će različito djelovati u kadru snimljenom iz normalne vizure i 
u nekom drugom snimljenom iz niskog rakursa. 


- U blizini sunca nebo je toliko svijetlo da ga ni najtamnije 
crveni filter neće moći dovoljno potamniti i učiniti tamnijim od 
prednjeg plana. Kontrast između neba i subjekta u prednjem 
planu ovisi u prvom redu o svjetloći subjekta. Tamno nebo s 
bijelim oblacima i svijetlim subjektom u prednjem planu izgedat 
će uvijek tamnije nego nebo bez oblaka i s tamnim prednjim 
planom. 

Filteri neutralne gustoće (ND) 


Kao što je već rečeno, to su filteri neutralno sive boje koji jedno- 
lično reduciraju cijelo svjetlo bez obzira na njegovu boju. Oni 
dakle utiču na kvantitet svjetla, dok kvalitet ostaje netaknut. Upo- 
trebljavaju se vrlo često, bez obzira radilo se o crno-bijeloj ili kolor 
tehnici. 

Upotrebljavaju se: 

1. kada iz bilo kojeg razloga želimo raditi s većim relativnim 
otvorom nego što dopušta osjetljivost negativa i svjetlosna razina; 

2. kada iris ne možemo više zatvoriti, a svjetlosna razina to 
zahtijeva (većina objektiva može se zatvoriti do najviše f 16); 

3. kada radimo s kratkim žarištima a želimo izbjeći even- 
tualnu neoštrinu zbog pojave difrakcije (vidi: širokokutnik). 

Efekt ovih filtera, odnosno količina svjetla koju će apsorbi- 
rati, ovisna je o njihovoj gustoći. Gustoća ili densitet je pojam 
kojim ćemo se kasnije baviti, poznat iz senzitometrije, ali da bismo 
shvatili označavanje ovih filtera (filtera neutralnog densiteta, ili 
kako se to skraćeno kaže ND filtera), moramo ukratko objasniti 
što on znači. 

Densitet je logaritam opaciteta, a opacitet je neprozirnost 
nekog materijala. Do vrijednosti opaciteta dolazimo ako podije- 
limo količinu upadnog svjetla koje je palo na neki prozirni materi- 
jal, s količinom svjetla koje je kroz njega prošlo. Na primjer: neki 
ND filter apsorbira svjetla za jedan f broj, što znači da apsorbira 
točno 50% upadnog svjetla. U tom slučaju, ako je na njega palo 
100 jedinica svjetla, kroz njega je prošlo 50 jedinica. 100:50 = 2, 
dakle, opacitet tog filtera iznosi 2. Kako je densitet logaritam 
opaciteta, ostaje nam samo da ustanovimo da je log 2 = 0.3. To 
znači da densitet ovog filtera iznosi 0.3, što opet znači da apsor- 
bira svjetla točno za jedan f broj. 

Na slijedećoj tablici navedene su najčešće vrijednosti densi- 
teta ND filtera u odnosu na apsorpciju izraženu u f brojevima. 


povećanje povećanje 
neutralni rel. otvora neutralni rel. otvora 
densitet u f brojevima densitet u f brojevima 
0.1 1/3 12 4 
0.2 2/3 15 5 
0.3 1 1.8 6 
0.6 2 2.1 7 
0.9 3 24 8 


Jedan filter s oznakom ND 0.9 apsorbirat će svjetla za 3 1 
broja, što znači da ćemo na primjer umjesto f 16, objektiv zatvoriti 
samo do 1 5.6. 

ND filteri se često kombiniraju s nekim filterom u boji i tada je 
i označavanje kombinirano, kao na primjer već spomenuti filter 
3N5. To znači da je filter br. 3 kombiniran s ND 0.5. Ili 85NG6: 
kombinacija filtera 85 s ND 0.6. 


150 


ND filteri su posebno dragocjeni kao graduirani ili prijelazni 
filteri. Postoje izvedbe s postepenim prijelazima i one gdje je 
jedna polovina filtera neutralnog densiteta, dok je druga čisto 
staklo s oštrom granicom. Također je moguće djelomično pokri- 
vanje objektiva ND folijom. Ovakvi se filteri koriste za parcijalnu 
kontrolu slike; najčešće se radi o vrlo svijetlom nebu s tamnim 
prednjim planom ili za potamnjivanje oblačnog neba koje inače 
nije moguće potamniti filterom u boji. Time se mogu postići 
neobično snažni dramski efekti. Mogu se primjenjivati jednako 
kod crno-bijelog i kod kolora, s time da je kod kolora to često i 
jedino rješenje. Ali da se trik ne bi primijetio, treba poštovati 
slijedeća pravila: 

- Filter se mora nalaziti što bliže prednjoj leći objektiva. Ovo 
pravilo vrijedi samo za kratka žarišta (ispod 25 mm), za objektive 
tipa retrofokus i za sve zumove. Kod ostalih objektiva, pogotovo 
onih s dužim žarištem (50 i više milimetara) treba, naprotiv, filter 
stavljati na izvjesnu udaljenost ispred prednje leće. Ta udaljenost 
ovisi o žarišnoj duljini i relativnom otvoru pri kojem se snima. 

- Rub prijelaza treba se što točnije poklapati s horizontom. 
Kontrolirati treba uvijek pri radnom otvoru jer se s promjenom 1 
broja granica osjetno pomiče u vertikalnom smjeru. 

- Nikakvi pokretni objekti ili osobe ne smiju prelaziti iz filtri- 
rane zone u nefiltriranu. 

- Nije dopušten nikakav pomak kamere, osim eventualne 
panorame koja se u smjeru poklapa s granicom prijelaza. 

- Ako se snima s ekstremnim širokokutnikom i vrlo malim 
relativnim otvorom (pogotovo na 16 mm formatu), može se dogo- 
diti da prijelaz bude previše oštar, pa prema tome i vidljiv. U tom 
slučaju treba dodati još jedan cijeli ND filter i povećati maksi- 
malno relativni otvor. 

Ova pravila vrijede i za sve ostale prijelazne filtere, pogotovo 
one s oštrom granicom prijelaza. 

Na sličan se način mogu kontrolirati i sve druge partije kadra 
koje su presvijetle, a nemoguće ih je potamniti bilo kojim drugim 
sredstvom. 


Prijelazni filteri se proizvode i u mnogim drugim bojama. 
Najčešći su oni kojima je prva trećina crvena, druga, preko naran- 
častog prijelaza žuta i konačno, treća trećina koja je potpuno 
prozirna. Ovakvi filteri također služe za selektivnu kontrolu neba. 


Polarizacijski filteri 


Ovaj tip fotografskog filtera, čija primjena u zadnje vrijeme 
sve više ulazi u svakodnevicu snimatelja, relativno je slabo poznat 
i zato malo upotrebljavan. Nekada se on smatrao isključivo sred- 
stvom za uklanjanje svijetlih odsjaja na staklenim predmetima u 
sasvim posebnim slučajevima, a danas postaje (uz prijelazni ND 

filter), pogotovo kod kolora, veoma pogodno sredstvo za kontrolu 
neba. 

Prije nego opišemo sam filter moramo se pozabaviti jednom 
osobinom svijetla: stanjem njegove polarizacije. 


Polarizirano svjetlo 


Svjetlo je oblik elektromagnetske energije koja se kreće kroz 
prostor u obliku valova, s točno definiranom valnom dužinom i 
frekvencijom (o čemu ovisi boja svjetla). Ti su valovi slični vode- 
nim valovima, s tom razlikom što se val na vodi kreće uvijek samo 
gore-dolje, dakle u jednoj ravnini, dok svjetlosni val vibrira u sw'm 
pravcima okomitim na pravac kretanja. Kada bismo zaista mogli 
vidjeti jednu zraku svjetla, ona ne bi izgledala kao idealno tanka 
zraka, već kao valjkasti snop titraja koji titraju u svim smjerovima 
oko smjera kretanja. Svjetlo koje se na takav način kreće kroz 
prostor zove se nepolarizirano svjetlo. 

Kada takva zraka svjetla padne na neki predmet, kada se 
sudari s nekom površinom, djelomično će prodrijeti u nju, a 
drugim se dijelom odbiti i nastaviti putovanje kroz prostor, ali u 
drugom smjeru i najčešće u drugom obliku. Odbijeni dio svjetla 
bit će oslabljen i, što je za nas u ovom času važnije, više neće 
vibrirati u svim smjerovima oko osi kretanja, već samo u jednoj 
ravnini, poput vala na vodi. To je sada polarizirano svjetlo. Većina 
materijala koji odbijaju svjetlo (osim metala), istodobno ga polari- 
ziraju (neki sasvim, a neki djelomično), što opet ovisi o molekular- 
noj strukturi samih materijala. 


Polarizatori 


Već je odavno poznato da postoje neki kristali s vrlo finom 
mrežom paralelnih štapića (Turmalin, Islandski feldspat), koji 
imaju osobinu da polariziraju svjetlo koje prođe kroz njih. Oko 
godine 1850. engleski je fizičar Herapath otkrio umjetnu tvar, spoj 
kinina i joda - herapatit - koji već u obliku vrlo tankog sloja 
snažno polarizira svjetlo. Ali izrada ovakvoga polarizatora još je 
dugo bila preskupa, pogotovo u veličinama pogodnim za foto- 
grafske svrhe. Tek je oko 1935, gotovo istodobno u Americi i 
Njemačkoj pronađen novi spoj, sličan herapatitu: jodokinonidin- 
sulfat. Tanki sloj tog materijala montira se između dva stakla i tako 
nastaje polarizacijski filter. 

Polarizacijski filter možemo zamisliti kao finu mrežicu para- 
lelno napetih struna. Smjer struna identičan je smjeru polarizacije 
svjetla. To se zove os polarizacije. 

Ako preko jednog polarizatora postavimo drugi, ali tako da 
im se osi polarizacije poklapaju, ništa se bitnog neće dogoditi. 
Svjetlo koje je već polarizirano prvim filterom, prolazi kroz drugi 

bez bitnih promjena, ali ako drugi filter počnemo okretati tako da 
se osi polarizacije prestanu poklapati, svjetlo počinje slabiti da bi 
u času kada osi polarizacije stoje okomito jedna na drugu, sasvim 
nestalo. Oba filtera izgledaju kao komad crnog, neprozirnog sta- 
kla. Nije teško shvatiti što se dogodilo: nepolarizirano svjetlo 
prošlo je kroz prvi polarizator i izašlo iz njega kao polarizirano. 
Valovi svjetla kreću se sada samo u jednoj ravnini koju im je 
zadala os polarizacije prvog filtera. Svi ostali bočni titraji su 
apsorbirani. Ako os polarizacije drugog filtera stoji okomito na os 
prvog, preostali titraji prvog, bit će apsorbirani drugim filterom. 


Princip djelovanja polarizacijskog filtera 


Slika 68 

Zraka nepolariziranog svjetla, titrajući u svim smjerovima (1), nalik na 
neku cijev, ulazi u polarizacijski filter (2). Sudarivši se s mrežom prečki 
čiji smjer označava os polarizacije, izlazi iz filtera titrajući samo u je- 
dnom smjeru (3), plosnata i ravna poput daščice, pretvarajući se u 
polarizirano svjetlo. 


Titranje svjetlosnog vala je potpuno zakočeno - svjetla više nema. 

Ova osobina polarizatora koristi se često u kinematografiji za 
pretapanja na onim kamerama koje nemaju posebnog uređaja za 
tu operaciju. 


153 


Svjetlo koje se odbija sa svih uglačanih površina, kao što su 
staklo, voda, bojeni premazi, lakovi, politirano drvo, asfalt i svi 
ostali materijali osim metala, jest polarizirano. Jednostavnim stav- 
ljanjem jednog polarizatora pred objektiv kamere i točnom orijen- 
tacijom osi polarizacije, moguće je do izvjesnog stupnja kontroli- 
rati sve nepoželjne reflekse. Također pri reprodukciji slika na 
sjajnom papiru ili slika s pastoznim uljenim namazima, moguće je 
dobrim dijelom izbjeći neugodna svjetlucanja i odsjaje. 

Potiskivanje nepoželjnih odsjaja nije, međutim, i jedina mo- 
gućnost upotrebe polarizatora. Za snimatelja je polarizator 
mnogo dragocjeniji za potamnjivanje neba. Ponekad je to, pogo- 
tovo kod kolora, jedino rješenje. 

Svjetlost plavog neba uvijek je do izvjesne mjere polarizirana. 
Stupanj polarizacije ovisi o poziciji sunca u odnosu na kameru. 
Najveći je kada je kamera upravljena pod ravnim kutom na smjer 
sunčeva svjetla, a najmanji je kada se snima direktno prema 
suncu ili sa suncem iza leđa. Dakle, pod povoljnim okolnostima 
možemo jednostavnim zakretanjem filtera vrlo precizno kontroli- 
rati zatamnjenost neba bez ikakve bojazni i ograničenja u odnosu 
na ostale objekte u kadru. Jedino je nemoguća široka panorama, 
jer će se tada, s promjenom kuta kamera-sunce, izmijeniti i 
stupanj polarizacije svjetla, pa će se prema tome promijeniti i boja 
neba. 

Glavni razlog što ne možemo prodrijeti pogledom u dubinu 
vode jest mnoštvo odsjaja koji nastaju na njenoj površini. Pomoću 
polarizatora, naprotiv, možemo vodu učiniti čudesno transparent- 
nom. Najpogodniji kut kamere u odnosu na površinu vode iznosi 
oko 35". Snimamo li pod tim kutom, većina odsjaja bit će polariza- 
torom neutralizirana. 

I na kraju, snimanje crtanog filma bilo bi bez polarizatora 
nezamislivo ili bi ljudi koji se time bave bili prisiljeni da traže 
drugačija tehnička rješenja. Refleksi rasvjetnih tijela na celuloi- 
dnim folijama i staklima kojima se one prekrivaju, ne mogu se 
ukloniti bez pomoći polarizatora. 

Filterfaktor polarizacijskog filtera teško je točno definirati, jer 
ovisi o stupnju polarizacije svjetla koje pada na njega. On iznosi 
najmanje 2, a smatra se da faktor 3 u prosjeku najbolje odgovara. 


154 


MEKOCRTAČI 


Snimatelj ne želi uvijek savršeno oštru sliku, onakvu kakvu 
mu daje suvremeni, gotovo savršeno korigirani objektiv. Neke 
situacije izgledaju bolje kada je slika ponešto raspršena i oslobo- 
đena nepotrebnih detalja, bez grube strukture površina i na taj 
način lišena krajnjeg fotografskog realizma. U godinama pred 
drugi svjetski rat, pa i kasnije, bilo je nezamislivo snimanje blizog 
plana bez mekocrtača, pogotovo ako se radilo o ženskoj zvijezdi. 
Pa i dalji su se planovi snimali mekocrtačem, ali srazmjerno 
slabije gradacije, jer se smatralo da mekocrtač daje slici »ono 
umjetničko«, što joj eventualno nedostaje. Stvarni razlog ovako 
forsirane upotrebe mekocrtača ležao je zapravo u nesavršenosti 
ondašnjih _negativskih emulzija, loše senzibiliziranih na boje i 
sklonih reproduciranju prekomjernog kontrasta. Kasnijim usavr- 
šavanjem emulzija, otpali su barem ti razlozi i mekocrtač je na 
neko vrijeme gotovo sasvim pao u zaborav. Naprotiv, snimatelji 
kao da su najednom postali svjesni savršenosti svojih objektiva i 
negativa, pa sada nema kraja naporima za što oštrijom, jasnijom i 
preciznijom slikom. Taj je proces počeo početkom drugog rata i 
filmom Građanin Kane, nastavio se talijanskim neorealizmom, a 
bio je na svom vrhuncu pedesetih godina, kada filmska slika 
postaje pomalo umorna od vlastite oštrine. U svjetskoj kinemato- 
grafiji, a posebno u američkoj, omiljen je tada grubi, dokumen- 
tarni stil fotografije, takozvani »newsreel« stil (John Huston: Asp- 
halt Jungle - Džungla na asfaltu). 


I onda se netko opet sjetio zaboravljenog mekocrtača. 


Nužno je najprije učiniti jasnu distinkciju između neoštre 
slike i slike snimljene mekocrtačem. Kod neoštre slike, povećat će 
se srazmjerno neoštrini i disperziona kružnica, pa će se podje- 
dnako raspršiti i svjetla i sjene. Linije će se razliti i sve to dovesti 
do jasnog efekta neoštrine. Kod mekocrtača će, naprotiv, biti 
raspršene samo svijetle partije slike, osobito one koje su obrub- 
ljene dubokim sjenama. Stoga će se svijetle partije čak i prostorno 
povećati na račun sjena, penetrirajući u njih i dakako smanjujući 

zbog toga opći kontrast. Zbog takvog raspršivanja svjetla pojavit 
će se svakako i izvjestan stupanj neoštrine. Ali u slučaju idealnog 
mekocrtača, gubitak opće oštrine je gotovo zanemariv. 

Iz svega spomenutog proizlazi da se pravi efekt mekocrtača 
može postići jedino pri snimanju, a nikako pri optičkom kopiranju 
(osim ako se ne radi o procesu dubliranja negativa). Prilikom 
kopiranja, bez obzira radi li se o optičkom kopiranju pozitiva (ili 
povećavanju u fotografiji), proces koji dovodi do efekta mekocr- 
tača je isti. Uvijek će svjetla i svijetle partije slike biti raspršene. Ali 
na negativu su svjetlima predstavljene sjene u prirodi i konačni 
efekt takvog postupka je obratan: sjene su raspršene na pozitivu, 
veće po svom prostoru i šire se na račun svijetlih partija. 


Najprimitivniji mekocrtač je otisak masnog palca na površini 
objektiva ili sloj kondenzirane vlage. To su neozbiljna rješenja i o 
njima ne treba govoriti. Osim toga posljedice prljavštine i prašine 
na objektivu opisane su već u poglavlju »Kontrast objektiva«, pa 
ih ovdje nećemo ponavljati. 

Slijedeći stupanj u razvoju mekocrtača predstavlja komadić 
vrlo tanke i tamne tkanine, napet preko objektiva. Obično se takva 
tkanina lijepi na okvir veličine profesionalnih filtera i stavlja poput 
njih u kompendijum. za tkaninu je najbolje uzeti crni til, mlinsku 
svilu, gazu ili komadić ženske čarape. Ovisno o gustoći tkanine, 
efekt ovakvog mekocrtača će biti jači ili slabiji. Struktura same 
tkanine nije važna, ali je zato vrlo važno da materijal bude što je 
moguće tamniji. 

Ovakvi mekocrtači dakako apsorbiraju priličnu količinu 
svjetla, što ovisi o gustoći materijala od kojeg su napravljeni. 

Najbolja vrsta mekocrtajućeg dodatka objektivu jest komad 
optičkog, planparalelnog stakla, s ubrušenim neravninama na 
površini. Najpoznatija izvedba takvog mekocrtača jest tzv. Duto 
mekocrtač. Autor te izvedbe poznati je fotograf između dva rata, 
našeg prezimena a madžarske nacionalnosti, Jeno Dulovitch. U 
zajednici s optičarom Tothom, proizveo je svoj mekocrtač, pa se 
zato i zove Du-To. Na ovom su mekocrtaču ubrušene koncen- 
trične kružnice, koje vrlo lijepo raspršuju svjetla, a čuvaju kontrast 
i oštrinu. Apsorpcija svjetla sasvim je zanemarujuća. 

Najvišu vrstu među mekocrtačima predstavljaju posebni me- 
kocrtajući objektivi. To su objektivi kod kojih je pri konstrukciji 
namjerno zanemaren dio kromatskih i sferičnih pogrešaka. Zbog 
toga se, grubo rečeno, preko oštrog osnovnog crteža pojavljuje 
još jedna neoštra slika. Ovaj blago neoštri crtež poništava tvrde 
prijelaze iz svjetla u sjenu i ugodno raspršuje svijetle partije slike. 

Jedan od najpoznatijih objektiva te vrste, neobično cijenjen 
među snimateljima starije generacije, bio je tzv. Rosher-lens. Ovaj 
objektiv, posebno namijenjen snimanju blizih planova (žarišne 
dužine 75 mm), dobio je ime po Charlesu Rosheru, poznatom 
snimatelju stare holivudske škole.“ Kako je stara garda snimatelja 
* Prednji element objektiva mogao se mijenjati i o njemu je ovisio 
stupanj mekocrtanja. Svaki objektiv bio je opremljen s tri prednja ele- 
menta, tako da su se mogle postići tri gradacije mekocrtanja. 

izumrla, nestalo je i Rosherovog objektiva. Danas ga se još možda 
može naći po muzejima, dok su se snimatelji prihvatili mnogo 
jeftinijeg rješenja - mekocrtajućeg dodatka ispred objektiva. 

Na istom principu, po kojem je napravljen Duto mekocrtač, 
ima još mnogo različitih verzija s kojekakvim šarama ubrušenim u 
staklo. Danas je najpoznatija verzija tzv. star-filter. Ova, odavno 
poznata vrsta mekocrtača, ima ubrušenu mrežu finih kvadrata po 
površini stakla. Uz normalni efekt mekocrtača ovdje se pojavljuje 
još jedan: sve svijetle točke na slici dobivaju zvjezdaste odbljeske, 
čime se mogu postići (ako se razumno upotrijebe), dopadljivi 
efekti. 

Posebnu vrstu mekocrtača predstavljaju dodaci koji se nazi- 
vaju fog filteri (engleski fog: magla). Ovi dodaci znatno smanjuju 
kontrast slike, dok je efekt mekocrtanja slabije izražen. 


Ima nekoliko pravila za upotrebu mekocrtača, kojih se treba 
pridržavati: 

- Mekocrtač se ne može upotrijebiti samo u jednom kadru. 
Ako ga zbog bilo kojeg razloga stavljamo pred objektiv, onda to 
moramo učiniti u svim kadrovima, barem tekuće! sekvence. 

- Djelovanje mekocrtača nije jednako pri svim žarišnim dulji- 
nama. Zbog fine strukture detalja, kod kratkih će žarišta i općih 
planova, efekt mekocrtača izgledati jači. Zato kod dugih žarišta i 
bližih planova treba upotrijebiti jaču gradaciju mekocrtača, a u 
obratnom slučaju - slabiju. 

- Kod mekocrtača tipa Duto, djelovanje je ovisno o radnom 
otvoru objektiva. To se posebno primjećuje kod zumova, kod 
kojih je prednja leća već u zoni oštrine i kod vrlo kratkih žarišta. 
Kod malog relativnog otvora može se već jasno primijetiti struk- 
tura ubrušenih šara na mekocrtaču. 

- Uzajamna ovisnost mekocrtača i kontrasta ne smije se 
smetnuti s uma. U situacijama općeg niskog kontrasta, mekocrtač 
može »preliti čašu«, tako da slika bude sasvim mlohava i nečitka. 

- Najjače djelovanje mekocrtača jest u situaciji protusvjetla. 
To je situacija obično vrlo visokog kontrasta, s mnogo partija 
vršnog svjetla, pa će i mekocrtač tada pokazati »sve što zna«. 

SEKTOR 


Podsjetimo se na, već spomenutu, definiciju sektora: rotira- 
jući sektor je naprava koja određuje dužinu ekspozicije i onemo- 
gućuje osvjetljavanje vrpce za vrijeme njenog pomicanja. Kod 
refleksnih kamera omogućuje kontrolu slike bez paralakse. 

Podimo redom. 

Najstarija, ali i danas često upotrebljavana izvedba sektora je 
ona, gdje je sektor izveden poput polovice diska s osovinom koja 
je paralelna optičkoj osovini kamere. Prema tome sam disk je 
okomit na optičku osovinu kamere. 

Sektor radi u savršenom sinkronitetu s hvataljkom: upravo u 
času kada zubac hvataljke stane ulaziti u perforaciju da pomakne 
vrpcu za jednu sličicu, disk sektora, okrećući se, počinje zatvarati 
put svjetlu koje kroz objektiv pada na vrata s okvirom. Dok se 
vrpca kreće, disk potpuno zatvara put svjetlu. Kada zubac hva- 
taljke izađe iz perforacije i vrpca se zaustavi, disk je završio pola 
okretaja i svjetlo nesmetano pada na vrpcu koja je sada nepo- 
kretna, pa dolazi do ekspozicije. 

Shodno tome, vrijeme u kojem se disk kreće ispred vratiju s 
okvirom i svjetlo ne pada na vrpcu, nazivamo tamnom fazom, a 
vrijeme kada se disk uklanja ispred vrpce i kada se vrši ekspozicija 
- svijetlom fazom. 

Trajanje svijetle faze, odnosno trajanje ekspozicije, ovisi o 
dva faktora: 

1. o brzini kojom sektor rotira, a budući da on rotira u skladu 
s hvataljakom, njegova je brzina ovisna o frekvenciji snimanja; 

2. o veličini otvora sektora, to jest o veličini izrezanog seg- 
menta čija se veličina izražava u stupnjevima kuta. 

Većina kamera ima sektor s otvorom od 180". Postoje kamere 
koje imaju i veći otvor: 200' i 220" pa i 280", a postoje i neke s 
osjetno manjim otvorom: 140* do 170, ali je ipak kod većina otvor 
blizu srednjoj vrijednosti od 180“. 

Postoje i kamere kod kojih se otvor sektora može mijenjati 
pomoću kompliciranog sustava poluga i zupčanika. Na taj se 
način može mijenjati dužina ekspozicije neovisno od frekvencije, 

iako se to radi samo u posebnim slučajevima o kojima će kasnije 
biti riječi. 

Postoje dvije vrste promjenljivog sektora. Kod jedne je, kao 
što je već spomenuto, cijeli sustav izveden, pomoću sustava 
poluga i zupčanika, pa se otvor može mijenjati od punog otvora 
do nule, to jest do faze kada se pred vrpcom okreće cijela, puna 
kružnica sektora bez ikakvog otvora i eksponiranje filma se ne 
vrši. Ovakav je uređaj u prvom redu namijenjen izvođenju nekih 
jednostavnih trikova - zatamnjenja, otamnjenja i pretapanja. To je 
na primjer slučaj kod kamere Paillard Bolex H 16. 

Kod nekih drugih kamera (npr. Cameflex), otvor sektora se 
može mijenjati, ali samo dok je kamera zaustavljena, pa se po- 
moću tog uređaja ne mogu izvoditi nikakvi trikovi, nego se jedino 
može određivati ekspozicija neovisno od frekvencije. 

Tip sektora o kojem je do sada bila riječ, okreće se oko svoje 
osovine koja je paralelna optičkoj osovini kamere. Sam se disk 
kreće okomito na optičku os. Međutim, ako je sektor postavljen 
pod kutom od 45 na optičku os, a strana okrenuta prema objek- 
tivu presvučena slojem srebra (poput ogledala), onda će takav 
sektor za vrijeme svijetle faze vršiti funkciju kao i svaki drugi 
sektor - eksponirati vrpcu. Međutim, za vrijeme tamne faze, takav 
će sektor zrake svjetla koje padaju kroz objektiv skrenuti pod 
pravim kutom i baciti na mutno staklo tražila, gdje će snimatelj, 
pomoću odgovarajuće lupe moći promatrati sliku bez ikakve 
paralakse. To je refleksni sektor i ugrađen je u kamere refleksnog 
tipa. Takve su mahom sve modernije kamere i slika je u tražilu 
identična onoj koja pada na film, dakle bez paralakse - što je i bila 
najveća mana starijih kamera, čija se slika kontrolirala posebnim 
tražilom s kompliciranim mehanizmom za izjednačavanje para- 
lakse i mijenjanje vidnog polja. Prva kamera te vrste bila je 
Arrifleks, a konstruirali su je prije drugog svjetskog rata ing.Ar- 
nold i Richter u Njemačkoj. 

Ovu vrstu pravih refleksnih kamera ne smijemo zamijeniti s 
lažnim refleksnim kamerama (Bolex), koje imaju klasični sektor, a 
slika se u tražilo reflektira preko blok prizme. Takva je slika u 
tražilu također bez paralakse, ali znatno tamnija, jer samo oko 
20% svjetla biva reflektirano u tražilo, dok ostatak od 80% pada za 
vrijeme svijetle faze na film. Prednost ovakvih sustava leži u 
njihovoj jednostavnosti, a mana u slabom iskorištavanju svjetla. 

Napokon, postoje kamere koje koriste oba sustava: jedno- 
stavno rečeno postoje dva sektora: jedan klasični s osovinom 
paralelnom osi kamere i drugi refleksni koji stoji pod kutom od 
45". Prvi služi određivanju ekspozicije, a drugi tzv. »oscilacijski« 
samo kontroli slike u tražilu (Eclair ACL). 

Postoje još mnoge finese u konstrukciji sektora. Na primjer 
sektor kod kamere Arrifleks (tipovi 35 i 16) gdje se sektor okreće 
dvostruko manjom brzinom u odnosu na frekvenciju: to jest, svaki 
okretaj sektora osigurava po dvije svijetle i dvije tamne faze, a sam 
je sektor dvokrak. To je učinjeno zbog bolje izbalansiranosti 
samog sektora koji je potpuno simetričan, pa su na taj način 
vibracije svedene na minimum. 

Potpuno drugačija izvedba sektora postoji na nekim 16 mm 
kamerama (Beaulieu). To je tzv. giljotinski sektor. Ovdje jedna 
mala posrebrena pločica, jedno ogledalce (mehanički vezano za 
hvataljku), oscilira zajedno s njom u protufazi. Dok film miruje u 
vratašcima, pločica putuje zajedno s hvataljkom prema gore, 
otvarajući put svjetlu i tako nastaje svijetla faza. Kada hvataljka 
povuče vrpcu i ogledalce krene prema dolje nastaje -tamna faza. 
Ovo je vrlo dobar i efikasan način, ali je izvediv samo kod manjih 
formata jer bi kod 35 mm formata (zbog većeg ogledala i naravno 
veće mase) proizveo prejake vibracije. 

Treba još spomenuti da se danas većina suvremenih laganih 
kamera izrađuje bez promjenljivog sektora, zbog kompliciranosti 
samog uređaja za mijenjanje otvora, a i zbog činjenice da se 
trikovi (zatamnjenja, otamnjenja i pretapanja) u suvremenoj pro- 
dukciji izvode isključivo laboratorijski, a ne na kameri za vrijeme 
snimanja. 


Već smo spomenuli da je ekspozicija ovisna o brzini okreta- 
nja sektora, konzekventno tome o frekvenciji i o otvoru sektora. 
Sto je manji otvor sektora, to je ekspozicija kraća i obratno. 

Fotografska ekspozicija definirana je izrazom: 


E=lx*T 


li, izraženo jednostavnim riječima: ekspozicija je produkt 
umnoška intenziteta svjetla i vremena kroz koje ono djeluje na 
emulziju. 

Prilagođena filmskoj praksi, ova formula izgleda ovako: 


otvor sektora 
360 x frekvencija 


Ako u ovu formulu uvrstimo poznate standardne vrijednosti, 
ona će izgledati ovako: 


180" 


————= 0.02 
360 x 25 


dužina ekspozicije = 


0.02 sekunde jednako je 1/50 sekunde. 
Ako je nepoznat otvor sektora, formula izgleda ovako: 
otvor sektora = ekspozicija x 360 x frekvencija 


Ako je nenaznata frakvanciia: 
otvor sektorja 


frekvencija = = 
360 x ekspozicija 


Međutim, malo je snimatelja koji će se služiti ovim formulama 
za izračunavanje ekspozicije. U tu svrhu postoje gotove tablice, a 
ako nam one nisu pri ruci, dovoljno je da frekvenciju pomnožimo 

s dva (uz otvor sektora od 180) i rezultat uvrstimo u nazivnik 
razlomka: 

Na primjer: frekvencija 24 = eksp. 1/48 sek 

frekvencija 12 = eksp. 1/24 sek 
frekvencija 48 = eksp. 1/96 sek 
frekvencija _ 2 = eksp. 1/4 sek itd. 

Ako pak imamo drugačiji otvor sektora, ako na primjer umje- 
sto 180" otvor iznosi 90', tada će ekspozicija biti upola kraća: uz 
frekvenciju 24, ekspozicija nije 1/48, već 1/96 sekunde. 

Treba još spomenuti da se za praktičnu upotrebu ekspozicija 
zaokružuje: 1/48 na 1/50; 1/96 na 1/100, itd. 


Kako je već rečeno, ekspoziciju ćemo kratiti zatvaranjem 
sektora samo u iznimnim slučajevima. 

Iz fotografske prakse znamo da će svaki nagli pokret (noge ili 
ruke), ako ga snimimo s relativno dugačkom ekspozicijom (na 
primjer 1/50 sek), biti na slici zabilježen razmazano ili pomaknuto, 
kako to fotografi često nazivaju. To isto će se dogoditi ako 
snimamo standardnom frekvencijom i punim otvorom sektora. 
Upravo tako »razmazano« zabilježen nagli pokret osigurava pri 
reprodukciji meko spajanje pokreta u cjelinu. Ako pak zatvara- 
njem sektora skratimo ekspoziciju, pa je svaka faza pokreta snim- 
ljena potpuno jasno, bez ikakvog »razmazivanja«, pri reprodukciji 
će se pokret spojiti trzavo i treperavo. Jednak efekt može nastati i 
kod panoramiranja. Zbog toga pri normalnim uvjetima snimanja 
sektor ne treba zatvarati. 

Sektor ćemo zatvarati samo: 

- u već spomenutom slučaju trikova: zatamnjenja, otamnje- 
nja i pretapanja; 

- pri snimanju u znanstvene svrhe, kada je upravo potrebno 
da zbog proučavanja svake posebne faze, svaka sličica bude 
snimljena što jasnije; 

- u slučaju snimanja s vrlo niskom frekvencijom (2 do 10 
sl/sek) kada bi ekspozicija bila preduga uz previsoku svjetlosnu 
razinu; 

- u slučaju snimanja pri vrlo visokoj svjetlosnoj razini s 
visokoosjetljivim materijalom, ali samo ako nikakvim drugim sred- 
stvom ne možemo kratiti ekspoziciju (neutralni ili neki drugi filter). 
Pri tome moramo paziti da pokreti kamere ne budu prenagli i da u 
kadru nema nekih naglih pokreta. Pa i pored toga granica do koje 
ćemo zatvoriti sektor ne bi smjela biti veća od 90“. Iznad te mjere 
riskiramo treperavu reprodukciju; 

- u slučaju snimanja nepokretnih predložaka jer tada, da- 
kako, nema nikakvih ograničenja zatvaranju sektora. 

OTVOR SEKTORA I DUŽINA EKPOZICIJE ZA NEKE 
16 mm KAMERE 


ekspozicija 
kamera otvor sektora kod F/24 
Arriflex ST 180“ 1/48 
Arriflex 16M 180" 1/48 
Arriflex BL 180" 1/48 
Auricon Cine Voice 173 1/50 
Auricon Pro-600 173" 1/50 
Beckman & Whitley 180" 1/48 
Bell & Howell Filmo 204“ 1/44 
Paillard Bolex H 16 R 130“ 1/65* 
Eclair NPR 180" 1/48 
Eclair ACL 180" 1/48 
Mitchell 16 235“ 1/37 
Pathe Webo 16 AT/BLT 180“ 1/48 


* Gubici u svjetlu zbog blok prizme skraćuju realnu vrijednost 
ekspozicije na 1/80 sek.) 


OTVOR SEKTORA | DUŽINA EKSPOZICIJE ZA NEKE 
35 mm KAMERE 


ekspozicija 
kamera otvor sektora kod F/24 
Arriflex_IIB 180" 1/48 
Arriflex_IIC 180“ 1/48 
Arriflex Techniscope 200" 1/44 
Bell & Howell Eyemo 160“ 1/54 
Cameflex_ CM3 200* 1/4 
Came 300 Reflex 180“ 1/48 
Mitchell Standard i H.S. 170' 1/51 
Mitchell NC i BNC 175" 1/50 
Mitchell Mark II 180" 1/48 
Newall 175 1/50 
Newman Sinclair A. K. 160“ 1/54 
Winten_ Everest II 170“ 1/51 

ODNOS SEKTORA I EKSPOZICIJE NA KAMERI 


H-16R 

sektor sektor na sektor na 

frekvencija otvoren oznaci 1/2 oznaci 1 
12 1/40 1/55 1/94 
16 1/55 1/75 1/125 
18 1/60 1/87 1/137 
24 1/80 1/112 1/188 
32 1/110 1/150 1/225 
48 1/160 1/225 1/375 
64 1/220 1/300 1/500 


Kod pojedinačnog snimanja frekvencija uvijek mora biti postav- 
ljena na 64, a ekspozicija je tada 1/40. 


Napomena: navedene vrijednosti ekspozicije ne odgovaraju 
stvarnoj dužini određenoj otvorom sektora, već su kraće za iznos 
gubitka svjetla na blok prizmi, pa ih kao takve smatramo efektiv- 
nim vrijednostima. 

Oznake uz ručicu za zatvaranje sektora (»1/2, 1«) ponešto su 
nespretne i mogu zbuniti snimatelja. Te se oznake ne odnose na 
otvor sektora, već bi trebale biti jednostavno pomagalo pri brzom 
određivanju ekspozicije u slučaju zatvaranja sektora. Tako, ako je 
sektor zatvoren do oznake 1/2, to znači da blendu treba otvoriti za 
1 /2 stupnja. Kada je pak sektor zatvoren na 1, treba povećati otvor 
objektiva za 1 stupanj. 

Kamera BEAULIEU R-16 (s giljotinskim sektorom) ima slije- 
deće ekspozicije: 


frekvencija ekspozicija 

2 1/5 
4 1/10 
8 1/20 

16 1/40 

25 1/62 

32 1/80 

48 1/120 

64 1/160 

Evo podataka za pojedinačno snimanje: 


frekvencija ekspozicija 

2 1/5 
4 1/10 
8 1/20 
16 1/40 

25 1/62 

32 1/80 

48 1/80 

64 1/80 


Napomena: iako je kamera Beaulieu R-16 snabdjevena uređajem 
za snimanje unatrag, on se može koristiti samo kod kontinuiranog 
snimanja, bez obzira na frekvenciju. Pojedinačno se može snimati 
samo naprijed. 


LAŽNA PARALAKSA 


Kao što smo već prije vidjeli, razlika između snimljene i 
projicirane slike iznosi jedva koji milimetar, pa se često čini da se 
to može zanemariti. Međutim, ova, naoko neznatna razlika, uve- 
ćana na ekranu nekoliko stotina puta, često je izvor mnogih 
nesporazuma.“ 

Ima kadrova kod kojih milimetar gore ili dolje ne predstavlja 
ništa, ali ima i onih koji se moraju vrlo precizno uokviriti kao što je 
slučaj kod reprodukcije slika ili u studiju, kada se kamerom mora 
doseći sam rub neke dekoracije. Tada snimatelj mora računati na 
projicirani, a ne na snimljeni okvir kadra. U slučaju snimanja za 
televiziju, komplikacije se povećavaju, jer se javlja treća veličina, a 
to je emitirani okvir kadra. Dakle postoje tri veličine kadra, tri 
okvira slike s kojima snimatelj mora računati, a to su: 

a) snimljeni okvir, 

b) projicirani okvir, 

c) emitirani okvir. 

Ima kamera u kojima je točno označen otvor prozorčića 
kamere, to jest, snimljeni okvir. Ima onih drugih u čijem je tražilu 
označen projicirani okvir, to jest otvor projektora. Postoje i one 
kod kojih je u tražilu označen i ovaj treći okvir sa zaobljenim 
uglovima, koji se emitira preko televizije. Ovu razliku između 
snimljene i reproducirane ili emitirane slike nazivamo lažnom 
paralaksom. 

Snimatelji često o tome ne vode dovoljno računa. Jedno- 
stavno komponiraju u onaj okvir koji im je označen u tražilu, a da 
pri tome ne znaju o kojem se okviru radi. Režiseri i montažeri se 
najčešće pouzdaju u ono što vide na montažnom stolu, a pri tome 
ne računaju da na montažnom stolu vide sve što je snimljeno, pa 
ponekad izostavljaju neki kadar, jer se na rubu pojavio neki 
neželjeni element, koji se na projekciji ili na televizijskom ekranu 
neće vidjeti ili obratno, propuštaju kadar kojemu će neki bitni dio 
biti odsječen rubom televizijskog ekrana (natpis, na primjer). 


Vidi: Usporedni pregled filmskih i TV formata, str. 56. 

Evo najvažnijih mjera za 16 i 35 mm format: 


. snimljeni okvir: 
. projicirani okvir: 
. emitirani okvir: 
TV zona akcije: 
TV zona naslova: 
. polumjer kuta TV 
zone akcije: 
. polumjer kuta TV 
zone naslova: 
(Mjere: SMPTE, RP27.3 - 1972) 


+4 DARoON= 


Slika 69 
Iz navedenih podataka neće biti teško izračunati veličinu maske za 
montažni stol ili trik kameru, te se na taj, način mogu izbjeći 

nesporazumi koji mogu nastati zbog lažne paralakse. 

16 mm 
10.21 x 7.42 
9.65 x 7.21 
9.35 x 7.01 
8.41 x 6.30 
TAT x 5.61 


1.68 
1.50 


35 mm 
22.05 x _ 16.03 
20.96 x 15.24 
20.12 x 15.09 
18.11 x 13.59 
16.08 x 12.07 


3.63 
3.23 


nio bn» o- 


TREĆI DIO 


SNIMATELJSKA SINTAKSA 


Da bi se film mogao montirati, treba ga najprije snimiti. Da bi 
se mogao snimiti, treba ga prije toga montirati. 

Ovaj silogizam djeluje poput začaranog kruga. Da bi se iz 
njega izašlo, moramo shvatiti da se proces montaže u svakom 
filmu, odvija dvaput. Jedanput prije, a drugi put poslije snimanja. 

Montažer je glavni pomoćnik režiseru pri onoj drugoj mon- 
taži, koja se odvija za montažnim stolom. Snimatelj je pak njegova 
desna ruka pri prvoj montaži, koja se odvija prije i za vrijeme 
snimanja. 

MONTAŽA PRIJE MONTAŽE 


Pokušajmo se podsjetiti što se događa kada uđemo u neki 
prostor (kavanu, recimo), tražeći nekog (prijatelja, recimo). 

1. Ulazimo sa ulice u kavanu. Zaokružimo pogledom preko 
cijelog prostora, nastojeći da među mnogim licima pronađemo 
ono koje tražimo. 

2. Učinilo nam se da za jednim stolom, među nekoliko ne- 
poznatih osoba, sjedi upravo onaj kojega tražimo. 

3. Koncentriramo pogled na njega, da bismo ga bolje vidjeli i 
uvjerili se da je to on. Prepoznajemo ga. Istodobno je i on nas 
prepoznao. 

4. Sada koncentriramo pogled sasvim na njega. Ostale 
osobe nestaju iz našeg vidnog polja, jer jedino što nas zanima je 
njegovo lice koje je, recimo, radosno. 

5. Približavamo se. Sada je njegovo lice još krupnije u fokusu 
naše pažnje. On je radostan. 

6. Još jače sužavanje naše pažnje. Sve ostalo blijedi i naš se 
interes veže isključivo za njegovu ruku. Palac na njoj se okreće 
prema gore: znači uspio je. Položio je! 

Sto smo zapravo učinili ispričavši radnju ovako, kako smo je 
u stvari i vidjeli? Nesvjesno smo kadrirali, a usput i montirali ovu 
malu priču. U sadržaju i opisu svake pojedine faze i svih zajedno, 
sadržano je sve što je važno za montažu prije montaže: redoslijed 
i plan kadrova, pokreti kamere, upotreba objektiva, pa čak i 
montažni ritam. 

Ispričavši radnju na ovaj način, nismo učinili ništa neobič- 
nog. Samo smo slijedili tok našeg doživljavanja i kretanje našeg 
pogleda i koncentracije. Premda nismo primijenili nikakav te- 
hnički postupak, ono što smo napisali jest tehnička knjiga snima- 
nja: priča je »izmontirana«, još je samo treba snimiti. 


Ima snimatelja koji smatraju da ih se montaža i montažni 
postupak ne tiču, da je to stvar isključivo montažera i režisera. Ima 
ih koji misle da je dovoljno snimati lijepe kadrove, a kako će se oni 
montažno spojiti, otome neka razmišljaju drugi. Takvi nisu svjesni 

da ne snimaju filmove, već fotografije - bez obzira što to čine 
filmskom kamerom. 

Fotografija živi i postoji sama za sebe u svom okviru, a kada 
nam dođe u ruke neku gledamo duže a neku kraće, već prema 
tome koliko je autor uspio sadržajem ili formom zaokupiti našu 
pažnju. Naše oko putuje po prostoru koji zaprema slika točno 
onoliko vremena koliko je našem umu potrebno da je shvati i 
našim osjećajima da je dozive. 

Fotografija je prostorna umjetnost. 

Film je vremenska umjetnost. 

Oko gledaoca, gledajući filmski kadar, mora se zadržati na 
svakoj slici - u ovom slučaju kadru - točno onoliko vremena 
koliko to želi autor. Kadar u filmu nije sam za sebe cjelina. On je 
samo nastavak prošlog i početak budućeg. U njemu, ne samo da 
se nastavlja sadržaj prošlog kadra, već se često nastavlja i kompo- 
zicija prošlog kadra. Jednako je i s atmosferom, a ona se postiže 
svjetlom i općim tonalitetom slike. Da bi se sačuvao kontinuitet 
montaže, treba dakle paziti na: 

- kontinuitet sadržaja, 

- kontinuitet kompozicije, 

- kontinuitet svjetla, 

- kontinuitet općeg tonaliteta slike. 

Kako je teško držati sve ove faktore na umu i oku, zna samo 
iskusni snimatelj. Osjećaj za to stiče se jedino praksom, pa snima- 
telja početnika ne smiju obeshrabriti promašaji i neuspjesi. 

Snimatelj, uistinu, ne mora znati raditi za montažnim stolom, 
ali mora poznavati zakone montaže, jednako kao i drugi autori 
filmskog djela. 

KADAR 


Ponajprije nešto o etimologiji same riječi kadar. Porijeklo je 
od francuske riječi cadre, što znači okvir, a sam je termin uvezen 
odmah poslije rata iz ruskog. 

lako kod Francuza ovaj termin označuje samo otvor kamere 
za snimanje, kod nas ima nekoliko značenja: 

a) četverokutno uokviren prostor koji snima filmska kamera. 
Tako snimljene objekte gledalac vidi na ekranu uokvirene u ana- 
logni četverokut; 

b) osnovni element snimljenog filma. Obuhvaća na filmskoj 
vrpci snimljeni prizor, koji može biti statičan, panoramski, u vožnji 
ili kombiniran. Jedan cjelovečernji film (duljine oko 2700 m) ima 
prosječno 600 do 700 kadrova; 

Cc) ponekad se termin kadar upotrebljava za označavanje 
samo jedne sličice na filmskoj vrpci, iako je za to bolje upotreblja- 
vati termin kvadrat. 


Kadar je čudan hibrid. On se vlada na dva načina. S jedne se 
strane _ hrani zakonima prostornih umjetnosti, a s druge živi u 
vremenu. Ovaj janusovski kompleks je vjerojatno razlog mnogo- 
značnosti njegova imena. Pa kada i pokušamo dati jasnu defini- 
ciju njegova osnovnog značenja, opet dolazi do dvostrukosti. 

Postoje dvije definicije za pojam »kadar«. Jedna je montažna, 
po kojoj se smatra da je kadar najmanja montažna jedinica filma 
ili neprekinuti komad filmske vrpce između dva reza. 

Druga je definicija tehnička: kadar je neprekinuti komad 
fimske vrpce od kretanja motora filmske kamere do njegova 
zaustavljanja. 

Ove se dvije definicije nipošto ne smiju poistovjećivati. Mon- 
tažni kadar je u profesionalnoj filmskoj praksi uvijek osjetno kraći 
od snimateljskog, dakle od snimljenog kadra. Uvijek će dužina 
kadra koji će proteći kroz kameru biti mnogo veća od dužine koja 
će biti umontirana u gotov film. 

To je potrebno iz više razloga. 

Najprije iz čisto mehaničkih: bilo bi nemoguće pokrenuti 

kameru točno u času kada počinje dio radnje koja je najzanimlji- 
vija. Isto bi tako bilo nemoguće zaustaviti kameru upravo u času 
kada se sadržaj kadra iscrpio. 

Drugo: prilikom snimanja, pa i uz najveću pažnju, nikada se 
(ili gotovo nikada) ne može točno predvidjeti mjesto reza, pa 
treba ostaviti režiseru, odnosno montažeru, što više mogućnosti 
za odabiranje pravog trenutka prekidanja kadra i nastavljanja 
slijedećeg. 

Pokušat ćemo grafički prikazati kako izgleda u praksi snima- 
nje montažnog niza kadrova. 

Pretpostavimo da montirani niz kadrova u gotovom filmu 
izgleda ovako: 


_—————————————————————— 25 
kadar 1. kadar 2. kadar3. kadar 4. kadar 5. 


Neprekinuta linija predstavlja neprekinuti komad filmske 
vprce, a kose crte preko nje - rezove između kadrova. 

Pri snimanju ćemo postupiti drugačije. Prikazano grafički to 
će izgledati ovako: 


kadar 1. kadar 3. kadar 5. 


kadar 2. kadar 4. 


Svaka ravna linija predstavlja neprekinutu filmsku vrpcu koja 
je tekla kroz kameru od kretanja motora do njegova zaustavljanja. 

Ako promotrimo sliku, vidjet ćemo da se kadrovi međusobno 
preklapaju, pa se i takav način snimanja, koji se najčešće primje- 
njuje pri snimanju igranog filma, naziva preklapanje kadrova. 

Kod reportažnog snimanja, dakle kod snimanja nepredvidivih 
događaja, takav način snimanja nije izvediv jer je nemoguće 
zamoliti nogometaše na utakmici da se vrate nekoliko koraka 
natrag, i da ponove dio radnje koja je već snimljena u prošlom 
kadru. Ipak, vješti će snimatelj neku neponovljivu situaciju zabilje- 
žiti u cijeloj njenoj dužini. Kasnije će snimiti još neke kadrove, 
pokušati možda neprimjetno rekonstruirati neki detalj općeg do- 
gađaja i tako omogućiti stvaranje ispravnog montažnog toka. 

Dužina ili trajanje kadra 


Dužina ili trajanje kadra ovisi o količini informacija koje 
želimo pružiti gledaocu. Ovakva definicija, iako je točna, krajnje je 
neodređena. Kadar može biti vrlo dugačak, do same granice koju 
nam nameće dužina vrpce u kameri, ali i toliko kratak da ga oko 
gledaoca ne registrira kao samostalnu jedinicu. 

Snimatelj, dakako, nikada neće snimiti toliko kratak kadar 
koliko će on trajati u definitivnoj verziji filma. On će uvijek snimati 
nešto duže, katkad dvostruko i trostruko duže nego što će trebati 
u montaži (vidi tehničku definiciju pojma »kadar«). 

U osnovi, dužina kadra ovisi o namjerama režisera, pa se 
snimatelj mora pouzdati u njegove upute. Ako se pak radi o 
snimanjima koja se obavljaju bez prisutnosti režisera, snimatelj će 
»osjetiti« trajanje kadra po instinktu, koji će mu signalizirati da li 
je sadržaj kadra iscrpljen, da li je proteklo vrijeme koje je potrebno 
gledaocu da shvati i pročita kadar. 

Najčešće će već sama radnja omeđiti duljinu kadra ili će, ako 
se radi o kadrovima bez radnje, trajanje biti određeno likovnim 
sadržajem kadra, njegovom kompozicijom i mjestom u filmu, gdje 
se pretpostavlja da će se taj kadar pojaviti. 

Kadar s mnoštvom finih detalja, snimljen širokokutnim objek- 
tivom, sadržajno i kompozicijski zamršen, svakako će zahtijevati 
duže vrijeme percipiranja, pa dakako i duže trajanje. Nasuprot 
tome, kadar jednostavnog sadržaja, pregledne kompozicije, čitak 
i jasan, zahtijevat će kraće trajanje nego onaj u prethodnom 
slučaju. 

Kadar, za koji se pretpostavlja da će se naći na početku 
nekog filma ili sekvence, u kojem su lica i prostor gledaocu još 
nepoznati, zahtijevat će duže trajanje od kadra u kojem je slučaj 
obratan. Kada je gledalac već jednom upoznao prostor i lica, 
potrebno mu je manje vremena, da percipira sadržaj, pa je i 
trajanje u tom slučaju kraće. 

Ovih nekoliko maglovitih uputa ne pretendiraju, dakako, rije- 
šiti sva pitanja koja se nameću snimatelju kada se nađe suočen s 
problemom trajanja kadra. Stoga uvijek treba imati na umu, da 
jedan kadar, sam za sebe, ne znači ništa. Na neki način svaki 
kadar, uvijek u sebi sadrži nastavak prošloga i početak slijedećeg. 
Tek logički, montažno povezani u suvisli vremenski tok, kadrovi 
dobivaju svoj pravi smisao. 


Pozicija kamere 


Pozicija kamere jest točka na koju postavljamo kameru, s 
koje će snimljeni kadar: 

- najkarakterističnije prikazivati oblik predmeta ili osobe, 

- najbolje izražavati osebujno shvaćanje predmeta i odraža- 
vati njegovo stanje, 

- svojom neobičnošću ili atraktivnošću posebno privlačiti 
pažnju gledaoca, 

- svojim odnosom kamera - predmet osiguravati snimanje u 
montažnom kontinuitetu, poštujući pravila generalnog pravca i 
rampe.“ 

U odnosu na sadržaj kadra, treba tražiti takvu poziciju ka- 
mere s koje ćemo moći snimiti najbitniji vid sadržaja. Postavljajući 
kameru na ispravno mjesto, upravljat ćemo pažnjom gledaoca i 
navesti ga da u svakom času uočava upravo ono što je najbitnije, 
prisilivši ga da predmet vidi upravo tako, kako je u tom času 
sadržajno najopravdanije. 

Činioci koji odlučuju i u velikoj mjeri određuju poziciju ka- 
mere su: rakurs, plan i generalni pravac. 


Slika 70 
Građanin Kane. Blagi donji rakurs. 


Rakurs 


Ovaj je pojam došao iz francuskoga, gdje pridjev raccourci- 
znači: skraćen, skupljen, stisnut. Već iz toga možemo zaključiti, 
da će svaki subjekt snimljen iz nekog rakursa biti prikazan uz neka 
perspektivna skraćenja. To znači da neće pokazivati prirodan 
odnos dimenzija. 

Kada će neki subjekt biti prikazan u svojim prirodnim dimen- 
zijama, to jest, kada će visina subjekta u odnosu na njegovu širinu 
imati na slici prirodan i istiniti omjer? Jedino onda kada je kamera 


*" Vidistr. 185. 

Slika 71 
Građanin Kane. Blagi gornji rakurs. 


postavljena na visini koja odgovara polovici visine subjekta. Svaka 
pozicija kamere koja je viša ili niža od te mjere, skraćivat će visinu 
subjekta. Optička osovina kamere postavljene upravo na tu visinu 
predstavlja zamišljenu horizontalu subjekta. Iz toga možemo izve- 

Slika 72 RAKURS 

Slika 73 
Ekstremni donji rakurs (Entr'acte, 1924. Renć Clair, snimatelj: Jimmy 
Berliet). 


sti definiciju da je rakurs kut između zamišljene horizontale ob- 
jekta i optičke osovine kamere. Ako je kut ravan nuli, nema 
skraćenja, pa niti rakursa. Sto je kut veći, to je rakurs viši ili niži. 
Najviši, odnosno najniži rakurs je onda kada taj kut dostigne 90", 
na gornju ili donju stranu. 


Slika 74 
Ekstremni gornji rakurs (Trijumf volje, Leni Riefenstahi, 1934). 

Na slici 72 prikazan je pojam rakursa u odnosu na cijelog 
čovjeka. Horizontala objekta nalazi se tada negdje u visini pojasa. 
Ako se radi samo o glavi (krupno), horizontala će se nalaziti u 
visini nosa, pa će svi kadrovi snimljeni s neke niže pozicije 
predstavljati niži ili niski rakurs. Kadrovi koji će biti snimljeni 
kamerom postavljenom iznad horizontale, predstavljat će više ili 
visoke rakurse. 

Suprotno nekim pogrešnim shvaćanjima ne postoji »nor- 
malni rakurs«. Jer ako se kamera nalazi na visini horizontale 
subjekta i snima iz normalne vizure, nema nikakvih perspektivnih 
skraćenja (osim pri snimanju iz velike blizine, objektivom ekstre- 
mno širokog kuta, ali i tada ne može biti riječi o bilo kakvom 
rakursu), pa dakako niti rakursa. Prema tome, postoji samo gornji 
i donji rakurs. 

Razlozi zbog kojih se snima iz nekog rakursa mogu biti 
mnogostruki i teško ih se može nabrojiti, a još teže sistematizirati. 
Ipak, pokušat ćemo nabrojiti neke: 

- Najčešći su ekspresivno emotivni razlozi. Poznato je shva- 
ćanje rakursa, koje tvrdi da subjekti snimljeni iz donjeg rakursa 
djeluju superiorno, snažno, veliko i čvrsto. Ovako snimljeni ka- 
drovi izražavaju (Plazewski) egzaltaciju i trijumf, autoritet ili vlast. 
Suprotno tome, kadrovi snimljeni iz gornjeg rakursa trebali bi 
izražavati osamljenost, podređenost tuđoj vlasti, bespomoćnost i 
ostavljenost, subjekti snimljeni ovako trebali bi djelovati infe- 
riorno, slabo i podređeno. 

- Informativni razlozi najčešće teže za gornjim rakursom. 
Tome je razlog bolja preglednost neke situacije promatrane iz 
gornjeg rakursa. 

- Kompozicijski razlozi često tjeraju snimatelja u neki blagi 
rakurs, jer se linije na taj način mogu postaviti u neke druge 
pozicije i često učiniti kompoziciju nekog nezanimljivog kadra 
uzbudljivijom. 

- Težnja za šokiranjem gledaoca _ ili režijsko-snimateljske 


često vode u nekontrolirano baratanje rakursom. 


Plan 


Pojam plana određuje prostor što ga svojim vidnim kutom 
zahvaća objektiv kamere. Veličina ovog prostora određuje se, u 
većini slučajeva, u odnosu na prosječnu ljudsku osobu u stojećem 
stavu. Kako u filmu često ima kadrova u kojima nema osoba nego 
su snimani samo predmeti, veličina plana u tim se slučajevima 
određuje prema zamišljenoj veličini ljudskog lika koji bi mogao 
stajati u kadru uz snimani predmet. 

Koji put se smatra da ovaj pojam označuje udaljenost ka- 
mera-subjekt, što je dakako netočno. Snimak sa širokokutnim 
objektivom i onaj s teleobjektivom mogu predstavljati potpuno 
iste planove, iako su snimljeni s vrlo različitih udaljenosti. 

SREDNJE 


BLIZU 


KRUPNO Slika 75 


O planu ovisi da li ćemo snimati samo dio lica neke osobe, 
cijelo lice, cijelu figuru ili cijeli ambijent u kojem se radnja zbiva. 
Pravilnim odabiranjem planova i njihovim ispravnim redoslijedom 
radnja će biti ispričana jasno, a pažnja gledalaca usmjerena na 
one dijelove zbivanja koje autor želi istaći. 

Jedan kadar može biti sastavljen od cijelog niza planova. Oni 
će se smjenjivati pokretom kamere, njenim primicanjem ili udalja- 
vanjem od subjekta, ili će se subjekti primicati i udaljavati od 
kamere. Čest je slučaj da je jedna osoba snimana krupno, u 
prednjem planu, dok je druga, iako daleko u pozadini, snimana 
tako da je vidljiva cijela figura. Takvi se planovi nazivaju kombini- 
ranima. 

Da bi se olakšalo planiranje kadrova, pisanje knjige snimanja 
i sporazumijevanje među članovima ekipe, pokušalo se sistemati- 
zirati veličine planova u odnosu na prostor koji zahvaćaju. Svako 
jezično i filmsko područje, svaka nacionalna produkcija, pa i svaki 
autor posebno, ima nekakav svoj sustav grupiranja i imenovanja 
planova. Na našem jezičnom području, uspoređujući nazive ko- 
jima se filmski radnici služe u praksi, došlo se, uz mnoga pojedno- 
stavnjenja, do pet grupa u koje se s dovoljnom preciznošću mogu 
svrstati svi postojeći planovi. Tu su: 

1. TOTAL (T): plan u kojem se vidi cWe/; prostor u kojem se 
radnja zbiva, bez obzira na njegovu veličinu. Svejedno je da li se 
radi o totalu Biokova ili totalu telefonske kabine. Knjiga snimanja 
će ionako precizno označiti o kakvom je totalu riječ. Ukoliko u 
kadru ima osoba, ova oznaka ništa eksplicitno ne govori o njima, 


Slika 76 
Western Union, Fritz Lang, snimatelji: E. Cronjager i A. M. Davey 

jer je jasno, da će osobe u totalu Biokova biti jedva zamjetljive, 
dok će u totalu telefonske kabine biti relativno krupne u kadru. To 
je dakle plan, čiju veličinu ne određuju osobe u njemu, već prostor 
u kojem se nalaze (slika 76). 

2. SREDNJE (SR): plan u kojem se vide cijele, ili gotovo cijele 
osobe u kadru. Prostor unutar kojeg se kreću je u odnosu na 
zadanu radnju prostran i pregledan (slika 77). 

Ukoliko je dio osobe zaklonjen nekom zaprekom, pa se vidi 
samo djelomično (slika 78), ovakav će kadar i dalje spadati u 
grupu srednjeg plana, što uostalom vrijedi i u svim drugim sluča- 
jevima. 

3. BLIZU (BL): plan u kojem se vide osobe do pojasa. Isto- 
dobno se mogu vidjeti dvije do tri osobe, a na širim formatima i 
više njih. Prostor u kojem se nalaze dosta je skučen i gotovo sva je 
pažnja koncentrirana na osobe u prednjem planu (slike 79 i 80). 


= 


RBA 


Slika 77 Western Union 


4. KRUPNO (KR): plan u kojem se vidi samo jedna osoba (ili 
dvije), od kojih je druga uvijek u prednjem planu (tzv. snimak 
»preko ramena«)- U pozadini se vidi samo mali dio prostora. Kod 
širokih formata u takav plan mogu stati i dvije do tri osobe. Ako je 
potrebno, knjiga snimanja će potanje odrediti kako krupno treba 
biti snimljena glava: polukrupno, vrlo krupno. 

5. DETALJ (D): plan u kojem se vidi dio neke osobe ili 
predmeta, označen knjigom snimanja. Detaljom se može prikazati 
uho neke osobe, njen kažiprst ili kazaljka sata na katedrali. To je 
također plan čija se veličina ne određuje veličinom prosječne 
ljudske figure, već jasnim odredbama knjige snimanja (slika 83). 

Slika 78 Western Union 


Slika 79 


Western Union 

Slika 80 Western Union 


Možda će se ovakva podjela na samo pet grupa nekome 
učiniti nedovoljno preciznom. Treba, međutim, imati naumu daje 
nemoguće potpuno točno odrediti veličinu svakog pojedinog 
plana s kojim će se filmski radnik sresti u svojoj praksi. Kada bi se 
to pokušalo, došlo bi se do neizmjernog broja planova, koji ipak 
nikada ne bi mogli s dovoljnom preciznošću opisati svaki mogući 
slučaj. Navedeni nazivi služe samo kao orijentacijska mjera i 
dopuštaju odstupanje u dosta širokim granicama. 

TEMELJNI KADAR (TK): ovaj pojam, posebno važan za sni- 
matelja (a često ga imenujemo američkim originalom »master- 
shot«), nema neko određeno prostorno obilježje, već čisto organi- 
zacijski smisao. Njime se označuje onaj kadar koji u nekom 
montažnom nizu zahvaća najviše prostora, pa tako pruža najviše 
podataka o situaciji koja vlada na sceni. To je u većini slučajeva 
neki širi plan, total ili srednji, koji gledaoca informira o prostoru i 
položaju osoba na sceni. Po njemu snimatelj određuje tzv. te- 
meljno svjetlo i atmosferu, iz čega proizlazi svjetlo i atmosfera 
svih ostalih kadrova jednog montažnog niza. 

Temeljni kadar ne mora biti prvi po montažnom redoslijedu, 
ali je uputno njime početi snimanje, bez obzira na montažni 
raspored. Ako je to iz bilo kojeg razloga nemoguće, snimatelj bi 
trebao, barem u osnovi, svjetlosno i kompozicijski riješiti ovaj 
kadar, pa tek tada snimati ostale. Na taj će se način osjećati 
sigurnijim i raditi bez bojazni da će izgubiti kontrolu nad kontinui- 
tetom slike i atmosfere. 

Slika 81 Western Union 


Slika 82 Western Union 

Slika 83 Western Union 


Do sada smo promatrali kadrove kao samostalne likovne 
jedinice, kao jednostavne fotografije, koje traju u vremenu. Među- 
tim, da bismo mogli kadrove montirati u suvisle montažne reče- 
nice, treba poštovati kontinuitet radnje - ili njezin diskontinuitet- 
ovisno o tome kako smo je zamislili. 

U ovoj fazi razmišljanja i rada, bavit ćemo se u prvom redu 
problemima koje nameće kontinuirana montaža. 

Ispravno snimljena i sa stanovišta kontinuirane montaže 
ispravno montirana radnja, omogućuje gledaocu nesmetano pra- 
ćenje događanja i potpunu orijentaciju u vremenu i prostoru. 
Potpuna prostorna orijentacija ne smije se gubiti čak ni onda, 
kada niti u jednom kadru neke sekvence prostor u kojem se ona 
zbiva nije u cijelosti prikazan. 

U filmskom prostoru ne smije biti zabune i dezorijentacije. 
Gledalac u svakom času mora znati tko koga gleda, a tko koga ne 
vidi. Mora biti jasno koje se strane konfrontiraju, a koje stoje na 
istoj strani. 

Vojske koje se sukobljavaju u filmu uvijek idu u suprotnim 
smjerovima. Jedino će tako gledalac, čak i u velikim totalima gdje 
se lica i uniforme ne mogu raspoznati, imati pregled nad zbiva- 
njima. 

Da bi se to ostvarilo treba poznavati vrlo malo pravila, ali 
treba mnogo vježbe da bi se ta pravila slegla u podsvijest, pa da se 
u najvećoj žurbi ne pogriješi. 

Generalni pravac i rampa 


Da bi se neka radnja mogla nesmetano pratiti, da bismo 
izbjegli bilo kakve skokove u kontinuitetu, treba u prvom redu 
poštovati pravilo generalnog pravca i rampe. 

Moguća definicija generalnog pravca već je sadržana u prim- 
jeru citiranom na prethodnoj strani: vojske koje se sukobljavaju 
kreću se uvijek u suprotnim smjerovima. 

Da bismo ostvarili ovaj zadatak, moramo očito svaki kadar u 
kojem se vidi vojska A snimati tako da se ona kreće, recimo, 
slijeva nadesno. Prema tome vojska B treba se kretati u obratnom 
smjeru: desno-lijevo. Da bi u svim kadrovima cijele scene obje 
vojske stalno zadržavale ovaj pravac, bez obzira da li se radi o 
velikom totalu ili krupnom planu, kameru ćemo morati postavljati 
uvijek u istom odnosu na prostor kojim se vojske kreću. Dakle: 

Generalni pravac je unaprijed smišljen i određen pravac, 
prema kojem su orijentirani subjekti u kadru ili nizu kadrova iz 
čega gledalac crpi podatke o njihovu međusobnom odnosu. Da bi 
se to ostvarilo, prilikom snimanja kamera ne smije niti jednom 
preći liniju koju nazivamo rampom. 


PRIMJER I. 
Slika 84 


1. TK- osoba A i osoba B 


2. BL - osoba A 


3. BL - osoba B 


Rampa je zamišljena crta koja spaja dva ili više lica jedne mizan- 
scene, a koju kamera niti u jednom času ne smije preći. 

STATIČKA MIZANSCENA 


Primjer I. 

Zamislimo dvije osobe koje razgovaraju. Označimo jednu sA, 
a drugu s B. Povucimo crtu koja će spajati ove dvije osobe. S 
brojem 1 označit ćemo poziciju kamere za snimanje prvog kadra: 

Ako kamera ni u jednom času ne prekorači rampu, bez obzira 
na sve kutove i udaljenosti i bez obzira na broj kadrova, uvijek će 
osoba A ostati u lijevoj polovici kadra, a osoba B u desnoj. Ako 
osobe gledaju jedna prema drugoj, uvijek će, bez obzira na plan, 
osoba A dok gleda osobu B imati pogled orijentiran slijeva ude- 
sno. Kada osoba B gleda prema osobi A, njen će pogled imati 
pravac desno-lijevo. Ako pak u nekom krupnom planu osoba A 
pogleda ulijevo, gledaocu će biti jasno da ne gleda u B, već u 
suprotnom smjeru. 

Na skici je pozicija kamere za snimanje blizog plana osobe A 
označena s 2, aosobe B s 3. 

Postupajući ovako osigurali smo potpunu orijentaciju gle- 
daoca u prostoru, a to smo postigli poštujući pravilo generalnog 
pravca i rampe. 

Kako ovaj princip funkcionira u praksi prikazuje slijed od tri 
kadra iz Western Uniona, Fritza Langa (snimatelji: E.Cronjager, 
A. M. Davey), (slika 86). 

Poštovanje ovog pravila nešto je kompliciranije kada se radi 
o sceni s tri osobe. Na crtežima ćemo ih označiti sA, Bi C. 


Slika 85 

PRIMJER II. 


Slika 87 


1. TK-osobe A, BiC 


2. BL - osoba A 


3. BL - osoba B 


4. BL - osoba C 

Primjer II. 

Najjednostavniji je slučaj kad su sve tri osobe u istoj ravnini, 
plošno (u odnosu na kameru): 

Povlačimo rampu jednako kao i u primjeru I. 

Osoba A u blizom planu, dok gleda prema osobi B ili C, gledat 
će uvijek slijeva udesno. Osoba B, dok gleda prema A, gledat će 
ulijevo, a ako gleda C udesno. Osoba C, gledajući u A ili B, gledat 
će uvijek ulijevo. 

Jednako kao i u prethodnom slučaju, kamera može zauzimati 
sve moguće udaljenosti i pozicije u odnosu na osobe, pod uvje- 
tom da ni u jednom času ne pređe rampu. Kao ekstremni primjer 
promotrimo što će se dogoditi ako se nađe na poziciji označenoj s 
5: ako snima osobu C, ona će u kadru biti gotovo enface, ali ipak s 
pogledom malo lijevo kameri, tek toliko da je generalni pravac 
sačuvan i da gledalac i dalje osjeća da C gleda prema BiA. 


Slika 88 

PRIMJER 


Slika 89 


1. TK-osobe A, Bi C 


2.  BL-osoba A 


3. BL - osoba C 


4. BL - osoba B 


Primjer III. 

U ovom primjeru i dalje razmatramo slučaj s tri osobe, od 
kojih dvije stoje u prednjem planu, a jedna je u pozadini: 

Najjednostavnije rješenje ovog problema je da se uopće ne 
obaziremo na osobu B i rampu postavimo kao u primjeru I. 


Nam. Damn. mae 43 


Slika 90 

Ukoliko ne prelazimo rampu, međusobni odnosi osoba neće 
se narušiti, čak i kad razlažemo scenu u blize planove. Nije na 
odmet da u jednom od blizih planova osobe A ili C, u drugom 
planu bude vidljiva (ili djelomično vidljiva) osoba B. Tada će 
prostorni odnosi biti još sigurnije sačuvani. Ali svakako treba 
upamtiti da se osoba B smije vidjeti samo u jednom kadru, nikako 
u oba (B1 Ai BLC). Ako to pravilo previdimo dogoditćesedaće B 
preskakivati iz desne u lijevu polovicu kadra, ili obratno, ovisno o 
montažnom slijedu. 

Blizi plan B najjednostavnije je snimati s pozicije 4. To se 
može učiniti i s nekim dužim žarištem, ako je B duboko u poza- 
dini. Kamera čak može doći i na poziciju 5, što znači da će preći 
rampu, ali je to u ovakvom slučaju dopušteno, jer je rezultat isti 
kao da snimamo s pozicije 1 ili 4 s teleobjektivom. 


PRIMJER |V. 


Slika 91 


1. TK- osobe A, Bi C 


2. BL - osoba C 


. BL - osoba B 


> Pp= 


4. BL - osoba A 


Primjer IV. 

Naoko najsloženiji slučaj je kada u sceni imamo slijedeći 
raspored: 

Osoba A nalazi se u prednjem planu, a B i C u zadnjem. 
Razlaganje ovakve scene izgleda zamršeno ponajviše zbog toga 
što postoje dva moguća rješenja. 


Rješenje a) 

Ako su sve tri osobe okrenute licem kameri, ili ako je A 
okrenuta leđima a B i C licem, a tok scene ne predviđa snimanje A 
sa strane lica, onda je moguće postaviti rampu kao na gornjoj 
slici. U tom slučaju sve se rješava jednako kao u primjeru I. 


old doć -——--O EE 


Slika 92 

Rješenje b) 

Ako tok scene predviđa da osoba A bude snimljena s lica, a u 
temeljnoj poziciji je okrenuta kameri leđima, moramo se poslužiti 
ovim rješenjem. Ono prethodno rješenje moglo bi nas navesti da 
tražeći poziciju za snimanje osobe A s lica učinimo pogrešku i 
izgubimo orijentaciju u sceni. 

Rampu postavljamo na slijedeći način: 

Ako sliku sada zarotiramo u desnu stranu, tako da se rampa 
nađe u horizontalnom položaju, pogledajmo što smo učinili? 
Dobili smo isti slučaj kao u primjeru III (slika 90), pa ga i rješavamo 
na isti način. 


Slika 93 
194 


Primjer V. 

Do sada smo razmatrali slučajeve kada su u sceni samo dvije, 
odnosno tri osobe. Pogledajmo sada gdje će se naći rampa u 
scenama s više osoba. 

Poslužimo se još jednom, primjerom dviju vojski koje se 
sukobljavaju (vidi: Generalni pravac i rampa). Vojske ćemo na 
crtežu označiti kao i osobe: jednu s A, a drugu s B. Rampu 
povlačimo kao na slici: 

Već je iz crteža jasno da se radi o vrlo jednostavnom slučaju, 
jednakom kao u primjeru I, gdje sudjeluju samo dvije osobe. Pri 
kadriranju se postupa na identičan način, bilo da se radi o najve- 
ćim totalima ili o krupnim planovima. Ukoliko ne pređemo rampu, 
generalni pravac vojske A bit će uvijek slijeva nadesno, a vojske B 
uvijek zdesna nalijevo. 

Ako ispred vojske a postoji vojskovođa (na slici ćemo vojsku 
označiti s a, a vojskovođu s A), ništa se bitnog neće izmijeniti, pa 
se i dalje postupa prema primjeru I. 


Slika 94 

Primjer VI. 

U mizanscenama s više osoba vrlo je čest slučaj da su jedna 
ili dvije osobe značajnije od drugih. Netko je uvijek središnja 
figura oko koje se konstruira mizanscena. Navest ćemo ovdje dva 
primjera iz kojih će se svi ostali slučajevi s lakoćom moći izvesti. 

Pretpostavimo da je osoba A direktno konfrontirana s gru- 
pom ljudi označenih s b: odmah je jasno da se radi o istom slučaju 
kao u primjeru I. Osoba A, uvijek kada gleda prema grupi ljudi što 
stoje pred njom, gledat će kameri desno, a ljudi, gledajući prema 
A, kameri lijevo. Tako će biti i u svim daljim i bližim planovima. 


Slika 95 


Slika 96 


Ako se pak radi o dvije osobe, A i C, koje su konfrontirane s 
grupom b, onda će skica te situacije izgledati ovako: 

Radi se, dakako, o primjeru IV, rješenju b), (slika 93). Moguća 
su također i sva ostala rješenja kao u slučajevima s tri osobe. 


Ovime nisu, i ne mogu biti, iscrpljene sve situacije u kojima 
će se naći režiser i snimatelj tokom prakse. Opisani primjeri 
svakako mogu poslužiti kao pouzdan obrazac pri rješavanju sta- 
tičke mizanscene, to jest, slučajeva u kojima se ni lica, a niti 
kamera, tokom scene ne kreću. U slučajevima kada se ili lica, ili 
kamera kreću - tada se radi o dinamičkoj mizansceni - ova 
formula vrijedi i dalje, dakako, na nešto složeniji način. O tome će 
biti riječi poslije osvrta na neke principe kretanja kamere. 

slika 97 KAMERA SE KREĆE 


Cesto se smatra da su pokreti kamere izum novijeg datuma. 
No, u kinematografiji ne postoji skoro ništa što nije izmišljeno već 
u njenom početku. 

Filmski su stvaraoci već vrlo rano otkrili ograničenost vidnog 
polja svog objektiva i u težnji da ga prošire, pokrenuli su kameru u 
njenoj osovini, nastojeći da tako udovolje zanimanju gledalaca. 
Tako je već 1903. u Porterovoj Velikoj pljački vlaka kamera 
izvela jednu od prvih panorama: slijedila je »svojim pogledom« 
bandite koji se probijaju kroz šumu. 

Rođendan vožnje zbio se navodno još mnogo ranije. Georges 
Sadoul tvrdi da je Lumiereov snimatelj Promio već 1896. snimio 
prvu vožnju kamerom. To se zbilo u Veneciji, kada je ovom 
snimatelju dok se vozio gondolom i promatrao obale kanala kako 
se kreću pred njegovim očima, palo na pamet da snima iz gondole 
u pokretu. 

Međutim filmski stvaraoci kao da su na neko vrijeme, baveći 
se usavršavanjem montažnih formi, zaboravili na kretanje kamere. 
Sovjetska montažna škola dvadesetih godina bila je protivnik 
svakog pokreta. Kako smatra Jean Mitry, sve do 1924. godine, 
ukoliko su i postojali pokreti kamere oni su služili isključivo 
praćenju glumaca. Kretanje kamere koje prati glumca, za Mitrvja 
je samo oblik statičkog kadra, a tek se te, 1924. godine, pojavila u 
Murnauovom Posljednjem čovjeku kamera koja »se kretala među 
licima drame, a ne više samo s njima.« 

»Pokreti kamere koji su u početku bili samo deskriptivni, sve 
više poprimaju psihološko značenje. Sve manje služe samo zato 
da opišu prostor ili da prate neko lice, a sve više služe da bi 
prostor i lica postavile u međusobne odnose, da izgrade dramski 
prostor.« 

To su takođe riječi Jean Mitrya koji dalje navodi jedan sjajan 
primjer iz filma Gomila, King Vidora: 

»... Poslije široke panorame koja opisuje New York s nebo- 
derima i uskomešanim avenijama, kamera stiže do podnožja 
ogromnog nebodera. Brzo se diže do visine dvadesetog kata, 

približava se jednom prozoru, ulazi kroz njega i nastavlja kretanje 
do pola prostorije, gdje za jednim stolom sjedi glavno lice drame, 
koje sada vidimo u krupnom planu. Sve to u jednom neprekinu- 
tom pokretu ... Niz odvojenih kadrova nikada ne bi mogao takvom 
preciznošću prikazati povezanost jedinke i mnoštva, a da istovre- 
meno prikaže i osamljenost čovjeka i njegovu beznačajnost.« 
Ovaj Mitryjev primjer možda zaista svjedoči o sjajnom slučaju 
prikazivanja osamljenosti i beznačajnosti čovjeka, ali on svjedoči 
o još nečem: o neizmjernom bogatstvu jedne filmske epohe koja 
je mogla potrošiti mnogo tisuća dolara da izrazi ovako jedno- 
stavnu metaforu. Vrijeme takvih podviga danas je vjerojatno ne- 
povratno prošlo. Filmski stvaralac danas posiže za mnogo jedno- 
stavnijim i jeftinijim, ali zato ne manje suptilnim rješenjima. Cinje- 
nica napuštanja filmskih studija i razvoj sve lakših ručnih kamera 
doveo je do ostvarenja davnog sna Dzige Verotova: »...Osloba- 
dam se jednom zauvijek ljudske nepokretnosti. Nalazim se u 
neprestanom pokretu. Približavam se i udaljavam od predmeta, 
zavlačim se ispod njih, penjem se na njih, krećem se upravo iza 
gubice konja koji trči, u punoj brzini prodirem u ljudsku masu ...« 


Pokreti kamere 


U pokrete kamere ubrajamo svaki prekid stanja apsolutnog 
mirovanja i pobuđivanje kamere na kretanje u bilo kojem smjeru i 
bilo kojim sredstvom. 

Promatrani na taj način, pokreti kamere mogu varirati od 
sasvim neznatnog korigiranja kompozicije, sve do vratolomnih 
akrobacija kojima se snimatelji i redatelji često služe da pokriju 
isto tako čestu prazninu svojih filmova. 

U biti treba razlikovati dvije vrste kretanja kamere: 

Grupa A: kamera se okreće oko jedne čvrste točke (obično 
stativa), opisujući svojom optičkom osovinom luk. Na taj način 
dolazi do prividnog širenja vidnog polja objektiva. Kretanje obje- 
kata u kadru uvijek je bočno na optičku osovinu objektiva. Takvo 
kretanje obično se naziva panoramiranjem. 

Obzirom na smjer razlikujemo slijedeće vrste panoramiranja: 

1. horizontalna panorama, 

2. vertikalna panorama, 

3. dijagonalna panorama, 

4. nepravilna panorama. 

Iz navedenih naziva proizlazi da su prva tri slučaja pravilne 
panorame, a samo četvrti, kako mu i naziv kaže, može biti nepravi- 
lan. 

Ta pravilnost sadržana je u nekoliko jednostavnih pravila 
kojih se snimatelji, osim u sasvim iznimnim slučajevima, uvijek 
pridržavaju. Panorama ne smije mijenjati smjer. Pokret mora biti 

miran, bez trzaja i mijenjanja brzine i smjera. Na početku i kraju 
panorame mora biti snimljen i statički dio kadra, bez obzira da li 
će biti zadržan u montiranom filmu. Kompozicija kadra prije i 
poslije panorame mora biti perfektna i bez naknadnih korektura. 

U slučaju nepravilne panorame, jasno je da se ovih pravila ne 
treba pridržavati. Takva vrsta panorame uvijek subjektivizira ne- 
čije kretanje ili nečiji pogled, pa može (iako takvi eksperimenti 
često rađaju neuspjehom) imitirati sve navodne nesavršenosti 
ljudskog kretanja i gledanja. Treba imati na umu da trzavo i 
skokovito kretanje kamere neće samo po sebi sugerirati nečiji 
subjektivan pogled ili kretanje, već će to prije učiniti neki specifi- 
čan rakurs ili kut snimanja. 

Grupa B: kamera se fizički kreće kroz prostor vožena _ ili 
nošena bilo kojim sredstvom (obično kolicima ili kranom). Kreta- 
nje objekata u kadru uvijek je suprotno kretanju kamere. Kada se 
pak radi o pratećim vožnjama, onda se samo pozadina kreće 
suprotno kretanju kamere, dok je prednji plan u odnosu na ka- 
meru statičan. 

Obzirom na smjer razlikujemo slijedeće vrste vožnji: 

. vožnja naprijed, 

. vožnja natrag, 

. bočna vožnja, 

. prateća vožnja, 

. vertikalna vožnja (kran), 

. kombinirana vožnja (kran - kolica). 

Sva pravila koja vrijede za panoramiranje, vrijede i za sve 
vrste vožnji. 

Svaka od ovih dviju vrsti kretanja kamere, svrstanih u grupu A 
i B, ima još cijeli niz podvrsti, koje se mogu međusobno kombini- 
rati, a i obje osnovne vrste često se međusobno miješaju i nado- 
punjuju. 

Treba još spomenuti da svaki pokret kamere nameće i upo- 
trebu određenog objektiva koji najbolje pomaže jasnoći izraze 
svakog pojedinog pokreta, (vidi: »Upotreba objektiva«) Svaki po- 
kret kamere ima svoju određenu funkciju i značenje u filmskom 
jeziku, a tehnika njihova izvođenja predstavlja posebno i vrlo 
važno poglavlje snimateljske vještine. 


OOAaODPD= 


Subjektivno i objektivno kretanje kamere 


Kao što je i cijela kinematografija nastala u težnji da se 
filmskom slikom simulira čovjekov doživljaj svijeta, tako su i 
pokreti kamerom nastali u želji da se živoj i pokretnoj filmskoj slici 
udahne još jedan dah ljudskosti, da se oslobodi svog podređenog 
položaja i da se poput živog čovjeka počne kretati i okretati u 
prostoru. 

Pokret glavom s jednog kraja pejzaža na drugi, prelazak 
pogledom preko prostorije i traženje u njoj poznatog nam lica, 

nadomješteno je u filmu - panoramom. Prolaženje kroz prostor 
urodilo je izumom vožnje, a koncentracija pogleda zumom. Uspi- 
njanje liftom, omogućuje kran. 

Baš zbog naglašene sličnosti s ljudskim pokretima gledalac 
je sklon da svaki pokret kamere poistovjeti s pokretom glumca ili 
bilo kojeg potencijalnog svjedoka scene. 

Postoje, naprotiv, pokreti kamere koji se ni na kakav način ne 
mogu pripisati bilo kojem akteru scene (ponekad zbog nadnarav- 
nih sposobnosti kojima kamera u takvim slučajevima lebdi, a 
ponekad zbog neobičnih položaja iz kojih promatra radnju). Takvi 
pokreti još više gode gledaocu, jer lišen drugog izbora, a misleći 
uvijek o sebi sve najbolje, poistovjećuje ih sa sobom samim. 

Iz tih dviju karakteristika nastali su pojmovi subjektivnog i 
objektivnog kretanja kamere. 

Sva kretanja kamere s glumcima ili među njima, možemo 
svrstati u subjektivnu kategoriju. Svagdje gdje postoji mogućnost 
da netko treći promatra svoje suigrače, krećući se u njihovom 
akcijskom radiusu, ostavlja gledaocu pravo da oko kamere poi- 
stovjećuje s okom nekog od aktera scene. 

Naprotiv, u subjektivnu kategoriju spadaju svi pokreti kod 
kojih je očito da nitko od sudionika scene ne može vidjeti ono i 
onako kako to kamera »vidi« (kao u već citiranom slučaju iz 
Vidorove_ Gomile). 

Postoji dosta velika razlika u tehnici izvođenja ovih dviju vrsta 
pokreta kamerom. Dok prva, subjektivna vrsta, trpi sve nepravil- 
nosti i slobodu kojom se diči živi čovjek, pa se i vlada po svim 
fizikalnim zakonima poput živog čovjeka, dotle se ona druga, 
objektivna vrsta vlada sasvim drugačije. Ona ne poštuje zakone 
sile teže, ona se kreće glatko i nauljeno, lebdi kao nošena vilama. 
Nikakav trzaj, nikakva zapreka i nikakva smetnja se ne smiju naći 
na putu kamere. 

Možda je teško uvijek naći pravu granicu između jedne i 
druge vrste. Ali u onim ekstremno jasnim slučajevima ne smije biti 
zabune ni za autore ni za gledaoca. 

DINAMIČKA MIZANSCENA 


Sva pravila koja vrijede u slučajevima statičke mizanscene, 
jednako vrijede pri konstruiranju dinamičke mizanscene, bez ob- 
zira kreće li se kamera ili osobe na sceni mijenjaju svoja mjesta 
(što je opet redovito praćeno nekim pokretom kamere). 

Počet ćemo s primjerom I, statičke mizanscene i pratiti razvi- 
janje scene kombinirane od već poznatih primjera. 


Prva faza: 

Osobe a i b razgovaraju gledajući jedna u drugu. Kamera se 
nalazi na poziciji 1. 

Rampa je postavljena kako smo to već ranije naučili. Kada se 
ova pozicija iscrpi, bez obzira na broj i veličinu planova, u prednji 
plan ulazi osoba C: 


Slika 98 

Slika 99 


Druga faza: 

C prolazi kroz prednji plan kadra i dolazi na poziciju C, 
Kamera panoramira u pravcu njena kretanja, ali ne mijenja pozi- 
ciju. C se sada sučeljava sA i B i scena teče dalje, rastavljena na 
proizvoljan broj blizih planova. S dolaskom osobe C na poziciju C, 
i skretanjem kamere u tom smjeru, međusobni odnos osoba na 
sceni bitno se mijenja, pa sada rampa zauzima slijedeću poziciju 
(usporedi s primjerom III. statičke mizanscene): 

Preskakivanje rampe s linije a - b na liniju c - b uvjetovano je 
pojavom osobe c u prednjem planu. Da je ova osoba ušla u drugi 
plan iza osoba a i b (prema tome iza prijašnje rampe) i rampa bi, 
dakako, ostala na starom mjestu. 

Tokom daljeg razvoja scene može doći do niza promjena. 
Jedna od mogućih jest slijedeća: 

Slika 100 


Treća faza: 

U nastavku scene osoba a mijenja poziciju i dolazi u prednji 
plan, na poziciju a,: 

Našavši se u nezgodnoj poziciji, jer a, zaklanja pogled na c, 
kamera također istodobno mijenja mjesto i dolazi na poziciju 2. 

Slika 101 


Evo kako izgleda nova pozicija: 

lako je došlo do značajne promjene međusobnih odnosa na 
sceni, rampa očito mora ostati na starom mjestu, jer je promjena 
bila simetrična i istodobna: osoba a i kamera su jednostavno 
zamijenile mjesta u odnosu na rampu. 

Ako želimo dalje komplikacije u razvoju scene, zamislimo 
slijedeći pokret: 

Slika 102 


Cetvrta faza: 

Neka se osoba b pokrene sa svog mjesta i ispred kamere 
dođe na poziciju b, Rampa će u tom slučaju odmah morati 
preskočiti na liniju a-b,: 

Slika 103 


I ovu novu poziciju, kao i sve prethodne, možemo razložiti na 
proizvoljan broj kadrova. Rampa ostaje na svom mjestu sve do 
časa dok se međusobni odnosi na sceni bitno ne promijene. 

U zadnjoj fazi razrade ove scene zamislit ćemo još jednu 


opću promjenu: 

Peta faza: 

U ovoj fazi dolazi do slijedeće promjene: osoba a odlazi na 
poziciju a,, b na b,, a kamera istodobno prelazi vožnjom na 
poziciju 3. Za to vrijeme osoba c izlazi istim putem kojim je došla 
na scenu. Evo skice: 


(o o 


Slika 104 

Sesta faza: 

Kada svi pokreti budu privedeni kraju i kada se sve smiri, evo 
nastale situacije: 

Nije teško prepoznati da smo se našli na mjestu odakle smo i 
krenuli, na primjeru I. statičke mizanscene. 


Ako se pak radi o paralelnoj vožnji (praćenju) kamerom, a 
subjekti se nalaze u bilo kojoj poziciji primjera navedenih u 
poglavlju o statičkoj mizansceni, pravila se, dakako, ne mijenjaju. 
Prateća vožnja (jednako kao i prateća panorama teleobjektivom), 
samo je još jedan oblik statičnog kadra, u kojem se odnosi 
subjekt-subjekt i kamera-subjekt ne mijenjaju. Ono što se mijenja 
jest pozadina. Ako se poštuje pravilo generalnog pravca i rampe, 
pozadina će se automatski kretati u ispravnim smjerovima. 

Kada iz bilo kojeg razloga u međusobnom odnosu subjekata 
za vrijeme prateće vožnje dođe do promjena, rampa preskače na 
novu poziciju, po svim pravilima dinamičke mizanscene. 


Postoji samo jedan slučaj koji se ne može riješiti ni po 
jednom obrascu, a o kojem se uvijek iznova vode beskrajne 
diskusije u filmskim ekipama. Evo o čemu se radi: 

Čest je slučaj da treba snimiti neku osobu koja pogledom 
prati neku drugu osobu ili vozilo, što se kreće ispred njegovih 
očiju. Obično se to pokušava riješiti u dva kadra: 

- prvi kadar: bliži plan osobe koja skreće pogledom u smjeru 
kretanja objekta, koji će se vidjeti u slijedećem kadru. 


Slika 105 

- drugi kadar: subjektivan pogled osobe iz prošlog kadra na 
pokretni objekt. 

Ako postupimo po svim pravilima koje smo do sada obradili, 
tlocrt ove situacije izgledat će ovako: 


Slika 106 


SMJER POGLEDA OSOBE A 


4 
? 


SMJER KRETANJA OSOBE B 

Promotrimo li pažljivo skicu, ustanovit ćemo da smo postupili 
posve ispravno, prema svim pravilima. Međutim, nakon snimanja, 
za montažnim stolom, otkrivamo da ništa nije ispravno. Smjer 
okretanja glave i pogleda osobe A suprotan je smjeru kretanja 
osobe B, pa se oba kadra ni u kakvoj kombinaciji ne mogu spojiti. 

Evo kako to izgleda na filmu: 


Prvi kadar: osoba A skreće po- 
gledom u smjeru lijevo-desno. 


Drugi kadar: osoba B kreće se u 
smjeru desno-lijevo. 


Slika 107 


Kada se ustanovi da je ovakav spoj nemoguć, obično se 
pokušava doskočiti prijevarom. Prvi kadar se snima kao i prije, a 
vozilo u drugom tako da se kreće suprotnim smjerom. Pozicije 
kamere pri tome dakako ostaju nepromijenjene. Ovakvo rješenje 
ponekad uspijeva, ali najčešće se prijevara ipak osjeća. Uspore- 
đujući ovo i ono prošlo rješenje, moramo zaključiti da nijedno u 
stvari ne zadovoljava, oba djeluju neuvjerljivo i neprirodno. 

Razlog za ovaj montažni fenomen leži u činjenici da se oba 
kadra odvijaju vremenski kratko, pa je određivanje bilo kakve 
rampe iluzorno. U času reza - prijelaza s jednog kadra na drugi - 
rampa uvijek preskače preko kamere i rezultat je jasan: pogrešni 
smjerovi. Sto su pokreti u kadrovima brži, to ih je teže spojiti, a što 
polaganiji, pogreška je manje zamjetljiva. 

Pogled na pješaka koji se jedva vuče s noge na nogu, možda 
je moguće spojiti i na ovaj način, ali automobil ili vlak što juri 
ispred nečijeg nosa - sasvim nemoguće. 

Postoje ipak dva moguća rješenja ovog problema, od kojih je 
prvo relativno dobro, a drugo potpuno u redu. 

Prvo rješenje: 

Kadrovi se snimaju po shemi sa skice. Međutim, ne spaja ih 
se jednostavno rezom, već se između njih umontira komad bri- 
šuće panorame“, koja može biti snimljena na licu mjesta, ali i 
naknadno. Ovakva panorama ispunjava funkciju bilo kojeg dru- 
gog pokreta kamere. A kako smo već naučili, jedino pokret ka- 
mere dopušta preskakanje rampe. 

Može se, dakako, umjesto u dva kadra, zadatak riješiti u 
jednom. U tom slučaju kamera skrene panoramom s blizog plana 
osobe A u smjeru njenog pogleda i snima osobu B u odlasku. U 
principu, to je isto rješenje kao i ono s brišućom panoramom. 


Slika 108 


. Brišuća panorama, ili »filaž«: veoma brzi pokret kamerom. Obično se 
izvodi nekom dužom žarišnom duljinom, tako da je sadržaj kadra pot- 
puno _neraspoznatljiv. 

Drugo rješenje: 

Prvi kadar se snima s pozicije 1 kao i u svim dosadašnjim 
slučajevima, dok se drugi snima s nove pozicije, na skici ozna- 
čene s 2 (slika 109). Glava osobe A u drugom kadru je u prednjem 
planu i okreće se za osobom B koja prolazi kroz drugi plan. Oba 
su pokreta u istom smjeru. 


Slika 109 


Treće rješenje: 

Prvi kadar je osoba A krupno, kao i u dosadašnjim slučaje- 
vima. Smjer okretanja glave je lijevo-desno. Drugi kadar je snim- 
ljen s pozicije 2. Kroz prednji plan prolazi osoba B, dokje osoba A 
i dalje u kadru, ali doboko u pozadini (slika 109/2). Sto se tiče 
okretanja glave osobe A i smjera kretanja osobe B, ovaj je slučaj 
najmanje problematičan. Smjerovi su u oba kadra identični, pa je 
rez mekan a rezultat uvjerljiv i prirodan. To je ujedno i najkorekt- 
nije rješenje. 

Ovakvi slučajevi nisu nipošto rijetki, pa im stoga i posveću- 
jemo ovoliko pažnje. Bez obzira o kakvoj se vrsti pokretnog 
objekta radi, rješenja treba uvijek potražiti u opisanim primjerima. 

Došlo je vrijeme za definiranje pravila: 


Pravilo 1 


Rampa se smije preći, ali samo nekim pokretom kamere 
(najčešće vožnjom). 


Pravilo 2 
Svaki pokret kamere kojim se prelazi rampa, označava da je 
jedna faza mizanscene završena i da počinje nova. 


Pravilo 3 

Nakon svakog pokreta kamere koji rezultira novim raspore- 
dom subjekata na sceni, dotadašnja se rampa u većini slučajeva 
poništava i automatski stvara nova. 


Pravilo 4 

U slučaju paralelnog praćenja (vožnje) kamerom, kad sub- 
jekti ne mijenjaju značajno međusobne odnose (što je samo jedan 
oblik statičke mizanscene), vrijede sva pravila statičke mizans- 
cene. 


Pravilo 5 
Po ovim pravilima ne vlada se jedino slučaj »subjektivnog 
pogleda« nekog subjekta, na neki drugi pokretni subjekt. 


Da bismo raspršili maglu koja se podigla u prošlim poglav- 
lima, evo nekoliko konkretnih uputa snimatelju u ekipnom radu, 
kakav je na filmu najčešći. 

Ovih »deset snimateljskih zapovijedi« ne treba shvatiti kao 
kruto vojničko podređivanje već kao prihvaćanje pravila igre bez 
kojih se ni u filmskoj ekipi ne može: 


1. Ne idi na snimanje ako nisi uvjeren da ti je kamera u redu. 
Bolje je za jedan dan odgoditi snimanje da bi se napravile probe, 
nego presnimavati. 

2. Ne polazi na snimanje ako se s režiserom nisi detaljno 
sporazumio o zadatku i unaprijed obišao lokacije. Uvijek je bolji 
bilo kakav dogovor od nikakvog. 

3. Kada si već na lokaciji, još jednom provjeri da li ti je sva 
tehnika u redu i da li u kameri imaš odgovarajući materijal. 

4. Ne počinji snimanje kadra ako kroz kameru nisi vidio 
suvisli pokus. Zahtijevaj od režisera da i on kontrolira kadar kroz 
kameru. 

5. Prije snimanja još jednom provjeri da li je kamera u hori- 
zontali (libela!) i da li su svi elementi ekspozicije pravilno postav- 
ljeni na kameri. 

6. Ne uključuj kameru dok režiser nije dao jasni znak za to. 
Obično je to povik »kamera!«. 

7. Ne zaustavljaj samoinicijativno kameru, osim ako u kadru 
nije počinjena neka pogreška koja bi značila gubljenje vremena i 
materijala. 

8. Ako je u pitanju bilo kakav pokret kamerom, najprije snimi 
nekoliko sekundi statično, pa tek onda kreni u pokret. 

9, Ne zaustavljaj kameru neposredno nakon nekog pokreta. 
Snimaj još jednu ili dvije sekunde statično, pa tek onda zaustavljaj 
kameru, bez obzira što je eventualno predviđeno da kadar bude 
rezan u pokretu. Uvijek se netko može predomisliti. 

10. Ne zaustavljaj kameru, bez obzira što je na pokusu kadar 
izgledao drugačije (osim ako nije u pitanju zapovjed 7), sve dok 
režiser jasno ne objavi da je kadar završen. Obično se to čini 
povikom »stop!«. 

ČETVRTI DIO 


SNIMATELJSKA STENOGRAFIJA 


Sjena - nadomjestak za treću dimenziju 


Kada je jedan član Britanskog Kraljevskog Društva, negdje 
oko tisuću osamsto i neke, promatrao pod mikroskopom komad 
zlatnog kovanog novca od jedne gvineje, zamišljeno se počešao 
iza uha. Kao što je uobičajeno, svjetlo je padalo na kovanicu s 
gornje strane, ali kako je slika pod mikroskopom izokrenuta, 
izgledalo je kao da dolazi odozdo. Slika koju je vidio pod mikro- 
skopom bila je u najmanju ruku čudna: sve izbočine na kovanici 
izgledale su kao udubine, a udubine kao izbočine. Izgledalo je kao 
da se reljef izokrenuo u vlastiti negativ. Kada je namjestio svjetlo 
tako da kroz mikroskop izgleda kao da dolazi odozgo, sve je opet 
bilo normalno. Udubine su opet bili udubine, a izbočine - izbo- 
čine. Nije mogao shvatiti fenomen, pa se obratio fizičaru Davidu 
Brewsteru (1781-1868), koji se tu zatekao. Ovaj se bavio optikom, 
ispitivao refrakciju i postavio zakon polarizacije, a pripisuje mu se 
i izum prekrasne igračke-kaleidoskopa. Pun znanstvene znatiže- 
lje, Brewster se daje na ispitivanje fenomena, koji će opisati u 
svojim »Spisima o čarolijama prirode« (Letters on Natural Magic): 

Iluzija... je posljedica aktivnosti našeg mozga, 

koji ocjenjuje oblik predmeta prema saznanjima 

o njemu što nam ga daju svjetlost i sjena. 


Slika 110 A 


Na slici 110 A vidimo kovanicu od 10 dinara osvijetljenu 
odozdo. Tako je po prilici David Brewster vidio pod mikroskopom 
gvineju koja mu se učinila poput »intaglia«. Ako sliku A uspore- 
dimo sa slikom B koja je osvijetljena odozgo, s vrlo malo koncen- 
tracije uočit ćemo razliku. Ova je razlika posebno uočljiva u 
središtu kovanice, na mjestu koje predstavlja snop baklji. Na 

lijevoj slici plamenovi izgledaju kao udubine, dok su na desnoj 
jasno izbočeni, to jest, onakvi kakvi zaista jesu na kovanici. 

Od Brewsterova vremena do danas ovaj dokaz da je sjena 
neobično važan znak za mozak, nije izgubio na važnosti. Opa- 
snost da nas vlastite oči prevare u stvaranju zaključaka o obliku 
nekog predmeta ako svjetlo što ga osvjetljava ne pada na njega iz 
smjera koji unaprijed očekujemo, posebno je važna za snimatelja. 
Prevođenje trodimenzionalnog svijeta na jezik dvodimenzionalne 
fotografske plohe moguće je jedino ako se poštuju izvjesna pra- 
vila od kojih se važniji dio odnosi na interpretaciju svjetla. 

Evo što o svjetlu i njegovoj funkciji kaže Andreas Feininger, 
poznati fotograf i fotografski teoretičar: ».. .Svaka umjetnost ima 
svoj specifični medij. Medij fotografije jest svjetlo. Fotograf do- 
slovce kreira svjetlom i nemoćan je bez njega. Jedino svjetlo mu 
omogućuje da snima, da komunicira, da se izrazi u slici.« Da bi 
mogao potpuno iskoristiti vlastite mogućnosti, kao i mogućnosti 
svjetla, snimatelj mora biti svjestan četiriju osnovnih funkcija 
svjetla u odnosu na fotografsku sliku: 


SVJETLO ČINI SADRŽAJ VIDLJIVIM, 
SVJETLO DOČARAVA VOLUMEN | DUBINU, 
SVJETLO DAJE UGOĐAJ SLICI, 

SVJETLO OBLIKUJE SJENU. 


Sve ovo što kaže Feininger bez sumnje je točno i odnosi se 
jednako na fotografa, kao i na filmskog snimatelja, jer bez svjetla 
ne možemo vidjeti a kamoli snimati. Čak štoviše, svjetlo je jedan 
od rijetkih mostova između realnosti i nas samih. | baš zato, ako 
ga promatramo s pozicija fotografske slike, svjetlo ne smije biti- 
svedeno na puku iluminaciju koja će jednostavno omogućiti da 
snimimo neki predmet. 

U djetinjstvu kinematografije na svjetlo se gledalo isključivo 
kao na puko sredstvo viđenja i čisto mehanički kvantum potreban 
za korektnu ekspoziciju. Strpljivo i oprezno, korak po korak, 
filmski su poslenici otkrivali i druge kvalitete svjetla. Kad smo već 
kod citata, poslužimo se još jednim. 

Rudolf Arnheim na jednom mjestu u svojoj knjizi »Film kao 
umjetnost« govori o svjetlu: 

»Svjetlo, kao i druga svojstva filma, počelo se upotrebljavati u 
dekorativne i evokativne svrhe tek kada se film razvio u umjetnost. 
U ranim danima filma ljudi su odbacivali svaki neuobičajeni svjet- 
losni efekat, kao što su izbjegavali i perspektivne promjene veli- 
čine predmeta. Ako je u slici efekat svjetla previše padao u oči, 
smatralo se da je u pitanju profesionalna pogreška.« 

Američki redatelj Cecil B. de Mille priča o tome poučnu 
anegdotu: 

»Naučio sam raditi na pozornici, pa sam u filmu koji sam tada 
snimao htio upotrijebiti posebni scenski efekat. U sceni o kojoj je 
riječ jedan špijun se prikrada iza zavjese i ja, da bi ostvario efekat 
što veće tajanstvenosti, odlučih da osvijetlim samo polovicu špiju- 
nova lica, a da ostalo ostavim u mraku. Vidio sam rezultat na 

platnu i ustanovio da je neobično efektan. Bio sam tako zadovo- 
ljan ovim trikom sa svjetlom da sam se njime služio u čitavom 
filmu. To jest, upotrebljavao sam male reflektore samo sjedne ili 
druge strane. To je metoda koja se danas uvelike koristi. Nakon 
što sam film poslao distributeru, primih od direktora brzojav koji 
me je veoma iznenadio. Glasio je: Jeste li poludjeli? Mislite li da 
ćemo uz punu cijenu ulaznice prodati film u kojemu prikazujete 
samo polovicu čovjeka?!« 

Film su odbijali sve dok de Milleu nije pala na pamet misao da 
svoje gazde prevari pozivajući se na tajanstveni autoritet velikog 
umjetnika. Brzojavio im je: »Nisam ja kriv što ste vi tolike budale 
da ne znate što je Rembrandtov chiaroscuro.« To je upalilo. 
Distributer je stao eksploatirati film pod reklamom: »Prvi film 
osvijetljen u stilu Rembrandta«, dvostruko podigao cijene i poku- 
pio pare. 

I. SMJER SVJETLA 


Kada neki znanstvenik-fizičar začuje riječ svjetlo, kompjutor 
njegovog mozga istog časa počinje monotono sricati: »Svjetlo je 
oblik radijantne energije koja nastaje atomskom interakcijom u 
fizikalnoj strukturi materije...« U glavi domaćice, kada do nje 
dopre ova riječ, odmah se pali kućna žarulja »od stotinu svijeća« i 
osvijetli račune koje treba prvog platiti električnoj centrali. | ve- 
ćina ostalih, kada izuste riječ »svjetlo« pomišlja na upaljenu 
žarulju. Kada kažemo »upali svjetlo, zna se na što mislimo: treba 
pritisnuti prekidač kraj vrata i žarulja će zasjati. Ali kada do 
snimateljevih ušiju dopre odnekud zvuk te, za njega magične 
riječi, istog časa se u njegovim očima pale dva mala reflektora, 
koji se mogu »špicati« i »raspršiti«, »švenkati« gore ili dolje. 

I evo, upravo ovakvim, snimateljskim poimanjem svjetla bavit 
ćemo se na stranicama koje stoje pred nama. Preskočit ćemo sve 
ono što se odnosi na fizikalno poimanje svjetla kao fenomena 
»elektromagnetskog zračenja koje opažamo očima«, i baviti se 
samo onim malim, sitno-posebničkim poimanjem ove velike riječi, 
svjetlom kojim se snimatelj služi i kojemu on služi, s kojim s 
vremenom postaje intiman kao glazbenik sa zvukovima. 

Kao što glazbenik mora poznavati note, ključeve, akorde i 
cijelu glazbenu matematiku da bi glazba mogla njemu služiti i on 
glazbi, tako i snimatelj mora znati mnoge tajne zanata da bi 
svjetlom mogao baratati isto onako slobodno i suvereno, kao što 
slikar barata kistom, pjesnik riječima, a glazbenik notama. 

Kada otorinolaringolog ispituje grlo pacijenta ili zagleda u 
njegovu usnu šupljinu, namješta ispred oka okruglo konkavno 
ogledalo s rupom u sredini. Svjetlo, koncentrirano ogledalom 
prodire duboko u šupljinu, a lječnikov pogled putuje kroz rupicu u 
središtu ogledala istim smjerom kao i svjetlo i na taj način vidi sve 
tamo skrivene tajne. Ako zamislimo sada jednu ravnu crtu koja 
izlazi iz oka liječnika i zavlači se u šupljinu, tu ćemo crtu nazvati 
optičkom osovinom oka, ili pravcem oko-subjekt. Zamislimo li još 
jednu crtu koja od ogledala, u ovom slučaju izvora svjetla, prati 
put svjetla, nju ćemo nazvati pravcem svjetlo-subjekt. U slučaju 

otorinolaringologa ova se dva pravca poklapaju: os oko-subjekt i 
os svjetlo-subjekt su praktično identične. To je rijedak slučaj, jer u 
uvjetima svakodnevnog gledanja između pravca oko-subjekt i 
pravca svjetlo-subjekt uvijek postoji neki veći ili manji kut. 0 
veličini tog kuta, dakle o kutnom odnosu između pravca oko- 
subjekt i pravca svjetlo-subjekt, ovisit će kako ćemo vidjeti i 
doživjeti neki sadržaj. Kod nekih kutova sud o sadržaju bit će 
povoljniji, kod nekih manje povoljan. U nekim ćemo slučajevima 
zaključke o osobinama sadržaja donositi brže, a kod nekih će nam 
trebati izvjesno vrijeme i izvjestan napor da uopće identificiramo 
sadržaj iako ga u osnovi već od prije poznajemo. 

Jednostavnije rečeno, kako će neki sadržaj izgledati i kakav 
će biti naš sud o tom sadržaju, ovisi u mnogom o smjeru iz kojeg 
promatramo neki subjekt i o smjeru iz kojega svjetlo pada na 
njega. Pri donošenju tog suda od velikog je značenja i kvaliteta 
samog svjetla. 


Što je izvor koji emitira svjetlo manji (točkastog oblika kako 
se to kaže u fizici), to je svjetlo usmjerenije i tvrđe. Sto je pak 
površina koja isijava svjetlo veća, to je svjetlo mekše ili difuznije. 

Postoji još jedna podjela koja se odnosi na način postanka 
svjetla: ono se dijeli na dnevno i umjetno. Pod dnevnim svjetlom 
podrazumijevamo svako svjetlo što ga emitira sunce, pa i »noćno« 
svjetlo mjesečine koje je istog podrijetla, jer i njega uzrokuje 
sunce. Dnevno svjetlo je ponešto drugačijega spektralnog sastava 
od ostalih izvora svjetlosti, bilo koje vrsti plamena ili električnih 
žarulja, dakle »umjetnih« izvora, pa odatle i ovaj umjetni naziv. 


Svjetlo o kojem će biti riječi u ovom dijelu knjige, bez obzira 
na njegovu kvalitetu (usmjereno ili difuzno) i na podrijetlo 
(dnevno ili umjetno), promatramo kao ono što u svakodnevnom 
životu smatramo bijelim svjetlom. U fizikalnom smislu jedino je 
dnevno svjetlo u određenom dobu dana zaista bijelo, to jest 
»proporcionalna mješavina svih valnih duljina vidljivog dijela 
spektra«, a sva ostala svjetla su neke druge mješavine. 

Već samo po sebi svjetlo je trodimenzionalna pojava, a i 
rijetko će kada neki predmet biti osvijetljen iz jednoga jedinog 
smjera. Najčešće će, ako ni zbog čega drugog, a ono zbog 
reflektiranja svjetlo padati na predmet iz različitih smjerova i 
osvjetljavati ga s raznih strana. Ova trodimenzionalna priroda 
svjetla koja osvjetljava također trodimenzionalne sadržaje uzrok 
je nastajanju određenih svjetlosnih sklopova od kojih su neki 
pogodniji, a neki manje pogodni za optički doživljaj svijeta. Kao 
što u stvarnosti ima bezbroj sadržaja, tako ima i bezbroj svjetlo- 
snih sklopova kojima mogu biti osvijetljeni. Svedemo li ih, među- 
tim, na neke zajedničke nazivnike, ispada da ima samo nekoliko 
osnovnih svjetlosnih sklopova iz kojih se različitim kombinaci- 
jama mogu izvesti svi ostali. Ova sistematizacija svjetlosnih sklo- 
pova koja stoji pred nama, daleko je od toga da o svjetlu kao 
likovnom mediju kaže sve, već bi trebala služiti samo kao osnov 
snimatelju-praktičaru, da ga poštedi nekih početničkih lutanja i 
zabluda. 

Jedan je naš poznati redatelj jednom davno izjavio da je 
»snimatelj nepotrebni dodatak tražilu kamere«. Ta je definicija, 
dakako, djelomično točna jer je snimateljev pogled na svijet zaista 
pogled kroz objektiv kamere. S okom čvrsto priljubljenim na 
gumenu školjku tražila on promatra svijet uokviren četverokutom 
sa svim neizmjernim mijenama svjetla i sjene u njemu. S vreme- 
nom se njegova osjetila izoštravaju i on u mračnoj nutrini kamere 
vidi više nego ostali kada zavire u nju. Ali potrebno je dosta 
vremena da zaista »vidi« ono što treba vidjeti. Da bismo ubrzali 
ovaj proces snimateljskog sazrijevanja, treba početi ab ovo u 
doslovnom smislu - od jajeta. 


Slika 111 


Svjetlo i sjena 


Promatramo li neki predmet, njegov čisti oblik, uočen samo s 
jedne točke, to neće biti dovoljno za stvaranje ispravnih i potpunih 
zaključaka o njegovu stvarnom obliku. Potrebno je još znakova 
koji će dati podatke o volumenu, o kutu zakrivljenosti neke povr- 
šine i o dubini. Pored binokularnog gledanja, koje samo za sebe 
često puta nije dovoljno, tu je glavno pomagalo svjetlost i njena 
posljedica - sjena. 

Na gornjoj je slici prikazano najobičnije kokošje jaje. Snim- 
ljeno je nespretno, pod uvjetima jarkoga prednjeg svjetla, tako da 
se površinska struktura sasvim izgubila, dakako bez ikakvog traga 
neke sjene. Da slučaj bude još gori, nema niti bačene sjene koja bi 
stvorila kontakt s prostorom u kojem se ovo jaje nalazi i koja je, 
kao što ćemo kasnije vidjeti, također važan znak za stvaranje 

ispravne predodžbe o nekom predmetu. Na taj način slika jajeta je 
svedena na jednostavni elipsoidni oblik, koji samo uz veliki napor 
mašte možemo pročitati kao jaje. Osim toga, jaje je poznati 
predmet i tu nam mašta još pomaže, ali kada se radi o nepozna- 
tom predmetu, mašta nas može odvesti na sasvim pogrešan trag. 

Na slijedećoj slici (112) je isto jaje, ali ovaj put viđeno sa svim 
svojim prostorno-svjetlosnim konotacijama. Stražnje svjetlo, ko- 
jim je ono pretežno osvijetljeno (ima i nešto prednjeg svjetla, ali 
ono služi tek smanjenju kontrasta), ne prikazuje najvjernije oblinu 
jajeta. Zasjenjeni dio je previše plosnat, ali se zato ovdje našla 
bačena sjena. Osim što ga određuje u prostoru, sjena mu precizira 
oblik čak i s onih strana koje su oku s ove pozicije nevidljive. 

Uspoređujući ove dvije slike lako ćemo zapaziti ogromnu 
razliku u značenju jedne i druge, lako obje predstavljaju isti 
predmet, količina informacija koju dobivamo od druge, neuspore- 
diva je prema onima što ih dobivamo od prve. Na prvoj je - to je i 
jedino što možemo ustanoviti - neki jajoliki oblik, koji može, ali i 
ne mora, predstavljati jaje. Na drugoj je sve toliko jasno da bi 
možda neki stručnjak za jaja mogao odgonetnuti i od kakve je 
kokoši. 

Svjetlo pada na sve što oko vidi. Tamo gdje nema svjetla - 
oko je slijepo. Međutim, gotovo da i nema svjetla bez sjena. Koji 
put smatramo difuzno svjetlo svjetlom bez sjena, što je netočno. 
Nema tako difuznog svjetla koje ne bi imalo barem nešto sjene. 

Sjena je dakle znak za mozak, pomoću kojeg on doznaje 
mnoge važne podatke o promatranim objektima, koji bi mu inače 
ostali nedostupni. Ne možemo svaki predmet uzeti u ruke, promo- 
triti ga sa svih strana ili obići oko njega. Promatrajući mjesec kroz 
teleskop i mjereći sjene kratera i planina na njegovoj površini, 

učenjaci su davno prije svemirskih letova, saznali sve o njegovoj 
površini. Promatrajući svijet koji nas okružuje, nesvjesno činimo 
isto što i učenjaci proučavajući mjesec: hranimo neprestance 
kompjutor našeg mozga podacima o obliku i položaju sjena na 
predmetima koje promatramo, pa iz njih deduciramo i ono što u 
danom času nismo u stanju vidjeti: rijetko ćemo se zabuniti i 
pomisliti da je kružnica pred našim očima tanjur a ne lopta. 

Zanimljivo je kako malo podataka - kako malo sjene -treba 
da bismo pravilno shvatili oblik nekog predmeta. Svaki se pred- 
met može prikazati nečim što u prirodi ne postoji - linijom. 
Prikazivanje predmeta pomoću linija je najjednostavniji oblik pri- 
kazivanja onoga što oko vidi. Dijete koje crta kuću ili umjetnik 
grafičar koji crta portret služe se istim sredstvom: linijom. Po- 
moću linije koja je ili potpuno bijela ili sasvim crna, može se 
prikazati najnježnija sjena i najsvjetlije svjetlo. S nekoliko poteza 
pera, kružnica će postati lopta. Cistom obliku dodana je sjena kao 
znak raspoznavanja. 

Na slici 113 nalazimo primjere za izrečene tvrdnje. Na prim- 
jeru A vidimo jednostavnu kružnicu, »zatvorenu krivulju u ravnini, 
kojoj su sve točke jednako udaljene od središta«. Na istoj slici 

primjer B, ovaj se jednostavni geometrijski lik posredstvom tek 
najprimitivnije izražene sjene pretvara u tijelo, s jasno izraženim 
volumenom - kuglu. Primjer C prikazuje isti lik, samo ovaj put 
okrenut naglavce. On predstavlja ili kuglu koja je osvijetljena 
odozdo, ili udubinu kuglastog oblika, pod svjetlom koje pada 
odozgo. U ovom slučaju naš se mehanizam percepcije koleba. 
Nije u stanju odlučiti o čemu se zapravo radi. Krivnja za ovu 
neodlučnost je u nesavršenosti gornjeg crteža: na njemu je sa- 
svim jasno naznačena sjena koju stvara oblik samog predmeta, ali 
nedostaje bačena sjena, to jest ona sjena koja nastaje kao poslje- 
dica sprečavanja prolaza svjetla kroz neprozirni predmet. Na taj 
način postajemo svjesni činjenice da postoje dvije vrste sjene: 

a) sjene koje nastaju kao posljedica oblika i volumena pred- 
meta, nazovimo ih površinske sjene, 

b) sjene koje nastaju zbog neprozirnosti ili djelomične pro- 
zirnosti predmeta. To su sjene koje padaju na okolinu predmeta, 
pa ćemo ih nazvati bačene sjene. 

Na primjerima D i E vidimo crteže koji nam mnogo potpunije 
oslikavaju namjeru crtača da uz minimum sredstava što potpunije 
prikažu kuglu u prostoru D, s površinskom i bačenom sjenom. 
Ovaj put nema nikakve zabune i crtež se može interpretirati jedino 
kao kugla. Na slijedećoj slici (E) također ne može biti kolebanja: 
ovaj put je jasno da se radi o udubini na nekom kockastom 
predmetu. Ako pomno promotrimo crtež, otkrit ćemo još nešto: 
predmet na kojem se nalazi udubina nije pravilnog oblika. Prednja 
i zadnja stranica nisu paralelne, već se blago naginju jedna prema 


Slika 114 
Bačena sjena povećana do nadnaravne veličine daje simbolički značaj. 
Ivan Grozni, režija S. M. Fisenstein, snimatelj Eduard Tisse. 

drugoj. To sve jasno zaključujemo po obliku i pravcu bačene 
sjene, iako od samog predmeta možemo vidjeti samo prednju 
stranicu. 

Slijedeća slika (115) je poznata Brassaijeva fotografija »Dva 
apaša« (Pariz, 1934). Snimljena je pod oštrim niskim tročetvrtin - 
skim svjetlom i profilna forma nosa pokazuje se kao bačena sjena 
na obrazu. Po obliku sjene lako možemo zaključiti da se ne radi o 
nekom kukastom nosu, već o malom i prćastom, koji prijetećem 
izrazu apaša daje ponešto komičan izgled. | evo, uspjelo nam je 
nešto što zapravo nismo ni slutili da možemo: istodobno, u 
jednom trenutku, vidjeti lice sprijeda i iz profila! Dogodilo se ono 
za čime su težili kubisti tražeći rješenje za problem simultanizma: 
savladati teror plohe i vremena, te registrirati lice istodobno 
enface i u profilu. 

Dakako, sve to u najvećoj mjeri ovisi o smjeru iz kojeg svjetlo 
osvjetljava objekt. | zato evo definicije: 

Smjer svjetla fiksira oblik predmeta, daje podatke o njegovu 
volumenu i regulira stupanj kontrasta osvjetljenosti. 

Pojam pravca svjetla označuje kutni odnos između osovine 
kamere i osovine izvora svjetla, kao što se to vidi na slijedećoj 
slici. 

što je kutna razlika između obje osi manja, to jest što se one 
više podudaraju, svjetlo će biti plošnije. | obratno: što je kut 
između obje osi veći, to će svjetlo biti kontrastnije. 

Kada kut dosegne veličinu od 90“, svjetlo će biti najkontrast- 
nije, jer će samo polovica objekta biti osvijetljena, dok će druga 

polovica biti u sjeni. Kada kut dosegne veličinu od 180“, sjena će 
postati dominantna, a svjetlo ograničeno na sasvim uski rub oko 
orisa objekta. Ako se radi o nekom malom, točkastom izvoru 
svjetla, onda će i taj minimum svjetla ostati nevidljiv s pozicije 
kamere. 

Ovaj kut može biti horizontalan u oba smjera - lijevom i 
desnom, a može biti pozitivan i negativan u odnosu na koordinate 
objekta. 

Shodno ovim pravilima možemo odrediti nekoliko tipova 
svjetla, ovisno o kutu između osovine kamere i izvora: 

1. prednje ili središnje svjetlo - kut blizu 0“, 

. bočno svjetlo - kut blizu 90% horizontalno, 

. Stražnje svjetlo - kut blizu 180 horizontalno, 

. gornje svjetlo - kut blizu 90* vertikalno, 

. donje svjetlo - kut blizu 90" vertikalno odozdo, 

. tročetvrtinsko svjetlo - kut oko 45" dijagonalno odozgo. 

Ovdje su nabrojene samo najekstremnije pozicije svjetla. 
Između svake od nabrojenih pozicija postoji, dakako, neizmjeran 
broj kombinacija. 

Nemoguće je odrediti koji je kut svjetla najpogodniji. Svako 
lice i svaki objekt zahtijevat će neki drugačiji kut osvjetljavanja. 
Pod kojim će kutom neko lice biti najizrazitije ili najljepše, kod 
kojeg će kuta jednostavno najviše sličiti samo sebi, stvar je zaht- 
jeva koje nameće određena situacija, osobnog ukusa snimatelja i 
njegova odnosa prema snimanom predmetu. 

Pored svega što smo rekli, ostaje ipak činjenica da je najpri- 
rodnije, zato što je u svakodnevnom životu najčešće, svjetlo koje 
dolazi iz nekog pravca odozgo. U većem dijelu dana svjetlo dolazi 
odozgo, jer sunce ne može sjati ispod horizonta. U gotovo svim 
interijerima svjetlo također pada odozgo. Vatra koja tinja na podu 
izumrla je kao sredstvo osvjetljavanja, pa čak i svjetlo klasične 
kazališne rampe pripada prošlosti. 

Osim toga, zbog gradje lica i očiju, čovjek se osjeća neu- 
dobno kada mu svjetlo dolazi odozdo i instinktivno će saginjati 
glavu da bi zaštitio oči od direktnog svjetla, jednako kao što i svaki 
snimatelj sjenilom štiti objektiv svoje kamere od direktnog svjetla. 

Mi dakle najlakše gledamo i najbolje vidimo kada nam svjetlo 
pada ponešto odozgo i ponešto sa strane ili iza leđa. Ako takvom 
svjetlu pokušamo odrediti kut, ustanovit ćemo da ono spada u 
grupu tročetvrtinskog svjetla. Ako je takvo svjetlo najpogodnije za 
gledanje, zašto da ne bude najpogodnije i za snimanje? 


Kada je jaje »najviše jaje«? 


Vratimo se opet jajetu. Promotrimo uz pomoć slike na pret- 
hodnoj stranici sve konzekvencije spomenutih pravaca svjetla na 
ovom praobliku. 

U prvom redu (primjeri A i B) vidimo jaje snimljeno s prednjim 
i stražnjim svjetlom. Kontrast je u oba slučaja veoma nizak, ili 
nikakav. U slučaju prednjeg svjetla, zbog površinske strukture 
jajeta, koja je polusjajna, još postoji neka iluzija kontrasta. Ona 
nastaje zbog blagog odsjaja triju svjetlosnih izvora koja su okruži- 
vala objektiv kamere u času snimanja. Svjetlo je potpuno plošno, 
pa je i sam volumen jajeta zanemaren, plosnat i malo se razlikuje 
od onoga na slici 111. U slučaju stražnjeg svjetla gotovo se ništa 
bitnog nije promijenilo. Volumena praktički nema, ostao je samo 
čisti oblik. (Ovdje treba napomenuti da kontrast koji na slici ipak 
postoji nastaje jedino kao posljedica odnosa svijetlo-tamno 
između objekta i pozadine. Kada taj odnos ne bi postojao, slike 
jednostavno ne bi bilo. Zato ne treba brkati pojam kontrasta 
svjetla, koji se uvijek ocjenjuje na samom objektu, s općim kontra- 
stom slike, o čemu će još biti govora.) 

U drugom redu je par C i D, koji je snimljen pod uvjetima 
gornjeg, odnosno donjeg svjetla. U oba slučaja imamo vrlo visoki 
kontrast svjetla na objektu, zato što je kut između optičke osovine 
kamere i pravca svjetla oko 90* bočno, dakako u vertikalnom 
smislu. Volumen je u oba slučaja istaknut, ali ipak nije najvjernije 
prikazan. Kod gornjeg svjetla oblina jajeta u donjem dijelu počinje 
se sumnjivo gubiti, te dobiva ponešto kapljasti oblik i kada ne 
bismo znali o kakvom je predmetu riječ, ovakvo bi nas svjetlo 
moglo dovesti u zabunu. Kod donjeg svjetla je isti slučaj, osim što 
bismo mogli pomisliti da se ne radi o jajetu, već o otisku jajeta u 
komadu ravnog zida, dakle o udubini. 

Primjer E prikazuje isto jaje snimljeno pod čisto bočnim 
svjetlom u horizontalnom smislu. Kontrast je ovdje jednak kao i u 
prethodna dva slučaja, dakle vrlo visok, dok se volumen ovdje 
pokazuje u nešto boljem obliku, lako, priznat ćemo, jaje još uvijek 
nije dovoljno i na pravi način okruglo. 

Primjer _F je jaje snimljeno s tročetvrtinskim svjetlom. Ono 
pada na objekt pod kutom od 45' sa strane i isto toliko odozgo. Tri 
četvrtine oblika nalazi se u svjetlu, a jedna četvrtina u mraku. 

Ako još jednom promotrimo redom sve slike, neće nam biti 
teško ustanoviti da je jaje na ovoj zadnjoj najbolje prikazano. 
Oblik i volumen su takvi da u svojoj sumi daju najvjerniju, najpre- 
poznatljiviju sliku jajeta. U svim dijelovima njegova površina ima 
prirodnu zakrivljenost. Pod ovim svjetlom, jaje je najviše jaje! 


Slika 118 


Kada je lice najviše lice? 


Ono što je dobro za jaje, zašto da ne bude dobro i za ljudsko 
lice? Ako se oblik i volumen jajeta najbolje prikazuju pod tročet- 
vrtinskim svjetlom, zašto da i ljudsko lice pod takvim svjetlom ne 
bude najbolje prikazano? 

Evo primjera na slici 118. To je kadar iz filma Građanin Kane. 
Orson Welles snimljen je pod istim svjetlom kao i jaje na slici 117 
F. Snimatelj je dakako Gregg Toland. 

Možemo slobodno ustvrditi da je velika većina glumaca u 
filmovima svih vremena (osim onih najranijih), snimljena upravo 
pod ovakvim svjetlom. Snimatelji su već vrlo rano uočili sve 
prednosti ovog svjetla, ali su isto tako brzo ustanovili daje ono, 
samo za sebe, prekontrastno i presiromašno da bi samo njime 
oblikovali i naravno dovoljno ukrasili sva lica koja se nađu pred 

njihovim kamerama. Stoga su ovom glavnom, tročetvrtinskom 
svjetlu, dodali još neka pomoćna svjetla, od kojih svako ima svoj 
specifični zadatak. Tako je nastao svjetlosni sklop koji se nepro- 
mijenjen održao sve do danas. Najčešće se primjenjivao pri sni- 
manju krupnih planova, iako se često upotrebljava i u svim daljim 
planovima, o čemu će još kasnije biti riječi. 

Ali vratimo se slici 118. Ako je podvrgnemo maloj analizi, 
ustanovit ćemo da pored glavnog svjetla koje pada na lice Orsona 
Wellesa po prilici pod kutom od 45' sa strane i isto toliko stup- 
njeva odozgo, možemo identificirati još jedno svjetlo, koje se 
gotovo sasvim poklapa s optičkom osovinom kamere. Ono ne 
proizvodi nikakvih sjena, već služi samo da bi postojeće sjene 
tročetvrtinskog svjetla postale providnije. Drugim riječima, služi 
smanjenju kontrasta na licu. Treće rasvjetno tijelo nalazi se neg- 
dje lijevo gore, sasvim uz stijenu koja se nalazi iza leđa Orsona 
Wellesa. Uski snop svjetla što ga baca ovo rasvjetno tijelo nigdje 
se ne dotiče glumca u prednjem planu, već služi samo zanimljivoj 
igri svjetla i sjene na pozadini. 

Evo sada još jednog kadra iz istog filma (slika 119). Plan je 
ovaj puta nešto dalji, ali i pored toga na njemu nalazimo identičnu 
svjetlosnu konstrukciju. Glavno svjetlo je i ovaj put čisto tročetvr- 
tinsko i dolazi iz potpuno istog smjera kao i na prethodnoj, osim 
što je lice glumca malo više zakrenuto na stranu i gore, pa su i 
sjene nosa i obrva nešto kraće. Prednje svjetlo umekšava kontrast 
u istom stupnju i poklapa se s optičkom osovinom kamere. Svjetlo 
za pozadinu dolazi iz ponešto drugog pravca nego na prethodnoj 
slici. Ono je postirano negdje lijevo od kamere i osvjetljava poza- 

dinu pod nešto manjim kutom. I na kraju, ovdje se može identifici- 
rati još jedno rasvjetno tijelo koje na prethodnoj slici ne postoji: 
dosta jako stražnje svjetlo. Ono se nalazi iza leđa glumca, tvoreći 
na njegovoj kosi i vratu usku prugu svjetla. Njime je postignuta 
uočljivija odvojenost lika od dosta tamne pozadine, koja bi se 
inače lako mogla stopiti s tamnom kosom. Dio istog svjetla raspo- 
ređen je po listovima palme u pozadini. Na taj način stvorena je 
mala ali efektna igra svjetla i odsjaja sabljastih listova palme, a i 
volumen glave je jasnije i potpunije prikazan. 

Ovaj, u filmu tako često upotrebljavan, a ponekad i zloupo- 
trebljavan svjetlosni sklop, za koji su najčešće potrebna samo 
četiri rasvjetna tijela, nazivat ćemo ubuduće osnovnom svjetlo- 
snom pozicijom, ili skraćeno OSP. Nazvali smo ga tako jer se iz 
njega, izostavljanjem pojedinih komponenata, može izvesti 
neizmjeran broj kombinacija, u bilo kojoj svjetlosnoj ljestvici i 
ugođaju. 

Jaje snimljeno pod uvjetima OSP nalazi se na slici 120. 
Usporedi sa slikom 117 F. 


Slika 120 


*% Vidi str. 293 

Osnovna svjetlosna pozicija 


Dodaci tročetvrtinskom svjetlu, koji ga upotpunjavaju i prila- 
gođavaju fotografskim uvjetima, tvoreći na taj način osnovnu 
svjetlosnu poziciju, postavljaju se prema slijedećoj shemi (slika 
121): 


Slika 121 

1. glavno ili tročetvrtinsko svjetlo, 

2. prednje ili dopunsko svjetlo, 

3. stražnje ili akcentirajuće svjetlo, 

4. pozadinsko ili dubinsko svjetlo. 

Ovaj svjetlosni sklop, koji u njegovu čistom obliku rijetko 
nalazimo u prirodi, a još rjeđe u slikarstvu, posebno se razvio u 
filmskoj fotografiji, postepenim usvajanjem mnogih konvencija i 
drugim usavršavanjem. Pozicija svakoga pojedinog rasvjetnog 
tijela nije strogo određena i može varirati u dosta širokim grani- 
cama (osim pozicije prednjeg svjetla kada je u funkciji regulatora 
kontrasta). Ipak, ako neki element ovog tipičnog čeda filmskog 
zanata značajnije promijeni svoje mjesto u odnosu subjekt-ka- 
mera izgubit će svoju osnovnu funkciju i pokvariti sklad koji u 
njemu neosporno postoji. 

Stražnje ili akcentirajuće svjetlo služi osobito za isticanje 
volumena i odvajanje lika od pozadine, pogotovo ako je tamna. 
Mogli bismo ga nazvati i stražnjim tročetvrtinskim svjetlom, jer 
najčešće dolazi upravo s te pozicije: 45“ odostraga u odnosu na 
optičku os i isto toliko odozgo. Obično se nalazi na strani suprot- 
noj glavnom svjetlu. Intenzitet mu ovisi o boji objekta (kosa, 
odjeća), odnosno o tonu i o svjetloći pozadine (svijetla pozadina - 
jače svjetlo), ali obično nikada ne prelazi dvostruku vrijednost 
glavnog svjetla. Ovo svjetlo u prirodi praktički ne postoji, osim u 
uvjetima protusvjetla, ali onda je ovakvo stražnje svjetlo isto- 
dobno i glavno svjetlo. U prirodi ga nalazimo jedino u interijerima, 
kada na jednom mjestu postoje dva izvora svjetla (dva prozora ili 
dvije svjetiljke, jedna u prednjem planu, druga u pozadini). 

Stoga u eksterijeru ovaj svjetlosni dodatak treba svakako 
izbjegavati, jer djeluje neprirodno. U interijeru ga ne treba izbje- 
gavati, pogotovo u crno-bijeloj tehnici, gdje se često bez njega ne 
može ostvariti potrebnu separaciju prednjeg plana od pozadine. 
Kod kolora je ono dakako manje nužno, jer se separacija ostvaruje 
bojom. 


Pozadinsko ili dubinsko svijetlo 


je svjetlo koje u osnovi ne osvjetljava glavni sadržaj, već se, 
kao što mu sam naziv kaže, bavi pozadinom ili dubinom iza njega. 
Funkcija mu je dvojaka: s jedne strane služi da bi pozadinu 
jednostavno učinilo vidljivom, a s druge da istakne glavni sadržaj, 
pogotovo u slučajevima kada izostane stražnje svjetlo. Prva funk- 
cija je dakako važnija i uz pojam isticanja glavnog predmeta vezan 
je i njegov intenzitet. Svijetli sadržaj na tamnoj pozadini, bit će 
jednako snažno istaknut kao i tamni na svijetloj. Regulacijom 
njegova intenziteta dakle možemo kontrolirati isticanje ili odvaja- 
nje objekta od pozadine ili od drugih manje važnih predmeta u 
kadru. 

Svi elementi OSP o kojima smo do sada govorili, uključujući 
tu i glavno, tročetvrtinsko, nemaju baš previše strogo fiksirano 
mjesto. Dopuštena su izvjesna odstupanja po visini i pravcu a i po 
intenzitetu. Svako će lice, ovisno o konfiguraciji zahtijevati izvje- 
sna prilagođavanja: više ili niže glavno svjetlo, slabije ili jače 
stražnje. Ali kod prednjeg ili dopunskog svjetla u okviru OSP, 
posve je drugačije. Ono ima strogo određenu poziciju i bez obzira 
na oblik i vrstu sadržaja, njegovo će mjesto uvijek ostati nepromi- 
jenjeno. 

Sva svjetla o kojima je do sada bila riječ, postoje upravo zato 
da bi se u kadru osjećala kao mogući izvori svjetla što osvjetlja- 
vaju objekt odnekud izvan kadra, a koji put mogu postojati i u 
samom kadru. 

Kada prednje svjetlo ne postoji samostalno, već kao sastavni 
element osnovne svjetlosne pozicije, onda ima isključivo funkciju 
reguliranja kontrasta svjetla. Njime se u prvom redu poništava 
suvišan kontrast glavnog svjetla, a ponekad i ostalih, ovisno o 
situaciji na sceni (udaljenost objekta od pozadine, itd.). Normalno 
je da takvo svjetlo ne smije proizvesti nikakve kameri vidljive 
sjene, jer ono jedino i isključivo služi prosvjetljavanju sjena što ih 
baca glavno svjetlo. Stoga je najidealnije ono prednje svjetlo koje 
se nalazi u obliku prstena (prstenasti fleš), ili vijenca (vijenac 
slabijih žarulja) oko objektiva, jer jedino na taj način neće proiz- 
vesti nikakvih sjena vidljivih kameri. Najčešće se ipak u filmskoj 
praksi služimo nekim slabijim rasvjetnim tijelom, koje postavljamo 
što je moguće bliže osi objektiva, tek toliko da se u kadru ne vidi. 
Najbolja mu je pozicija sasvim uz objektiv ili kompendijum i nešto 
malo iznad njega, ali na suprotnoj strani glavnome svjetlu. To je 
mjesto koje osigurava minimum sjena vidljivih kameri. 


Obračunavanje kontrasta svjetla 


Pod pojmom kontrasta svjetla podrazumijevamo uvijek od- 
nos glavnog i prednjeg svjetla. Bez obzira kakvom je vrstom 
prednjeg svjetla objekt osvijetljen - da li rasvjetnim tijelom, po- 
stavljenim kao što smo to maloprije opisali ili nekom površinom 
koja reflektira okolno svjetlo, - mjerit ćemo odnos glavnog svjetla 
(koje može dolaziti iz bilo kojeg pravca) i prednjeg svjetla (koje 
može dolaziti samo iz pravca kamere). Najčešće ćemo mjeriti 
svjetlomjerom za upadno svjetlo,“ pa tada moramo imati na umu 
slijedeće: 

Glavno svjetlo, promatrajmo za primjer slučaj tročetvrtin- 
skog, osvjetljava tri četvrtine oblika, dok jedna ostaje u tami. 
Prednje svjetlo, naprotiv, osvjetljava sve što kamera vidi. | ono što 
»vidi« kao svjetlo i ono drugo što je sjena. Pri obračunu treba o 


* Vidi: Svjetlomjeri, str. 355 

tome strogo voditi računa, jer kada bismo jednostavno podijelili 
vrijednosti glavnog svjetla s vrijednošću prednjeg, dobili bismo 
pogrešne rezultate. 

Na glavnim, svjetlom osvijetljenim dijelovima slike, zbraja se 
vrijednost glavnog i prednjeg svjetla. Na onim zasjenjenim pred- 
nje svjetlo ostaje samo. Formula po kojoj se vrši takav obračun 
izgleda ovako: 


glavno svjetlo + prednje 


Kontrast svjetla = - 
prednje 

Ovo jednostavno računanje može se još više pojednostavniti. 
Navest ćemo pet slučajeva u kojima su sadržani gotovo svi mo- 
gući rasponi kontrasta svjetla. 

1. Intenzitet glavnog i prednjeg svjetla su jednaki. Na prim- 
jer: glavno svjetlo 100 fc* i prednje također 100 fc. Među njima 
dakle nema razlike u intenzitetu. Budući da se na osvijetljenim 
dijelovima lica oba svjetla zbrajaju, a u sjeni ostaje samo intenzitet 
prednjeg svjetla, to će, kada se vrijednosti uvrste u formulu, 
kontrast u ovom slučaju iznositi 2:1. (100 + 100 : 100 = 2). 

2. Ako je intenzitet glavnog svjetla dvostruko veći od intenzi- 
teta prednjeg (razlika među njima iznosi vrijednost jedne blende), 
kontrast će biti 3:1. 

3. Ako je glavno svjetlo četiri puta jače od prednjeg (razlika 
od dvije blende), kontrast će biti 5:1. 

4. Ako je glavno svjetlo osam puta jače od prednjeg (glavno 
je za vrijednost od 3 blende jače od prednjeg), kontrast će iznositi 
9:1. 


5. Ako je glavno svjetlo šesnaest puta jače od prednjeg 
(razlika među njima iznosi vrijednost od 4 blende), kontrast će 
iznositi 17:1 (slika 122). 

Iskusni su snimatelji u stanju vrlo precizno ocjenjivati kon- 
trast »od oka«, bez upotrebe svjetlomjera i bez kalkulacija. Počet- 
nici moraju mjeriti i računati, i to vrlo pažljivo, jer nije jednostavno 
a niti lako konzekventno održavati kontrast svjetla iz kadra u 
kadar, tokom dugih sekvenci. 

Međutim, treba naglasiti da samo konstantno održavanje 
kontrasta svjetla ne može održati uvijek i opći kontrast slike. Ma 
koliko opći kontrast ovisi o kontrastu svjetla, još više ovisi o 
kontrastu sadržaja i ostalih likovnih elemenata u kadru. Ova dva 
tipa kontrasta uzajamno djeluju i međusobno se dopunjavaju. 

Osoba odjevena u svijetlu odjeću, sa svijetlom kosom i na 
općenito svijetloj pozadini, predstavljati će sadržaj niskog kontra- 
sta, dok će tamnokosa osoba u tamnoj odjeći, pred tamnom 

fc - kratica za futkendl (footcandle), fotometrijska veličina za mjerenje 
osvjetljenja udomaćena na angloameričkom području. Metrički ekviva- 
lent je luks (ix), pa je tako 1 fc = 10.764 Ix. Snimatelji se služe futkendlima 
iz dva razloga: prvo, njihovi su instrumenti baždareni u tim mjerama, a 
drugo, futkendli se izražavaju malocifrenim brojevima pa je baratanje 
jednostavnije. Iz tih razloga se i ova knjiga služi futkendlima kao mjerom 
osvjetljenja. 

pozadinom na kojoj se ističe svijetli prozor, u svojoj ukupnosti 
predstavljati sadržaj visokog kontrasta. Ako prvi slučaj još bude 
osvijetljen svjetlom niskog kontrasta, sveukupni dojam će biti vrlo 
nekontrastan. Ako pak drugi, kontrastni sadržaj osvijetlimo isto 
tako kontrastnim svjetlom, opći kontrast će biti veoma visok. Zato 
se iskusan snimatelj pri određivanju kontrasta svjetla, rijetko 
pouzdaje samo u mjerenje svjetlomjerom, već »od oka« ocjenjuje 
opći kontrast slike, kompenzirajući redovito jedan niski kontrast 
sadržaja, višim kontrastom svjetla i obratno. Samo je na taj način 
moguće postići kontinuitet u nizu kadrova neke sekvence i tonski 
ih uskladiti. 


Sastavni elementi OSP 


Izostavljanjem svjetla bilo kojeg od četiriju rasvjetnih tijela od 
kojih se sastoji OSP, može se stvoriti bezbroj varijanti ovog 
svjetlosnog sklopa. Svaka će verzija davati novu draž ovoj tisuću 
puta ispitanoj shemi. Izostavljanjem jednog, dvaju ili čak triju 
elemenata, nastat će svaki put nova slika i drugačija atmosfera. 
Osobiti efekti se postižu promjenama unutar trajanja kadra, bilo 
kretanjem svjetla ili kretanjem objekta. 

Međutim, svako od ovih svjetala može egzistirati samo za 
sebe, kako je to i najčešće u prirodi. Kako se svaki od elemenata 
OSP ponaša, kada nije povezan u čvrstu cjelinu osnovne svjetlo- 
sne pozicije, prikazat ćemo na slijedećim stranicama. 

Na slici 123 je prikazan školski primjer OSP u postupnosti 
paljenja svakog rasvjetnog tijela posebno. Na taj je način ovaj 
svjetlosni sklop »rastavljen« na svoje sastavne dijelove. Slike su 
poredane prema slijedećem redu: 

a) prednje ili dopunsko svjetlo, 

b) stražnje ili akcentirajuće svjetlo, 

c) pozadinsko ili dubinsko svjetlo, 

d) glavno, tročetvrtinsko svjetlo. 

Primjer E prikazuje kompletnu osnovnu svjetlosnu poziciju, 
tj. upaljena su sva četiri rasvjetna tijela. Kontrast je 3:1, što znači 
da je glavno svjetlo dvostruko jače od prednjega ili, drugim 
riječima, prednje je za jednu blendu slabije od glavnoga. Ako 
pretpostavimo da glavno svjetlo ima 100 fc, prednje tada mora 
imati 50 fc. Ako te vrijednosti uvrstimo u formulu za obračunava- 
nje kontrasta (100 + 50 : 50 = 3), ustanovit ćemo da je kontrast 
upravo 3:1. Stražnje svjetlo je istog intenziteta kao zbroj prednjeg 
i glavnog, dakle 150 fc. 

Pozadina je svijetlosiva i na donjem dijelu, iznad ramena ima 
također oko 150 fc, s time da svjetlo neosjetno slabi prema 
gornjem dijelu slike. 

Opći kontrast slike je prosječan, unatoč niskom kontrastu 
svjetla, koji je kompenziran visokim kontrastom subjekta (crna 

Slika 123 
(Krištofić Mario, AKFIT) 

kosa, tamni pulover, svijetla pozadina). Sve u svemu, to je tipična 
srednja ljestvica s blagom tendencijom prema visokoj, naročito 
zbog vrlo svijetle pozadine. 

Kut pod kojim pada glavno svjetlo odabran je tako da što 
preciznije prikaže sve karakteristike ovog lica: pravilni oval glave, 
čvrsti, ponešto kukasti nos i naznaka brutalne crte oko donje 
usnice. Energična, ispupčena brada i čvrsta šija. 

Cijeli je ovaj niz slika jednako eksponiran. Ekspozicija je 
odmjerena prema slici E, to jest slučaju kada gore sva rasvjetna 
tijela, za kompletnu OSP. Zbog toga je slika A podeksponirana za 
oko 1 i 1/2 blendu (umjesto svih 150 fc, koliko iznosi zbroj glavnog 
i prednjeg svjetla, na njoj gori samo prednje svjetlo, od 50 fc.) Isto 
je tako slika D podeksponirana za oko 1/2 blende, (umjesto svih 
150 fc, na njoj gori samo 100 fc glavnog svjetla). Za koliko su 
podeksponirane slike B i C teško je reći, ukoliko se uopće može 
govoriti o nekoj podekspoziciji. Obje bi, u jednom filmskom kon- 
tekstu, mogle predstavljati neku određenu atmosferu, pa su stoga, 
ukoliko ispunjavaju svoju zadaću, korektno eksponirane. 


Prednje svjetlo 


Da bismo ispitali sve konzekvencije prednjeg svjetla, moramo 
se vratiti slici A. Pogledajmo kako je ono isto markantno lice sa 
slike E izgubilo mnoge svoje značajke. Nos se sasvim izravnao, jer 
nema više one bačene sjene koja je prikazivala njegov profilni 
oblik. Brada se povukla unatrag i ne djeluje više onako energično. 
Cijelo je lice nešto uže, a oči su dobile na značaju. S difuznim ili 
nešto drugačije postiranim prednjim svjetlom izgubile bi se i 
prenaglašene sjene oko ličnih kostiju i brade. Uzjednu normalnu 
ekspoziciju lice će dakle djelovati pod prednjim svjetlom ponešto 
umekšano i uljepšano, ali će zato izgubiti neke svoje bitne karak- 
teristike. 

Kažu da je Courbet“ jednom izjavio da su slike njegova 
mlađeg kolege Maneta“" »ravne kao igrače karte«. Mislio je pritom 
na svjetlo koje je karakteristično na mnogim Manetovim slikama: 
potpuno prednje svjetlo, lišeno gotovo svakog traga neke sjene. 

Unatoč lošem mišljenju jednoga velikog umjetnika o svom 
kolegi, što i inače nije rijedak slučaj, Maneta danas smatramo 
utemeljiteljem onoga što je kasnije nazvano impresionizmom. 

Manetovim »ravnim« svjetlom služe se mnogi veliki snimate- 
lji, naročito onda kada žele uljepšati ili umekšati blizi plan filmske 
zvijezde ili naslađivati oko gledaoca čistim oblikom, bez posred- 
stva sjene. 


* Gustave Courbet, francuski slikar (1819-1877) 
?" Edouard Manet, francuski slikar (1832-1883) 

U doba star-sistema prednje svjetlo je bilo nezaobilazni rekvi- 
zit pri snimanju blizih planova, pogotovo kada se radilo o ženskoj 
zvijezdi. Međutim, može se reći da ni danas takav princip nije 
sasvim napušten. Još uvijek vrijedi pravilo da će prednje svjetlo: 

- najbolje opisati čisti oblik objekta, 

- osjetno potisnuti sve nepravilnosti na licu, 

- učiniti manje primjetnim loš ten i bore na licu, 

- istaći oči i dati im poseban sjaj. 

Na slici 124 vidimo primjer iz Građanina Kanea. Dorothy 
Comingore je na ovom blizom planu osvijetljena prednjim svjet- 
lom, koje se nalazi točno u visini optičke osi kamere i nešto malo 
ljevo od nje. Ovo svakako nije idealno mjesto za prednje svjetlo, 
koje bi, kako smo već prije ustanovili, trebalo biti što bliže optičkoj 
osi kamere. Ali to je u ovom slučaju (vjerojatno iz nekog tehničkog 
razloga) bilo nemoguće, pa je Gregg Toland prežalio ružnu i 
izdajničku sjenu ispod njene lijeve nosnice i ispod brade, što se 
uostalom više primjećuje na ovako »smrznutom« isječku kadra, 
nego u njegovu normalnom filmskom toku. 

Oblik nosa ove glumice je problematičan i svakako ne spada 
u kategoriju lijepih nosova, ali osvijetljen prednjim svjetlom i lišen 
izdajnički bačene sjene, njegov se oblik umekšava i lopatasti 
vršak manje primjećuje. Pravilni oblik usana i obrva pod prednjim 
svjetlom dolazi više do izražaja nego što bi to bio slučaj pod nekim 
drugim svjetlom, koje bi ih moglo zakomplicirati sjenama. 

Posebnu pažnju privlače oči, neobičnog sjaja. Po jedna svi- 
jetla točka u svakoj zjenici slika je zapravo rasvjetnog tijela kojim 
je lice osvijetljeno. Da se taj reflektor nalazi bilo gdje drugdje, a ne 


Slika 124 

upravo na poziciji prednjeg svjetla, oči bi sjale drugačijim i sva- 
kako manjim sjajem. Osobito je važno da u svakom oku bude 
samo po jedna točkica, a ne dvije ili tri. To se može postići samo 
ako je lice osvijetljeno jednim rasvjetnim tijelom. Koliko ima 
rasvjetnih trjela u poziciji prednjeg svjetla, toliko će se svijetlih 
točkica vidjeti u oku. Najbolje je ako postoji samo jedna. 


Dorothy Comingore je svjetlokosa i u ovoj sceni nosi svijetlu 
odjeću. Nataj način spada u kategoriju objekata niskog kontrasta. 
Osvijetljen čistim prednjim svjetlom ovakav slučaj može dati pre- 
niski opći kontrast slike, ali Gregg Toland nije pao u zamku. Kako 
je cijela scena kojoj pripada ovaj kadar snimljena u nešto nižoj 
ljestvici, trebalo je i njega prilagoditi općem tonalitetu scene. 
Stoga je lice osvijetljeno uskim trakom spot reflektora koji tvori 
mekanu sjenu na desnoj strani lica i desnom ramenu, a sasvim 
zasjenjuje gornji dio čela i kose. Na taj je način stvorena zamjena 
za sve bačene sjene koje bi nastale pri tročetvrtinskom svjetlu, a 
kadar doveden na istu tonsku specifičnu težinu kao i svi ostali 
kadrovi u sceni koji nisu snimljeni pod prednjim svjetlom. Ovo je 
trik kojim se snimatelji često služe kako bi kadrove snimljene pod 
prednjim svjetlom prilagodili ostalima koji su snimljeni pod nekim 
drugim svjetlosnim uvjetima. 


Da bi se opća ljestvica spustila niže za nekoliko tonova, 
pozadina je ostavljena u potpunom mraku, što još jače ističe 
pravilnu pačetvorinu prozora iza glumičinih ramena. To pojačava 
kontrast kadra i daje mu kompozicijsku stabilnost kao što to 
uvijek biva kada se neka jaka horizontala nađe na gornjoj ili donjoj 
trećini kadra. Osim toga ovako ukomponiran prozor opravdava 
postojanje priJično slaboga stražnjeg svjetla. Ono odvaja od poza- 
dine mračno desno rame i stvara obaveznu aureolu oko kose, koju 
mnogi snimatelji i ne pokušavaju opravdati nekim jasnim moti- 
vom. U svakom slučaju treba naglasiti da se prednje svjetlo 
upotrebljava najčešće u nekoj kombinaciji sa stražnjim svjetlom, 
čak i kad za to nema opravdanja. 


Zbog svih ovih značajki mnogi su snimatelji spremni odbaciti 
prednje svjetlo kao neku nižu vrstu za volju dramatičnog chiaros- 
cura, smatrajući ga prejednostavnim svjetlom, koje nepotrebno 
uljepšava stvari i poništava njihovu ekspresivnost. Do takvog 
stava došlo je samo zato što se nepravedno smatra da je prednje 
svjetlo pogodno samo za snimanje blizih planova ženskih zvijezda 
(kao što je to zaista bilo u jednom razdoblju kinematografije), a da 
je u drugim slučajevima neupotrebljivo. 


Ali vratimo se još jednom Manetu. 

Smatra se da je njega na onaj plošni način slikanja (»Slike su 
mu ravne kao igrače karte!«), ponukao izum fotografije, koji je u 
to doba bio star već oko četvrt stoljeća. Fotografija je potvrdila 
istinitost renesansne perspektive, ali je ustanovila i jedan ideal 
vjernosti prikazivanja s kojim su se slikari teško mogli nositi. 
Slikanje je na neki način trebalo osloboditi od nadmetanja s 

Slika 125 
Edouard Manet: 
Svirač na fruli kešaac ŠA 


fotografskim aparatom. Manetov odgovor fotografiji nije bio neki 
verbalni manifest, već potpuno napuštanje chiaroscura i uvjerenje 
da je naslikano platno prije svega »materijalna površina prekri- 
vena bojom« i da treba »gledati na nju, a ne kroz nju«, kao kroz 
neki renesansni prozor. 

Na ovom mjestu moramo učiniti digresiju i posvetiti nešto 
naših razmišljanja boji, iako ona nije osnovna tema ovog poglav- 
lja. Međutim, kada je riječ o prednjem svjetlu veza s bojom je tako 
čvrsta da je ne možemo zanemariti. 

Navodno se iz onoga Manetova protesta prema fotografiji, u 
što nije sasvim jednostavno povjerovati, razvilo jedno sasvim novo 
shvaćanje slikarstva. Od Giottovih vremena pa nadalje, pokuša- 
valo se ravnu površinu slikarskog platna pretvoriti u likovni pro- 
stor. Sada se čini kao da svjetlo i sjena nestaju sasvim iz okvira 
slike. Prestaju biti sredstvom modeliranja, postajući tako puko 
sredstvo viđenja boje koja postaje isključivi nosilac likovne po- 
ruke. 

Ovakvo mišljenje, iako zvuči privlačno, ipak nije točno. »U 
mraku su sve ovce crne« kaže poslovica i U tu nas činjenicu ne 

treba posebno uvjeravati. Gornje mišljenje dakle zapostavlja či- 
njenicu da je svjetlo boja, a boja - svjetlo. Iz toga slijedi zaključak 
da je i prije i poslije Maneta isključivo sredstvo slikarskog govora 
ostalo svjetlo, samo u svom drugom ruhu: u obliku kontrolirane 
boje. Ukidanjem svjetla, ukinuli bismo i samu boju, pa je prema 
tome jedina mogućnost da bi se boja podvrgla potpunoj kontroli - 
ukidanje sjene, a ne svjetla. 

Ne postoji svjetlo bez sjene, ali je zato moguće sjenu sakriti 
od gledaočeva oka, a za taj trik stoji na raspolaganju u prvom redu 
prednje svjetlo. 


Ovo je prilika da se još jednom zaustavimo i učinimo još 
jednu digresiju u korist boje. 

Snimatelji, suočeni s problemom boje, našli su se pred istim 
problemima kao i slikari stotinu godina prije. Kako su im poticaji 
bili jednaki i rješenja za kojima su posegnuli bila su slična. 

Poplava boje koja je nastupila u kinematografiji pedesetih i 
šezdesetih godina ubrzo je zamorila svojim nekontroliranim šare- 
nilom i gledaoce i stvaraoce. Ovi potonji su osjetili da se ona ne 
smije odvajati od svjetla, koje je već postalo samosvojni element 
likovne artikulacije. U tipično naturalističkom materijalu, kakav je 
filmska slika to nije bilo lako postići. Tragalo se u dva smjera. 
Jedan je istraživao sliku u boji koja zapravo to ime nije zasluživala. 
Takvu bi sliku bilo ispravnije nazivati obojenom slikom nego 
slikom u boji. Radilo se zapravo o klasičnoj crno-bijeloj fotografiji 
na koju je bilo namodulirano nešto škrtih boja, najčešće u zla- 
ćano-smeđim tonovima. Ovakva fotografija, puna snažno modeli- 
rajućeg chiaroscura i plahe, sramežljive boje, bila je svakako 
dopadljiva. Tadašnjem gledaocu, naviklom na crno-bijelu sliku, 
boja nije smetala, ali nije ništa niti kazivala. Najslavniji primjer 
toga smjera jesu Crvene cipelice (Red Shoes, Emeric Pressburger, 
snimatelj Jack Cardiff, 1948). Bilo bi pogrešno pomisliti da je to 
neki izumrli smjer. Naprotiv, on postoji još i danas, tvrdokoran i 
neuništiv, poput rukom obojenih razglednica. 


Kada bismo na najjednostavniji način htjeli definirati taj 
smjer, rekli bismo da on zapostavlja boju na račun modeliranja 
sjenom. 

Drugi smjer možemo odrediti ako ovu definiciju okrenemo 
naglavce: on zapostavlja modeliranje sjenom na račun boje. Ovaj 
se pokret razvijao među snimateljima oprezno i sramežljivo napu- 
štajući korak po korak sjenu kao sredstvo modeliranja, da bi u 
najradikalnijim slučajevima završio s općim prednjim difuznim 
svjetlom, čija je jedina funkcija da stvori potrebnu razinu ekspozi- 
cije, to jest da učini boju vidljivom. To su slučajevi kada ne 
možemo govoriti o obojenoj slici, već zaista o slici u boji. 


Malo je primjera ovakvog stila-već možemo govoriti o stilu - 
koji bi bio konzekventno proveden u nekom filmu od početka do 
kraja. Najčešće ga nalazimo razbacanog po sekvencama, koje su 
zbog nekih razloga pogodne za njegovu provedbu. Filmska se 
fotografija svojom naturalističkom osnovom opire ovako radikal- 
nim zahvatima, pa su snimatelji često prisiljeni miješati ova dva 


244 


smjera, što uostalom, ako se radi s pravom mjerom uopće nije 
pogrešno. 


Primjer ovakvog stila, koji susrećemo danas u gotovo svakom 
filmu, jest snimanje eksterijera po oblačnom danu. Difuzno svjetlo 
što dolazi s polukugle naoblačenog neba jest zapravo istodobno i 
prednje difuzno svjetlo, koje vrlo malo modelira. Ljestvica se 
određuje (high-key, medium-key, low-key)“ jedino zastuplje- 
nošću svijetlih, odnosno tamnih boja i pomicanjem ekspozicijske 
razine za nekoliko tonova više ili niže (ekspozicija »na svjetla« ili 
»na sjene«). Sama kvaliteta svjetla pri tome ostaje nepromije- 
njena: ona je uvijek potpuno jednaka. Boja i sav ostali likovni 
materijal, maksimalno očišćen i nesputavan sjenom, zvuči tek 
sada svojim pravim zvukom. Stoga nije nikakvo čudo da se snima- 
telji ovako lavovski bore za svaki oblačni eksterijer, jer se odsut- 
nost sjene tamo ne kosi s prirodnom logikom svjetla, dok je u 
interijerima teže postići ovakav stil. U interijeru je gotovo uvijek u 
kadru prisutan i neki postojeći izvor svjetla (prozor, svjetiljka), čiju 
je logiku snimatelj dužan poštovati, a ona redovito nameće svjetlo 
u mlazovima koji dolaze iz scenografijom određenih pravaca. Bez 
obzira kako nizak kontrast bio, takvo će svjetlo uvijek imati i nešto 
sjene, pa su kompromisi s chiaroscurom uvijek prisutni. Ima 
dakako slučajeva kada se ostvare svi sadržajni, režijski i kostimo- 
grafsko-scenografski uvjeti, pa snimatelj može u potpunosti pro- 
vesti ovaj plemeniti stil (na primjer scena u praznom, bijelo oboje- 
nom stanu u Moravskoj kronici, snimatelj: Jaroslav Kučera). Naj- 
češće pak ovaj stil prednjega difuznog svjetla, potpuno konzek- 
ventno sproveden, nalazimo u nekim revijalnim scenama, snima- 
nim pred neodređenom svijetlom pozadinom. Nerijetko se to onda 
naziva high-keyom (visokom ljestvicom), što nije sasvim ispravno. 


Vrijednost prednjega difuznog svjetla ne iscrpljuje se samo u 
isticanju boja i čistih oblika, dovodeći ih na razinu osnovnih 
likovnih elemenata, već i u prikazivanju kostimografije, sceno- 
grafske rekvizite i površinske strukture materijala. Svagdje gdje 
čisti oblik, boja i površinska struktura mora doći do svog punog 
izražaja, počevši od reklamnog špota do povijesnog spektakla, 
naći ćemo nebrojeno primjera prednjeg svjetla. Možda najsjajniji 
primjer nalazimo u Carevu novom ruhu (režija: Ante Babaja, 
snimatelj: Oktavijan Miletić, kostimografija: Jagoda Buić). 


Učinili bismo nepravdu kada bismo ustvrdili da su snimatelji 
bili prvi koji su uočili sve prednosti prednjeg svjetla. Kao dokaz 
navodimo jedan »kadar« snimljen okom Hansa Holbeina mlađeg, 
prije više od četiri stotine godina. Primjer je tim zanimljiviji što se 
radi o čudnoj i naoko nelogičnoj mješavini dvaju pravaca svjetla. 
Tri mala mesnata otoka (lice i dvije ruke), osvijetljena su vrlo 
nježnim, difuznim, ali ipak tročetvrtinskim svjetlom. Modeliranje 
je blago i nenametljivo, ali ipak dovoljno da mesnatost mesa dođe 
do punog izražaja. Sav ostali prostor slike, ispunjen ovom čude- 
snom kostimografijom, osvijetljen je potpuno ravnim svjetlom, 

bez ikakvog modeliranja, dopuštajući u potpunosti materijalu da 
govori sam za sebe i o sebi. Holbein to, dakako, nije učinio slu- 
čajno. Njemu je bilo jasno zašto treba jednu vrstu svjetla za lice i 
ruke, a drugu za kostim. Kompromis koji je učinio vrijedan je 
Oscara. 


Slika 126 
Hans Holbein 
mlađi, 
"Henrik VIII, 

i 1540. 


Stražnje svjetlo 


Stražnje svjetlo, onako kako je prikazano na slici B, rijetko će 
biti upotrijebljeno u krupnom planu, osim u nekim sasvim speci- 
fičnim slučajevima. Krupni plan se upravo i snima samo zato da bi 
se ljudsko lice što više približilo gledaocu, da bi on na njemu 
otkrio sve ono što bi u nekom daljem planu bilo nemoguće. Stoga 
i svjetlo, koje otkriva samo marginalne dijelove toga lica a sve ono 
što je na njemu bitno ostavlja u potpunoj tami, u krupnom planu 
nije upotrebljivo. Ako se već zbog kontinuiteta scene mora prići 


246 


ovakvom rješenju, tada se lice ipak osvjetljava makar tragovima 
nekog prednjeg, tročetvrtinskog ili bočnog svjetla.“ 


Stražnje svjetlo, ukoliko je samo dio osnovne svjetlosne pozi- 
cije, ne mora biti motivirano, no bolje je da jest. Međutim, samo- 
stalno stražnje svjetlo uvijek mora biti motivirano ili nekim posto- 
jećim izvorom svjetla u kadru ili nekim pretpostavljenim izvorom 
svjetla izvan kadra. 

Poštovanje motiviranosti stražnjeg svjetla važno je stoga što 
ono, za razliku od svih drugih pravaca, otkriva najmanji dio oblika, 
i daje najmanje podataka o sadržaju. Zato je gledalac primoran da 
mnogo pomnije ispituje kadar i moguće je da na neka pitanja ne 
nalazi logični odgovor. 

Koliko god se samo stražnje svjetlo rijetko primjenjuje u 
krupnim planovima, toliko je omiljeno pri snimanju svih daljih 
planova, osobito u scenama za koje je zadana jedna vrlo niska 
ljestvica. Zato se uz pomoć oštrog stražnjeg svjetla gotovo uvijek 
rješavaju noćne scene i vrlo mračne situacije u tamnim prosto- 
rima. Pod uvjetom da je svjetlo strogo motivirano, ovakva rješenja 
daju uvijek pouzdane i vrlo efektne rezultate. 


Za primjer smo odabrali i opet jedan kadar iz Građanina 
Kanea (slika 127). 

Scena se odvija u zamračenoj projekcijskoj dvorani i glavno 
svjetlo je čisto stražnje svjetlo koje dolazi kroz dva mala prozor- 
čića projekcijske kabine. Postoji doduše još i stolna lampa, ali s 
vrlo slabim, jedva osjetnim svjetlom. 

Da je ostalo samo na ta dva izvora svjetla - prozorčići projek- 
cijske kabine i stolna svjetiljka - Gregg Toland ne bi bio tako 
veliko ime među snimateljima. 

Jedan od najvećih pejzažista među fotografima, Leonard 
Misonne““, pisao je tridesetih godina u budimpeštanskom listu 
»Foto«: »... sam po sebi motiv ne znači ništa. Svjetlo znači sve. 
Čisti zrak ne može svijetliti. Da bi se svjetlo učinilo vidljivim, 
potrebna je atmosfera, što znači da u zraku mora biti nečega: 
prašine, dima ili pare...« 

Ovaj recept je na Misonnovim slikama sjajno funkcionirao. 
Kao što to već biva kod pejzaža, nebo na njima uvijek zauzima 
značajnu porciju. Ali ne bilo kakvo nebo, ne zrak proziran i 
nevidljiv, već onaj u kojem se uvijek nešto zbiva, nešto kovitla i 
prelijeva. Jednom riječju, to je materijalizirani zrak, koji postaje 
aktivni element slike. 

Ne znam da li je Toland ikada čuo za ove Misonnove riječi, ali 
kao da se njima poslužio rješavajući svjetlo ove scene. Zadimio je 
gustim dimom atmosferu projekcijske dvorane (na radnim projek- 
cijama se uvijek mnogo puši), učinio zrak vidljivim i tako ga 
materijalizirao. To je posebno vidljivo oko desne figure u kadru. 
Traci osvijetljenog zraka radijalno se šire i igraju oko desnog 

Vidi: Svjetlosni krupni plan, str. 308 
* Leonard Misonne, belgijski fotograf (1870-1943), nazivan »kraljem 
pejzaža«. Slikao je u najtradicionalnijem smislu, hraneći svoju fantaziju 
slikama Camilla Corota i Gustava Dorea. 

Slika 127 


Slika 128 
Dim i mnogo stražnjeg svjetla - prokušani recept koji uvijek dobro 
funkcionira. Julia, Fred Zinnemann, snim. Douglas Slocombe. 

novinara, što njegovoj gestikulaciji daje posebnu dimenziju. Isto- 
dobno je postigao još nešto: kada scena ne bi bila zadimljena, 
slika bi se našla na veoma niskoj ljestvici. Prijetila bi opasnost da 
bude teško čitljiva, a ovako je, premda je sve u crnom mraku, ipak 
sve što je važno - jasno vidljivo. 

Ipak, radi sigurnosti, a što treba smatrati posebnom snima- 
teljskom lukavošću, Toland smješta na sredinu scene stolnu svje- 
tiljku. Ma koliko ona bila slaba, dovoljna je da u ovom kadru, ili 
bilo kojem drugom što slijedi, pomogne na kritičnim mjestima 
kada prijeti opasnost da neki važni detalj potone u preveliki mrak. 
U ovom kadru osvjetljava bok lijeve figure, koji bi se inače sasvim 
stopio s pozadinom. Kasnije ćemo vidjeti kako ova svjetiljka, koja 
sasvim sigurno nije ušla u scenu slučajno, funkcionira u nekim 
drugim kadrovima. 

Na isti ovaj princip često ćemo naići u noćnim kadrovima 
mnogih filmova. On ne samo da je efektan već je i vrlo ekonomi- 
čan u smislu količine upotrijebljene rasvjete. U noćnim eksterije- 
rima, posebno u ratnim filmovima, tamo gdje bi za normalno 
osvjetljavanje trebale stotine kilovata svjetla, moguće je postići 
sjajne rezultate s jednim ili s dva rasvjetna tijela od nekoliko 
kilovata. Dimovi eksplozija koji se kovitlaju na nebu, osvijetljeni 
donjim stražnjim svjetlom i siluete ratnika u prednjem planu, 
djelovat će puno dramatičnije i dočarat će apokaliptičnu atmos- 
feru rata puno uvjerljivije nego stotine kilovata svjetla razbacanih 
svuda uokolo. U akcionim (i ne samo akcionim) noćnim scenama 
u gradskim eksterijerima, ukoliko je motivirano da atmosfera 
bude zadimljena ili zamagljena, farovi jednog automobila dat će 
već dovoljno ekspozicijskog svjetla. Treba još samo izmisliti ne- 
kakvo igrajuće rasvjetno tijelo (poput one stolne svjetiljke Gregga 
Tolanda) i smjestiti ga u srednji ili prednji plan. Na taj je način 
stvoren motiv za dosvjetljavanje svih kritičnih mjesta koja prijete 
opasnošću da potonu u mrak. U tu je svrhu sve dobro: od ulične 
svjetiljke, drugog automobila koji se tu »slučajno« našao, pa do 
osvijetljenog izloga. Na takav motiv snimatelj nikako ne smije 
zaboraviti, čak ako mu u prvom kadru ničemu ne služi, služit će 
mu svakako u jednom od slijedećih. 

Za dosvjetljavanje sasvim prednjeg plana i ne treba, kao što je 
to uobičajeno, nekog posebnog motiva i opravdanja. Krupno lice 
u prednjem planu slike najčešće se osvjetljava čistim prednjim, 
mekanim svjetlom, što dobro kompenzira previsoki kontrast koji 
vlada u pozadini. 

U ovakvim situacijama posebni će problem, pogotovo snima- 
telju-početniku, predstavljati određivanje ekspozicije. To su slu- 
čajevi kada ni mjerenje reflektiranom metodom, a niti mjerenje 
metodom upadnog svjetla, ne daju pouzdane rezultate. Jedini je 
izlaz poslužiti se komparativnom metodom mjerenja. 

Postupa se na slijedeći način: 

U prednji plan kadra treba postaviti neko lice, i to tako da se 
istodobno, bez premještanja pogleda, može promatrati i ovo lice i 
prostor koji normalno obuhvaća kadar. Kada u kadru već postoji 
neko lice u prednjem planu, postupak je mnogo jednostavniji. 

Lice u prednjem planu treba provizorno osvijetliti jednim 
rasvjetnim tijelom, najbolje s pozicije prednjeg svjetla. Svjetlo na 
ovom prednjem planu treba tada pojačavati ili slabiti sve dok se, 
kontrolirajući efekt pomoću panglasa ili kroz kameru (ovisi o 
navici snimatelja), svjetlo prednjeg plana i svjetloća kadra u poza- 
dini potpuno ne usaglase. Tada, najbolje metodom mjerenja upa- 
dnog svjetla, određujemo ekspoziciju za prednji plan. Ako nas oko 
nije izdalo (a s malo iskustva to se neće dogoditi), dobili smo 
ispravnu vrijednost ekspozicije. Sada se može ukloniti lice i 
svjetlo iz prednjeg plana i mirno snimati. 


Ime Hollywood staro je u ovom času upravo stotinu godina: 
1880. godine krstila je neka gospođa Wilcox ovo mjesto u kojem je 
bilo samo nekoliko od blata napravljenih kuća pod imenom Svete 
Šume. A samo nekoliko godina prije, ili točnije 1853, pojavio se 
ovdje prvi doseljenik, neki Don Tomas Urquides i sagradio prvu 
zgradu u tom kraju, od opeka pečenih na suncu. 

Klima se doseljenicima učinila vrlo ugodnom. Svježi vjetrovi s 
Pacifika osvježavali su vrućine koje je stvaralo sunce što je sjalo 
gotovo svih 365 dana u godini, tako da zaista nije trebalo peći 
opeke, bilo ih je dovoljno izložiti suncu. Kada bi se čovjek okrenuo 
licem prema zapadu pred očima mu je bio tropski pejzaž s pal- 
mama, a iza leđa planinski vrhunci okrunjeni snijegom i sve to 
obasjano čistom sunčevom svjetlošću, od jutra do večeri. 

Treba li se onda čuditi što su upravo u ovakvu klimu i ovakvu 
sceneriju ubrzo stigle prve filmske ekipe da bi ovdje snimale svoje 
romantične priče? Prvi se ovdje pojavio producent William N. Se- 
lig da bi snimio eksterijere za film Grof Monte Cristo. Bilo je to 
1908. godine. Iza njega dolazi 1910. Griffith, a za njim mnogi 
drugi u potrazi za oštrim i stalnim holivudskim suncem, zbog 
kojeg je Hollywood nastao upravo u Hollywoodu. 

Tadašnje crno-bijele filmske emulzije bile su naime općenito 
slabe kvalitete i niske osjetljivosti. Trebalo je mnogo oštrog svjetla 
da bi slika na njima dobro izgledala. Tada, a i mnogo kasnije, sve 
do pojave kolora, smatralo se da je u eksterijeru moguće snimati 
jedino po čistom suncu. Producenti su čupali kose kada bi osva- 
nuo oblačan dan, a ekipa sjedila skrštenih ruku čekajući da se 
razvedri. To je uvijek značilo i velike gubitke, pa su sva velika 
filmska središta za snimanje eksterijera nastajala tamo gdje je 
prosjek sunčanih dana bio najveći. 

Od tada, pa do današnjih dana mnogo se toga izmijenilo: 
Hollywood nije ono što je bio, a niti filmske emulzije nisu kao 
nekada. Osunčani holivudski eksterijeri više nikoga ne zanimaju, 
a snimatelji se, ako nisu već ranije odande pobjegli, zatvaraju u 
mrak studija i sve češće snimaju u njima pri raspršenom, difuz- 
nom svjetlu, pokušavajući sačuvati svoju kolor-fotografiju od 
more oštroga sunčeva svjetla. Rađaju se nove snimateljske Meke: 
Engleska, Škotska, Skandinavija, krajevi s najvećim prosjekom 
oblačnih dana u godini! Nadam se da je u prošlom poglavlju 
dovoljno objašnjeno zašto eksterijerna kolorfotografija preferira 
oblačni dan. Ali što učiniti kada se svi filmovi ne mogu snimati u 

zaljevu Kinsale ili kod Halleviksstranda? Ima filmova koji se mo- 
raju snimati upravo na Hvaru ili kod Starigrada Paklenice. Na tim 
mjestima sunce sja kao u Hollywoodu i domaći snimatelj-mučenik 
nikako da sastavi dva oblačna dana da svoj kolor učini jednako 
tako lijepim kako to umije Sven Nykvist.“ Jedino čemu mogu 
pribjeći kada zvijezda nikako ne silazi s neba, jest snimanje pri 
stražnjem svjetlu. 

Već je ranije rečeno da kontrast svjetla ovisi o kutu koji 
zatvara os kamere s osi svjetlosnog izvora. Sto je taj kut manji 
svjetlo je nižeg kontrasta, a što je veći - višeg. Najmanje je 
kontrastno kada taj kut postane ravan ništici, a to je u slučaju 
čistog prednjeg i čistog stražnjeg svjetla. Opći kontrast slike kod 
stražnjeg svjetla bit će, dakako, nešto viši nego u slučaju prednjeg 
svjetla, zbog manje ili više uskog obruba jarkog svjetla koji će 
nastati oko svih predmeta i osoba. Međutim, sve što se nalazi 
unutar tog obruba bit će osvijetljeno mekanim, difuznim svjetlom 
koje se reflektira od okoline. 


Draž slike, snimane po suncu koje se nalazi u poziciji straž- 
njeg svjetla, poznata je od najranijih dana fotografije. Ubrzo se širi 
poput neke fotografske zaraze, da bi svoj zenit dosegla između 
dva rata, a poznata je po romantičnim genre-fotografijama na 
kojima žeteoci umorno stupaju na putu kući (naslov: »Poslije 
rada«), ili seljankama što u plićaku rijeke ispiru rublje, dok tisuću 
malih sunaca pliva po brzaku (naslov: »Dragulji jutra«). Oko svega 
u slici blistaju aureole sunčeva svjetla, uvećane do neprirodnih 
razmjera pomoću raznih mekocrtača i tilova. 


I filmska se fotografija, dakako, istodobno zarazila istom 
zarazom. U to nas doba s ekrana svaki čas vreba neki Luis 
Trenker“* s alpskog vrhunca, snimljen u »gegenlichtu« sa sjajnom 
krunom sunca u kosi i na ramenima. Ovaj stil snimanja u protusv- 
jetlu (gegenlicht, backlight, against the light, contre jour ili jedno- 
stavno kontra, kako to mnogi snimatelji u nas kažu), smatran je u 
jednom vremenu sladunjavim, romantičnim i kičastim. Mnogi su 
taj stil pred kraj ere crno-bijelog filma počeli izbjegavati jer je 
postao oznakom lošeg snimateljskog ukusa. 

Kako u filmu sve ima svoj come-back, tako je i protusvjetlo 
doživjelo svoj come-back, ovog puta u koloru. 

Za snimatelja koji svoj kolor mora iz bilo kojeg razloga 
snimati po suncu, postoje samo dva izlaza. Prvi je da svoje aktere 
smjesti u neku sjenu. Za to će dobro poslužiti sve ono što se 
scenografski i sadržajno ne opire logici scene: drvo, kuća, stijena 
ili bilo što drugo što može zasjeniti prednji plan po kojem se kreću 
glumci. Ekspozicija se dakako, određuje na sjenu. Na taj će način 
ostatak kadra koji je osvijetljen čistim suncem biti reproduciran u 
visokoj ljestvici, što će još više pojačati utisak sunca. 


* Sven Nykvist (1923-) poznat kao snimatelj mnogih Bergmanovih fil- 
mova: Djevičanski izvor, Tišina, Persona, Krici i šaputanja, te ostalih. 

“ Luis Trenker (1892-), austrijski glumac i redatelj, poznat po nacionali- 
stički obojenim filmovima snimanim u Tirolu: Der Rebell (1932), Der 
verlorene Sohn (1934) i drugima. 

Slika 129 


Kada nigdje u blizini nema sjene niti ičega što bi je moglo 
stvoriti, najjednostavnije je kameru okrenuti tako da se sunce 
nađe u poziciji stražnjeg svjetla. 

Na slici 129 prikazan je tipičan primjer romantičnog protusv- 
jetla, pojačan mekocrtačem i kontemplativnim izrazom Ramona 
Novarre. Ova je slika snimljena 1928. godine ali se odonda do 
danas u tehnici snimanja protusvjetla ništa nije promijenilo. 

Postoje neki ustaljeni načini snimanja na koje su se gledaoci i 
stvaraoci toliko navikli da se mogu smatrati čistim konvencijama. 
Tako na primjer, kod snimaka u protusvjetlu, dubina sjene ozna- 
čuje doba dana. Sto je sjena dublja (ekspozicija na svjetlo), to 
znači da je blizu rano jutro ili večer. Sto je pak sjena svjetlija 
(ekspozicija na sjenu), to je znak da se radi o bijelom danu. Na 
citiranoj snimci sjena je vrlo svijetla i providna, pa ju svi čitamo 
kao svijetli dan. Vidljivo je da su pri snimanju sjene prosvjetlja- 
vane, vjerojatno s reflektirajućim blendama“ i to sa strane kamere 
i desno, bočno. To je u ono vrijeme bilo nužno da bi se savladala 
uska ekspozicijska latituda. Današnje emulzije bez teškoća po- 
dnose ovako visoke raspone svjetloća, pa u mnogim slučajevima 
dosvjetljavanje nije potrebno. 

Ova slika, kao i sve druge snimljene u toj tehnici, pokazuje 
tonsku jednostavnost zbog koje je i postala tako omiljena. Tonski 
kao da je razložena na svega nekoliko tonova: na crno, bijelo i 
* Blenda: ploče presvučene staniolom, obično veličine 1 m“. Nekada se 
snimanje u eksterijeru bez njih nije moglo zamisliti. 


292 


Slika 130 
Protusvjetlo smnogo dodanog prednjeg svjetla. Veliki Gatsby, režija: 
Jack Clayton, snimatelj: Douglas Slocombe. 


dvije ili tri nijanse sivog. Slika se na taj način »čisti« od nepotreb- 
nih detalja i postaje preglednija. 

Ako se radi o koloru, dobitak je još veći. Svi dijelovi slike, 
osvijetljeni direktnim sunčevim svjetlom, toliko su nadeksponirani 
da boja u njima postoji samo u tragovima, maksimalno desaturi- 
rana. U onim najdubljim sjenama praktički je i nema, jer su gotovo 
potpuno neprozirne, dok je srednji tonski plan, onaj koji se u 
crno-bijelom prikazuje nijansama sivog, krcat čistom bojom koja 
se rasprostire po plohama, neometana sjenom i nepotrebnom 
modelacijom. 

Protusvjetlo s ekspozicijom na sjene dat će posebno dopad- 
live rezultate svagdje gdje se u pozadini nalazi bujna vegetacija, 
naročito u gustim šumama. Lišće i trava će dobiti posebnu i 
neobičnu providnost, što daje izuzetnu svježinu slici. 

Određivanje ekspozicije u uvjetima protusvjetla dolazi u obzir 
samo metodom upadnog svjetla. Svako mjerenje reflektiranog 
svjetla, ukalkulirat će u rezultat i direktno sunčevo svjetlo, a ono 
što snimatelja u tim uvjetima zanima jest samo sjena. U njoj se 
nalazi sve što je za snimatelja bitno kod protusvjetla, tako da se 
svjetlo može mirno i bez straha zanemariti. 

U protusvjetlu je vrlo lako kontrolirati ljestvicu. Ono što je kod 
drugih svjetala nemoguće, kod stražnjeg, pogotovo u eksterijeru, 
vrlo je jednostavno: ako se eksponira škrto na svjetla, slika će biti 
predstavljena u vrlo niskoj ljestvici. Uz izvjesnu podekspoziciju (1 
do 2 blende) djelovat će kao noćni eksterijer (»dan za noć«, 
»američka noć«), a ako pak ekspozicija bude dozirana na sjenu, 


ljestvica će se pomaći prema svijetloj strani. Uz pravilnu nadek- 
spoziciju (1 do 2 blende), moguće je postići veoma visoku lje- 
stvicu (high-key). Svi međustupnjevi između ova dva ekstrema, 
dat će uz već spomenutu odrednicu dobi dana, još i cijeli niz 
različitih svjetlosnih ljestvica. 

Snimajući pejzaž u protusvjetlu uz nešto nižu ljestvicu, mogu 
se postizati zanimljivi dramatski efekti. Pejzaž pod prednjim svjet- 
lom obično je tako niskog kontrasta i tako krcat nezanimljivim 
detaljima da će svaki snimatelj najradije posegnuti za stražnjim- 
bočnim ili čistim stražnjim svjetlom. U tim je slučajevima nebo 
obično presvijetlo, što često puta smeta i oduzima svaku drama- 
tičnost kadru. Uz upotrebu pogodnog filtera, ili još bolje neutral- 
nog sivog prijelaznog filtera (ND 0.6 ili 0.9), nebo se može tako 
zatamniti da djeluje dramatično prijeteći. Ovakvi se kadrovi do- 
duše mogu smatrati jeftinim efektima, ali ima malo snimatelja koji 
im mogu odoliti. 

Poseban je problem za snimatelja kako održati kontinuitet 
slike u uvjetima protusvjetla. Naime, posebna teškoća nastaje pri 
preskakanju kamera s plana na kontraplan. Ako su osobe okre- 
nute jedna prema drugoj, a plan je u protusvjetlu, kontraplan će se 
svakako naći osvijetljen prednjim svjetlom. Gotovo je sasvim 
nemoguće uskladiti ova dva svjetlosna ekstrema tako da se skok 
ne bi osjetio. 

Kao i uvijek postoji nekoliko izlaza: 

Najprirodniji je da se mizanscena podredi svjetlosnim uvje- 
tima. Uvijek postoje načini da se glumci razmjeste tako da ne stoje 
sučelice jedan prema drugome ili da u pravi čas učine pravi 
pokret, pa da se nađu pod svjetlom koje je po tonalitetu bliže 
stražnjem svjetlu. Neki redatelji nisu skloni takvim rješenjima, 
smatrajući da čine neki nepotrebni ustupak snimatelju. 

Druga mogućnost je odlaganje snimanja kontraplana za neko 
drugo vrijeme, kada će se svjetlo toliko promijeniti, da po karak- 
teru neće odstupati od plana. To je najmanje spretno, jer razbija 
kontinuitet snimanja, pa tome treba pribjegavati samo onda kada 
nema nijednog drugog rješenja. 

Najjednostavnije je takozvano »švindlanje«, što će reći vara- 
nje. To je postupak kada kamera ostane na istom mjestu s kojega 
je snimala plan, a cijela se scena zaokrene za 180* i kontraplan se 
snima pod istim svjetlosnim uvjetima. Tada dakako, postoji opa- 
snost da gledalac osjeti prijevaru. Da bi se to izbjeglo, svjetlo ipak 
ne smije biti potpuno jednako i kamera ne treba ostati na baš 
sasvim istom mjestu. Dužim žarištem i promjenom rakursa treba 
pažljivo kontrolirati pozadinu da se u njoj ne bi pojavio neki detalj 
koji bi mogao otkriti prijevaru. 


Ne bi trebalo posebno spominjati kako je pri snimanju u 
protusvjetlu važan dovoljno uzak, dubok i mrtvom bojom obojen 
kompendijum. Međutim, ni najbolji kompendijum neće uvijek 
moći zaštititi objektiv od direktnog svjetla, pa je u tom slučaju 
jedini izlaz postaviti kameru u sjenu nekog stabla, grane ili stupa 
električne rasvjete. 

Pozadinsko svjetlo 


Rijetko će tko pomisliti da kontrabas u glazbi postoji samo 
zbog svog velikog trbuha i dekorativnog izgleda. Svatko zna da će 
se melodija bolje isticati i jasnije doći do izražaja ako je postav- 
ljena na tamnoj osnovi koju gradi kontrabasova dionica. Neki ljudi 
misle da je pozadina na slici nešto što se na njoj nađe manje ili 
više slučajno. Ima čak i snimatelja koji tako misle. Oni svu svoju 
koncentraciju utroše na prednji plan, a pri tome sasvim zaborav- 
ljaju na pozadinu, koja je potpuno ravnopravan element slike u 
formalnom i u sadržajnom pogledu. 

Čak bi se moglo ustvrditi daje u filmskom kadru pozadina još 
i važnija nego u drugim plošnim likovnim umjetnostima. U film- 
skom kadru upravo pozadina u velikoj mjeri osigurava kontinuitet 
kadrova i njome se kontrolira labava veza među njima. Da li će lik 
u prednjem planu, snimljen širokokutnikom, biti čvrsto ugrađen u 
prostor kroz koji se kreće ili uskokutnikom izdvojen iz njega, nije 
stvar trenutnog raspoloženja snimatelja i njegove inspiracije, već 
stvar racionalnog prosuđivanja značenja kadra u odnosu na one 
koji su mu prethodili i one druge, koji će mu slijediti. 

Snimatelj koji je prvi upalio posebni reflektor za samostalno 
osvjetljavanje pozadine, izmislio je pozadinsko svjetlo. Ne zna se 
tko je to bio i kako se zvao, ali mu svakako treba odati priznanje: 
osvjetljavajući pozadinu neovisno od prednjeg plana stavio ju je 
pod svoju kontrolu. Na taj način ona više nije slučajni i usputni 
suputnik prednjeg plana, već ono što smo ranije naglasili da treba 
biti: potpuno ravnopravni element slike. 

Pozadina u osnovi vrši dvije funkcije: prva joj je da izdvoji lik 
iz okoliša, pretvarajući tako plošni prostor slike u trodimenzionalnu 
pozornicu zbivanja, a drugaje, ne manje važna funkcija, stavljanje 
lika u kontekst zbivanja, određujući ga u prostoru i vremenu. Obje 
ove svrhe djeluju istodobno i međusobno se nadopunjavaju. 

Slike bez pozadine su kao kuće bez temelja. 

Potpuno jednolično crne ili sasvim bijele pozadine nesigurni 
su temelji slike, osim u vrlo rijetkim prilikama. Ovakve neizdiferen- 
cirane podloge, bez ikakve sadržajne naznake, osiromašene su 
(ako za ništa drugo) za iluziju prostornosti. H.W. Janson, govoreći 
o Manetovu već ranije citiranom »Sviraču frule« (slika 125), kaže: 
».. .Svijetlosiva pozadina izgleda isto tako blizu i isto tako 
čvrsta kao i lik. Kada bi svirač izašao iz slike, ostavio bi na njoj 
rupu, kao izrezanu šablonu.« 

Već i sama boja pozadine, lišena bilo kakve tonske diferenci- 
jacije i literarne elokvencije može stvarati utisak dubine ili plitko- 
sti. 


Ovaj fenomen zaslužuje da mu posvetimo posebnu pažnju: 
radi se o stereoskopskoj iluziji koju prouzročuje boja. 
Poredamo li na nekoj tamnoj podlozi mrlje osnovnih boja, 

većina će osoba sa zdravim vidom osjetiti kako se neke boje s 
čudnom upornošću probijaju u prednji plan, a neke opet kao da 
se povlače duboko u pozadinu. 

U prednji će se plan najjače probijati crvena i sve njoj blize 
boje (narančasta, žutonarančasta i crvenoljubičasta). U pozadinu 
će se pak povlačiti najdublje plava i njoj srodne boje (plavozelena 
i ljubičastoplava). Čitalac je već primijetio da su boje koje izgle- 
daju bliže one dužih valnih duljina, a one koje izgledaju dalje - 
kraćih. Kako u fizikalnom smislu sivo ne predstavlja boju, jer se ne 
može definirati valnom duljinom, njegova je pozicija optički neu- 
tralna. 

Poznati su mnogi pokusi (Luckiesh) koji su dokazali da će 
crvena boja, na primjer, djelovati kao da je deset puta bliže nego 
plava. Razlozi za taj efekt su dvojaki: prvi leže u sferi psihološkog, 
a drugi u području fizikalnog. 


Životno nam je iskustvo duboko u podsvijest usadilo da su 
daljine plave, da je nebo modro, da je duboka voda zelenoplava. 
Toplina žara vatre je naprotiv bliza, a i samo naše tijelo odražava 
duže valne duljine svjetla. Fizikalni razlozi se opet svode na slabu 
kvalitetu optike našeg oka. Ono pati od dosta jake kromatske 
aberacije i stoga se duže valne duljine svjetla lome iza polja oštre 
slike u njemu. Oko automatski pokušava ispraviti tu pogrešku, pa 
čim do njega dopru zrake svjetla duže valne duljine, ono pokušava 
izoštriti sliku na neku bližu udaljenost. Obratno je kod kraćih 
valnih duljina: tada ono pokušava da se »preoštri« na neku veću 
udaljenost. Kada taj napor »preoštravanja« biva ukalkuliran u 
kompjutor našeg perceptivnog sustava, stvara se signal veće ili 
manje udaljenosti od stvarne. 


Zbroj ovih psiholoških i fizikalnih faktora dovodi do stereo- 
skopske iluzije boja, koju su već davno osjetili, a njenu vrijednost 
shvatili mnogi slikari i dekorateri. Postoje mnoge slike koje svoju 
plastičnost zahvaljuju upravo pravilnom rasporedu boja po plano- 
vima i mnoge druge koje, zbog pogrešnog rasporeda, djeluju 
plošno ili čak inverzno. Svaki predmet snimljen ispred plave (ili 
njoj srodne) pozadine djelovat će kao da iskače daleko ispred nje, 
dok će onaj snimljen na podlozi crvene (ili njoj srodne) boje, 
izgledati (pogotovo ako je komplementarna) kao da propada iza 
nje. 

Osim toga boje i obojeno svjetlo osjetno diferiraju u svojoj 
mogućnosti definicije. Na prvi pogled izgleda da će se najjasnije 
ocrtavati predmeti i oblici u crnom, odnosno bijelom. Čini se kao 
da je bijelo svjetlo ono koje najjasnije definira objekte. Ipak, 
maloprije smo vidjeli da se naše oči ne mogu istodobno izoštriti 
na sve valne duljine svjetla, a bijelo svjetlo je mješavina upravo 
svih valnih duljina. Kako je ono relativno rijetko u prirodi, oko se 
nešto teže fokusira na njega nego na samo jednu valnu duljinu. 

Eksperimenti su dokazali da za normalno oko žuta boja ima 
najveću snagu definicije, veću nego sve ostale boje jednake 
svjetloće. U to se lako možemo uvjeriti ako pred objektiv kamere 
stavimo žuti filter: slika će u tražilu izgledati daleko oštrija. To je 

razlog što su saobraćajni znaci najčešće žuti, a artiljerijski durbini 
opremljeni žutim ili narančastim filterima. 

Eksperimentalnim putem došlo se do tablice različitih kombi- 
nacija boja, obzirom na oštrinu (Luckiesh): 
. crno na žutom 
. zeleno na bijelom 
. crveno na bijelom 
. plavo na bijelom 
. bijelo na plavom 
. crno na bijelom 
žuto na crnom 
. bijelo na crvenom 
. bijelo na zelenom 

10. bijelo na crnom 

11. crveno na žutom 

12. zeleno na crvenom 

13. crveno na zelenom 

Kao što se vidi najčitljivija je kombinacija crno na žutom, a 
poznato »crno na bijelom« nalazi se na već dosta slabom šestom 
mjestu, dok je bijelo na crnom na sasvim jadnom desetom. 

Ovi podaci mogu vrlo dobro poslužiti prilikom određivanja 
boje slova na nekoj »špici«, a i svagdje drugdje kada se od slike 
očekuje maksimalna čitljivost. 


OOAIDNORONPN= 


Pozadinsko svjetlo ne mora uvijek imati ovu, naoko, drugora- 
zrednu funkciju. Svjetlo za pozadinu istodobno ima funkciju glav- 
nog svjetla, dok je prednji plan manje-više ograničen na siluetno 
prikazivanje. 

Na slici 131 je reproduciran kadar iz Građanina Kanea. To je 
kontraplan kadru sa slike 127 u sceni iz projekcijske dvorane. 

Ono što na prvi pogled opažamo jest »okvir u okviru«, kom- 
pozicijski trik koji se često eksploatira ali uvijek iznova ima po- 
sebnu draž. Svaka dobra kompozicija ovog tipa vlada se po 
jednostavnom pravilu: oba okvira komponirana su tako da bi svaki 
za sebe mogao predstavljati samostalnu sadržajnu i kompozicij- 
sku cjelinu. U slučaju ovoga kadra u oba se okvira ponavlja isti 
kompozicijski obrazac: kada bi se kamera vožnjom ili zumom 
približila unutarnjem okviru, ni u kompozicijskom a niti u sadržaj- 
nom smislu, ne bi se ništa promijenilo. Samo bi nestalo obrisa 
treće figure u donjem desnom kutu, koja se i onako jedva primje- 
ćuje. 

Postoji, dakako, i druga grupa mogućnosti komponiranja 
»okvira u okviru«, a to je kada se u unutarnjem (jednom ili više 
njih), stvara neka sasvim nova kompozicija koja se niti u sadržaj- 
nom a niti u kompozicijskom smislu ne poklapa s vanjskim okvi- 
rom. 

Svjetlosni princip koji je ovdje primijenjen spada u kategoriju 
čistog pozadinskog svjetla. Okosnicu predstavlja pravokutnik 
projekcijskog ekrana, koji mora da je od nekog translucentnog 
materijala, jer je očito rasvijetljen sa stražnje strane poput back- 
projekcije. Postoji još samo jedno rasvjetno tijelo koje se nalazi s 

Slika 131 


ljeve strane, sasvim bočno izvan kadra. Ono blago rasvjetljava 
vertikalne pruge nabora tkanine kojom je ekran uokviren. Ovo 
ritmičko ponavljanje vertikala razbija moguću monotoniju i ploš- 
nost kadra koji bi se bez toga teže uklopio u gotovo baroknu 
razvedenost likovne koncepcije cijelog filma. 

Ekran je »sito« eksponiran (+3 zona“), tako da je potpuno 
bijel, gotovo pregorio, a okolica ekrana pak »škrto«, tek toliko da 
se u tami ipak razaznaju detalji (-2 zona). Na taj je način stvorena 
zdrava i čvrsta podloga da se na nju postave siluete glumaca. 

Na ovom kadru možemo nastaviti pratiti funkcioniranje 
stolne svjetiljke, kojom smo se već bavili na slici 127. Ona i ovdje 
motivira““ osvjetljavanje svih kritičnih mjesta, koja bi inače pro- 
pala u crni mrak: donji dio kaputa i hlače središnje figure, leđa 
ljeve i šešir desne. To su lagane mrlje svjetla, svaka stvorena 
svojim posebnim izvorom. Rasvjetna tijela koja su poslužila u tu 
svrhu, očito su bila opremljena uskim i dubokim tubusima, tako 
da je njihovo svjetlo ograničeno na sasvim male plohe. 

Ovakav raspored svjetla osigurava ljestvicu koja je perfektno 
usaglašena s ljestvicom prethodnog ili sljedećeg kadra. Ona 
svakako spada u kategoriju nižih ljestvica, ali ipak ne u one 
najniže. To je »mrak u kojem je sve vidljivo«, karakterističan za 
jednu epohu američke (i ne samo američke) kinematografije, u 
kojoj se smatralo da je glumac previše skupo plaćena da gase ne 
bi dobro vidjelo. 

Vidi: Tonske zone, str. 326. 
Ovakve motivacije nisu uvijek nužne niti ih treba dosljedno provoditi, 
ali je bolje ako se mogu sprovesti. 

U eksterijeru se pozadina kontrolira istom pažnjom kao u 
interijeru. U tehničkom postupku postoje neke razlike, ali one nisu 
bitne. Obično se u interijeru najprije postavlja i odmjerava svjetlo 
prednjeg plana, pa se onda prema njemu određuje svjetlo poza- 
dine. U eksterijeru je pozadina obično već unaprijed zadana, pa se 
regulacijom svjetloće prednjeg plana postiže željeni način istica- 
nja: svijetlo na tamnom ili tamno na svijetlom. Svakako ne treba 
pomisliti da je ovakav način isticanja svjetlom jedini način odvaja- 
nja prednjeg plana od pozadine. Istu svrhu moguće je postići 
bojom, oblikom, pokretom ili jednostavno nekom sadržajnom 
naznakom: čovjek sa šeširom na glavi odmah će privući našu 
pažnju u gomili ljudi bez šešira. 

Na slici 132 reproduciran je kadar iz Langovog filma Western 
Union (1941), snimatelji su E. Cronjager i A. Davey. To je primjer 
pozadinskog svjetla u eksterijeru, po svojim svjetlosnim princi- 
pima jednak prošlom primjeru iz Građanina Kanea. Pozadina je 
jarko osvijetljena suncem, dok se cijeli prednji plan s jahačem, 
srušenim deblom i dijelom stijene nalazi u dubokoj sjeni. Na taj je 
način postignuto sjajno odvajanje prednjeg plana od pozadine, ali 
to nije bila i jedina svrha ovakvom grafičkom rješenju. Autori su 
posegnuli za njim i zato što scena u kojoj je ovaj kadar samo dio, 
ima ponešto zloslutni značaj. 

Za snimatelja kontrola i osvjetljavanje pozadine ima, pored 
ostalih, još jednu i to vrlo važnu funkciju: doziranjem svjetla na 
pozadini može se, bez obzira na prednji plan, kontrolirati ljestvica. 
Već smo na slici 124 vidjeli kako je Gregg Toland uz sasvim 
plošno prednje svjetlo i glumicu odjevenu u svijetlu odjeću, pravil- 


Slika 132 


Slika 133 
Kadar snimljen _širokokutnikom 


Slika 134 
Kadar snimljen uskokutnikom (Branko Hrkač, AKFIT) 

nom raspodjelom svjetla na pozadini usaglasio ljestvicu s kadrom 
koji mu prethodi (slika 118), a osvijetljen je kontrastnim tročetvr- 
tinskim svjetlom. Pritom je još važno zapaziti da je tamnokosi 
Orson Welles u tom kadru odjeven u tamno odijelo, pa tonski 
sasvim odudara od Dorothy Comingore. 


Spomenuli smo već mnoga sredstva koja snimatelju stoje na 
raspolaganju pri rješavanju problema pozadine, ali jedno od važ- 
nijih još nismo: to je upotreba objektiva. Pravilnim izborom objek- 
tiva i ispravnim odabiranjem njihova relativnog otvora snimatelj 
može kontrolirati oštrinu i perspektivu pozadine. 

Snimana kraćim žarišnim duljinama pozadina će biti oštra i 
jasno izdiferencirana, kao na slikama rane renesanse. Siroki vidni 
kut temeljito iskorišćuje prostore u pozadini i, pogotovo kod 
krupnih planova, čvrsto ugrađuje likove u okoliš ne dopuštajući 
da se i na čas izgubi međusobna veza (slika 133). 

Kod srednjih objektiva ta veza kao i perspektiva, postaje 
manje naglašena. Pozadina se zato ne prikazuje manjom preciz- 
nošću i ne gubi na važnosti, naročito u eksterijeru, pri jakom 
svjetlu i manjim relativnim otvorima. 

Uži vidni kutovi i veći relativni otvori oduzet će pozadini 
svaku preciznost crteža s jasnim sadržajnim elementima i svesti je 
na funkciju manje ili više efektne podloge, najčešće čisto kolori- 
stičke (kada se radi o koloru), (slika 134). 

I format na koji se snima ovdje igra znatnu ulogu. Ovaj zadnji 
smjer, u kojem se pozadina svodi na naznake i kolorističko- 
grafičke efekte, lakše je postizati na većim formatima i uz veće 
relativne otvore. Ovi formati upotrebljavaju srazmjerno duže ža- 
rišne duljine, pa će već i samo zbog toga nametati jedan ovakav 
stil. Naprotiv, na manjim formatima (16 mm), bit će ovaj smjer 
teško održati jer će, zbog relativno kratkih žarišnih duljina, i 
dubinska oštrina biti bez obzira na relativni otvor tako velika da će 
se onaj prvi smjer sam od sebe nametnuti. O svemu tome snima- 
telj mora unaprijed voditi računa. U protivnom mu se može dogo- 
diti da misli jedno a snima drugo. 


Ne postoje nikakva pravila koja bi govorila o tome kako i iz 
kojeg smjera treba osvjetljavati pozadinu. Svaki će pojedini slučaj 
zahtijevati novo rješenje i svaka nova situacija posebni pristup. 
Može se dati samo nekoliko okvirnih uputa i unaprijed se ograditi, 
jer mogu imati samo neznatnu praktičku vrijednost. 

Kada neku pozadinu treba potpuno ravnomjerno osvijetliti, 
najbolje je (ako nije jako velika) za to upotrijebiti dva rasvjetna 
tijela. Treba ih rasporediti simetrično, sa svake strane pozadine po 
jedno, tako da njihove osi dotiču pozadinu pod kutom od 45“. 
Najjednoličnije svjetlo će se postići ako svako rasvjetno tijelo 
osvjetljava suprotnu stranu pozadine - lijevo desnu stranu, a 
desno lijevu. To je jednostavan trik kojim se može vrlo brzo i 
jednostavno osvijetliti dosta velika ploha. Na isti se način postupa 
pri reproduciranju umjetničkih slika i pri snimanju mutacija. 

Postavimo li u središte ovako osvijetljene plohe olovku ili bilo 

kakav štapić, možemo jednostavno ustanoviti da li su oba reflek- 
tora simetrično postavljena i da li su jednakog intenziteta. Stapić 
treba postaviti okomito na plohu i ako su dvije sjene (od kojih se 
svaka proteže na jednu stranu od vrha štapića) jednako dugačke i 
jednako tamne, reflektori su dobro postavljeni. Ako je jedna sjena 
kraća ili svjetlija od druge - treba korigirati. Ova metoda je 
pouzdanija i bolje funkcionira od bilo kojeg svjetlomjera. 

Međutim, ovako jednostavno i jednolično osvijetljena poza- 
dina najčešće će djelovati prazno i bez atmosfere. Kod većine 
krupnih, srednjih, pa i onih daljih planova, u najvećem broju 
slučajeva, ispasti će tako da je donji dio kadra tonski nešto tamniji 
nego njihov gornji dio. Sve stvari sadržajno relevantne gotovo se 
uvijek nalaze na gornjoj trećini kadra, pa je i prirodno da se 
upravo taj dio najtemeljitije osvjetljava. Cak i kad je pozadina na 
tom dijelu svjetlija, prijetit će opasnost da oko po svojoj navici 
sklizne predaleko prema rubu kadra, pa čak i da zabunom ode 
izvan njega. Zbog toga snimatelji nastoje da na rubu kadra nikada 
nemaju presvijetlu plohu ili preaktivnu boju. Da bi se još sigurnije 
obranili od te opasnosti, oni uvijek nastoje da pozadina, upravo u 
tom dijelu, bude nešto tamnija. Na taj se način slika zatvara s 
gornje strane, tvoreći ugodan svod slici i tonsku ravnotežu 
između njenog gornjeg i donjeg dijela. 


Tročetvrtinsko svjetlo 


O tročetvrtinskom svjetlu već je dosta rečeno u uvodnom 
dijelu ovog poglavlja. Samo tročetvrtinsko svjetlo je, kao što smo 
to već mnogo puta naglasili, često prisutno u prirodi. Izrazito 
modeliranje i snažna karakterizacija lica i predmeta osvijetljena 
tim svjetlom samim ili u kombinaciji s nekim od elemenata OSP, 
daju mu posebno, rekli bismo počasno mjesto i čine ga najčešće 
upotrebljavanim svjetlom na filmu. | ne samo na filmu. 

Albrecht Durer poznat je kao slikar koji je bio dosta impresio- 
niran vlastitom osobom. Njegovo prvo poznato djelo je crtež koji 
je napravio kada je imao trinaest godina i predstavlja njegov 
autoportret. Nastavio je slikati autoportrete tokom cijelog svog 
života a najpoznatiji je onaj iz 1500. godine (slika 135). To je dakle 
čovjek koji je uživao u vlastitoj slici a i znao je, i to mnogo bolje od 
drugih, kako se u slici može uživati. Da li onda može biti slučajno 
što je na toj slici primijenio upravo tročetvrtinsko svjetlo? Kristov- 
ska plemenitost i ozbiljnost koja nas s nje gleda, teško da bi pod 
bilo kojim drugim svjetlom došla do tolikog izražaja, kao upravo 
pod tročetvrtinskim. Promotrimo li pažljivo nježne i providne 
sjene, ustanovit ćemo da je tročetvrtinsko svjetlo kombinirano s 
nešto prednjeg. Da pozadina nije tako jednolično tamna i da u 
kosi ima nešto odsjaja nekog stražnjeg svjetla, ova bi slika bila 
klasični primjer osnovne svjetlosne pozicije. 

Slika 135 


Promatramo li neko lice osvijetljeno tročetvrtinskim svjetlom, 
ustanovit ćemo da je ovo svjetlo više od bilo kojeg drugog tipa 
svjetla, podložno promjenama. Dovoljan je samo mali zaokret 
glave od dvadesetak stupnjeva na jednu ili drugu stranu da troče- 
tvrtinsko svjetlo nestane i da se pretvori u neki drugi tip. 

Ako se lice zakrene tako da vršak nosa bude uperen prema 
podnožju rasvjetnog tijela koje daje tročetvrtinsko svjetlo, nastaje 
svjetlo koje možemo nazvati visoko prednje svjetlo. Ako osoba 
digne pogled i vršak nosa uperi ravno u rasvjetno tijelo nastat će 
čisto prednje svjetlo. Ako pak glava skrene u suprotnom smjeru i 
vršak nosa se okrene tako da svjetlo pada na njega pod kutom od 
90", na licu ćemo identificirati čisto bočno svjetlo. 

Ova sklonost mijenama tročetvrtinskog svjetla nije njegova 
mana, nego naprotiv - prednost. Igra svjetla i sjene koja na taj 
način nastaje na živom, pokretnom licu, omogućuje nam da ga 
sagledamo u svim svjetlosnim perspektivama i konzekvencijama. 
Stoga nije slučajno da se u plan probnog snimanja nekog glumca 
uvijek uključuje i jedan krupni plan, osvijetljen tročetvrtinskim 
svjetlom, a nesretnik kojeg se isprobava ima zadatak da mijenja 

izraze, da se smije i žalosti i da pri tom okreće glavu sjedne strane 
na drugu. 

Iz ovoga slijedi zaključak da je tročetvrtinsko svjetlo, u svom 
čistom obliku, moguće jedino u potpuno statičnim kadrovima i 
dakako na fotografijama. Ako je lice u pokretu, ako ono tek malim 
zakretanjima mijenja svoj odnos prema osi kamera-subjekt, i 
svjetlo će mijenjati svoj karakter: od čistoga bočnog, preko troče- 
tvrtinskog do visokoga prednjeg. Dodamo li tome i mogućnost da 
lice podiže ili spušta pogled, broj varijacija se umnogostručuje. 
Svaki pokret glavom naprijed ili u stranu, gore ili dolje, stvara 
novu kombinaciju i karakter svjetla, od kojih je svaka, barem u 
većini slučajeva, dobra i zanimljiva. 

Na slici 136 je prikazan još jedan kadar iz Građanina Kanea, 
karakterističan za taj film, za Gregga Tolanda, za filmsku fotogra- 
fiju toga perioda uopće, a posebno za tročetvrtinsko svjetlo. 

Svako od četvoro lica u kadru osvijetljeno je tročetvrtinskim 
svjetlom u kombinaciji s nekim od elemenata OSP. Prostor kadra 
podijeljen je na dva svjetlosna »otoka« stvorena oko dva posto- 
jeća rasvjetna tijela na sceni: dvije stolne svjetiljke, s dovoljno 
velikim i dovoljno prozirnim štitnicima. Možemo primijetiti da je 
štitnik u prednjem planu many/ od onog koji se nalazi u dubini 
scene. To je mali snimateljski trik kojim će se poslužiti svaki 
iskusni snimatelj. Sto je manji i slabiji igrajući izvor svjetla, to će 
ga stavljati bliže, u prednji plan. Sto je veći i jači, to ga može 
ostavljati dublje u kadru. Razlog je jednostavan: sićušni plamen 
svijeće ili petrolejke daleko u dubini kadra neće predstavljati 
uvjerljivi i mogući izvor svjetla za logičko osvjetljavanje nekog 

šireg prostora. Naprotiv, isto takav slabašni izvor svjetla sasvim u 
prednjem planu, gdje po optičkim zakonima može narasti do 
divovskih razmjera, a da to ipak ne izgleda neprirodno, svojom 
svjetloćom koja raste proporcionalno s veličinom, predstavlja 
sigurno uporište za izgradnju cijele svjetlosne konstrukcije. 

Snimatelj će prirodno velike i jake izvore svjetla, kao što su 

velike i snažne svjetiljke i svijetli prozori, uvijek nastojati zadržati u 
zadnjem planu. Oni mu na taj način omogućuju da svjetlom 
prorade dubinu kadra i na taj način osiguraju prostornost i, što je 
važno, stvaraju motiv za sva moguća stražnja svjetla. 
. Kao što vidimo Toland je postupao upravo po tim principima. 
Cak što više, smjestio je na scenu još jednu svjetiljku, sakrivenu 
leđima Orsona Wellesa, koja motivira malo čudno, donje svjetlo u 
niši gdje se nalaze ulazna vrata. 

Ovako raspoređeni svjetlosni »otoci« osiguravaju osnovnu 
logiku svjetla, ali logičnog samo na prvi pogled. Malo pomnijom 
analizom ustanovit ćemo da niti jedno svjetlo, koje osvjetljava 
svako lice posebno, ne dolazi iz onoga smjera iz kojeg bi prirodno 
moralo dolaziti. Zena u prednjem planu osvijetljena je tročetvrtin- 
skim svjetlom odnekud s lijeve strane izvan kadra. Orson Welles je 
osvijetljen nekim visokim prednjim svjetlom i kada okrene glavu 
prema svjetiljci (koja bi ga po logici morala osvjetljavati niskim 
bočnim svjetlom), na njemu će se vidjeti tročetvrtinsko svjetlo, ali 
iz smjera suprotnog svjetiljci. Bolničarka i liječnik u drugom planu 
osvijetljeni su tročetvrtinskim svjetlom koje dolazi s desne strane 
izvan kadra i osjetno je više od svjetiljke. Shodno pozicijama 
njihovih glava, liječnik je osvijetljen prednjim svjetlom, a bolni- 
čarka bočnim. Stražnje svjetlo na licu Orsona Wellesa također se 
ne poklapa s prirodnim pravcem svjetiljke u drugom planu. 

U ovom času, netko bi mogao pomisliti kako želimo dokazati 
da je Gregg Toland bio površan snimatelj kada je tako malo 
polagao na logiku osvjetljavanja. Netko će možda pomisliti kako 
želimo uvjeriti čitaoca da treba strože paziti na logiku i čvršće 
motivirati smjerove svjetla. 

Da bismo takve pomisli definitivno odbacili, moramo se 
podsjetiti na neke činjenice. Za razliku od fotografije i slikarstva, 
gdje je svako djelo svijet za sebe i stoji na raspolaganju našim 
osjetilima onoliko dugo koliko za tim osjećamo potrebu, filmski je 
kadar samo isječak neke veće likovne cjeline, u kojem je sadržan 
nastavak prošlog kadra i zametak budućeg. Vrijeme koje nam je 
stavljeno na raspolaganje za njegovu percepciju nije neko naše 
vrijeme, kojim slobodno raspolažemo, već je to vrijeme koje nam 
je na stotinku sekunde točno odredio autor, a obično je vrlo 
kratko. | za to kratko vrijeme gledalac mora dijeliti svoju koncen- 
traciju na mnoge faktore koji su sadržani u svakom kadru, tako da 
mu za čitanje same likovne komponente ostaje prilično malo 
vremena. To sve ide u prilog tvrdnji da sve likovne dojmove koje 
primamo s filmskog ekrana, primamo dosta površno i »na brzinu«. 
Gledalac je rijetko svjestan filmske slike kao samostalne kompo- 
nente filma. On je postaje svjestan samo u dva slučaja: kada se u 
likovnoj dionici događa nešto što se izrazito grubo kosi s njego- 

vim mogućim iskustvom ili ako je ono što se na filmu događa 
toliko dosadno da mu ne preostaje ništa drugo nego da se 
zabavlja sa slikom samom. To su činjenice koje snimatelji ne vole 
javno priznavati. Smatraju da bi ovakva priznanja umanjila značaj 
njihova posla, što dakako nije istina. 

Pokušamo li usporediti snimatelja s nekim drugim likovnim 
umjetnikom, mnogi će odmah pomisliti na fotografa. Ali ta je 
sličnost dosta daleka. Ono što veže ovu dvojicu umjetnika jest 
fizikalno-kemijski proces kojim se služe jedan i drugi. Ono što ih 
razdvaja jest svrha i rezultat njihova rada. 

Najviše sličnosti našli bismo između snimatelja i umjetnika 
grafičara, vještog crtača, koji s nekoliko poteza pera umije prika- 
zati najsloženije sadržaje, najsvjetlije svjetlo i najtamniju sjenu, 
cijelo fizičko i duhovno stanje svojeg sadržaja. 

Grafički crtež osvaja lapidarnošću postupka. Kao da je na- 
stao »u dahu«, u dahu se i doživljava. Gledalac ga obuhvaća 
jednim jedinim pogledom i shvaća ga odmah ili ga ne razumije 
nikad. Nepotrebno je i beskorisno prilaziti sasvim blizu, pomno 
ispitivati svaki potez pera i pokušavati odgonetnuti zašto je neka 
crta jače zarezana od druge. Opći dojam je ono što je bitno, 
doživljaj jednog jedinog pogleda. 

Ako s tog stanovišta promatramo citirani Tolandov kadar, 
vidjet ćemo da on na najbolji mogući način služi svrsi. Raspored 
figura u kadru: žena koja je pokušala samoubojstvo, zbunjeni i 
ojađeni muž i indiferentni liječnik i njegovateljica, svaki od njih 
ima svoje mjesto koje mu prema važnosti i pripada. Svi su ipak 
istodobno vidljivi, a njihova lica i izrazi na njima jasni i prepoznat- 
ljivi. Kada bi svjetlo na ta lica dolazilo iz svojih logičkih izvora, 
svakako bi od gledaoca iziskivalo više napora da u jednom tre- 
nutku prepozna lica i pročita izraze s njih. Upravo zato Gregg 
Toland i osvjetljava svako lice s tročetvrtinskim svjetlom jer ono 
omogućuje najlakše i najbrže čitanje. Već spomenuti i spretno 
raspoređeni otoci svjetla, s pomno odabranom svjefloćom, osigu- 
ravaju ipak jednu dosta nisku ljestvicu i intimnu mračnu atmos- 
feru spavaonice u kojoj leži bolesnica. 

Kao što je djelo filmskog snimatelja samo dio neke veće 
cjeline, isječak iz neke opće slike, tako je i on sam dio jednog 
većeg i skupog mehanizma koji pravi film. Vrijeme koje mu produ- 
cent stavlja na raspolaganje da bi likovno uobličio svoj kadar, 
ograničeno je također svojom neizmjernom skupoćom. Snimatelj 
koji troši mnogo vremena da bi do krajnjih konzekvencija pošto- 
vao logiku svjetla čini dvostruku pogrešku: beskorisno trati skupo 
vrijeme i čini nešto što samom filmu nije potrebno, već često i 
štetno. Robujući logici svjetla, promašit će cjelokupni dojam. 
Baveći se nekom nemotiviranom sjenom, zaboravit će svrhu kadra 
i njegovo mjesto u cjelini, a ta će sjena (na koju je potratio tako 
mnogo vremena), minuti kroz kadar takvom brzinom da je niti 
jedan gledalac neće stići zamijetiti. 

Sve ovo ne znači da snimatelj ne treba poštovati logiku 
svjetla. Naprotiv, logiku treba poštovati, ali do izvjesne mjere. 
Jedino na što ne možemo dati odgovor jest - dokle ta mjera seže, 

ali znamo da je to granica koja odvaja dobrog snimatelja od 
slabog. 

Treba još reći da ovaj Tolandov kadar j sve što smo o njemu 
rekli, ne predstavlja obrazac po kojem se mogu rješavati sve 
slične situacije. Ovakav likovni pristup danas svakako predstavlja 
tradicionalno i pomalo arhaično rješenje. Snimatelj modernih 
koncepcija potražio bi neko novo i svježije. U Tolandovo su doba 
postojala ozbiljna tehnička ograničenja koja su nametala upravo 
ovakvo rješenje, a za njihovo prevladavanje trebalo je imati i 
hrabrosti i sredstava. Da bi se osigurala dubinska oštrina koja 
seže od 70 do 80 centimetara ispred kamere, pa sve do 4 ili 5 
metara u dubinu, trebalo je svakako zatvoriti blendu barem do f8, 
a uz materijal od pedesetak ASA za to je trebalo na svakom licu 
posebno osigurati razinu od nekih 1600 fc, što je tek malo niže od 
razine sunčeva svjetla. Poseban je problem bio zadržati kontrolu 
nad rasporedom svjetla pri tako visokoj razini u studiju. Sve bi te 
teškoće mimoišle današnjeg snimatelja i on bi problemu prišao 
slobodnije. Manje bi se bavio modeliranjem i razdvajanjem pla- 
nova svjetlom, jer bi mu boja dala zamjene za to. Svjetlo bi bilo 
manje usmjereno, difuznije, pa bi i divergentni pravci bili manje 
zamjetljivi, što još ne znači da bi ovaj kadar, riješen na jedan 
moderniji način, bio funkcionalniji. 


Pokušajmo zamisliti kako bi ovaj isti kadar riješio neki pros- 
ječni snimatelj novije generacije. Najjednostavnije riješen, kadar 
bi mogao izgledati ovako: svjetiljke, iste kakve su bile, ostale bi na 
svojim mjestima, proporcionalno jednako svijetle. Funkcija bi im 
bila jednaka kao i u Tolandovoj verziji, a jedina razlika bila bi u 
tome što bi one zaista, svojim vlastitim svjetlom unutar kadra 
stvarale one iste svjetlosne »otoke« koje je Toland morao stvarati 
svjetlom izvan kadra. Na ovo »postojeće« svjetlo (koje ipak ne bi 
bilo dovoljno, jer bi prevlike prostore u kadru ostavljalo u tami), 
mladi bi snimatelj dodao i jedno opće svjetlo. Najvjerojatnije bi, 
negdje s desne strane kameri postavio jednu jaču ili nekoliko 
slabih jedinica, uperivši ih u strop tako da u prostor kadra dopire 
samo reflektirano svjetlo s bijelog stropa. I to je sve. Uz spretno 
odabranu optiku i visokoosjetljivi materijal ne bi mu bilo teško 
osigurati ovako veliku dubinsku oštrinu. Samo, pitanje je da li bi 
mu bila potrebna, jer je neoštri prednji plan u crno-bijelom samo 
neugodna zbrka sivih tonova niskog kontrasta, dok je kod kolora 
to redovito efektna igra boja čijem zasićenju nema granica. U 
općem dojmu ipak se ništa bitnog ne bi promijenilo. Ostala bi dva 
otoka svjetla, unutar kojih se nalaze četiri lica, ovaj put osvijet- 
ljena difuznim, ali ipak u osnovi tročetvrtinskim svjetlom. Od 
ravnoteže između razine svjetla što ga daju svjetiljke direktno i 
razine općeg svjetla što dolazi izvan kadra, sa stropa, indirektno, 
ovisila bi ljestvica i opća atmosfera. Nihil novi sub sole. 


Na kraju ovog poglavlja moramo se na čas vratiti njegovom 
početku i jednom trivijalnom detalju: malim, svijetlim točkicama 
na autoprtretu Albrechta DCirera. Oči na ovom portretu ovako živo 
i pametno svijetle upravo zbog ovih krijesnica. Bez njih oko bi bilo 

mrtvo, kao uronjeno u neki baršunasti mrak. Najslavniji među 
portretima, poznat po svom tajanstvenom pogledu, Leonardov 
portret Mona Lize (slika 153), nema tih točkica. Tko zna da li bi s 
njima njezin pogled bio jednako zagonetan, a sam portret manje 
slavan? Poznato je da je svjetlo na mnogim portretima Charlesa 
Bovera bilo postavljano tako da u očima nema ovih svjetlašca, što 
je njegovu pogledu davalo tajnovitost i skrivenost misli. U svjetlu 
ovih primjera, ta dva svjetlašca, svako u po jednom oku, postaju 
manje trivijalni detalji. Njihovu važnost su shvatili i fotografski 
majstori hrabro ih ucrtavajući na slikama za legitimacije. 

Na slici 123 d, gdje je mladić osvijetljen samim tročetvrtin - 
skim svjetlom, gleda nas samo jednim okom, dok se drugo sasvim 
izgubilo u mraku. Da je postojao, bilo kakav minimum prednjeg 
svjetla bio bi dovoljan da u svakom oku stvori svijetlu točkicu, a 
ona bi pak bila dovoljna da nam naznači da drugo oko ipak 
postoji. To je razlog zašto snimatelji, čak i onda kada žele ostvariti 
vrlo visok kontrast svjetla (1 : neizmjerno) ipak uz kameru postav- 
ljaju neko (makar i veoma slabo) prednje svjetlo. Njegov se efekt 
uopće ne mora osjetiti na dubini sjena, ali će se njegov odsjaj 
jasno osjećati u očima modela. 

Trivijalni detalj ili ne, ako na njega zaboravimo može od 
skupnog glumca s lijepim očima učiniti kiklopa. 

Već smo ustvrdili da je veliki postotak svih krupnih planova 
snimljen upravo uz pomoć osnovne svjetlostne pozicije, bez ob- 
zira da li se radilo o kompletnoj shemi ili o nekoj njenoj reducira- 
noj varijanti. No, ne radi se samo o krupnim planovima. Iskusno će 
oko otkriti OSP i u srednjim, daljim, pa i vrlo dalekim planovima, 
jednom riječju svagdje gdje su lica okrenuta frontalno prema 
kameri. 

Nije pravilo da se kod OSP broj rasvjetnih tijela strogo ogra- 
ničava na četiri. To je školsko pravilo, iako će upravo iskusan 
snimatelj nastojati uvijek raditi sa što manjim brojem rasvjetnih 
tijela. Međutim, pri osvjetljavanju većih prostora i planova, samo 
četiri rasvjetna tijela bit će preslaba, pa tada treba postavljati više 
reflektora u grozdove ili baterije. Bez obzira koliko je reflektora 
upereno na scenu, oni moraju biti postavljeni tako da se cijele 
grupe vladaju po pravilima OSP. Na slijedećoj slici to ilustriramo 
primjerom (slika 137). 

Pod pretpostavkom da je za osvjetljavanje grupe osoba A, B, 
C i D potrebno, za postizanje ekspozicijske razine, jedanaest 
rasvjetnih tijela, treba ih podijeliti u skupine, pa će tako: 

- skupina rasvjetnih tijela (koju sačinjavaju reflektori 1, 2, 3 i 

4) predstavljati glavno, tročetvrtinsko svjetlo, 

- skupina reflektora 5 i 6, prednje svjetlo, 

- skupina reflektora 7 i 8, pozadinsko svjetlo, 

- skupina reflektora 9, 10 i 11, stražnje svjetlo. 

Dvojna (ukrštena) OSP 


ora 


Slika 137 


Nešto je složenija situacija kada su u kadru dva lica okrenuta 
jedno prema drugome ili dvije grupe lica sučeljene, najčešće 
profilno, jedne prema drugima. 

Osvjetljavajući takve situacije klasičnom OSP shemom, tre- 
balo bi upotrijebiti gotovo dvostruki broj rasvjetnih tijela ako 
bismo željeli svako lice posebno osvijetliti s kompletnom OSP. 

To svakako ne bi bilo dobro iz dva razloga. Prvi već znamo: 
treba raditi sa što manjim brojem rasvjetnih tijela. Sto ih je više, to 
se više množe ružne i izdajničke sjene, koje su najveći neprijatelji 
snimatelja u studiju. Nezgodnu sjenu snimatelj će pokušati »ubiti« 
novim reflektorom, a to će mu samo djelomice poći za rukom. 
Najčešće će se dogoditi da će taj novi reflektor stvoriti neku novu 
sjenu. Nespretan snimatelj će i nju pokušati »ubiti« i tako redom. 
To obično završava tako da od početne atmosfere svjetla ne 
ostane ništa osim šume rasvjetnih tijela, povješanih na sve strane, 
okićenih klapama, tubusima i tilovima poput božičnog drvca. 

Jedini je lijek dakle - što manje rasvjetnih tijela, to će biti manje 
nekontroliranih sjena. Slika je tada čišća, a atmosfera uvjerljivija. 

Drugi je razlog čisto ekonomske prirode. Snimatelj koji vuče 
sa sobom mnogo rasvjete je skup snimatelj. Mnogo rasvjete ne 
znači samo povećane troškove za rasvjetu i struju, već (što je 
mnogo skuplje), i za vrijeme koje mu treba da bi riješio i postavio 
rasvjetu. S četiri reflektora se mnogo brže radi nego s dvadeset. 

Glavni trik dvojne OSP jest da svako rasvjetno tijelo ima dvije 
funkcije. Da bismo to bolje shvatili pogledajmo shemu na slijede- 
ćoj slici: 


Slika 138 


Reflektor 1 istodobno služi kao glavno svjetlo za osobu B i 
kao stražnje svjetlo za osobu A. Isto tako reflektor 2 služi kao 
glavno svjetlo za osobu A i kao stražnje za osobu B. Na taj je način 
riješeno sa samo dva rasvjetna tijela, glavno i stražnje svjetlo za 
dvije osobe ili za dvije grupe osoba koje u kadru stoje u sličnim 
odnosima. 

Ova dva rasvjetna tijela mogu se postavljati na tri načina u 
odnosu na rampu: mogu biti iza nje, ispred nje ili na samoj rampi. 
Prema tome postoje tri varijante dvojne OSP: 

1. stražnja dvojna OSP, 

2. srednja dvojna OSP, 

3. prednja dvojna OSP. 

Ovo su simetrične varijante. Moguće su, dakako, i kombina- 
cije, pa onda nastaju asimetrične dvojne OSP. 


i on sai oi 


Slika 139 

Slika 140 


Na slici 138 prikazana je stražnja dvojna OSP, a na slijedeće 
dvije 139 i 140 srednja i prednja dvojna OSP. 

Da li postoji najbolja varijanta? Najbolja je ona koja najbolje 
odražava postojeću svjetlosnu situaciju na sceni, to jest ona koja 
se najbolje uklapa u logiku postojećih rasvjetnih mjesta u kadru 
(prozori, svjetiljke). 

Ovaj sklop ima još jednu značajnu prednost, a ta je da se 
kamera oko objekta može kretati u širokom krugu od punih 360". 
Svjetlo će biti dobro iz svih pravaca, pa je ovaj sklop osobito 
pogodan u slučajevima kada scenu snima istodobno nekoliko 
kamera. Stoga ga i tako često susrećemo pri snimanju standardne 
elektronske TV produkcije. Pri snimanju prikazivačkog filma nje- 
gova je ekonomičnost također često od neprocjenjive vrijednosti: 
pri prijelazu s osnovnog kadra (dvije osobe profilno, kao na slici 
141) na krupne planove s lica, ovaj sklop traži minimalne korekcije 
i dopušta snimanje dužih sekvenci bez značajnijih promjena 
rasvjete. 

Na slici 141 prikazan je školski primjer dvojne OSP ostvaren 
uz pomoć flamanskog svjetla.“ Nije teško zamisliti kako bi izgle- 
dali blizi planovi svake pojedine osobe snimljeni »preko ra- 
mena«“: klasično tročetvrtinsko svjetlo. Jedina korektura od- 
nosila bi se na rame u prednjem planu koje bi najvjerojatnije 
trebalo zasjeniti nekim pogodnim sjenilom. 

Na slijedećoj slici (142) vidimo primjer iz Građanina Kanea. 
Radi se o nesimetričnoj dvojnoj OSP. Glavno svjetlo za muškarca 
nalazi se iza rampe, a za ženu ispred. 

Ovakva asimetrična dvojna OSP daje najmanje čiste rezul- 
tate, ali je bila karakteristična za holivudska shvaćanja. Muškarac, 
da bi njegova muškost bila jače naglašena, dobija »karakterno« 
stražnje svjetlo, a žena »lirsko« prednje. Osim toga ovakav raspo- 
red omogućuje lak prijelaz na blize planove u daljoj razradi scene. 
Muškarac će dobiti klasično tročetvrtinsko, a žena unaprijed za- 
dano prednje svjetlo. 

Oštra dijagonalna sjena bačena preko ramena i prsiju Orsona 
Wellesa može jednostavno predstavljati stilsku figuru Gregga 

Vidi: flamansko svjetlo, str. 289. 
»Preko ramena«, označuje krupni plan osobe A, s ramenom i dijelom 
lica osobe B u prednjem planu. 

Slika 141 
(Sime Sthkoman, AKFIT) 


Slika 142 


Tolanda, ali isto tako i pripremu za slijedeći krupni plan žene, 
snimljen preko njegova ramena. Tamno, neoštro rame u prednjem 
planu uvijek predstavlja ugodnu ravnotežu u kadru i naglašava 

Slika 143 
Ouillerov izvještaj, snimatelj: Erwin Hiller 


Slika 144 
Stepski vuk, snimatelj: Tomislav Pinter 

dubinu. Međutim, svijetlo rame i dio glave u prednjem planu, 
osobito u crno-bijeloj tehnici, stvaraju neugodnu zbrku razmaza- 
nih prljavih mrlja pa stoga svaki snimatelj nastoji takav prednji 
plan zatamniti. Ne postoji pravilo da takvo zatamnjivanje treba biti 
pripremljeno u prethodnom kadru, ali ako se može pripremiti - 
tim bolje. 

Pravilo koje govori da rasvjetno tijelo koje daje glavno svjetlo 
jednoj osobi istodobno daje stražnje svjetlo drugoj, također ne 
treba smatrati čvrstim. Kao i u svakoj OSP tako i u dvojnoj, 
stražnje svjetlo može potpuno izostati na jednoj ili na obje osobe 
u kadru. Primjer takvog rješenja vidimo na slici 143. 

Obje osobe u prednjem planu osvijetljene su srednjom dvoj- 
nom OSP. Lijeva figura ima nešto stražnjeg svjetla, dok na desnoj 
tog efekta nema. To je uvjetovano logikom prostora: muškarac 
koji sjedi leđima je dosta blizu zida pa bi takav efekt mogao 
djelovati nemotivirano. U srednjem planu ponavlja se ista ras- 
vjetna shema. Ukršteno raspoređeni reflektori tvore novi otok 
svjetla ispred kamina i prozora s desne strane. Sasvim u zadnjem 
planu (na vrhu ulaznih stuba), treća je osoba (okrenuta ravno 
prema kameri) osvijetljena po svim pravilima tročetvrtinskim 
svjetlom. Uz nešto stražnjeg svjetla koje naglašava horizontale 
stuba, ovdje nastaje treći svjetlosni otok, pa se tako slika dijeli na 
tri svjetlosna polja, što povećava dojam dubine prostora. 

Ovakva kombinacija dvojne i jednostruke OSP vrlo se često 
upotrebljava u sličnim kompozicijama kada su u kadru tri osobe- 
dvije sučeljene u prednjem planu, a treća (ili nekoliko njih) okre- 
nuta u smjeru kamere. 

Na slici 144 je još jedan primjer dvojne stražnje OSP. Ovo je 
slučaj kada je dvojna OSP upotrebljena u funkciji sunčeva svjetla. 

Sama po sebi dvojna OSP može djelovati logično i motivirano 
samo ako se među sučeljenim licima nalazi neki postojeći izvor 
svjetla. Međutim, ako se radi o suncu, ono je predaleko da bi 
simetrično moglo osvjetljavati oba lica. Ali sudeći prema ovom 
slučaju, čak i ovako grubo narušavanje temeljne svjetlosne logike, 
ako se izvede spretno kao u ovom primjeru, može uvjerljivo 
djelovati. (Posebnu draž ovom kadru daje njegova kompozicija. 
Prostor kadra podijeljen je na upravo mondrianovske kvadrate, na 
nekoliko novih kadrova, unutar kojih se ponavlja osnovna kompo- 
zicijska shema. To je posebno vidljivo na desnoj strani kadra, gdje 
se u pravokutniku prozora ritmički ponavljaju kvadrati koji poput 
zuma vode pogled do krupnog plana Maxa von Sydowa.) 


Prednje svjetlo u dvojnoj OSP 


Sva pravila koja se odnose na prednje svjetlo, a koja su 
navedena ranije, odnose se jednako i na dvojnu OSP, ukoliko je 
kamera statička. Ako se kamera kreće, prednje se svjetlo mora 
kretati s njom, ne mijenjajući nikako svoj odnos s objektivom. 

Drugačije treba riješiti prednje svjetlo u slučaju kada se 
istodobno snima s nekoliko kamera iz raznih pravaca. Tada je, 
naravno, nemoguće da svaka kamera ima svoje prednje svjetlo. 
Najjednostavnije je rješenje da se cijeli prostor »napuni« određe- 
nom količinom raspršenog difuznog svjetla (ovisno o željenom 
kontrastu). Treba paziti da svjetlo dolazi ravnomjerno sa svih 
strana, pa će na taj na“in svaka kamera imati svoje prednje svjetlo. 

Poseban problem predstavlja promjena intenziteta prednjeg 
svjetla u slučaju kretanja kamere prema ili od subjekta. Iste 
poteškoće nastaju kada se subjekt primiče ili odmiče od kamere. 

Da bi kontrast uvijek ostao u zadanim granicama, jačinu 
prednjeg svjetla treba na neki način mijenjati. Kod crno-bijele 
tehnike to se najjednostavnije rješava uz pomoć zakretnog trans- 
formatora ili tiristorskog dimmera. Uz pomoć tih uređaja može se 
kontinuirano smanjivati napon, pa tako i intenzitet svjetla. Među- 
tim, smanjivanjem napona mijenja se u širokim granicama i tem- 
peratura boje svjetla, pa je takvo rješenje neupotrebljivo kod 
kolora. Zato postoje posebne pokretne žaluzije kojima se može 
kontinuirano mijenjati intenzitet nekog svjetlosnog izvora, a da se 
temperatura boje ne promijeni. 


Pozadinsko svjetlo u dvojnoj OSP 


I ovdje ne postoje nikakva nova pravila. Vrijedi uvijek ono 
najvažnije: raditi sa što manje rasvjetnih tijela. 

Sa samo jednim reflektorom moći ćemo osvijetliti samo onu 
pozadinu koja je relativno blizu prednjeg plana i koja ne zahtijeva 
nikakve osobite svjetlosne efekte. Čim je dubina veća, prostor širi 
pa ako na njemu postoje još i prozori ili svjetiljke, jasno je da se 
samo s jednim rasvjetnim tijelom neće izaći na kraj. Svaki će 
svjetlosni efekt u pozadini tražiti svoj reflektor, ali i tada treba 
paziti da se ne pretjera s brojem svjetlosnih jedinica i da se svjetlo 
za pozadinu ne miješa sa svjetlom prednjega plana. Ona se 
moraju maksimalno poklapati u pravcu i intenzitetu, ali je najbolje 
da se nigdje ne miješaju jer će opet nastati šuma sjena u kojoj će 
se izgubiti stablo atmosfere kadra. 

Koji put će takvo miješanje biti teško izbjeći i tada se bolje 
odlučiti za rješenje u kojem je svjetlo, što čini nekakav efekt u 
pozadini, istodobno glavno svjetlo prednjeg plana. Moguća je, 
naravno, i obratna kombinacija. 

Na slici 145 je prikazana stražnja dvojna OSP u jednom dosta 
dalekom planu. Svaka grupa sučeljenih osoba osvijetljena je gru- 
pom reflektora sa standardnih pozicija dvojne OSP. Pozadina je 
pak osvijetljena u skladu s postojećom situacijom: svaka je zidna 
svjetiljka dobila svoju svijetlu mrlju, dok je ostatak pozadine za 
nekoliko tonova tamniji, naročito u gornjem dijelu. Prednji plan 
50 


Vidi: »Difuzno svjetlo«, str. 285. 

Slika 145 
Gertrud (1964), Carl Th. Dreyer, snimatelj: Henning Bendsen. 


dobiva samo stražnje svjetlo, dok je sa strane kamere potpuno 
taman. 

Kada bi neuko oko bacilo pogled na mostove s kojih je ova 
scena osvijetljena, otkrilo bi tamo mnoštvo rasvjetnih tijela, koja 
kao da su tamo razbacana bez ikakvog reda. Ali kadar koji je pred 
nama uvjerava nas u suprotno. Sklad i svjetlosna ravnoteža, toliko 
karakteristični za dvojnu OSP, vide se na ovom kadru potpuno 
jednako kao da se u njemu nalaze samo dvije osobe u polublizom 
planu. Budući da se radi o grupi osoba i rasvjetna tijela su 
postavljena u grupe, ali uvijek tako da se osnovna shema dvojne 
OSP ne naruši. 

Treba svakako naglasiti da ovo nije i jedino moguće rješenje. 
Snimatelj modernijih koncepcija bi možda odstupio u nekim ele- 
mentima od ove najklasičnije sheme, ali u daljoj razradi scene, u 
prelasku na bliže i krupne planove, svakako bi naišao na izvjesne 
poteškoće, koje kod ovoga klasičnog pristupa, praktički ne po- 
stoje. 

li. KVALITETA SVJETLA 


Pod pojmom kvalitete svjetla u fizici se obično promatraju 
osobine koje se odnose na način postanka svjetla, rasprostiranje, 
na njegovu boju i spektralni sastav. Kada snimatelj misli o kvaliteti 
svjetla onda u prvom redu razmatra njegovu upotrebnu vrijednost, 
kao likovni medij. Svaki novi oblik i svaka nova atmosfera zahtije- 
vat će neku novu i drugačiju kvalitetu svjetla kojom će se moći 
najbolje, najljepše ili možda najvjernije opisati neki sadržaj. 

Kao što slikar za jednu temu odabire prozračni akvarel a za 
drugu pastozni namaz ulja ili glazbenik koji će jednoj melodiji 
odrediti solo flautu a drugoj snagu cijelog orkestra, tako će i 
snimatelj, prema temi i svrsi onoga što snima, a ponekad i prema 
modi, odabrati kvalitetu i vrstu svjetla kojim će se služiti. Zbog 
toga ćemo ovdje ispitivati kvalitetu svjetla isključivo s njegove 
likovno-upotrebne strane. 


Slika 146 
Sedmi pečat, režija: Ingmar Bergman, snimatelj: Gunnar Fisher. 
Holivudsko svjetlo na švedski način. 

Holivudsko svjetlo 


Svi do sada opisani svjetlosni sklopovi a pogotovo OSP (koji 
(onakvim kakvim ga vidimo na slici 123), ostvarivi su jedino uz 
pomoć klasičnih filmskih reflektora koji daju jednu sasvim odre- 
đenu kvalitetu svjetla. To u stvari i nisu reflektori, već projektori 
koji sliku žarne nii žarulje, pojačanu konkavnim ogledalom iza 
nje projiciraju pomoću Fresnelove leće (slika 147). Udaljenost 
između žarulje i leće može se mijenjati pomoću pužnog zavrtnja ili 
sustava poluga. Ovom promjenom mijenja se širina svjetlosnog 
snopa, obično u granicama od oko 15-45". Sirenjem svjetlosnog 
snopa intenzitet svjetla slabi, a sužavanjem raste. Ovim »špica- 
njem« i »raspršivanjem«, kako se to kaže svakodnevnim jezikom 
osvjetljivača u našoj produkciji, moguće je na jednostavan i brz 
način kontrolirati svaki pojedini reflektor ne mijenjajući njegovo 
mjesto. Ovo je važno zbog toga, što je mjesto klasičnih rasvjetnih 
tijela kojima se osvjetljava neka scena (»objekt«, kako se to u 
studijima naziva), unaprijed fiksirano na »mostovima« koji opa- 
suju cijelu scenu (ondje gdje se u normalnim prostorijama spaja 
stijena sa stropom). Ovakva rasvjetna tijela izrađuju se u različitim 
veličinama za različite snage žarulja. Od snage 500 W (»bejbi«) do 
10 KW (»cener« »desetka«). U tom rasponu nalaze se još standar- 
dne vrijednosti od 1 KW (»ajnzer« »jedinica«), 2 KW (»cvajer«, 
»dvojka«), 3 KW (»drajer«, »trojka«) i 5 KW (»finver«, »petica«). 
Ima i sićušnih reflektora te vrste, snage 100 i 250 W (»inki-dinki«). 
Na slici 149 vidimo shematski nacrt i sliku tipičnog predstavnika te 
reflektorske pasmine. 


Svijetla mrlja koju projiciraju takvi reflektori okruglog je 
oblika s neoštrim rubovima. Oblik i veličina te mrlje može se još 
mijenjati posebnim dodacima koji se stavljaju u »sinje« ispred 
Fresnelove leće. Također se i intenzitet može dalje smanjivati 
pomoću tilova i raznih mrežica koje se stavljaju u iste »sinje«. Ova 
»Sita«, tilovi i razne mrežice, zatim »vrata« i »klape«, tubusi raznih 
dužina i »negeri«, predstavljaju standardni pribor svakog dobrog 
reflektora, pa na taj način ovakvo moderno rasvjetno tijelo postaje 
prilično savršena naprava za proizvodnju filmskog svjetla. 

Takvim reflektorom se može sve osvijetliti, postići sve vrste 
svjetlosnih efekata, najbolji je za konstrukciju standardnih svjetlo- 
snih sklopova, jedino se karakter njegova svjetla ne može promi- 
jeniti. Pokušamo li još jednom sumirati sve njegove osobine, 
ustanovit ćemo da ima pet bitnih: 

- uski svjetlosni kut, 

- minimalno rasipanje, 

- precizna kontrola intenziteta, 

- oštre sjene, pogotovo na većim udaljenostima, 

- strogo usmjereni karakter svjetla. 

Sve ove osobine, a pogotovo ona zadnja, omogućile su da se 
upravo uz pomoć ovakvih rasvjetnih tijela razviju određeni svjetlo- 

Slika 147 
Rasvjetna tijela s Fresnelovom lećom, snage 1,2i5KW. 


Slika 148 

Porodica lakih, modernih, 
otvorenih rasvjetnih tijela s 
halogenom žaruljom, snage 
650 W, 1KWi2 KW. 


sni sklopovi, koji u prirodi praktički ne postoje. Ovakva tehnika 
svjetla i osvjetljavanja vladala je suvereno filmskom slikom sve do 
pedesetih godina, kada se počinju javljati neki novi pravci i razvi- 
jati nova tehnika. Da bismo ovu, tako tipičnu vrstu svjetla i način 
osvjetljavanja razlikovali od ostalih o kojima će ovdje biti riječi, 
nazvat ćemo je holivudskim svjetlom. Bez ovog filmskog Jeruza- 
lema i bez snimateljskih imena kao što su Arthur Miller, Charles 

Slika 149 
Shematski prikaz reflektora s 
b Fresnelovom lećom: 
a) pozicija »usko« 
b) pozicija  »široko« 
c) Fresnelova leća. 


Slika 150 
Otvoreno rasvjetno tijelo velike 
površine isijavanja, tzv. Softlight. 

Rosher, Edward Cronjager, Karl Struss, Gregg Toland, James 
Wong Howe, Joseph Ruttenberg, Karl Freund i Hal Mohr - da 
nabrojimo samo neke od njih - ne bi bilo ovakve rasvjete i 
ovakvog svjetla. 

Postoji još jedna osobina holivudskog svjetla koja zavrjeđuje 
da se o njoj kaže nekoliko riječi. 

Zbog oštrih sjena i jasnog razdvajanja smjerova svakog poje- 
dinog reflektora, ova kvaliteta svjetla pogodna je za stvaranje svih 
mogućih atmosfera i ugođaja, posebno u bližim i bližim plano- 
vima, lako svjetlo dolazi iz raznih, često sasvim nemotiviranih 
smjerova, to se ne primjećuje na oblinama lica i gornjim dijelo- 
vima tijela. Ali što se prostor kadra više širi, što više u njega ulaze 
horizontalne plohe namještaja (stolovi na primjer), noge glumaca 
i velike podne plohe ispod njih, to su komplikacije veće. Na 
podovima, pogotovo ako su svijetli, množe se ružne i izdajničke 
sjene. Sve ono što na gornjim dijelovima takvog kadra izgleda 
harmonično, motivirano i dobro, na podu se, kao u nekom nega- 
tivnom ogledalu, izokreće u ružno nemotivirano i nespretno. Sve 
ono što djeluje kao svjetlosni red u gornjem dijelu kadra, na podu 
se reflektira kao nered. Najčešće je jedini lijek protiv toga bliži 
plan ili -zaklanjanje donjeg dijela kadra nekim prednjim planom. 
Ako ni jedno od ova dva prokušana pomagala ne dolazi u obzir 
preostaje samo nada da će kadar biti dovoljno kratko rezan da se 
ono što se događa u njegovu donjem dijelu neće stići primjetiti. 

Kao primjer navodimo kadar iz inače sjajno snimljenog Rosi- 
jevog filma Izuzetni leševi. Namjerno smo razdvojili gornji od 
donjeg dijela kadra, (slika 151). 

U gornjem dijelu postignuta je sjajna atmosfera policijske 
stanice uz pomoć holivudskog svjetla. Dvije sjedeće figure u 
prednjem planu osvijetljene su nesimetričnom dvojnom OSP. 
Stojeća figura u sredini osvijetljena je tročetvrtinskim svjetlom 
koje se nalazi desno od kamere i dosta jakim stražnjim svjetlom s 
ljeve strane. Policajac u pozadini dobija bočno svjetlo također s 
ljeve strane. Postoji još jedno gornje svjetlo koje »puni« cijeli 
prostor i na taj način još više ističe hladnu prazninu isljedničke 
sobe. 

Takvim rasporedom svjetala na najbolji je način postignuta 
neljudska atmosfera kasarne s golim prljavim zidovima i bez traga 
ikakvoj intimnosti. Klasična trokutna kompozicijska shema suge- 
rira misao o piramidi vlasti i njenog odnosa prema individui, 
karakterističnoj za ovaj film. Cijeli je kadar, u svim svojim kompo- 
nentama krajnje uredan i pregledan. Ali samo u svojem gornjem 
dijelu. 

Na slijedećoj slici je odsječak donjeg dijela kadra. Sve ono 
izgovoreno o redu, preglednosti i stabilnosti gornjeg ne vrijedi za 
donji dio. Mnoštvo izukrštanih sjena i isprljana svjetla obezvre- 
duju sav trud uložen u konstrukciju gornjeg dijela i devalviraju 
kadar u njegovoj ukupnosti. Srećom, prosječan je gledalac kon- 
centriran uvijek na onaj dio kadra gdje se nalaze lica glumaca, pa 
u dinamičnom filmskom toku često ne primjećuje ono što se 
događa u donjem, manje važnom dijelu kadra. 

Slika 151 
Izuzetni leševi, snimatelj: Pasqualino da Santis. 


Otkriće otkrivenog 


Što je to i kakvo se to čudo dogodilo u slikarstvu kasne gotike 
ili rane renesanse? Da li nas na tim slikama osvaja prenošenje 
natprirodnih zbivanja u svakodnevne građanske ambijente ili ona 
prva kap ulja koju je u temperu kapnuo netko od ranih flamanskih 
majstora, pa tako začeo novu slikarsku tehniku, kojom su se mogli 
ostvariti dotada neslućeni baršunasto-tamni preljevi, providne 
glazure i gusti impasto? Ili su razlog divljenju sva ta zanimljiva lica 
koja kao da su u sliku zakoračila ravno s ulice, pa nas živo i 
pametno gledaju iz svojeg dalekog petnaestog stoljeća. Sve su to 
razlozi što nas te slike uvijek iznova očaravaju svojom ljepotom, 
ali ju duguju još jednoj novini: čudnom i novom mliječnom svjetlu 
koje svijetli na njima. 

Ljudska koža pod tim plemenitim svjetlom više nije beživotna 
i mrtva opna, ispod koje nema tijela, već prozračna i krhka granica 
između života i smrti, nesigurna zaštita ljudskoj duši ispod nje. To 
»kupanje u mekanoj i jasnoj svjetlosti«, taj »čudesni sfumato«, taj 
»biserni«, »mramorni«, »puteni« odsjaj ljudske kože naći ćemo na 
mnogim platnima velikih slikara od petnaestog stoljeća na dalje: 
nepoznati majstor iz Flemallea, Jan van Eyck, Boticelli, Raffaello, 
Ingres, da nabrojimo samo neke. Pa i najslavniji portret svih 
vremena, zagonetna Leonardova dama Mona Lisa naslikana je 
pod tim svjetlom. 

Slika 152 

Jan van Eyck: Giovanni 
Amolfini i njegova supruga 
(1434). 


Slika 153 
Leonardo da Vinci: Mona Lisa (oko 1503). 

Slikarstvu je trebalo nekoliko stoljeća da otkrije ovo najljepše 
svjetlo među svjetlima, a filmskoj fotografiji više od pedeset go- 
dina da otkrije već otkriveno. Teško ćemo dokučiti, zašto je tako, 
ali činjenica je da današnji snimatelj, koji imalo drži do svoje 
snimateljske časti, nerado izostavlja iz svog snimateljskog arse- 
nala ovo, tako staro oružje. 

Na početku ovog dijela knjige spomenuli smo da je kvaliteta 
svjetla ovisna o veličini njegova izvora. Sto je izvor koji emitira 
svjetlo manji, to je svjetlo usmjereni je i tvrđe, a stoje pak površina 
koja ga isijava veća, to je mekše i difuznije. Sunce, žarulja u 
balonu od čistog stakla, izvori svjetla koji rade na principu elek- 
tričnog luka, sve vrste projektora, ferali, petrolejke i svijeće, sve su 
to takozvani točkasti izvori svjetla. Površina koja isijava svjetlo 
vrlo je mala, i iznosi samo nekoliko kvadratnih centimetara (u 
nekim slučajevima i manje). Pa i samo sunce, uslijed svoje ogro- 
mne udaljenosti također ima prividno vrlo malu površinu isijava- 
nja. Svaka strukturna i bačena sjena koja nastane kao posljedica 
takvog svjetla bit će oštro obrubljena ocrtavajući točno oblik 
predmeta. | kad u blizini nema neke površine (zida, stijene, sni- 
jega) koja reflektira svjetlo, između svjetla i sjene vladat će veliki 
svjetlosni interval. Sjena će biti duboka, pa zato i smatramo da je 
ovo svjetlo vrlo visokog kontrasta. 


Kako oštre sjene vjerno opisuju oblik predmeta, one kod 
složenijih oblika kompliciraju crtež, u što se lako možemo uvjeriti 
ako prste svoje ruke okomito položimo na ravninu stola. Ako je 
svjetlo tvrdo i usmjereno vidjet će se pet prstiju i još pet sjena, od 
svakog prsta po jedna. Ovaj prirodni odjek objekta neće smetati 
ako ga možemo ravnopravno ukomponirati u sliku, a to svakako 
moramo učiniti, jer je masa sjene kao kompozicijski element 
uvijek potpuno ravnopravna osnovnom predmetu. Vratimo se 
stoga nekoliko stranica natrag pa još jednom pogledajmo sliku 
112. Jaje i njegova sjena jednako su vrijedni u toj kompoziciji. 
Dapače, za kompoziciju je presudna sjena a ne jaje. Da je sjena 
kraća i manja, jaje bi sasvim sigurno bilo potpuno drugačije 
postirano u okviru kadra. Korištenje bačene sjene kao ravnoprav- 
nog, a koji put i nešto ravnopravnijeg kompozicijskog elementa, 
može se vrlo efektno koristiti. Ima nebrojeno primjera gdje je to 
sjajno izvedeno, pogotovo na fotografijama. Međutim, u filmskom 
kadru - živom, pokretnom i prepunom mijena, bačene sjene će 
prouzročiti svakojake neprilike snimatelju. Početak kadra, gdje se 
obično, na najbolji mogući način u kompoziciju ukalkulira i ba- 
čena sjena, izgleda odlično. Ali kakva korist od toga, kada već u 
sljedećem trenutku glumac ili kamera čine nekakav pokret pa 
sjena prelijeće preko plohe kadra, zaustavljajući se redovito na 
najnepogodnijem mjestu. Kompozicijska ravnoteža kadra je ne- 
povratno izgubljena. Kod bližih planova ove su neprilike dakako 
manje, ali zato rastu proporcionalno sa širinom plana. U interije- 
rima, gdje praktički nikad ne postoji samo jedan izvor svjetla, 
nego više njih, broj bačenih sjena se umnožava do te mjere da 
snimatelj obično odustaje od namjere da ih na bilo koji način 
kompozicijski kontrolira. 

Kod blizih planova nastaju nove neprilike s oštrim, usmjere- 
nim svjetlom. Kod vrlo krupnih planova će ovakvo svjetlo jasno 
istaći svaku boru i svaku poru na ljudskoj koži, pogotovo na onim 
kritičnim mjestima između sjene i svjetla (obraza, zavoju čela ili 
luku brade). Svagdje gdje bismo očekivali blagi prijelaz iz svjetla u 
sjenu na oblini nastaje jedna hrapava zona, uzrokovana oštrim 
bočnim svjetlom koje do maksimuma ističe strukturu kože. To je 
jedan od razloga zbog kojega je u doba star-sistema i holivudskog 
svjetla, upotreba mekocrtača (naročito kod krupnog plana), bila 
neprekoračiva obaveza svakog snimatelja. 

Nasuprot tome, kod svjetla što svijetli na slikama flamanskih 
majstora, a danas sve češće i u filmskim kadrovima, tih neprilika 
nema ili su daleko manje. Ali ponajprije da vidimo kakvo je i kako 
nastaje to svjetlo, koje snimatelji prilično slobodno zovu u svom 
svakodnevnom jeziku difuzno svjetlo, ili još slobodnije: difuza. 


Difuzno svjetlo 


U samom značenju riječi »difuzan« postoji izvjesna difuznost, 
a još je veća zbrka u snimateljskom poimanju ovoga pojma. Riječ 
difuzan znači raširen, rasprostranjen, opširan, ali i »onaj koji se 
miješa«. Ovo zadnje značenje je relevantno za snimateljsko poi- 
manje pojma »difuzan«, dok su ona prva tri, iako sadržana u toj 
pojavi, ipak nebitna. 

Pokazat ćemo to na primjeru. 

Ako neki predmet želimo osvijetliti nekim klasičnim filmskim 
reflektorom s Fresnelovom lećom, zrake svjetla padat će na pred- 
met gotovo posve paralelno i osvjetljavati ga samo s jedne jedine 
strane. Izvor svjetla je mali, zrake svjetla su zato paralelne, pred- 
met osvijetljen samo s jedne strane, što su sve tipične karakteri- 
stike tvrdog i usmjerenog holivudskog svjetla. Ali ako taj isti 
reflektor ne uperimo ravno prema objektu, već ga okrenemo 
prema plohi bijelog zida što se nalazi u blizini, na tom će se zidu, 
ovisno o udaljenosti reflektora, pojaviti veća ili manja svijetla 
mrlja. Predmet našeg ispitivanja više nije osvijetljen reflektorom 
kao primarnim izvorom svjetla, već svijetlom mrljom na zidu, kao 
sekundarnim. Ako smo reflektor postavili sasvim blizu zida, svi- 
jetla mrlja će biti mala svijetla kružnica, od nekoliko desetaka 
centimetara promjera, a u svakom slučaju neće biti mnogo veća 
od promjera same Fresnelove leće. Pod uvjetom da je zid dovoljno 
hrapav, svjetlo će se od njega reflektirati u svim smjerovima i na 
taj način osvjetljavati mnogo veći prostor nego što bi to mogao 
sam reflektor. Svjetlo je na taj način zaista postalo difuzno, ako 
pod tim pojmom podrazumijevamo rasprostranjenost, raširenost i 
opširnost. Promotrimo li pažljivo sam osvijetljen predmet, usta- 
novit ćemo da se svjetlo na njemu po svom karakteru nije izmije- 
nilo. Postalo je doduše nekoliko desetaka puta slabije, ali budući 

Slika 154 
Opće difuzno svjetlo kao svjetlosna podloga. Nešto direktnog bočnog 
Svjetla povećava separaciju planova naglašavajući dubinu. 


da zrake svjetla na njega i dalje padaju gotovo paralelno i osvjet- 
ljavaju ga iz jednog jedinog smjera, svjetlo ipak nije postalo 
difuzno, ako pod tim pojmom podrazumijevamo svjetlo u kojem 
se nešto miješa. To nešto što bi se svakako trebalo miješati kod 
pravog difuznog svjetla jesu zrake svjetla koje trebaju dolaziti sa 
različitih strana i osvjetljavati predmet iz različitih smjerova. Taj je 
uvjet moguće ostvariti samo ako je površina koja isijava svjetlo 
dovoljno velika. 

Slijedeći pokus neka izgleda ovako: 

Odmaknimo reflektor što dalje od zida, koliko god nam pro- 
stor dopušta. Svijetla mrlja će sada narasti u svom promjeru i 
zauzimati prostor od nekoliko kvadratnih metara. U smislu raspro- 
stiranja i raspršivanja svjetla ništa bitnog se nije izmijenilo. Ali ako 
pod tim novim uvjetima promatramo osvijetljeni predmet, opazit 
ćemo da je karakter svjetla postao drugačiji. Zrake svjetla sada ne 
padaju na njega paralelno i samo iz jednog smjera, kao kod 
holivudskog svjetla. Svaki kvadratni centimetar velike svijetle 
kružnice na zidu isijava svjetlo koje na taj način pada na predmet 
iz različitih smjerova. Posljedice toga su mnogostruke. Površinske 
sjene su blage i mekane s vrlo finim i jedva primjetnim prijelazima. 
Zbog toga je površinska struktura materijala izgubila onu nepo- 
trebnu grubost, hrapavost i oštrinu, karakterističnu za usmjereno 
holivudsko svjetlo. Bačena sjena više nije onako oštro ocrtana i ne 
ponavlja ropski oblik predmeta. Postala je više naznaka sjene, 

nego sjena sama. Svi ovi efekti su tim zamjetljiviji što je izvor koji 
osvjetljava predmet veće površine. 

Ovakvo svjetlo, što ga isijava vrlo velika površina s pravom 
možemo nazivati difuznim. 

Najveći izvor difuznog svjetla što ga u prirodi poznajemo jest 
ogromna polukugla gusto naoblačenog neba ili svjetlo što se s 
mukom probija kroz guste slojeve površinske magle. To je najdi- 
fuzije svjetlo i praktički nema nikakvih sjena. Mnogi snimatelji 
ovakvo svjetlo smatraju previše difuznim i nalaze da nije najideal- 
nije za snimanje. 

Slični efekti postižu se u studiju kada se preko cijelog stropa 
razapinje gusta mreža otvorenih reflektora (tzv. »kante«), sa slabi- 
jim žaruljama. Drugi je način da se preko otvorenog stropa na 
građenom interijeru u studiju napne od zida do zida tanko »ka- 
liko« platno. S mostova se iz svih smjerova na gornju stranu 
platna upere mlazovi reflektora. U postojećim interijerima sličan 
se efekt postiže ako se prema stropu (koji pogotovo kad se radi o 
koloru mora biti potpuno bijel) iz raznih smjerova usmjere iz što 
veće udaljenosti mlazovi svjetla. U svim navedenim slučajevima 
posljedica će biti opće difuzno svjetlo. 

Po svojim značajkama ovakvo je svjetlo u osnovi vrlo niskog 
kontrasta. Gotovo i nema sjene, pa ako je negdje i otkrijemo, jedva 
je zamjetljiva. Kad se takvim svjetlom osvjetljavaju sadržaji niskog 
kontrasta prijeti opasnost od mlohavih i beskrvnih rezultata. To se 
u prvom redu odnosi na crno-bijelu tehniku dok je kod kolora rizik 
manji, jer će mogući kontrast boja nadomjestiti manjak druge 
vrste kontrasta. Već smo spomenuli da snimatelji ovo svjetlo ne 
smatraju najidealnijim za snimanje (osobito ne u njegovom čistom 
obliku i crno-bijeloj tehnici). Ali kao što su slikari nekada, prije 
nego bi počeli slikati »grundirali« svoja platna u nekom osnov- 
nom tonu buduće slike, tako i snimatelji vole ovo svjetlo kao 
»grund«, kao svjetlosnu podlogu. Ako je ono za dva do četiri puta 
(jedna do dvije blende) slabije od ekspozicijske razine, ono će 
zaista biti sjajna podloga za sve »otoke svjetla« koje stvaraju 
postojeći izvori svjetla u interijerima i za sve svjetlosne akcente 
koji se na takvoj podlozi veoma jednostavno postižu. Pri snimanju 
u postojećim interijerima, takva je tehnika često i jedini izlaz zbog 
skučenosti raspoloživog prostora za postavljanje rasvjetnih tijela. 
Osim toga, ovakva svjetlosna podloga kao zamjena za prednje 
svjetlo u ranije opisivanim svjetlosnim sklopovima, mnogo je bolje 
rješenje nego reflektor pričvršćen uz kompendijum kamere, po- 
gotovo kod kompliciranih kretanja kamera-subjekt. 

U eksterijeru je pri općem difuznom svjetlu modeliranje izra- 
zito slabo, pa će snimatelj koji želi povećati odvojenost prednjeg 
plana od pozadine dosvijetliti oprezno i neprimjetno prednji plan 
tek toliko da pozadina postane za nekoliko tonova tamnija. To je 
osobito važno ako se u pozadini nalazi veća ploha svijetlog neba. 
Znamo da se vedro, plavo nebo može potamniti nekim kontrast- 
nim filterom ili polarizatorom, ali oblačno nebo neutralno sive 
boje ne može nijedan filter učiniti tamnjijim. Zato se može posvi- 
jetliti prednji plan, čime se postiže isti efekt. Razlika između 

svjetloće prednjeg plana i svjetloće pozadine ne bi smjela prelaziti 
vrijednost od jedne blende. Svako prekoračenje te vrijednosti 
može dovesti do efekta sumraka ili čak noći. Spomenimo ito, da 
se upravo mnogostrukim prekoračenjem te granice postižu po 
tamnom, oblačnom danu, vrlo dobre sumračne atmosfere. 

Pri snimanju u koloru (ako želimo da dodatno svjetlo ostane 
neprimjetno), treba paziti da se temperatura boje dodatnog svjetla 
što bolje prilagodi temperaturi boje općeg svjetla. Da bi se to 
postiglo, sigurnija je metoda uspoređivanja »od oka« nego mjere- 
nje kelvinmetrom koji je u takvim prilikama dosta nepouzdano 
pomagalo. 

Na kraju ne smijemo prijeći preko jedne osobine općeg 
difuznog svjetla koja nije beznačajna. To je ekonomičnost. Pod 
tim svjetlom moguće je snimanje iz svih smjerova i rakursa isto- 
dobno, jer po svojoj kvaliteti i kvantiteti na zahtijeva nikakve 
promjene u odnosu na pravac i rakurs. Bez obzira da li se snima s 
više kamera istodobno ili s jednom sukcesivno, ono ne traži 
nikakve pauze za korigiranje rasvjete niti ikakva dotjerivanja to- 
kom snimanja. Nisu potrebna nikakva posebna rasvjetna tijela, 
dovoljna su ona najprimitivnija. 

Ako se radi o ovoj vrsti svjetla kao podlozi, i tu se iskazuje 
njegova ekonomičnost. Precizno postavljanje prednjeg svjetla u 
kombinaciji s poznatim svjetlosnim sklopovima, zahtijeva dosta 
vještine i nadasve vremena. Jednom postavljena svjetlosna pod- 
loga, kao zamjena za klasično prednje svjetlo, služit će kod niza 
kadrova a za njeno postavljanje treba malo vremena. 


Slika 155 
Flamansko svjetlo u funkciji faktografije. Butch and Sundance the early 
Days, režija: Richard Lester, kamera: Laszlo Kovacs 

Flamansko svjetlo 


Na pola puta između holivudskoga usmjerenog svjetla koje 
osvjetljava subjekt striktno iz jednog smjera i općega difuznog 
svjetla, koje ga doslovce kupa sa svih strana, nalazi se nova vrsta 
svjetla koje bismo mogli nazvati usmjerenim difuznim svjetlom. 
Na prvi pogled taj naziv izgleda čudan, jer polovicu svojeg imena 
duguje holivudskom, a drugu polovicu difuznom svjetlu. Ali baš u 
toj polovičnosti sadržana je sva bit kvaliteta ovog svjetla koje u 
sebi sjedinjuje sve prednosti jednog i drugog ali bez njihovih 
mana. 

Upalimo ponovo onaj zamišljeni reflektor kojim smo nekoliko 
stranica ranije istraživali prirodu difuznog svjetla i okrenimo ga 
tako da direktno svojim holivudskim svjetlom osvjetljava predmet. 
Za pokus nam sada treba još samo komad nekog translucentnog 
materijala, u koju svrhu će najbolje poslužiti komad najobičnijeg 
paus-papira, veličine jednog kvadratnog metra. Ako taj papir uz 
pomoć dviju letvica ili bilo kakvoga prikladnog okvira postavimo 
na put svjetlu tako da je osvijetljen od jednog do drugog ruba, 
našli smo ono za čim smo tragali: usmjereno difuzno svjetlo. To je 
po svojoj kvaliteti ona ista vrsta svjetla koje su stari flamanski 
majstori slikali na svojim slikama, kojim smo danomice okruženi, 
a da to i ne primjećujemo. Flamanci, dakako, nisu svoje modele 
osvjetljavali reflektorima i paus-papirom. Oni su ih slikali uz pro- 
strane prozore kroz koje je u širokim mlazovima lijevalo svjetlo 
naoblačenog neba. | upravo takav pravokutnik prozora kroz koji 
ne dopire direktno sunčevo svjetlo najidealniji je izvor usmjere- 
nog difuznog svjetla. To je svjetlo tako obično i svakodnevno, tako 
lišeno svih blistavih efekata karakterističnih za holivudsko svjetlo i 
tako mirno da je valjda zato snimateljima trebalo više od pedeset 
godina da bi ga primijetili i stali dosljedno upotrebljavati. 

Za razliku od općeg difuznog svjetla, ovo svjetlo nije siro- 
mašno kontrastom. Upravo obratno, ono može biti vrlo kon- 
trastno, pogotovo u bočnim pozicijama. Nije siromašno u modeli- 
ranju, jer je njegova modelacija ponekad izrazitija nego kod holi- 
vudskog svjetla. Uz nešto više pažnje moguća je konstrukcija svih 
svjetlosnih sklopova kao i kod holivudskog svjetla. Bez grubih i 
prenaglašenih sjena, bez oštrih mrlji svjetla, s finim prijelazima iz 
svjetlosti u tamu, s ljudskom kožom koja pod njim izgleda kao da 
je napetija i providnija, ovo malo svjetlosno čudo što se zbiva pred 
našim očima, nazvat ćemo u počast flamanskim majstorima koji 
su nam ga otkrili - flamanskim svjetlom. 

Onaj komad translucentnog materijala napet na okvir, koji je 
izvorište ove svjetlosne čarolije (da bismo se lakše sporazumije- 
vali), nazivat ćemo - flamanskim prozorom. 

U bogatim filmskim studijima danas postoji već cijeli niz 
raznih pomagala pomoću kojih se može postići kvaliteta svjetla 
slična kvaliteti flamanskog prozora. Pod različitim komercijalnim 
nazivima, kao što je softlight (slika 150), zap-softlight, mini-brut, 

ninelight i razni drugi, krije se zapravo uvijek ista naprava: veliko 
rasvjetno tijelo, isto tako velike površine isijavanja svjetla, koje bi 
trebalo predstavljati usavršenu verziju flamanskog prozora. 
Ovakva rasvjetna tijela su velika i teška, nespretna za baratanje i 
dakako - skupa. Osim toga autoru se čini da niti jedna od tih 
modernih varijanti flamanskog prozora ne nadmašuje kvalitetom 
onu najprimitivniju od paus-papira.“' 

Bilo bi pogrešno kada bismo pomislili da flamansko svjetlo 
služi nekom uljepšavanju sadržaja. Često se govori o lijepom ili 
ružnom svjetlu što su samo stilske figure koje pod kapu lijepog ili 
ružnog ne stavljaju samo kvalitetu svjetla, već i sve ostale njegove 
osobine koje ga čine ekspresivnijim ili manje ekspresivnim. Da li 
će ružnoća nekog subjekta pod izvjesnim svjetlom biti istaknuta ili 
potisnuta, da li će ljepota nekog lica biti iskorišćena ili ostati 
nezapažena ovisi o zbiru faktora koji odlučuju o slici, a najmanje o 
kvaliteti svjetla samoga. 

Već smo naglasili da se flamanskim svjetlom mogu postići 
sve atmosfere i konstruirati svi svjetlosni sklopovi, ali na jedan 
jednostavniji i prirodniji način nego što je to slučaj s holivudskim 
svjetlom. Flamansko svjetlo nas približava jednoj svjetlosnoj sva- 
kodnevici i oslobađa blještavila i često lažnog sjaja holivudskog 
svjetla. To se posebno odnosi na dnevne (a i noćne) interijere gdje 
se holivudsko svjetlo redovito opire prirodi interijernog svjetla. 


Slika 156 je primjer čistog flamanskog svjetla u krupnom 
planu, a slika 157 kombinacija flamanskog i općeg difuznog koje 
dolazi iz prostranog četverokuta izrezanog dijela stropa, gore, 
izvan ruba kadra, stvarajući uvjerljivu iluziju prirodnog dnevnog 
svjetla, lako su oba kadra snimljena u studiju svaki bi od njih, po 
karakteru svjetla, mogao biti snimljen u postojećem interijeru, 
pod postojećim svjetlom. Snimanje u studiju više ne služi snima- 
telju da bi mu omogućilo stvaranje nepostojećih svjetlosnih pret- 
postavki (svjetla koje bi u određenoj situaciji moglo postojati), već 
svjetla koje u toj situaciji zaista postoji i vlada se po svojim 
prirodnim zakonima. Vratimo se još jednom na moguću pomisao 
o uljepšavanju flamanskim svjetlom. Umjesto svih daljnjih razuv- 
jeravanja usporedimo krupni plan Bette Davis (slika 182) s krup- 
nim planom iz Dijamanata noći (slika 156). 

Da bismo upotpunili našu sliku o flamanskom svjetlu, mo- 
ramo još dodati da je ono nezamjenjivo pri snimanju objekata od 
sjajnog materijala - stakla, srebra ili čelika. Posebno sjajni pred- 
meti snimaju se čak pod uvjetima najdifuznijeg mogućeg svjetla, u 
takozvanom tunelu od translucentnog materijala, koji jedno- 
mjerno osvjetljava objekt sa svih strana. 

Flamansko i difuzno svjetlo ima dakako i svojih mana. Prva se 
odnosi na veću količinu rasvjete koja je potrebna da bi se postigla 
ista svjetlosna razina kao i s holivudskim svjetlom. Mjereći u 
kilovatima često je za istu razinu potrebno dvostruko ili čak 
četverostruko više kilovata u usporedbi s holivudskim svjetlom. 


“Proizvodi se već i posebna plastična folija koja je po svojoj prozirnosti 
vrlo slična paus-papiru, ali je mehanički i temperaturno otpornija. 

Slika 156 
Flamansko svjetlo u tročetvrtinskoj poziciji. 
(Dijamanti noći, režija: Jan Niemec, snimatelj: Jaroslav Kučera) 


Slika 157 
Dvorac, režija: Rudolf Nolte, snimatelj: Wolfgang Treu. 

Međutim, ta mana uz današnje visokoosjetljive emulzije postaje 
sve manje ozbiljna, a osim toga treba znati da zakon o padu svjetla 
s kvadratom udaljenosti vrijedi samo za točkaste izvore svjetla. 
Kod općeg difuznog, reflektiranog difuznog i svjetla flamanskog 
prozora taj zakon se mijenja u ovisnosti od veličine svjetlosnog 
izvora. Stoga treba računati na nešto nagliji pad intenziteta i 
prema tome na nešto veću udaljenost svjetlo-subjekt, nego što je 
to u slučaju holivudskog svjetla. Flamanski prozor na primjer, u 
poziciji tročetvrtinskog svjetla, može prejako osvijetliti glavu neke 
osobe a preslabo noge (ako nije dovoljno daleko da se ta razlika 
ne osjeti). 

I&lI. TONALITET SLIKE 


Dosada smo razmatrali temeljne svjetlosne sklopove proma- 
trajući ih u njihovom najprirodnijem i najosnovnijem obliku: u 
prirodnom ili srednjem tonalitetu. 

Srednji tonalitet je opća tonska vrijednost slike koja s foto- 
grafskog papira ili kinematografskog platna zrači svjetloćom 
prosječnog objekta. Kao što smo već prije razjasnili (u poglavlju o 
ekspoziciji), prosječni objekt je onaj čiji tonski raspon (u koji su 
sabrane sve tonske vrijednosti subjekta i svjetla kojim je on 
osvijetljen), reflektira oko 18% upadnog svjetla. Najprosječniji 
objekt je dakle jednolično siva ploha od oko 18% refleksije. Kako 
se slika ipak sastoji od svjetla i sjene, od svijetlog i tamnog, 
pojednostavnjenu tonsku sliku prosječne tonske vrijednosti (u 
cijelom svom rasponu od najtamnijeg do najsvjetlijeg), možemo 
predstaviti s pet jednakih polja** od kojih će svako slijedeće 
reflektirati dvostruko više svjetla od prethodnog. Najtamnije sjene 
ima koliko i najsvjetlijeg svjetla, a u istim su harmoničnim omje- 
rima zastupljeni i svi ostali polutonovi. Polutonova, dakako, može 
biti bezbroj. Od najnježnije sivog do gusto mrkog, ali za shematski 
prikaz ovakve ljestvice odabrali smo vrijednosti koje se poklapaju 
s tonskim zonama od 4.5, 9, 18, 36 i 72% refleksije. Znamo također 
da će ovako raspoređene plohe dati geometrijsku sredinu od 18% 
refleksije. Evo dakle pojednostavnjene tonske slike tonski ideal- 
nog prosječnog sadržaja (slika 158). 

Već smo prije ustvrdili da pored ovako simetričnog rasporeda 
zona postoji i asimetrični raspored, što će, dakako, dati drugačiju 
tonsku sliku nekog sadržaja. Ova je pak ovisna o tonskim vrije- 
dnostima samog subjekta i o kvaliteti i rasporedu svjetla i sjene 
kojima je subjekt osvijetljen. 

Ako učinimo jednu grubu podjelu, bezbroj mogućih tonali- 
teta možemo podijeliti na tri temeljne grupe. Tako razlikujemo: 

a) srednji tonalitet ili srednju ljestvicu, 

b) niski tonalitet ili nisku ljestvicu, 

c) visoki tonalitet ili visoku ljestvicu. 


Vidi: Simetrični i asimetrični raspored zona, str. 334. 
Vidi opasku br. 64 str. 334. 

Slika 158 


Srednja ljestvica 


Svaka slika ili svaki kadar u kojem su u harmoničnim omje- 
rima zastupljene sve zone ekspozicije nazivamo u snimateljskoj 
praksi srednjom ljestvicom. Ponekad to zovemo i srednjim klju- 
čem, po analogiji s glazbom (engleski: medium key). 

Kako ćemo u svakodnevnoj praksi prepoznati srednju lje- 
stvicu i bez ikakvih pomagala ustanoviti da se upravo o njoj radi? 
Slika u srednjoj ljestvici je ono što obično nazivamo normalnim 
pozitivom. To je pozitiv s dubokim i sočnim sjenama i kristalno 
čistim svjetlima. Unutar tog raspona (između potpuno crnog i 
sasvim bijelog) nalazi se bogatstvo polutonova koje današnji 
fotografski materijali mogu reproducirati u otprilike jednako ra- 
spoređenim omjerima. 

Velika većina svakodnevnih sadržaja, snimljenih pod normal- 
nim svjetlosnim uvjetima, korektno eksponiranih i obrađenih pod 
standardnim uvjetima, automatski će se svrstati u kategoriju sred- 
nje ljestvice. Cijela amaterska fotografija i kinematografija (na- 
stale u uvjetima kompletne automatizacije fotografskog procesa), 
također u 99% slučajeva spadaju u grupu srednje ljestvice. 

Svjetlo osnovne svjetlosne pozicije i dvojne OSP, standar- 
dnog kontrasta od 3:1 sa srednje svijetlom pozadinom, redovito 
će rezultirati srednjom tonskom ljestvicom. Cak će i čisto prednje 
i ekstremno stražnje svjetlo, ukoliko se negativ i pozitiv eksponira 
na prosjek, dati uvijek tonsku sliku blizu srednjoj ljestvici. 

Najveći dio svih filmskih kadrova snimljen je upravo u toj 
ljestvici, ne zato što bi takva prosječna ljestvica bila i prosječne 
vrijednosti, već zato što je srednja ljestvica istodobno i najvjerniji 
tonski prikaz stvarnosti. 

Slika 159 

Kadar snimljen u prirodnom tonalitetu u kojem je zastupljena tipična 
srednja tonska ljestvica. Drage zvijezde velikog medvjeda, režija: 

L. Visconti, snimatelj: Armando Nanuzzi, 


Visoka ljestvica 


Na slici 160 je prikazana tonska ljestvica s drugačijim raspo- 
redom polja. Nesrazmjerno veliki prostor zaprema površina koja 
reflektira 72% svjetla, dok su prostori koji reflektiraju 36, 18, 9 i 
4.5% zanemarivo mali. 

Ako ovu sliku usporedimo sa slikom 158 koja predstavlja 
shematiziranu sliku srednje ljestvice, odmah će biti jasno da ova 
druga reflektira neusporedivo veći postotak svjetla nego prva. 
Radi se, dakako, o shematiziranom prikazu visoke ljestvice koja 
uz engleski naziv - high key - koji se često i u nas upotrebljava, 
dobiva ponekad i ime: bijelo na bijelom. 

Tipični tonalitet visoke ljestvice nije određen nikakvim broj- 
čanim odnosom. Neosporno je jedino da će najveću površinu 
zauzimati veoma svijetli tonovi, dok će ostali biti u manjini, koji 
put u zanemarivo malim količinama. Jednom riječju, takva će slika 
djelovati općenito vrlo svijetlo, s mnogo svijetlih i vrlo svijetlih 
tonova. 

Crtež na takvoj slici je vrlo nježan, sasvim nenaglašen, redu- 
ciran na minimum. Sjena i zasjenjenih partija praktički uopće 

Slika 160 


nema, tako da krajnji slučajevi visoke ljestvice djeluju ponekad 
poput vještog krokija olovkom. Kada se radi o ljudskom licu, onda 
su jedina mjesta na kojima se nazire pokoji tamniji ton -zjenice, 
nosnice i prorez usana. Sve ostalo - koža, odjeća i pozadina jedva 
se naslućuje u crtežu i tonu. 

Iz svega što je rečeno proizlazi da je nemoguće svaki sadržaj 
prikazati u tipično visokoj ljestvici. Karakterističan sadržaj primje- 
ren visokoj ljestvici predstavlja na primjer svijetlokosa osoba u 
bijelom, na bijeloj (često sasvim pregorenoj) pozadini. Svjetlo 
svakako treba biti prednje (najbolje difuzno), koje niti u jednom 
dijelu slike neće ostavljati sjene. 

Kada je subjekt i karakter svjetla na ovakav ili sličan način 
primjeren visokoj ljestvici, dalja tehnička provedba uključuje koji 
put i izvjesnu nadekspoziciju koja može biti za jedan stupanj 
blende viša od normalne. Gust i u svojem većem dijelu neproziran 
negativ ne treba dakako forsirati pri kopiranju već svjetlo dozirati 
kao da se radi o najnormalnijem negativu. 

Kad se radi o eksterijeru, najbolje je raditi u uvjetima protusv- 
jetla i svakako po sunčanom danu. Potrebno je eksponirati tako 
da sjene budu nadeksponirane najmanje za jedan stupanj blende. 
Ukoliko se u daljem postupku pridržavamo ostalih pravila, rezultat 
neće izostati. 

U filmu se, posebno onom realističkom, ekstremno visoka 
ljestvica srazmjerno malo koristi. Njome se autori služe da bi 
prikazali neka iznimna stanja, a to su obično neke nadrealističke 
situacije i snoviđenja. Pri slikanju izrazito lirskih prizora često će 
se primijeniti jedna umjereno visoka ljestvica, jednako kao i pri 
prikazivanju temperaturnih ekstrema: velike hladnoće i nepo- 
dnošljive jare. 

Ponekad se i dramatičnost može potcrtati upravo s visokom 
ljestvicom koja će svojom svježinom snažno kontrastirati even- 
tualnoj mučnini i bolu. Primjere koji se najčešće citiraju u vezi 
visoke ljestvice nalazimo u filmovima Osam i pol, i Prošle godine u 
Marienbadu. 

Slika 161 
Visoka ljestvica ostvarena nadekspozicijom. Prošle godine u 
Marienbadu, režija: Alain Resnais, snimatelj: Sacha Vierny. 


Slika 162 

Niska tonska ljestvica ovog kadra postignuta je u prvom redu 
rasporedom i kvalitetom svjetla, tipičnim za mračni ugođaj noćne 
periferijske ulice. 

Niska ljestvica 


Za razliku od visoke ljestvice koje, kao što smo rekli, ima 
srazmjerno malo u realističkoj filmskoj fotografiji, niska se lje- 
stvica mnogo češče primjenjuje, naprosto zbog svoje prirodnosti. 
Njome se naime, prikazuju gotovo uvijek sjenoviti i općenito 
mračni ugođaji (vidi sliku 163). U tu kategoriju spada većina 
noćnih interijera i eksterijera. 

Na gornjoj je slici prikazana shematska tonska slika niske 
ljestvice. Na prvi pogled ćemo primijetiti da ona izgleda upravo 
kao negativ visoke ljestvice: najveći prostor zauzima područje 
crnog, dok je prostora što ga zauzimaju prijelazni polutonovi i 
čisto bijelo, srazmjerno malo. 

Slika snimljena u ovako tamnoj ljestvici u svojoj će ukupnosti 
reflektirati malo svjetla. Ipak ne smijemo se prevariti i povjerovati 
da je sliku u niskoj ljestvici moguće postići podekspozicijom. Ako 
normalno osvijetljen kadar jednostavno podeksponiramo za dva 
ili tri stupnja blende, zaista ćemo dobiti pozitiv koji će reflektirati 
malo svjetla. Ali kako će sve zone biti pomaknute za istu mjeru 
prema mračnoj strani ljestvice, rezultat će svakako biti tanki i 
podeksponirani negativ kojeg je nemoguće kopirati, a ne ono za 
čim težimo: moguća slika mogućeg mraka. 

Pravilo, da u slici moraju biti zastupljene sve ekspozicijske 
zone a koje vrijedi za srednju i visoku ljestvicu, jednako vrijedi i za 
nisku ljestvicu. Dakako, ovaj put u drugačijim omjerima: najviše je 
prve, a najmanje četvrte zone (koja se kadšto nalazi u minimalnim 
količinama), ali važno je da ipak postoji. To je uvjet da slika ne 
djeluje kao podekspozicija, već slika u niskoj ljestvici. 

Svjetlo pomoću kojeg se niska ljestvica nabolje izvodi jest 
oštro bočno ili stražnje, visokog kontrasta koji mnogostruko nadi- 
lazi srednju vrijednost od 3:1. 

Koliko god je jedno od sredstava za postizanje visoke lje- 
stvice i izvjesna nadekspozicija, toliko se treba kloniti podekspo- 

Slika 164 
Vrlo visoka i. 


Slika 165 
. vrlo niska ljestvica (Milan Buč'ć, AKFIT) 


zicije kod niske ljestvice. Postoji samo jedna iznimka a to je u 
slučaju kada se u kadru nalaze neki postojeći izvori svjetla (svje- 
tiljke ili prozori) koji su toliko svijetli da će i onako biti nadekspo- 
nirani. Tada se može dopustiti izvjestan stupanj podekspozicije. 
To je stoga što će one toliko nužne signale čistog svjetla predstav- 
ljati ovi veoma svijetli akcenti. 

Na kraju prilažemo još dvije slike (164 i 165), koje prikazuju 
isti objekt snimljen u ekstremno visokoj i krajnje niskoj ljestvici. 
Isti sadržaj prikazan uz pomoć različitih ljestvica, daje nužno 
potpuno različite slike. 


Noć i dan 


Pri osvjetljavanju neke scene snimateljev zadatak nije samo 
učiniti sadržaj kadra vidljivim i preglednim te stvoriti neki ugođaj, 
već stvoriti sasvim određeni ugođaj, koji će odgovoriti na mnoga 
specifična pitanja što su zadana funkcijom scene u cjelini filma. 
Snimatelj mora pomoći gledaocu da se što brže i što sigurnije 
orijentira u vremenu i prostoru, a posebno jasno mora odrediti 
vremenski trenutak zbivanja: noć, dan ili vrijeme koje se nalazi 
između ova dva ekstrema. 

U svakodnevnom životu čovjek teško gubi orijentaciju u 
dnevno-noćnom ciklusu i tek ako ostane duže vrijeme zatvoren u 
nekom mračnom podzemlju izgubi svijest o realnom protjecanju 
vremena. Bez obzira na svjetlosne uvjete, svakom od nas neumo- 
livo kuca ura vremena, a osim nje postoji još i cijeli niz signala 
koji nam javljaju da je svršio dan i započela noć. Umor i potreba za 
snom navečer a svježina ujutro, govore nam često puta, više o 
dobi dana nego količina i kvaliteta svjetla koje nas okružuje. 
Praznina gladi što se javlja u želucu, jasnije će od bilo kojeg 
svjetla javiti da se približava podne, pa makar se u tom času 
nalazili na devetom horizontu nekog rudnika. 

Nasuprot tome, snimatelju stoje na raspolaganju minimalna 
sredstva da bi gledaocu jasno predočio o kojoj se dobi radi, dali o 
noći ili o danu, ili pak o nečemu između. Međutim, ma kako 
skromna sredstva bila, ako su dobro odabrana i odmjerena, dat će 
gledaocu sve one podatke koji su nužni za njegovu orijentaciju o 
vremenskom toku neke filmske priče. 

Da bismo stvorili neke bitne zaključke o danu i noći na filmu, 
ovaj put se nećemo poslužiti primjerom iz nekog poznatog filma, 
već s dva Reisingerova crteža, od kojih jedan prikazuje pravu 
pravcatu noć, a drugi nedvosmisleno dan (slika 166). 

Sredstvo kojim se ovaj umjetnik služi, krajnje je skromno: 
linije, koji put rastavljene u prozirnu sjenu, a koji put zgusnute u 
crni mrak. Upravo je začuđujuće kako je ovako jednostavnim 
sredstvom postignuto tako precizno rasprostiranje svjetla i dojam 
njegove kvalitete. 

Na prvom crtežu koji predstavlja nedvojbeno mrklu noć u 
kojoj je jedino svjetlo svijeća, možemo bez napora identificirati 
dvojnu OSP sa središtem na samoj svijeći. Na drugom se pak 
crtežu radi svakako o općem difuznom svjetlu naoblačenog dana, 
mliječnom svjetlu bez sjena koje se s mukom probija kroz gradski 
smog, zamućujući pogledu čak i sliku kuća u bliskoj pozadini. Bez 

Slika 166 

ikakvih racionalizacija jasno osjećamo da je svjetlosna razina na 
prvoj slici mnogo, mnogo slabija, nego na drugoj. Ali to je samo 
osjećaj potaknut vještinom umjetnika u prikazu karakteristične 
kvalitete svjetla u određenim situacijama i simbola (u ovom slu- 
čaju svijeće), kao temeljne okosnice svjetlosne konstrukcije. Bez 
obzira što se na jednoj slici radi o mrklom mraku, a na drugoj o 
svijetlom danu, opća količina svjetla koja zrači s jedne i druge 
slike gotovo su potpuno jednake. Slabašno svjetlo svijeće i svjetlo 
bijelog dana na obje su slike prikazani jednakom svjetloćom, a mi 
ipak vjerujemo svijeći da je svijeća, a danu da je dan, bez obzira 
što znamo da je to nemoguće. 

Da bismo lakše shvatili ovaj problem treba dozvati u sjećanje 
ono što je o funkcioniranju mehanizma konstante svjetloće već 
rečeno na početku ove knjige. Od svih ostalih konstanti koje su 
tamo spomenute, ova je za fotografiju možda najvažnija. Rečeno 
je da funkcioniranje mehanizma konstante svjetloće ovisi od ocje- 
njivanja svjetloće objekta u odnosu na opću iluminaciju pozadine. 
Svjetlo sunca ili svjetlo slabašne petrolejske svjetiljke zrači s 
ekrana sasvim jednakom količinom svjetla. Kao i na Reisingero- 
vim crtežima, najsvjetliji dio mraka na prvom i najsvjetliji dio dana 
na drugom crtežu, ograničeni su mogućnošću reflektiranja 
svjetla, u ovom slučaju - bijelog papira. U slučaju filma, princip je 
isti. Plamičak svijeće i uzavrelo sunce na filmskoj vrpci će biti 
prikazani potpuno prozirnom, staklastom partijom pozitiva a na 
projekciji će svjetloća jednog i drugog izvora biti ograničena 
snagom projekcijskog svjetla. Oba će izvora dakle na ekranu biti 
prikazana jednakom količinom svjetla. Da li se radi o svijeći ili 
suncu, nećemo zaključiti prema količini svjetla, već prema mno- 
gim drugim znacima koji će biti sadržani u svakom kadru posebno 
i u svakoj sceni u cjelini. 


Simboli »kao odrednice« dobi 


Simbol mraka nije mrak sam, već svjetlo koje pokušava taj 
mrak rasvijetliti. U potpunom mraku se ništa ne vidi pa to i nije 
mrak, već sljepilo. Mrak postaje pravi tek onda kada se u njemu 
ipak nešto vidi i kada se naše oči muče da razaznaju predmete u 
njemu. Ako se radi o slici ova tvrdnja postaje još stvarnija. Kada na 
nekoj slici (bez obzira filmskoj ili nekoj drugoj), vlada potpuni 
mrak, ona u stvari i ne postoji. Tek kada na njoj zasja neko svjetlo, 
kojem smo u stanju identificirati podrijetlo, moći ćemo presuditi o 
stupnju mraka koji vlada na njoj. Iz toga slijedi nedvosmisleni 
zaključak da nikakav mrak ne možemo prikazati podekspozicijom 
(osim u izvjesnim veoma malim granicama), niti bilo kakvo svjetlo 
nadekspozicijom (osim u također veoma malim granicama). 

Sama kvaliteta svjetla i raspored sjena tu igraju određenu 
ulogu, ali nisu od primarnog značaja. Najvažniji faktor u formira- 

Slika 167 (Marin Dražančić, AKFIT) 


nju naših zaključaka o stupnju svjetla ili mraka (pa prema tome o 
dobu dana Ili noći u nekom kadru), ovisan je o jasno vidljivom 
simbolu, koji će u pravi čas i na pravom mjestu signalizirati našoj 
svijesti: jest, to je dan. Ili: smračilo se, noć je. 

Najprirodniji simbol noći je upaljena svjetiljka bilo koje vrste. 
Najjasniji simbol dana u interijeru jest svijetli pravokutnik otvore- 
nog prozora. Opće svjetlo u eksterijeru sa svijetlim nebom u 
pozadini jasni je signal dana, a tamno nebo i upaljena ulična 
svjetiljka - noći. 

Već smo spomenuli da sama kvaliteta i raspored svjetla i 
sjene tu igra malu ulogu. Slijedeći će primjer (slika 167) to najbo- 
lje dokazati. 

Slika je snimljena po oblačnom danu na ulici s gustim drvore- 
dom. Jarko osvijetljeni prozor predstavlja tako jasni simbol noći, 
da kadar, ovakav kakav jest, ako ne predstavlja čistu noć svakako 
govori o kasnom sumraku. Ali ako prstom pokrijemo prozor i na 
taj način uklonimo ovaj tako značajni simbol noći, nestaje i noći 
same. Istog časa atmosfera noći preokreće se u dan, iako ponešto 
sumračan, ali ipak dan. Niska tonska ljestvica ovog kadra sama po 
sebi ništa ne govori u prilog noći. Govori jedino o sumraku koji 
može vladati pod gustim krošnjama drvoreda čija se stabla jasno 
vide ispred nešto svjetlije fasade. Tek kada opet uklonimo prst s 
prozora i on sine svojim jarkim svjetlom, ono što je maloprije bilo 
sumrak drvoreda, postaje opet mrak noćne gradske ulice. 

Slijedeća slika iz Građanina Kanea (slika 168), iako je snim- 
ljena u veoma niskoj ljestvici, bez sumnje prikazuje dan i to 
sunčani. Oštri mlaz svjetla što se ruši dijagonalno preko kadra i 
stvara rešetkastu sliku prozora na plohi stola i dijelu poda, na 


303 


Slika 168 


svaki način govori o sunčanom danu. Ovaj je simbol dnevnog 
svjetla toliko jasan da je nemoguće stvoriti bilo koji drugi zaklju- 
čak. Kada ne bi bilo slike rešetaka na plohi stola i podu, još bi se 
moglo pomisliti da je to trak svjetla nekog reflektora (što u stvari 
jest), ali ovako s rešetkom, to nije samo svjetlo nekog prozora, već 
i njegova slika. 

Evo jednog primjera (slika 170) tipične snimateljske prijevare 
na koju gledaoci uvijek iznova naivno nasjedaju, a snimatelji je 
uporno ponavljaju. 

Ono što na prvi pogled površno zaključujemo gledajući ovaj 
kadar jest da čovjek sjedi uz svjetlo svijeće. Da bi se dokazala 
važnost simbola pri snimanju ovog kadra namjerno nije pošto- 
vana nikakva svjetlosna logika osim niske ljestvice i visokog 
kontrasta. Jednostavnim unošenjem svijeće kao simbola u kadar 
postignut je izvjestan stupanj uvjerljivosti i neuko oko gledaoca, 
zaposleno mnogim drugim zadacima, prihvatit će i ovako osvijet- 
ljen rog za -- svijeću. 

Na slikama 171 i 172 prikazan je najdrastičniji primjer »film- 
skog« dana i noći. Mladi par što sjedi za stolom u prednjem planu 
osvijetljen je najškolskijom verzijom stražnje dvojne OSP, izve- 
dene pomoću flamanskog svjetla. Kontrast svjetla je nešto viši od 
onog najnormalnijeg (3:1) i iznosi oko 4:1. Ovaj, nešto viši kon- 
trast odabran je upravo zbog toga da bi se opći tonalitet slike što 
bolje prilagodio ambijentu koji se naslućuje iz malo podataka što 
ih daje scenografija: oljušteni zidovi i nečisti stol trećerazredne 
gostionice. 

Slika 169 . 
Simuliranje svjetla šibice s dvojnom OSP. Zene čekaju, režija: Ingmar 
Bergman, snimatelj: Gunnar Fisher. 


Slika 170 (Milisav Vesović, AKFIT) 

Slika 171 (Milan Bučić AKFIT) 


Na prvoj slici u pozadini je otvoren prozor. Možda to i nije 
prozor, ali će ovako svijetla pačetvorina, dovoljno nadeksponi- 
rana da se unutar nje izgube svi detalji, izgledati uvijek kao prozor 
iza kojeg svijetli dan. Stražnja dvojna OSP djeluje, obzirom na taj 
prozor, potpuno uvjerljivo i teško da možemo naći prigovora 
vođenju svjetla, tonskoj ljestvici i općoj atmosferi kadra. 

Na slijedećoj je slici učinjena značajna promjena. Umjesto 


Slika 172 (Milan Bučić AKFIT) 

svijetlog pravokutnika prozora, na istom se mjestu sada nalazi 
tamni pravokutnik koji može predstavljati prozor iza kojeg je 
mrkla noć, ali isto tako i neki tamni prolaz u susjednu prostoriju. 
Tako je iz slike nestao ovaj važan simbol dana ali je nadomješten 
simbolom noći - golom žaruljom što visi sa stropa i, kako bi 
moglo stajati u knjizi snimanja, »svojim škrtim svjetlom osvjetljava 
oskudni prostor«. Sve drugo ostalo je sasvim netaknuto. Pravac 
svjetla, njegova kvaliteta i kontrast nisu se ni malo promijenili, a 
ipak je atmosfera potpuno nova. Jednostavno, potpuno mehanič- 
kom promjenom simbola, iz dana je nastala noć. Atmosfera je u 
oba slučaja vrlo uvjerljiva i odgovara svim, čak i dosta visokim, 
snimateljskim standardima. 


Dakako, ne bi se smjelo pomisliti da je uvijek tako jedno- 
stavno iz dana napraviti noć i obratno. Nemoguće je u baš svaki 
kadar uključiti i neki jasni simbol dana ili noći, ali će svaki razložni 
snimatelj to nastojati učiniti gdje god je moguće. U dnevnom 
interijeru neće biti teško u većinu kadrova uključiti barem dio 
nekog prozora ili bilo koju drugu naznaku koja će govoriti o 
podrijetlu svjetla. U noćnim interijerima treba svakako povećati 
broj postojećih rasvjetnih tijela, smještajući ih tako da prirodno 
ulaze u vidno polje većine kadrova. Pri tome se ne smije izgubiti 
mjera jer će se dogoditi ono što često viđamo po filmovima - 
interijere koji više sliče prodavaonicama lustera. 

Ne smijemo zaboraviti da gledalac zaključuje o vremenu u 
kojem se radnja zbiva iz zbira podataka što ih daje sam kadar i 
cijela scena. To su (osim snimateljskih) scenografski, scenari- 
stičko-dijaloški i uopće režijski podaci. Svjetlosni podaci koji se 
nalaze u isključivoj ingerenciji snimatelja samo su jedna od karika 
u lancu podataka koji trebaju gledaocu za njegovo potpuno i 
sigurno snalaženje u sadržaju kadra ili sekvence. 


Priča o podmornici 


Poznati holivudski snimatelj francuskog imena Lucien Bal- 
lard, snimatelj Von Sternberga, Kubricka, Hathawaya i Peckin- 
paha, priča poučnu pričicu iz vremena Harrvja Cohna, diktatora 
Columbie. Bilo je to tridesetih godina kada je Columbia napravila 
veliki posao s filmom Dirižabli, pa je onda svake godine ponavljala 
istu priču u različitim ambijentima. Film na kojem je Ballard tada 
radio zvao se Podmornica (Submarine). 

»Sjećam se,« priča Ballard, »bila je to scena u studiju: unu- 
trašnjost podmornice koja tone. Kako to već biva na podmorni- 
cama, u tom času nestaje svjetla i prolazi neko vrijeme dok se opet 
ne upale pomoćna svjetla. Naravno, tu je, među mornarima i 
nekakav tip koji je na smrt uplašen. Izgledalo je prilično jezovito 
kada se iztog crnog mraka začuje samo histerični krik uplašenog 
mornara, pa sam odlučio da scenu ostavim u potpunom mraku. 
Brojao sam do pet prije nego što sam dao upaliti svjetla. Kada se 

scena rasvijetlila mornar je klečeći molio a preko njega je bila 
bačena sjena raspela. Sve je to izgledalo vrlo efektno i bio sam 
ponosan, pa sam mislio da nakon snimanja mogu sebi priuštiti i 
malu proslavu. 

Bila je to moja sreća. 

Harry Cohn je iste večeri gledao radnu kopiju i kada je vidio 
scenu, odmah je posegnuo za telefonom, tražeći me da bi me 
mogao otpustiti i izbaciti iz studija. Nije me našao kod kuće, a do 
jutra se malo i ohladio. Vikao je samo, da on preskupo plaća sve 
glumce da bi mogao dozvoliti da ih se ne vidi. Trajalo je samo dok 
sam nabrojio do pet, rekao sam ja. Ne tiče me se, rekao je on, 
hoću da se moji glumci vide cijelo vrijeme!:«<** 

Priča Luciena Ballarda o mraku i podmornici nije se na ovim 
stranicama našla slučajno. Ona mnogo govori o odnosu produ- 
centa i snimatelja u jednoj filmskoj epohi koja je, na sreću snima- 
telja već davno prošla, ali još više o jednoj snimateljskoj dilemi na 
koju do danas nije nađen pravi odgovor: koliki je mrak u mraku? 
Kako učiniti gusti, crni mrak uvjerljivim i kako postići da, gledalac 
vjeruje da akteri na sceni ne vide jedni druge, a da on - gledalac, 
ipak sve jasno vidi. Sva rješenja do danas iznađena nisu previše 
uvjerljiva, pogotovo kada se radi o dugim scenama u potpunom 
mraku (sjetimo se samo Wajdina Kanala), i sva je sreća da je 
gledalac dovoljno naivan da prihvati za mrak ono što mrak nije. 

Pored onoga što je o mraku već rečeno u poglavlju o ekspozi- 
ciji, spomenut ćemo još jedan dosta stari snimateljski trik za 
postizanje predodžbe mraka, a koji smo nazvali dosta nespretnim 
imenom: svjetlosni krupni plan. 


Svjetlosni Krupni plan 


Kada već govorimo o krupnom planu da se podsjetimo koji je 
smisao i kakva je funkcija krupnog plana uopće. Njegova je 
zadaća da posebno istakne, izvuče iz općenitosti, dakle učini 
vidljivim neki detalj koji bi se inače mogao izgubiti, a posebno je 
važan za praćenje i shvaćanje zbivanja. Ako se radi o krupnom 
planu, najčešće je to glava aktera, ali isto tako može se istaći i neki 
drugi dio općenitosti, veći ili manji isječak prostora ili neki detalj. 
Najčešće to postižemo tako da kameru primaknemo dovoljno 
blizu glavi aktera ili posegneno za dužim žarištem - krajnji efekt je 
isti. 

Kada izborom neke veće ili manje frekvencije snimanja od 
standardne postižemo efekt sažimanja ili rastezanja vremena, 
učinili smo da proces koji se odvija ili prebrzo ili prepolagano 

Leonard Maltin: Behind the Camera (iza kamere), New American 
Library, Inc., 1971. 

izdvojimo iz normalnog vremenskog toka i učinimo vidljivim. U 
tom slučaju radi se o vremenskom krupnom planu. 

Uz ove dvije kategorije krupnog plana možemo strpljivom 
čitaocu servirati i treću: svjetlosni krupni plan, koji je, poput 
mnogih drugih stvari, kročio u film ravno s kazališnih dasaka. 

I na kazališnoj sceni redatelj ponekad osjeća potrebu da što 
preciznije usmjeri pažnju gledaoca s jednog detalja na drugi. 
Kada osjeti da su mu zatajila sva ostala scenska sredstva, pokušat 
će to postići svjetlom. Zatamnit će scenu do potpunog mraka i 
samo jednim uskim trakom svjetla osvijetliti onaj detalj koji mu je 
važan, izdvojivši ga tako iz opće slike scene, iz totala, kako bismo 
to rekli mi s filma. Pažnja gledaoca se tada poput nekog zuma 
suzuje i koncentrira na osvijetljenu točku i evo krupnog plana u 
totalu pozornice, što je u svojoj funkciji vrlo slično filmskom 
krupnom planu. 

Ovakva izvedba krupnog plana preselila se i nafilm, iako ne s 
istom ili barem ne s uvijek istom namjenom. 

Budući da film ima svoj vlastiti krupni plan, nije mu potrebna 
nikakva zamjena. Svjetlosni krupni plan je postao zamjena za 
prikaz gustog i neprozirnog mraka, sredstvo koje će mnoge sni- 
matelje spasiti od sudbine koja je mogla zadesiti Luciena Bal- 
larda. 

Ne znamo kome bi pripala čast da ga proglasimo prvim koji je 
ovaj snimateljski trik doveo na film i ustoličio ga kao jedan od 
opće prihvaćenih znakova mraka, stvorivši tako još jedan rasvjetni 
sklop. Među svim sklopovima ovaj ima najmanje oslonca u priro- 
dnom, postojećem svjetlu. Možemo samo reći da nam se čini da 
su ga francuski snimatelji negdje između četrdesetih i pedesetih 
godina najčešće i najuspješnije eksploatirali. Dovoljno je da se 
podsjetimo Carneovog filma Djeca raja (Les enfants du paradis, 
snimatelj: Roger Hubert, 1945), u kojem je svjetlosni krupni plan 
bio rasipan šakom i kapom, i to vrlo uspješno. 

U biti se izvođenje svjetlosnog krupnog plana može svesti na 
veoma jednostavnu formulu: na krnju OSP u kojoj normalno 
funkcionira svjetlo za pozadinu i stražnje svjetlo, dok prednjeg 
svjetla uopće nema. Ukoliko ga ipak ima, ono je zanemarljivog 
intenziteta i služi samo već opisanom odslikavanju točkica u 
očima. Funkciju glavnog svjetla preuzima sasvim mala mrlja 
svjetla koja dolazi iz bilo kojeg pogodnog smjera sa strane kamere 
i osvjetljava u daljem planu ponekad i cijelo lice, a u bližem samo 
dio, najčešće oči ili samo usta. 

Na slici 173 prikazan je jedan tipičan snimateljski zadatak koji 
redovito nameće isto tako tipično rješenje: upotrebu svjetlosnog 
krupnog plana. 

Kako se iz slike vidi, noć je. Soba je dosta škrto osvijetljena 
stolnom lampom, a kamera se nalazi ispred vanjske strane pro- 
zora na čije je staklo čelom oslonjena glumica i gleda van, u mrak. 
Dubina sobe osvjetljava se normalno u bilo kojoj tehnici i rasvjet- 
nom sklopu. U ovom slučaju primijenjeno je holivudsko svjetlo s 
niske, tročetvrtinske pozicije, koje osvjetljava glumca u zadnjem 
planu. Na glumici u prednjem planu, po logici može pasti samo 

Slika 173 
Tri sobe u Manhattanu (Trois chambres a Manhattan), režija: Marcel 
Came. 


nešto stražnjeg svjetla. Kad bi se ona, na bilo koji način, osvijetlila 
normalno sa strane kamere, to bi značilo da vani vlada dan, ili da 
je ispred prozora neka svjetiljka. Ostaviti njeno lice u mraku, 
značilo bi učiniti nezadovoljnim producenta koji ju je skupo pla- 
tio, režisera koji se trudio oko njenog izgubljenog pogleda što 
mora da je u tom času važno i konačno nju samu. Jedino moguće 
rješenje jest upravo svjetlosni krupni plan: cijelo njeno tijelo i 
dobra polovica lica su potpuno siluetni, što podržava predodžbu 
da vani vlada mrak, a lice je osvijetljeno toliko velikom i upravo 
toliko svijetlom mrljom svjetla da se jasno vidi ono što je u tom 
času najvažnije: izgubljeni pogled kojim ona gleda nekamo neo- 
dređeno, u mrak. 

Snimatelj modernijih koncepcija riješio bi ovakav problem 
nešto drugačije, o čemu govori slika 174. Mrlja svjetla, iako u 
biti vrši istu funkciju, nije tako oštro ograničena kao u prošlom 
primjeru a pravac _iz kojeg dolazi logički je potpuno opravdan. 
Predodžba da na sceni vlada mrak u potpunosti je sačuvana i sve 
što je bitno na sceni je jasno vidljivo. 

Ima još jedan slučaj kada će snimatelj posegnuti za istim 
trikom kojim se služi u svjetlosnom krupnom planu, ali ovaj put iz 
drugih razloga. Radi se naime o tome da se primjenom tehnike 
svjetlosnog krupnog plana može tonski uskladiti krupni plan s 
općim planom snimanim u niskoj ljestvici. 

Možemo lako zamisliti jedan opći plan u kojem je (što je 
karakteristično za nisku ljestvicu), veći dio u dubokoj sjeni, a 

Slika 174 
(Željko Sarić, AKFIT) 


samo jedan mali otok svjetla, oko stolne svjetiljke na primjer, 
stvara ekspozicijsku razinu. Lice glumca koje se nalazi u krugu 
svjetiljke, može biti osvijetljeno i čistim prednjim svjetlom, ali kako 
ono zauzima sasvim mali i gotovo zanemarivi prostor kadra, 
njegova svjetloća neće poremetiti opći dojam mraka u kadru. U 
slijedećem kadru, gdje je u krupnom planu, isto lice će sada 
zauzimati nesrazmjerno veliki prostor pa ako se sačuva ista rasv- 
jetna shema iz općeg plana, tonska ljestvica će automatski pre- 
skočiti prema svjetlijoj ili vrlo svijetloj vrijednosti. To će, dakako, 
predstavljati montažni skok zbog svjetlosnog šoka koji nastaje 
kao posljedica razlike u tonalitetu između ova dva kadra. Da bi se 
to izbjeglo treba tonsku ljestvicu krupnog plana prilagoditi lje- 
stvici općeg. Najjednostavnije se to postiže uz opreznu primjenu 
svjetlosnog krupnog plana koji će stvoriti dosta zasjenjenih partija 
na krupnom licu i tako do izvjesne mjere izjednačiti tonske lje- 
stvice obaju kadrova. Još jednom treba naglasiti da to treba učiniti 
opreznoj s pravom mjerom, da se ne primijeti razlika u karakteru 
svjetla. Sto je razlika u veličini plana između kadrova veća, to će i 
opasnost da se ta razlika primijeti biti manja. 

Konvencije 


Svi tipovi i vrste svjetla, svi rasvjetni sklopovi mogu se upotri- 
jebiti u svojim čistim oblicima ili miješati međusobno na nebro- 
jeno načina, ovisno o željama, sposobnosti i mašti snimatelja. Ne 
postoje nikakva čvrsta pravila koja bi određivala kada će i u kojoj 
situaciji biti upotrijebljen neki određeni rasvjetni sklop ili neka 
specifična kvaliteta svjetla. Međutim, kako to biva i na svim dru- 
gim područjima, tokom vremena se nametnuo niz konvencija, od 
kojih mnoge nemaju osobito čvrsta uporišta u realnom životu. 
Snimatelji ih dosta konzekventno primjenjuju, a gledaoci prihva- 
ćaju, crpeći iz njih podatke jasno određenog sadržaja i sve to na 
obostrano zadovoljstvo. 

Kao što će svakom uhu odgojenom na tradicijama evropske 
glazbe, jedan akord u molu zvučati turobno, teško, tužno ili 
nježno i to sve samo zato što je njegova terca snižena za pola 
tona, tako će i mnoga, naoko sitna naznaka u svjetlu proizvesti 
kod gledaoca određene emocije koje će upotpuniti opći kontekst 
scene i dati joj jasnije sadržajno određenje. Tako će na primjer: 

- tročetvrtinsko svjetlo obično sugerirati srednje doba dana, 

- nisko protusvjetlo govoriti o ranom jutru, 

- nisko bočno svjetlo naglašavati kasno poslijepodne, 

- visoke ljestvice će često prikazivati temperaturne ek- 
streme, veliku hladnoću ili nepodnošljivu vrućinu, 

- niska ljestvica, pored svojih drugih značenja, može zbog 
naglašenih vršnih svjetala na koži, imati još jedno: vlagom zasi- 
ćenu atmosferu, znoj i muku. 

Nadalje, tročetvrtinsko svjetlo na licu govori o izbalansiranoj 
psihologiji lica, a nisko donje ili visoko gornje svjetlo o psiholo- 
škoj nestabilnosti i nesigurnosti. 

Opći kontrast slike i kontrast samog svjetla je još jedno važno 
pomagalo koje kao regulator ugođaja stoji na raspolaganju sni- 
matelju. To je relativno jednostavno sredstvo i njime se nije teško 
služiti, pogotovo u kombinaciji s raznim ljestvicama. Niski kon- 
trast u kombinaciji s višom ljestvicom stvarat će uvijek lakši, 
svjetliji i lirskiji ugođaj, nego visoki kontrast i niska ljestvica. 

Svi znamo da nije dovoljno da jedan filmski kadar bude lijep, 
dobro osvijetljen i zanimljivo komponiran. Mnogo je važnije da li 
on je ili nije u funkciji filma. Da li će se snimatelj držati upravo ovih 
konvencija koje bi se mogle i dalje razlagati i nabrajati ili će, kršeći 
ih, postizati još izrazitije efekte, stvar je njegove osobnosti. Neo- 
sporno je najgora osobina snimatelja indiferentnost prema te- 
meljnoj svrsi svakog pojedinog kadra. Znati se podrediti općem 
cilju, pa makar na čas i izgubiti ponešto od svog snimateljskog 
prestiža, jedna je od najhitnijih osobina svakog pravog snimatelja. 

Ovaj mali popis konvencija, kako smo ih nazvali, tek je povod 
za razmišljanje o znakovima snimateljskog govora koji ulaze u 
opći leksički fundus filmskog jezika. Da bismo se očuvali od 
poniranja u semiotičke dubine, ovom poglavju je dan naslov 

»konvencije«, a ne »znakovi«, iako bi oba naslova označavala isti 
pojam. 

Poštovati konvencije nije isto što i biti konvencionalan. Ako 
za pojam »jutro«, ispisujući ga upotrijebimo znakove j-u-t-r-o, da 
li smo zbog toga konvencionalni? Dakako da nismo. Poslužili smo 
se samo bitnom pretpostavkom komunikacije: obostranim pozna- 
vanjem i razumijevanjem dogovorenih, dakle, konvencionalnih 
znakova. Pa ako u nekom kadru jutra primijenimo oštro i svježe 
protusvjetlo u kojem će gledalac, u istom času kada ga ugleda, 
prepoznati jutro, nismo počinili grijeh konvencionalnosti, već 
uspostavili kratku i jasnu vezu s gledaocem, što i jeste naš cilj. 

Kada bismo kadar koji treba predstavljati jutro prikazali uz 
pomoć oštrog gornjeg prednjeg svjetla počinili bismo isto takvu 
pogrešku kao da riječ »jutro« ispišemo kao j-a-t-r-o. Čitalac je 
zbunjen kada naiđe na takvu riječ, jer ona u njegovu jeziku ništa 
ne znači. Razumijevanje je ometeno i komunikacija izostaje. 

Isti se proces događa kada do gledaoca s ekrana dopre neki 
pogrešan znak. Tada dolazi do zastoja u glatkom čitanju kadra i 
dovoljno je da samo na čas njegova pažnja skrene u pogrešnom 
smjeru pa da cijeli jedan slijed kadrova, kojem je montažom 
unaprijed zadano vrijeme čitanja, ne dopre do gledaoca. 

Svjetlo, dakako, nije i ne može biti jedini znak koji će odrediti 
vrijeme zbivanja. Kada smo već kod primjera jutra - svjetlo, koje 
smo označili kao tipično, nije i jedino kojim se jutro može prika- 
zati. Postoji stupnjevanje u razvitku jutranjeg svjetla: od polu- 
mraka, preko općeg difuznog svjetla prije izlaska sunca (ali po- 
stoje i jutra bez sunca), pa sve do punog sunčanog svjetla. Ako 
neko manje tipično jutarnje svjetlo osvjetljava na primjer neku 
gradsku ulicu (kao na slici 175), onda mora postojati u kadru cijeli 


Slika 175 
(Fedor Vučemilović, AKFIT) 

Slika 176 
(Menduh Nushi, AKFIT) 


niz ostalih znakova koji će uspostaviti glatku komunikaciju s 
gledaocem. 

Kadar kojim ilustriramo ovaj primjer snimljen je zaista u vrlo 
rano jutro, kada se grad još nije sasvim probudio. Svjetlo je opće 
difuzno, kakvo bi moglo biti po svakom oblačnom danu u bilo koje 
doba, ali svi ostali znakovi (prazna ulica bez prometa i tipične 
gradske vreve, saobraćajni milicioner koji tek kreće prema svom 
radnom mjestu i konačno sat u desnom dijelu kadra, na kojem čak 
čitamo i točno vrijeme zbivanja), sve to jasno determinira ovaj 
kadar. 

Na slijedećem primjeru (slika 176) vidimo sličnu gradsku 
ulicu, snimljenu pod sličnim svjetlosnim uvjetima, pod općim 
difuznim svjetlom kasnog sumraka. Kvaliteta svjetla i opet ne bi 
bila dostatan znak o vremenu događanja, ali svi ostali znakovi u 
kadru toliko jasno upućuju na sumrak da je gledaocu dovoljan 
jedan pogled pa da nestane svake sumnje i kolebanja. 

Iz ovih je primjera vidljivo da su scenski simboli (rasvijetljeni 
ili tamni prozori, upaljene ili ugašene svjetilke) često puta važniji 
znakovi za definiranje vremena događanja od samog svjetla. Slika 
lišena scenskih simbola, unatoč dobroj rasvjeti, može djelovati 
prazno, zbunjujuće i dezorijentirajuće (usporedi slike 141, 171 i 
172). Tek kada su kvaliteta svjetla, rasvjetni sklop i postojeći 
scenski simboli na pravi način usklađeni, jednako jasni i poznati 
onom koji ih emitira kao i onom koji prima, kada među njima ne 
postoji ništa što bi ometalo ustaljeni sustav komunikacije, snima- 
telj je obavio svoj zadatak. Samo lijepa, dobro eksponirana i 
komponirana slika - nije dosta. 

Sve što je do sada rečeno o svjetlosnim sklopovima, konven- 
cijama, znakovima i opće prihvaćenim formulama i shemama, 
odnosi se na tip snimatelja što ga susrećemo na svakom filmskom 
uglu kao dobrog poznanika. To je snimatelj koji je potekao iz 
tradicionalne snimateljske škole, odgajan na zasadama klasičnog 
jezika i othranjen istim onim likovnim vitaminima kojima su se 
hranili Billy Bitzer, Gregg Toland ili Andrej Moskvin. Zahvaljujući 
ovim, i mnogim drugim velikanima filmske slike, razvijen je jedan 
specifično filmski likovni jezik koji se i po tehnici, a i po rezulta- 
tima bitno razlikuje od jezika statične fotografije i drugih plošnih 
likovnih umjetnosti. 


Ako pod lupu ovog našeg ispitivanja stavimo klasičnog sni- 
matelja-umjetnika, direktora fotografije, kako to mnogi od njih 
vole da stoji ispisano na »špici«, vidjet ćemo ga okruženog hrpom 
asistenata i pomoćnika. Oko njih su reflektori i masivne kamere, 
prava šuma malih i velikih rasvjetnih tijela, okićenih klapama, 
tubusima, tilovima, sitima, filterima i želatinama. Do njih reflekti- 
rajuće blende i leptiri, prijelazni i neprijelazni filteri, kranovi, 
kolica i šinje. Sav taj ogromni tehnički aparat služi samo jednoj 
jedinoj svrsi: prilagođavanju životne stvarnosti uvjetima filmskog 
snimanja. Ovako krupna rečenica zaslužuje svakako jedno obi- 
mnije objašnjenje. 

Pod pojam koji smo nazvali »životna stvarnost« potpadaju 
među ostalim i svi oni ogromni svjetlosni i tonski rasponi, sve one 
fine vibracije svjetla i boje što vladaju u prirodi, a za koje smo već 
nekoliko puta ustanovili da ih niti jedna filmska emulzija ne može 
ni izdaleka vjerno prikazati. Ovu tonsku opširnost i epsku govorlji- 
vost jezika prirode moguće je prenijeti na kinematografski ekran 
(barem je tako donedavna izgledalo), samo ako ju se na neki način 
suzi, ako joj se raspon komprimira i stegne u čvrste okvire odre- 
đene mogućnostima fotokemije. 


Put kojim se krenulo i kojim se išlo sve do prije nekoliko 
godina bio je logičan i razuman: da bi se prividno proširile 
skučene mogućnosti filmske emulzije stvorena je neka vrsta sni- 
mateljske stenografije. Tom vještinom, savladavanje koje još i 
danas predstavlja osnov edukacije snimatelja, a koja je dugogo- 
dišnjim usavršavanjem stekla status jednog univerzalnog snima- 
teljskog esperanta, moguće je do izvjesne mjere simulirati sav 
onaj neizmjer boja i tonova, svjetla i sjene, finih prijelaza i grubih 
svjetlosnih šokova koji vlada u prirodi. Bit tog sustava sadržana je 
u tome da se od prirode uzima samo ono što se ne može izbjeći - 
oblici. Sve ostalo, sva svjetla i sve sjene, sa svim svojim posljedi- 
cama i značenjima, nanose se na ovu prirodnu osnovicu mlazo- 
vima reflektorskog svjetla, pažljivo i strpljivo, slijedeći ustaljene 
znakove klasičnog filmskog jezika. U interijeru je ovakav postu- 
pak, još do izvjesne mjere bio prirodan, ali u eksterijeru se priro- 
dno, postojeće svjetlo nije moglo isključiti, pa se i eksterijere stalo 
snimati u interijeru. Cijele su se ulice, šume i gradovi gradili u 
studijima, pa je i to jedan od razloga što su nastala ona studijska 
čudesa poput Hollywooda, Babelsberga ili Barandova. 

Zatvoren u ronilačkom zvonu studija koje mu je nametnulo 
vrijeme i okolnosti, klasični direktor fotografije je poput čovjeko- 
like ribice stao gubiti pigmente prirodnog svjetla i zaboravljati 
kako ono u stvari izgleda. Filmska se slika sve više zapliće u niti 
vlastitih zakonitosti i postavlja uvjete samoj sebi što dovodi do 
briljantnih ali istodobno i užasnih likovnih deskripcija (na primjer 
poput fotografskog bisera »Bisera« Gabriela de Figueroe, Emilio 
Fernandez, 1946). 

I onda, kako to već mora biti, dolazi do otvaranja. 

Prijelomni trenutak, kako to mnogi smatraju, bio je Godardov 
film Do posljednjeg daha (1959). Godard i njegov snimatelj 
Raoul Coutard snimaju gotovo cijeli film pod postojećim svjetlom 
u postojećim interijerima. Gdje je god moguće izbjegavaju do- 
datnu rasvjetu i sav ostali tehnički aparat: stative, kolica i kranove 
i umjesto svega toga služe se kamerom u ruci i invalidskim 
kolicima. Tradicionalni način spajanja kadrova pomoću blagih 
rezova napušten je u korist naglih montažnih skokova i grubih 
prijelaza. 

I upravo ovo uklanjanje reza kao pojma mekanog i neprimjet- 
nog prijelaza s jednog kadra na drugi, otvorilo je vrata nekom 
čudnom, novom svjetlu koje počinje zračiti s filmskih ekrana i 
najavljivati novo poglavlje filmske fotografije. 

Bilo je svakako i prije sličnih pojava koje su vodile u tom 
smjeru. Deset godina prije Godarda pojavljuje se u Americi tzv. 
news-reel stil, čiji je najpoznatiji predstavnik Džungla na asfaltu 
(John Huston, snimatelj: Harold Rosson, 1950). Pa i Građanin 
Kane, Gregga Tolanda nosi u sebi i na sebi svojstven način poruku 
novog snimateljskog jutra, punih dvadeset godina prije Godarda. 
Bilo kako bilo, proces se dugo pripremao i tiho tinjao, da bi 
potaknut Godardom buknuo poput revolucije, inficirajući novim 
likovnim idejama čak i najokorjelije pristalice tradicionalnog. 

Istinski prijelomni trenutak nastupio je u onom času kada je 
pod postojećim svjetlom snimljen prvi kadar-sekvenca. U dugač- 
kom kadru, u kojem ne postoje rezovi, u kojem se svjetlosti, 
ljestvice, prostori i planovi smjenjuju ne pomoću montažnih re- 
zova, već pomoću prirodnih prijelaza - najednom kao da se ruše 
stare filmske utvrde. Montaža kao spoj granica dvaju kadrova više 
nije nešto izvan kadra, već je upletena u strukturu kadra, ona je 
unutar njega. Oslobodivši se terora montaže koja je nametala 
svjetlosni kontinuitet (što je bio uvjet da bi se kadrovi mogli 
montažno spajati), rasvjeta, koja je do tada stajala na pristojnoj 
udaljenosti uvijek izvan okvira kadra, također se seli u kadar i 
počinje ga osvjetljavati iznutra. Ovaj princip osvjetljavanja kadra 
iznutra je bitni uvjet postojanja postojećeg svjetla. Da bismo 
upotpunili definiciju ovog snimateljskog sindroma konstatirajmo 
da je do njega dovela još jedna pojava: pojava redatelja koji sam 
snima ili snimatelja koji sam režira svoje filmove. Ova pojava 
novog profesionalnog profila (koja uostalom i nije tako nova), 
uklonila je zadnje nesporazume koji su u obliku stalnih i nerazu- 
mnih borbi za supremaciju cvali između klasičnog redatelja i 
snimatelja. U ovoj protuprirodnoj autorskoj simbiozi, stalne 

bračne svađe i ratovi uzajamno koče partnere i sile ih da se 
iscrpljuju na nekreativnom planu, kao što to i biva u lošim brako- 
vima. Međutim za ovakvoga novoga filmskog stvaraoca, poput 
Claudea Leloucha (Jedan čovjek i jedna žena, 1966), Wexlera 
Haskella (Srednje hladno, 1969), Wernera Fassbindera (Godina s 
13 mjeseci, 1978; Treća generacija, 1979) ili Francoisa Reichen- 
bacha, koji svi sami snimaju svoje filmove, ovakvi nesporazumi ne 
postoje ili su barem rasprave koje na primjer Lelouch-redatelj 
vodi sa Lelouchom-snimateljem manje iscrpljujuće i zlobna pod- 
metanja isključena. 

I evo, na kraju, dopustimo si jednu ružičastu projekciju sni- 
mateljske budućnosti: kamera, oslobođena terora montaže i kon- 
tinuiteta te pritiska redatelja-diktatora, ne tapka više oprezno, 
poput slijepca, od kadra do kadra uskim hodnikom jednog ekspo- 
zicijskog sloja (vidi: Ekspozicijski slojevi, str. 340). Slobodno, 
poput zrakoplova, pluta trodimenzionalnim prostorom postojećeg 
svjetla, zaranja ako joj se prohtije, u potpuni mrak i već čas nakon 
toga se penje do zasljepljujućeg svjetla. | sve to bez straha da se 
slijedeći kadar neće moći spojiti s prethodnim, jer nema ni pretho- 
dnog niti slijedećeg. Postoji samo slijedeća i prethodna sekvenca 
koja se uvijek može spojiti. 

Snimatelj budućnosti više nije ona čudna osoba koja »pred- 
stavlja vitalnu vezu u prenošenju redateljevih ideja na ekran...« 
(kako snimatelja definira Focalova enciklopedija filma i televizije), 
a što predstavlja jednaki paradoks kao i slikar koji bi služio jedino 
tome da nečije verbalne upute pretvara u oblike i boju. On je, da 
se poslužimo riječima Krležinog artiljerijskog kapetana Lukača, 
»krvavi forarbajter«, univerzalni filmski stvaralac koji će svoje 
ideje pomoću kamere u vlastitim rukama prenositi na ekran. 
Imena Leloucha, Reichenbacha i ostalih nagovještavaju da je 
budućnost već počela. 

Sve što je ovdje rečeno o pravcu svjetla, o osnovnim svjetlo- 
snim sklopovima, i kvaliteti svjetla i tonalitetu slike, vrijedit će i 
dalje, bez obzira da li se radi o klasičnom ili postojećem svjetlu. 
Bočno svjetlo će uvijek biti - bočno, a prednje će dovijeka biti 
prednje. Svejedno je da li će flamansko svjetlo nadvladati nad 
holivudskim, ali će niski i visoki tonalitet i dalje postojati. Snima- 
telj novog kova jednako će dobro morati poznavati znakove sni- 
mateljskog govora, svoju stenografiju. On je općenito obrazova- 
niji od svojega starijeg kolege i bolje poznaje tehniku ali ne zato 
da bi joj se podredio, već da bi pronalazeći rupe u njezinu zidu 
poduzimao sve udaljenije izlete u zabranjeno, neizvedivo, nepoz- 
nato i buduće. 

PETI DiO 


EKSPOZICIJA 


Ako je netko ikada promatrao iskusnog snimatelja koji se 
sprema snimiti neki kadar, sigurno je primijetio da on, nakon što 
je zadnji puta svjetlomjerom prokontrolirao svjetlo, zastaje na čas. 
Pogled mu postaje introvertiran, kao da nešto sračunava u sebi, a 
ako ga zapitate što radi, ošinut će vas ljutitim pogledom i neće 
vam odgovoriti. Umjesto odgovora, usnice mu jedva čujno mrm- 
ljaju neki broj, na primjer »pet cijelih šest...« Tek nakon toga, 
nakon ove male odsutnosti, pomaknut će prsten na objektivu 
kamere postavljajući blendu. 


U tom malom zahvatu i velikoj odluci koja mu prethodi, 
zbrojene su tako mnoge znanstvene grane, da se sirotom umjet- 
niku iza kamere može koža naježiti kad ih postane svjestan. 
Senzitometrija, fotometrija, kolorimetrija, optika, mehanika, elek- 
tronika i možda još koja znanstvena grana koja spada u granična 
područja snimateljstva pruža svoje krake što se na kraju uzlaju u 
čvrsti čvor, dok snimatelj izgovara jedan broj, koji put pojačan 
jednom decimalom. Da li pokušati razmrsiti taj čvor? 


Danas već postoji cijeli niz sjajnih, profesionalnih svjetlo- 
mjera s tako ingeniozno riješenim sustavima mjerenja i kalkulira- 
nja ekspozicije, da zaista izgleda kao da je sa snimateljevih leđa 
skinuta sva briga i odgovornost oko tog problema. Cak štaviše 
ima već i profesionalnih kamera koje su poput onih amaterskih 
opremljene TTL svjetlomjerima, što će umjesto njega, automatski 
ili poluautomatski, obaviti cijeli niz kalkulacija i procjena potreb- 
nih da bi se odredila optimalna ekspozicija. Ako tome dodamo 
konstataciju da su današnje emulzije i laboratorijski postupci tako 
usavršeni da su u stanju podnijeti i vrlo ozbiljne pogreške ekspo- 
zicije, može nam se zaista učiniti nepotrebnim ovaj dodatni napor 
oko bavljenja problemom ekspozicije, kad su svjetlomjeri izmiš- 
ljeni zato da bi o njoj mislili i - donosili odluke. 


Bilo bi prelijepo kad bi zaista bilo tako. Bez obzira na svu 
savršenost, svjetlomjeri još nisu dovoljno pametni da mogu mi- 
sliti, a još su manje kadri donositi odluke. Uza sva tehnička 
pomagala, konačnu odluku ipak mora donijeti snimatelj sam, a 
odgovornost je velika. Izgovarajući onaj tajanstveni broj što ozna- 
čuje otvor blende, a do kojeg je došao uvijek dodajući nešto i 
oduzimajući od nečega (rezultat koji mu je servirao svjetlomjer), 
snimatelj je doveo sebe do ranga suca koji odlučuje o sudbini 
onog ogromnog napora cijele filmske ekipe što je uložen u pripre- 
manje jednog kadra. 0 ispravnosti te odluke ovisi da li će sve 
»ispasti« onako kako je namjeravano ili nekako drugačije, možda 
sasvim neupotrebljivo. Samo snimatelji znaju kakav crni _ mrak 
vlada u njihovim dušama u času kada se ugasi svjetlo u kontrolnoj 
projekciji i na ekranu pojave prve treperave sličice radne 
kopije. 

Kako je kadar izgledao vidjelo se već na snimanju. 

Kako je kadar »ispao« vidjet će se tek sada. 

No, pitamo se, treba li dopustiti da bilo što »ispadne«, pogo- 
tovo u ovako skupom poslu kao što je snimanje filma? Odgovor je 
unaprijed jasan. 

Reprodukcija tonova 


Prosječni snimatelj ili fotograf (obojica se služe fotografskim 
postupkom da bi ostvarili svoje namjere), teže istom cilju: na 
fotografskom materijalu ostvariti što vjerniju sliku stvarnosti. 
Mjera njihovih zahtjeva i želja u smislu sličnosti ovisi o prirodi 
stvarnosti koju snimaju. 

Koliko će slika biti vjerna originalu ovisi, prema jednoj gruboj 
podjeli, o dva faktora. Prvi se faktor bavi, da se poslužimo semio- 
tičkim terminom, ikoničnom sličnošću. Za to se brine optika, 
prenoseći s većom ili manjom preciznošću oblike i linearnu per- 
spektivu na sliku. Drugi faktor vjernosti jest reprodukcija tonova, 
koja se sastoji od tonskih vrijednosti karakterističnih za sam 
subjekt (tamna kosa, svijetla odjeća), od kvalitete i rasporeda 
svjetla i sjene na subjektu, te od uvjerljivog prikaza zračne per- 
spektive, kojom se nadopunjuje linearna perspektiva. Tim dijelom 
posla bavi se senzitometrija, posebna znanstvena grana koja 
samostalno i automatski djeluje unutar svakog produkcijskog 
lanca. 

Treba, odmah na početku, raskrstiti s mogućim uvjerenjem 
da se bilo kojim fotografskim sredstvom može neka stvarnost 
zaista vjerno zabilježiti. No kako su naši zahtjevi u tom pogledu 
prilično skromni i u srazmjeru sa skromnim mogućnostima foto- 
grafskih postupaka, a mašta kojom nadoknađujemo te nedostatke 
neograničena, sve se završava na opće zadovoljstvo: ipak smo 
najčešće uvjereni da je jedna standardna fotografska reproduk- 
cija zaista vjerna svom originalu iako nas ustvari tek podsjeća na 
njega. Nije to tako zbog neke urođene ljudske skromnosti, već 
zbog naše nemogućnosti točnog pamćenja lokalnog tona ili boje, 
pa čak i preciznog oblika nekog predmeta. Pogotovo je sjećanje 
na boju i ton sumnjive vrijednosti, pa se obično zadovoljavamo 
prepoznavanjem nekih karakterističnih obilježja koja su u tom 
času iz nekog razloga posebno važna za nas. 

Prvo u nizu sredstava kojim se kontrolira tonska reprodukcija 
fotografske slike, jest upravo onaj zbir znanja i postupaka koje u 
svakodnevnoj praksi nazivamo ekspozicija. Na najnižoj tehničkoj 
razini pojam ekspozicije i postupak eksponiranja možemo obja- 
sniti kao jednostavno iznalaženje potrebnog kvantuma svjetla 
kojim će se neka fotografska emulzija, znanih karakteristika, naj- 
bolje »nahraniti« svjetlom da bi dala sliku koja će po svojim 
tonskim vrijednostima biti do izvjesne mjere slična originalu. 

Da bi se dostigao ovako skroman zahtjev, uzevši u obzir 
današnji stupanj razvoja fotografske tehnike, nije potrebno prak- 
tički ništa znati o teoriji ekspozicije, pa stoga ni ovo poglavlje ne 
bi trebalo postojati. Sjajno konstruirani svjetlomjeri, ručni, ugra- 
đeni u kamere, poluautomatski ili potpuno automatski, obavit će 
sav tehnički posao oko iznalaženja jedne zadovoljavajuće ekspo- 
zicije. Potrebno je jedino pažljivo proučiti nekoliko stranica uputa 
za upotrebu neke kamere ili svjetlomjera. 

Znanstveniku koji snima elektronsku otklonsku zraku na ka- 
todnom osciloskopu ili radarskom ekranu, policijskom fotografu 
što snima zločince za kriminalističku kartoteku, televizijskom re- 
porteru dnevnih vijesti, svima njima - važna je samo jedna infor- 
mativna razina sličnosti. Kolika je ta razina ovisi o svrsi snimanja. 

Za snimanje osciloskopa dovoljno je da je fon zrake čitko 
odvojen od pozadine. Čak je svejedno je li snimak u negativu ili 
pozitivu. Policijskom fotografu važna je sličnost linije zločinčeva 
nosa, dok su tonske vrijednosti slike od sekundarnog značaja. 
Televizijski snimatelj se u većini slučajeva zadovoljava ispunjava- 
njem zadatka ustaljene reporterske sheme, a za ugodnu tonsku 
reprodukciju ionako se brine elektronika prilikom emitiranja. 

Filmskom snimatelju klasičnog tipa također ne treba neko 
temeljito poznavanje teorije ekspozicije. On je u fazi pripremanja 
kadra za snimanje, izvodeći sve one radnje koje smo označili kao 
»prilagođavanje likovnog materijala uvjetima filmskog snimanja«, 
obavio velik dio posla oko ekspozicije. Ono što mu je još preostalo 
da učini, svodi se na kratki tehnički postupak baratanja svjetlom- 
jerom. 

Ekspozicija se, kao kreativni problem, javlja tek onda kada 
snimatelj, iz bilo kojeg razloga, odstupa od standardnih svjetlo- 
snih rješenja i kada se počinje upuštati u svjetlosne pustolovine. 
Takav je gotovo svaki kadar sniman pod uvjetima postojećeg 
svjetla, kada snimatelj, umjesto da prema klasičnom principu 
prilagoćava svjetlo ekspoziciji, postupa obratno: prilagođava ek- 
spoziciju svjetlu. To su situacije koje snimatelju zadaju najviše 
straha i glavobolje i često ga primoravaju da odstupi od nekog 
sjajnog rješenja, samo zato što ne može unaprijed procijeniti da li 
će pod kapu jedne ekspozicije stati sve ono što vidi u tražilu 
kamere. Svjetlomjer mu obično govori da neće, a njegovo isku- 
stvo i intuicija tvrde da bi ipak moglo. Ovaj spor između svjet- 
lomjera i svjetla, koji je tako čest, morat će presuditi snimatelj na 
osnovu iskustva i intuicije, ali bit će mu mnogo lakše ako tome 
doda i znanje. Stara tvrdnja da »nema toga što se ne bi moglo 
snimiti« postaje ozbiljna tek onda kada snimatelj shvati u potpu- 
nosti cijeli lanac događanja - fizikalnih, optičkih i kemijskih - koji 
vežu fotografsku sliku sa subjektom snimanja. Jedna od važnih 
karika u tom lancu jest ekspozicija. 


Definicija 


Sa znanstvenog stanovišta pojam »ekspozicija« može imati 
nekoliko značenja. Među najvažnije možemo svrstati: 

- Čin izlaganja neke osjetljive površine elektromagnetskom 
zračenju (svjetlo, rentgenske zrake, infracrveno svjetlo) da bi 
nastala ili latentna ili vidljiva slika. 

- Ufotografiji: akt podvrgavanja nekog fotografskog materi- 

jala djelovanju svjetla uz pomoć kamere, aparata za povećavanje 
ili okvira za kopiranje. 

- U senzitometriji: produkt intenziteta svjetla i vremena kroz 
koje će ono djelovati na neku osjetljivu površinu. Iskazuje se u lux 
sekundama. 

- Pri fotografskom snimanju: određena kombinacija otvora 
objektiva i brzine zapora. Ove dvije veličine su recipročne u 
širokim — granicama, iako — postoji pogreška = reciprociteta 
(Schwarzschildov efekt). 


Fotografska i filmska ekspozicija 


lako je proces snimanja filmske slike čisto fotografski proces, 
teorijski između snimanja fotografije i filma ne bi smjele postojati 
nikakve razlike. Međutim, u praksi one ipak postoje. Cakštaviše, u 
pristupu problemu ekspozicije, one su bitno različite. 

Pri snimanju foto-aparatom na raspolaganju stoji gotovo ne- 
ograničen broj kombinacija vremena i otvora objektiva. Kod filma, 
naprotiv, postoji samo jedna dužina ekspozicije, dakako, ako iz 
okvira ovih razmatranja izuzmemo snimanje u znanstvene svrhe. 
Pri snimanju fotografije zadatak je ekspozicije u prvom redu da 
raspon svjetloća nekog sadržaja jednostavno »ugura« u latitudu* 
negativa. Pri tome ne treba posebno brinuti o kontrastu, o grada- 
ciji, o vršnim svjetlima i dubokim sjenama. Svim pogreškama i 
kompromisima počinjenim za vrijeme snimanja, može se parirati u 
tamnoj komori. Sredstva koja ovdje stoje na raspolaganju, ograni- 
čena su jedino dosjetljivošću fotografa: od individualnog razvija- 
nja svakog pojedinog negativa u razvijaču koji će najoptimalnije 
prenijeti tonsku ljestvicu na pozitiv, pa do izbora gradacije papira 
za svaki pozitiv posebno. Ako tome dodamo mogućnost parcijal- 
nog osvjetljavanja i dosvjetljavanja pojedinih partija pozitiva, 
shvatit ćemo da oni koji tvrde kako fotografska slika u svom 
većem dijelu nastaje u tamnoj komori - ne pretjeravaju. 

Nasuprot tome, sve ono što fotograf može učiniti u tamnoj 
komori, naknadno razmišljajući o najboljem rješenju, snimatelj 
mora riješiti prije nego što će uključiti motor kamere. Njegov će se 
negativ razvijati, osim u sasvim posebnim slučajevima, na doduše 
vrlo visokoj industrijskoj razini, ali ipak industrijskoj, sa svim 
ostalim negativima, svih ostalih snimatelja. Za njegov pozitiv stoji 
na raspolaganju samo jedna gradacija i sve što će laboratorij moći 
učiniti da bi popravio izvjesne propuste, jest doziranje svjetla kod 
kopiranja koje se uostalom kreće u dosta uskim granicama. O 


* Latituda - raspon neke emulzije u kojem će ona dati zadovoljavajuću 


Sliku. Latituda može biti izražena u aritmetičkom ili logaritmičkom obliku. 
Ona je direktno ovisna o ekspozicijskom rasponu materijala i luminant- 
nom rasponu subjekta. Općenito govoreći, stoje materijal osjetljiviji i što 
je manji kontrast subjekta, to je latituda veća i obratno. 

nekim korekturama svjetla unutar plohe kadra naravno ne može 
biti ni govora. 

Ovako gledano, čini se da je fotograf u velikoj prednosti pred 
filmskim snimateljem. Izgleda kao da njemu tehnika ostavlja veće 
mogućnosti za vlastiti izraz, kao da ga manje sputava. Međutim, 
ipak nije sasvim tako. 

Razlika je upravo u ograničenjima koja filmskom snimatelju 
često donose glavobolje, ali češće postaju izvori mnogih uzbudlji- 
vih trenutaka. Filmski snimatelj ne smije pogriješiti, ne smije 
učiniti nikakav propust i sve ono o čemu će fotograf razmišljati 
mnogo kasnije nakon snimanja, u tamnoj komori, ovaj prvi mora 
smisliti prije snimanja. Sve što može učiniti za svoju sliku, uglav- 
nom mora učiniti prije no što pritisne okidač na kameri. To znači 
da on mora djelovati svjesnije, da mora biti stručno obrazovaniji, 
jer mora unaprijed predvidjeti sve moguće zamke što ga podmu- 
klo očekuju iza svakog kadra. Ništa ne smije prepustiti slučaju. 

Dodatne komplikacije nastupaju činjenicom da film, za ra- 
zliku od fotografije, barata s nedefiniranim brojem promjena u 
samom kadru, nastalih njegovim razvojem u vremenu. Svaka 
promjena mizanscene, pokret kamere ili čak potpuna promjena 
osvjetljenja i cijele scenografije, stavljaju pred snimatelja mnoge 
nove zadatke. U filmu se ekspozicija ne rješava samo unutar četiri 
stranice definirane plohe, već unutar jednog nedefiniranog vre- 
menskog raspona kojim je pokriven jedan kadar. 

U fotografiji postoji cijeli niz načina kojima je moguće odre- 
diti zadovoljavajuću ekspoziciju. Kako se svaka slika individualno 
obrađuje moguće je također međusobno miješanje različitih su- 
stava i svjetlo mjera. 

Kod filma je međutim nužno, striktno se pridržavati samo 
jednog sustava, što će u uslovima industrijske obrade negativa i 
pozitiva, omogućiti da se tonalitet slike drži pod čvrstom kontro- 
lom. Jedini način koji nam to osigurava jest mjerenje upadnog 
svjetla* u kombinaciji s tonskim zonama i ekspozicijskim sloje- 
vima, što će biti izloženo na slijedećim stranicama. 

Upadno svjetlo: cijelo svjetlo koje iz nekog izvora pada na objekt. Dio 
tog svjetla će biti reflektiran u okolni prostor, a dio apsorbiran od samog 
objekta. 

I. TONSKE ZONE 


Svi načini iznalaženja zadovoljavajuće ekspozicije teže da, 
bez obzira o kakvom se sadržaju radilo, odrede neku srednju 
vrijednost svjetla što ga reflektira motiv, neki prosjek koji će 
poslužiti kao referentna točka za određivanje ekspozicije. 

Film je izrazito homocentrična umjetnost. Sve mjere u njemu 
sačinjene su u odnosu na ljudski lik i u skladu s njim. Nije stoga 
čudo što i u području ekspozicije vrijedi isto pravilo. Prosjek 
svjetloća, uvijek se traži isključivo na ljudskom licu. Ono tako 
postaje referentna točka pri određivanju ekspozicije, čak i onda 
kada nije u kadru. 

Stoga ćemo i mi početi s ljudskim licem. 

Pogledajmo sliku. 

Na gornjem dijelu vidimo jedan krupni plan snimljen pod 
najprosječnijim, najsvakodnevnijim svjetlosnim uvjetima: svjetlost 
i sjena na licu mlade žene raspoređeni su u harmoničnim propor- 
cijama. Njeno je lice uokvireno krznom, ni previše svijetlim, a ni 
pretamnim, pa ipak dovoljno tonski nemirnim da bi još više istaklo 
baršunastu glatkoću puti. Sve je ovo zajedno suprotstavljeno 
svijetloj pozadini, koja u obliku klina s vrškom okrenutim na dolje, 
u pojednostavnjenoj formi ponavlja oblik lica i svijetlog trokuta 
haljine što se nazire ispod brade. Cijela je slika tonski i kompozi- 
cijski uravnotežena. Tonska skala seže u pravilnim intervalima od 
najtamnijeg do najsvjetlijeg tona upravo metronomskom toč- 
nošću. 

Svaki ton, svaki djelić svjetla i sjene od kojih se ova slika 
sastoji, prikazan je ispod nje na shematizirani način. Možemo reći 
da je to pojednostavnjena tonska slika gornjeg predloška: svaki 
ton na slici ima svoje odgovarajuće polje na slici sivog klina, kako 
se ova skala obično naziva. Ovo je slika prirodne tonske ljestvice, 
u kojoj su svi tonovi, od najsvjetlijeg do najtamnijeg, zastupljeni u 
približno pravilnim proporcijama. (Već smo saznali da se takva 
ljestvica naziva srednjom ljestvicom i da se njome prikazuju nor- 
malne, uravnotežene atmosfere, koje po svojim tonsko-dinamič- 
kim karakteristikama ne izlaze iz okvira srednjih vrijednosti.) 

Ako učinimo još jedan korak u daljem pojednostavnjenju ove 
tonske slike, nju se može prikazati kao jednostavnu i čistu sred- 
nje sivu plohu, koja u općoj količini svjetla što se s nje reflektira, 
točno odgovara svom predlošku. Mjerenjem nije teško ustanoviti 
da obje plohe - gornji krupni plan i donja siva ploha - reflektiraju 
u svojoj ukupnosti slični postotak svjetla. Odmah možemo reći da 
taj postotak iznosi oko 18%.* 

Otprilike isto toliko svjetla reflektirat će i svi ostali blizi 
planovi osoba »prosječnog kontrasta«, što znači da u tu grupu ne 
spadaju one koje resi kruna kose crne poput vranina krila, niti 
svijetle poput slame. Odjeća na njima neka također bude prosječ- 
nih tonskih vrijednosti: ni presvijetla, ni pretamna. 

U istu kategoriju spadaju i svi dalji planovi, sve do totala, 
snimljeni pod prednjim ili bočnim svjetlom, na ulici ili u prosječ- 
nom pejzažu, bez velikog i tamnog prednjeg plana. | mnogi 
interijeri, bez pogleda kroz prozor i ostalih jakih izvora svjetla u 
kadru, spadaju u tu vrstu prosječnosti. Jednom riječju, sve situa- 
cije u kojima opći kontrast (kontrast svjetla i kontrast subjekta) ne 
prelazi jednu srednju vrijednost kontrasta od 16:1 do 32:1, spa- 
daju u tu kategoriju. 

Sve takve situacije, a ima ih, dakako, mnogo više nego što je 
moguće u ovako jednostavnom obliku nabrojiti, mogu se prikazati 
srednjom tonskom ljestvicom ili sivom plohom od oko 18% reflek- 
sije. Dodajmo tome da su sadržaji ovakvih tonskih kvaliteta naj- 
češće zastupljeni i da je najveći postotak naših kadrova snimljen 
upravo u ovakvoj ljestvici. 

Zbog svega toga siva karta predstavlja pojednostavnjenu 
tonsku sliku svih »prosječnih objekata« i kao takva je idealna 
zamjena za njih, a kako će se kasnije vidjeti i za mnoge druge 
sadržaje koji ne ulaze u ovu kategoriju. 

Ploha koja reflektira točno 18% upadnog svjetla, ili siva karta 
kako je u praksi nazivamo, jest dakle standardna mjera opće 
svjetloće svakog prosječnog objekta, koja je općenito prihvaćena 
u svakoj vrsti fotografskog snimanja. Ako tome dodamo da su svi 
svjetlomjeri, bez obzira da li su namijenjeni mjerenju upadnog ili 
reflektiranog svjetla, baždareni upravo na tu vrijednost, još ćemo 
jasnije shvatiti njenu važnost. 

Do toga standarda, dakako, nije došlo slučajno. 


*" Kada se za neku plohu kaže da je 18% refleksije, onda to znači da će 
ona, od ukupne količine svjetla što pada na nju (upadno svjetlo), reflekti- 
rati u okolni prostor samo 18 postotaka, dok će ostatak od 82% apsorbi- 
rati. 

Karakteristične refleksije 


Preciznim mjerenjima ustanovljeno je da koža prosječnog 
bijelca reflektira oko 36% upadnog svjetla. To su naravno oni 
dijelovi kože na koje pada direktno svjetlo. Na zasjenjenim mje- 
stima izgledat će tamnija, ovisno o količini svjetla koja će na tim 
mjestima padati na nju. To, dakako, ovisi o stupnju kontrasta. 
Kako se prosječnim kontrastom svjetla u prirodi smatra vrijednost 
od 5:1, što prevedeno na jezik snimatelja predstavlja razliku od 
dvije blende, na zasjenjenim će mjestima koža izgledati tako 
tamna kao da reflektira samo 9% upadnog svjetla. 

Nadalje svi svijetli materijali, kao bijeli, čisti papir, bijeli zid ili 
bijelo rublje, reflektiraju prosječno oko 72% upadnog svjetla, dok 
svi tamni materijali, tamna odjeća, crna kosa i sve tamnije povr- 
šine u dubokoj sjeni, reflektiraju prosječno oko 4.5% svjetla. 

Sve su to karakteristične refleksije koje će se u bilo kojem 
obliku naći na gotovo svakom sadržaju. Identifikacija ovih karak- 
terističnih refleksija uvijek je jednostavnija na gotovoj slici nego 
na originalu u prirodi. 

Zamislimo blizi plan čovjeka, snimljenog kod kontrasta od 
5:1, osvijetljenog tročetvrtinskim svjetlom, kestenjaste kose i ta- 
mne odjeće; na takvom ćemo predlošku bez napora moći identifi- 
cirati sve do sada nabrojene karakteristične refleksije, u približno 
jednakim površinskim omjerima. Kada bismo te površine nekom 
kompliciranom geometrijom sabrali i grupirali, njihova bi slika 
izgledala po prilici ovako: 


4.5% (9% (18% 36% 72% 


U potrazi za geometrijskom sredinom, matematički postupak 
bi izgledao ovako: 


4.5 x 9 x 36 x 72 = 104976 
t/ 104 976 = 18 


I evo, dakle, vratili smo se na početak. 

Geometrijska sredina svih karakterističnih refleksija s ovak- 
vog »prosječnog« predloška iznosi točno 18% refleksije i jednaka 
je jednolično sivoj plohi koja reflektira 18% upadnog svjetla. 

Ako sada zamislimo vrlo krupni plan istog čovjeka kao u 
prethodnom primjeru, u kojem se vidi samo njegovo lice, tada 
ćemo moći identificirati samo površine koje reflektiraju 36% i 9% 
upadnog svjetla. Ako istim računom potražimo geometrijsku sre- 
dinu, naći ćemo da je: 


V 36 x 9 = 18 

Zaključak je sam po sebi jasan: i opet smo ostali u granicama 
prosječne refleksije od 18%. 

Ako sada kamerom krenemo prema koljenima čovjeka gdje je 
on odložio komad bijelog, čistog papira, a na njemu je tamna 
odjeća, ustanovit ćemo da ovdje možemo identificirati i opet samo 
dvije površine, ali koje ovaj put reflektiraju 4.5%, odnosno 72% 
upadnog svjetla. 

Slijedi matematika: 


* 45 x 72 = 18 


Srednja vrijednost refleksije i ovaj put iznosi točno 18%. 

Iz svega do sada rečenog možemo izvesti dva zaključka koji 
imaju težinu zakonitosti. Prvo: svaka simetrična kombinacija daje 
srednju vrijednost (geometrijsku sredinu) od 18% refleksije. / 
drugo: svaka površina karakteristične refleksije dvostruko je 
svjetlija (odnosno dvostruko tamnija) od svoje susjede. Na jednom 
dobrom pozitivu ili dijapozitivu, takav će odnos biti uspostavljen 
kada između dviju ploha postoji razlika od 0.3 D (densiteta), stoje 
opet jednako razlici ekspozicije od jedne blende. 

Fotografsku sliku jedne skale na kojoj će redom biti predstav- 
ljene sve karakteristične refleksije u srazmjernim densitetima, 
možemo zamisliti na slijedeći način: kao polazište služi siva karta 
18% refleksije, točno eksponirana, tako da će na pozitivu biti 
predstavljena densitetom 0.74.* Pod pretpostavkom pozitiva čija 
će vrijednost game biti točno 1,* što znači da će prikaz svakog 
tona na slici biti identičan tonu u prirodi, podekspozicijom od 
jedne blende dobit ćemo densitet od 1.05, koji točno odgovara 9% 
karakterističnoj refleksiji. Daljom podekspozicijom za još jedan 
stupanj blende i nadekspozicijama za jednu, odnosno dvije 
blende »snimit« ćemo i sve ostale karakteristične refleksije, pa će 
konačna slika izgledati ovako: 


karakteristična 4.5% 9% 18% 36% 72% 


refleksija 
densitet 135.105. 074. 044. 014 
blende -2 -1 0) +1 +2 


Opći kontrast koji nam ovakva skala osigurava, iznosi 16:1, 
što ne predstavlja osobito veliki raspon.“ Kako je raspon kontra- 
sta u prirodi često mnogo veći (koji put i do 1000:1), a raspon 
kinematografskog dijapozitiva također dopušta reprodukciju kon- 
* izračunava se po formuli:D = a gdje je p postotak neapsorbiranog 
(propuštenog ili reflektiranog) svjetla. Pa je tako log 100/18 = 0,74. 

* Gama: senzitometrijski pojam kojim se numerički izražava 
potencijalni kontrast neke emulzije. 

* Raspon kontrasta bilo negativa ili pozitiva obračunava se prema for- 
muli: anti log Dmax - Dmin. Prema tome: 1.35-0.14= 1.21, anti log 
1.21 = 16.22. 

trasta koji seže preko 200:1, na svakom kraju ove skale možemo 
zamisliti po još jedno polje koje ćemo dobiti daljom pod-odnosno 
nadekspozicijom za još jedan stupanj blende. Tako smo dobili 
jedan raspon kontrasta od 64:1 kojim se može pokriti i najveći 
raspon kontrasta u prirodi, zahvaljujući u prvom redu efektu 
kompresije kontrasta do kojeg dolazi tokom cijelog fotografskog 
procesa potpuno automatski.“ 

Ova dva nova polja možemo označiti kao -3 i +3, a možemo 
ih predstaviti kao vršna svjetla, u kojima nema više nikakvih 
detalja, odnosno kao najdublje sjene u kojima se također ne 
naziru više nikakvi detalji. 

Ovako kompletirana tonska skala spremna je za upotrebu i 
preostaje nam samo da svakoj stvari nađemo pravo ime. 

Područja pojedinih karakterističnih refleksija nazvat ćemo 
tonskim zonama.“ Na taj način (kako je to prikazano na slici 178), 
postoji sedam tonskih zona: 


minus treća zona - refleksije ispod 4.5%, 
minus druga zona - refleksije od 4.5%, 
Minus prva zona - refleksije od 9%, 
nulta zona - refleksije od 18%, 

plus prva zona - refleksije od 36%, 

plus druga zona - refleksije od 72%, 
plus treća zona - refleksije iznad 72%. 


Srednju vrijednost, od koje počinju sve kalkulacije pri određi- 
vanju ekspozicije, nazvali smo upravo iz tog razloga nultom zo- 
nom, a sve ostale dobile su ime prema stupnju podekspozicije, 
odnosno nadekspozicije izražene u stupnjevima blende u odnosu 
na nultu zonu. Tako zone koje se nalaze na tamnom dijelu skale 
imaju negativni predznak, one na svijetlom - pozitivni. 


Dvije krajnje zone - plus treća i minus treća - u stvari su 
pomoćne zone, s kojima se u praksi ne računa, ali ipak moramo 
biti svjesni da one postoje. Zato su na slici prikazane u obliku 
strelica, čime se htjelo naglasiti da su njihove granice nemjerljive. 
Jedna se gubi u neizmjernosti mraka, a druga u nedokučivosti 
apsolutnog svjetla. 


Ovakav raspored i raspon tonskih zona, iako je sačinjen na 
osnovu promatranja ljudskog lika, vrijedi jednako u svim ostalim 
slučajevima i onda kad nema čovjeka u kadru. S malo vježbe nije 


"Temeljito objašnjenje ovog efekta zahtijevalo bi još jedno novo po- 


glavlje, što nam opseg ove knjige ne dopušta, pa ovu činjenicu treba 
primiti kao svršeni čin. 

* Termin »zona« posuđen je od fotografskog autora Ansela Adamsa, 
poznatog po briljantnim fotografijama i po svojoj teoriji ekspozicije. Ova 
teorija prilagođava cijeli sustav ekspozicija-obrada negativa svakom po- 
jedinom sadržaju, pa je kao takva upotrebljiva isključivo u fotografskoj 
praksi. Nasuprot tome teorija o kojoj je ovdje riječ posebno je prilago- 
đena uvjetima filmskog snimanja. Sličnosti između ove dvije teorije tako 
su male, a razlike tako velike da ih se nikako ne bi smjelo poistovjećivati. 
Vidi: Ansel Adams: The Negativ - Exposure and Development. Morgan 
and Morgan, Inc., Hastings on Hudson. 

teško prepoznati one iste tonove koje nalazimo na ljudskom licu 
ili odjeći. 

Tonski raspon što ga pokriva ovih sedam zona osigurava, 
kako je već spomenuto, raspon kontrasta od 64:1. Međutim, 
poznato je da u prirodi često postoje i mnogo veći kontrasti, 
odnosno rasponi svjetloća, što može potaknuti pretpostavku o 
skučenosti jedne ovakve ljestvice. Nije sasvim tako. lako zaista 
postoje mnogo veći rasponi, postoje (vrlo često), i oni mnogo 
manji. 

Mjerenja koja su izvršena ili indirektnom metodom pomoću 
fotografskih ploča (Hurter i Driffield, 1890) ili direktnim, vizualnim 
fotometričkim testovima (Mees, 1914; Goldberg, 1919. i 1941; 
Jones, 1938), pomogla su da budu ustanovljene neke numeričke 
vrijednosti za raspon svjetloća u nekim svakodnevnim situaci- 
jama. Evo tih vrijednosti: 


luminantni raspon 


sadržaj (raspon svjetloća) 
Krajobraz sa suncem u vidnom polju 2,000.000:1 
Interijer s prozorom iza kojega se vidi 

osunčani krajobraz 1.000 
Portret, umjetno svjetlo, svijetla odje- 

ća 100:1 
Krajobraz osvijetljen suncem i tamnim 

sjenama u prednjem planu 60:1 

Mrlja čađe na bijelom papiru 20:1 
Krajobraz pod difuznim svjetlom s ta- 

mnim prednjim planom 15:1 
Interijer bez prozora ili nekih refleksa 

u vidnom polju 10:1 
Pogled na zemlju odozgo, iz aviona 

npr. 4:1 
Krajobraz po zamagljenom danu 21 


Cijelo bogatstvo svjetla i sjene, boja i tonova, što vlada u 
prirodi, nije moguće bilo kojim, danas poznatim, sredstvom vjerno 
reproducirati. Stoga ne smijemo zaboraviti da su za vrijednosti 
refleksije u svakoj pojedinoj tonskoj zoni uzete neke srednje 
vrijednosti koje će se rijetko potpuno poklopiti s vrijednostima 
dobivenim egzaktnim mjerenjem. Jer, ako fotografsko snimanje 
promatramo kao objektivni postupak bilježenja svih luminanci* 
nekog sadržaja, ubrzo ćemo se naći u poziciji uzdignutih ruku. U 
stvarnosti, objektivna reprodukcija tonova moguća je samo na 
sadržajima ograničenog svjetlosnog raspona. Možemo slobodno 


* Luminanca ili luminancija, postoji i domaći termin »svjetljivost«: svjet- 
losni tok po jedinici površine. Objektivna kvantitativna mjera svjetlosnog 
intenziteta na nekoj površini uslijed reflektiranja, emisije svjetla ili prosvi- 
jetljenosti. Ovisna je o svjetloći Ili luminoznosti površine, onako kako ga 
precipira ljudsko oko u različitim uslovima adaptacije. SL (System of 
International units of quantity) jedinica je kandela na m“ - nit. 

ustvrditi da se tonski zaista vjerno, može reproducirati jedino 
taksimilna kopija neke fotografije, a nikako neka stvarna scena. 
Sto na fotografiji i filmu ipak prepoznajemo neke stvarne situacije 
i što nam se čini da su one vjerno reproducirane, možemo zahva- 
liti jedino našoj površnosti, slabom pamćenju i optimizmu. Jer, 
svaka reprodukcija stvarnosti je uvijek u nekom drugom omjeru i 
gleda se pod drugačijim uvjetima. 

Ovakvo saznanje primijenjeno na tonske zone o kojima je 
ovdje riječ, nameće samo po sebi zaključak da je prikladnije zone 
tražiti i prepoznavati na fotografskoj reprodukciji stvarnosti, nego 
u stvarnosti samoj. Ali, budući da bi identifikacija zona na gotovoj 
reprodukciji bila čin post festum, treba svaki sadržaj u mašti prvo 
prevesti na jednu krajnje pojednostavnjenu tonsku skalu crno- 
bijele slike i tek onda identificirati zone. To svakom čovjeku s 
izvjesnim fotografskim iskustvom ne bi smjelo biti teško. 


Simetrični i asimetrični raspored zona 


U odjeljku »Tonalitet slike« (str. 293) raspravljali smo o razli- 
čitim ljestvicama i njihovom utjecaju na opći tonalitet slike. Gra- 
fički prikaz srednje ljestvice (slika 158) identičan je grafičkom 
prikazu ekspozicijskih zona (slika 178), s time da je u prvom 
slučaju prikazana ljestvica od pet zona, a u drugom od sedam. 
Međutim to ništa ne mijenja, jer su u oba slučaja zone prikazane u 
simetričnom rasporedu, koji će uvijek, kao što smo to ustanovili u 
prošlom odjeljku, dati geometrijsku sredinu od 18%“. Takve 
ćemo slučajeve relativno često susresti, ali jednako često ćemo 
naići na slučajeve kada na predlošku ne možemo identificirati sve 
zone, već neke ili nedostaju, ili se nalaze raspoređene u nepravil- 
nim omjerima. To su asimetrični slučajevi (vidi sliku 160 i sliku 
163). 

Već se na prvi pogled vidi da se u svakom slučaju odstupanja 
od simetričnog rasporeda zona automatski prelazi u neki drugi 
tonalitet, u visoku ili nisku ljestvicu. Također se vidi da bi izraču- 
navanjem geometrijske sredine uvijek dobili neku drugu vrije- 
dnost, a ne 18% koja nam treba da bismo mogli odrediti opti- 
malnu ekspoziciju. O veličini asimetrije ovisila bi i veličina pogre- 
ške. 


* Ovakav simetrični grafički prikaz rasporeda zona unutar određene 
plohe, kao onaj na spomenutim slikama, ne odgovara stvarnosti. Raspo- 
red površina koje zauzimaju pojedine zone kreće se geometrijskom 
progresijom s faktorom \[2, pa bi ono što odgovara predodžbi simetrič- 
nog rasporeda zona, izraženo u postocima površine koju svaka zona 
zauzima, izgledalo ovako: -2 zona 44%, -1 zona 31%, Ozona 22%, +1 
zona 15% I +2 zona 11%. Ali neka predložena simetrična predodžba 
rasporeda zona ipak ostane »radnom hipotezom«, jerje ovako olakšano 
razumijevanje cijelog problema. 

Slika 179 
(Milan _Bučić, AKFIT) 


Slika 180 
(Zlatko Sokolović, AKFIT) 


Kao putokaz u razmatranju slučajeva asimetričnih rasporeda 
zona, neka nam posluži slika 179. To je tipični primjer niske 
ljestvice (Ljestvice su posebno obrađene u poglavlju na str. 
293). Devet desetina ovog kadra nalazi se u najdubljoj sjeni, bez 
ikakvih detalja u njoj, a samo je jedna desetina u svjetlu. Kada 
bismo pokušali izračunati prosjek svjetloća na ovom predlošku 
ili kada bismo ekspoziciju odredili pomoću klasičnog svjetlo- 
mjera za mjerenje reflektiranog svjetla, širokog vidnog kuta, do- 
bili bismo rezultat koji bi u svakom slučaju bio sasvim drugačiji 
od namjere koja je dovela do ovakve slike. Uslijed vrlo visokog 
općeg kontrasta“ koji vlada na ovom predlošku, ekspozicija koja 
bi se bazirala na prosjeku svjetloća“ iznijela bi na vidjelo niz 
nepotrebnih detalja što se sada nalaze sakriveni u dubokoj sjeni. 
Nasuprot tome, dio slike koji se sada nalazi u svjetlu, bio bi toliko 
nadeksponiran, da bi se detalji i vršna svjetla (koji se na žalost u 
ovoj tiskarskoj tehnici ne mogu reproducirati) potpuno izgubili u 
općoj nadekspoziciji, koja može iznositi i po nekoliko stupnjeva 
blende. Možda bi i ovakva slika bila zanimljiva i dobra, ali svakako 
bi predstavljala jednu atmosferu koja autoru nije padala na pamet 
u času snimanja. Ona ne bi predstavljala čovjeka u dubokom 
mraku (kompozicijski tako smještenog u kadru, da bi oni koji su 
skloni literarnim tumačenjima slika, ovu mogli okrstiti kao »čov- 
jeka s mračnom prošlošću«). Bilo kako bilo, svakako bi to bila 
bitno drugačija slika. 


A što je učinio autor? 

On je pri kalkulaciji ekspozicije mogao postupiti na nekoliko 
načina: 

1. Mogao je (iako to u ovom slučaju ne bi bilo jednostavno, 
jer se radi o stražnjem svjetlu) u svjetlosni tok jedinog rasvjetnog 
tijela koje osvjetljava ovaj profil, smjestiti sivu kartu. Mjereći 
reflektirano svjetlo s nje, dobio bi ekspoziciju koja garantira da će 
uski trak svjetla na čelu, nosu i bradi, biti nadeksponiran za jedan 1f 
broj (jedna blertda) ili za jednu zonu iznad nulte, što je upravo 
ispravno. 


* Kada se govori o kontrastu, onda se, ovisno o slučaju, misli na: 

1. u slučaju fotografskog subjekta: luminantni omjer između najsvjetlije i 
najtamnije partije; 

2. u slučaju fotografske slike: omjer propuštenog ili reflektiranog svjetla 
između najsvjetlijih i najtamnijih partija na negativu ili pozitivu. Logaritam 
ovih dviju krajnjih vrijednosti predstavlja raspon densiteta; 

3. u slučaju rasvjete: omjer između najvećeg i najmanjeg svjetlosnog 
intenziteta na različitim mjestima scene; 

4. u slučaju osjetljivog materijala ili razvijača: kvantitativna indikacija 
nekog materijala ili razvijača da dade sliku visokog ili niskog kontrasta 
pod određenim uslovima. Termin »kontrast« također se često upotreb- 
ljava umjesto »game«; 

5. u slučaju gledanja: razlika u izgledu dvaju dijelova vidnog polja koja se 
vide istodobno ili sukcesivno. 

* Svjetloća: vizualna impresija svjetloće nekog tijela koje difuzno reflek- 
tira veći ili manji dio upadnog svjetla. Postoji mala ili nikakva korelacija s 
apsolutnim intenzitetom svjetla koje pada na to tijelo. Objektivni ekviva- 
lent je luminancija (vidi bilješku na str. 333). 

2. Mogao je direktno izmjeriti reflektirano svjetlo na čelu, pa 
onda, znajući da se radi o plus prvoj zoni, ekspoziciju povećati za 
jedan f broj i tako opet doći do ispravnog rezultata, to jest do 
ekspozicije za nultu zonu, iako je na ovom predlošku nije moguće 
identificirati. 

3. Najjednostavnije je svakako poslužiti se svjetlomjerom 
koji je konstruiran za mjerenje upadnog svjetla. Takav će svjet- 
lomjer, pod uvjetom da ga ispravno upotrijebimo, automatski 
očitati ekspoziciju na nultu zonu, bez obzira postojala ona na 
predlošku ili ne. (Vidi poglavlje »Svjetlomjeri«) 

Sasvim suprotan primjer vidimo na slici 180. Ona izgleda, na 
prvi pogled, kao negativ one prethodne: devet desetina njene 
površine pokriveno je plus drugom i trećom zonom, a samo mali 
dio plus prvom. Minus prva i druga zona nalaze se samo u 
tragovima. Ali važno je naglasiti: bez obzira na količine, ipak su i 
na ovoj, poput one prethodne, prisutne sve zone. Kada to ne bi 
bilo tako, imali bismo dojam pogreške - podeksponirane ili na- 
deksponirane slike. Postojanje svih zona, pogotovo onih krajnjih 
- minus druge i plus druge - uvjet je za korektno eksponiranu 
sliku. Samo će na taj način gledalac u kinu, koji ništa ne zna o 
zonama ali ima zdrav instinkt za čitanje filmske slike, znati da ona 
predstavlja mrak na sceni, a ne mrak u projektoru. Jednako je tako 
kod snimaka u visokoj ljestvici. Postojanje minus druge zone, pa 
makar i u tragovima, dat će mu jasno do znanja da se radi o 
posebnoj atmosferi, a ne o lošoj kopiji. 

Kako osigurati postojanje svih zona i kod ovakvih snimaka 
koji svoje sadržaje predstavljaju u krajnje visokoj ljestvici? To, 
dakako, možemo postići jedino ako ekspoziciju podesimo prema 
nultoj zoni, pa makar nje na predlošku i nema. Postupak je isti kao 
i u prethodnom slučaju. Bez obzira da li ćemo se poslužiti integra- 
cijskim svjetlomjerom i sivom kartom ili svjetlomjerom za mjere- 
nje upadnog svjetla u oba se slučaja ekspozicija ustanovljava na 
isti način. Ljestvicu ne određuje ekspozicija, već raspon kontrasta 
i raspored svjetla i sjene na sceni, odnosno površinska zastuplje- 
nost pojedinih zona. 

Do sada smo ovaj sustav zona promatrali kao pozitivsku sliku 
karakterističnih refleksija. Pogledajmo kako se sve ovo odražava 
na negativu.“ 

Na slici 181 prikazana je jedna karakteristična krivulja nekog 
materijala razvijenog na gamu 0.65, što predstavlja standardnu 
gamu kinematografskog negativa. Raspon od sedan zona, raspo- 
ređen je na ravnom dijelu krivulje pa je tako osigurana linearnost 
reprodukcije unutar cijelog tonskog raspona. Tek će mali dio 
minus treće zone pasti u područje praga krivulje gdje dolazi do 
izvjesne neproporcionalnosti između porasta svjetla i prirasta 
zacrnjenja. Isto će tako dio plus treće zone pasti u područje 
privršja krivulje, gdje će također doči do iste neproporcionalnosti. 

Nulta zona nalazi se situirana na log E 1.5, što daje zacrnjenje 
od 0.9 D. Takav će položaj dati jedan »sito« eksponiran negativ, s 


Vidi: Dodatak I. str. 370 

Slika 181 


Slika 182 
Bette Davis osvijetljena uzornom OSP, snimatelj Tony Gaudio (The 
Sisters, Anatole Litvak, 1938) 

dobrom reprodukcijom detalja u najdubljim sjenama i jednako 
dobru reprodukciju vršnih svjetala. Teoretski je ovo najbolji ra- 
spored zona unutar ekspozicijskog raspona nekog materijala, 
iako je u praksi moguće izvjesno pomicanje cijelog sustava prema 
dolje, ali tada može doći do slabije reprodukcije detalja u dubo- 
kim sjenama. 

Ovakav slučaj predstavlja idealnu senzitometrijsku sliku je- 
dnog uzornog kinematografskog negativa. Bez obzira o kakvom 
se rasponu kontrasta i o kakvoj ljestvici radilo, svaka zona ima 
svoje čvrsto fiksirano mjesto na gama krivulji, pa prema tome i 
svoj uvijek jednaki densitet kojim je prikazana svaka pojedina 
zona. 

Ako je osvijetljeno ljudsko lice tokom svih kadrova nekog 
filma prikazano na negativu uvijek istim densitetom (u ovom 
slučaju je to 1.0 do 1.2 D), kopija se može izraditi pod doslovce 
jednim kopirnim svjetlom, bez ikakvih korektura. To će ujedno 
osigurati da i sve ostale tonske zone, bez obzira u kojim su 
omjerima zastupljene, budu uvijek jednako reproducirane. 

Dakako, u praksi nije jednostavno, pogotovo tokom jednog 
duljeg kontinuiteta, ostvariti ovako idealan negativ. U studijskim 
uvjetima, gdje je moguća potpuna kontrola nad svjetlom, uz 
poznavanje i primjenu upravo opisanog zonskog sustava i 
ispravno mjerenje svjetla, ovakav negativ ipak nije nedostižan. 
Međutim, pod uvjetima snimanja pri postojećem svjetlu, bilo u 
eksterijeru ili interijeru, kada tokom dugačkih kadrova-sekvenci 
nastaju nebrojene i teško uskladive svjetlosne razlike, nastupaju 
neki novi problemi, o kojima će biti rijeci tokom slijedećeg 
odjeljka. 

ll. EKSPOZICIJSKI SLOJEVI 


Evo, odmah u naslovu, jednog novog pojma dosad nepozna- 
tog u snimateljskoj praksi. Ali činjenica da je ovaj pojam dosada 
bio nepoznat ne znači da nije postojao. 

Ekspozicijskim slojevima nazivamo skupinu od pet (odnosno 
sedam) tonskih zona, simetrično raspoređenih oko nulte zone, 
koja predstavlja pojednostavnjenu sliku potencijalnog tonskog 
raspona svakog fotografskog sadržaja. U principu se na fotograf- 
skoj reprodukciji korektno može prikazati samo jedan ekspozicij- 
ski sloj. To je razlog što tradicionalna filmska fotografija barata 
isključivo s jednim slojem i egzistiranje nekih drugih jednostavno 
se nije priznavalo, pa stoga nije trebalo niti razmišljati o njihovu 
imenovanju. 

Jedan od osnovnih principa pri osvjetljavanju i eksponiranju 
tradicionalne filmske fotografije sastojao se upravo u svođenju 
cijelog svjetlosnog raspona unutar uskih granica od pet, odnosno 
sedam tonskih zona. Sve što bi na bilo koji način moglo izaći iz 
tog uskog okvira, nasilno se izjednačavalo kršeći bezobzirno 
svaku prirodnu logiku svjetla. 

Ne treba boljeg primjera od slike 182 na strani 338. Bette Davis 
sjedi tamo za pisaćim stolom dok su iza njenih leđa prozori kroz 
koje se vidi da je vani sunčani dan. Kada bi se radilo o realnom 
svjetlu, onda bi za ekspoziciju lica Bette Davis (da bi na njoj bile 
korektno prikazane sve tonske zone), trebalo snimati vjerojatno s 
blendom 2 (uz pretpostavku nekog dosta visokoosjetljivog nega- 
tiva), a za isto tako korektno predstavljene zone na fasadama 
osvijetljenim suncem, trebala bi barem blenda 16. Još i danas 
nema emulzije koja bi mogla savladati ovako veliki raspon, pa 
kako onda riješiti ovakav i njemu slične probleme? Snimatelj Tony 
Gaudio, koji je snimio Bette Daviš za pisaćim stolom i suncem 
obasjanu ulicu u pozadini, nije nalazio drugog izlaza osim da 
potpuno izjednači oba svjetlosna plana, da ih dovede na istu 
ekspozicijsku razinu, ili da se poslužimo ovim novoskovanim 
terminom, da ih svede u isti ekspozicijski sloj. 

Današnji snimatelj, u težnji da stvori što realističniju sliku 

Slika 183 


Slika 184 


svjetla, postupio bi sasvim drugačije nego Tony Gaudio (iako još 
uvijek ima onih koji jednako tako postupaju). On bi jednostavno i 
pošteno priznao nemoć svoje emulzije da savlada ovako veliki 
svjetlosni raspon i dopustio svjetlu da se i na slici vlada po svojim 
prirodnim zakonima. Svjetlo bi na prednjem planu uskladio u 
smjeru i kvaliteti s mogućim svjetlosnim uvjetima koji bi realno 
vladali na takvom mjestu. Suncem obasjani zadnji plan prepustio 
bi svojoj prirodnoj sudbini: dopustio bi da do izvjesne mjere 
jednostavno pregori. Na taj način on priznaje da izvan ovog 
ekspozicijskog sloja sastavljenog od pet zona u kojem se kreće 
njegov primarni subjekt - glumica u prednjem planu - postoje još 
neki drugi ekspozicijski slojevi, sa svojim zonama i svojim vlasti- 
tim svjetlosnim zbivanjima. To što će ovakvi »vanjski« slojevi biti 
tonski nekorektno prikazani ne predstavlja slabost, već snagu 
modernog snimateljskog izraza. Svjetlosni planovi razdvojeni ek- 
spozicijskim slojevima daju novu i neslućenu uvjerljivost slici, 
pojačavajući istodobno utisak prostornosti i dubine. Na citiranoj 
je slici taj efekt posebno vidljiv. Nepostojanje svjetlosnih planova 

čini sliku plitkom i ravnom, oduzimajući joj svaku moguću stereo- 
skopsku iluziju. Ulica se iz zadnjeg plana sasvim približila pro- 
zoru, unatoč ispravnom perspektivnom smanjenju. A i uvjerljivost 
atmosfere je dosta sumnjiva. Malo je znakova koji nas uvjeravaju 
da je vani sunce. Kada stijena na kojoj se nalaze prozori ne bi bila 
ovako tamna i da na prozorskoj dasci lijevog prozora nema one 
dvije oštre sjene, mogao bi to biti i sumrak ili čak noć s jakim 
uličnim svjetlima. Međutim, unatoč svim ovim sumnjama ne može 
se odreći majstorstvo kojim je ovaj kadar snimljen, dakako uz 
uvjet poštovanja tradicije i razumijevanja jedne filmske epohe i 
njenog snimateljskog stila. 


Na slici 183 prikazano je na shematski način postojanje i 
međusobni odnos ekspozicijskih slojeva u jednom od mnogih 
mogućih slučajeva. 

Osoba A udaljena je od reflektora kojim je osvijetljena 1 
metar. Ako pretpostavimo da je svjetlo na njoj intenziteta 400 fc, 
uz jedan materijal osjetljivosti 100 ASA, to će odrediti ekspoziciju 
na blendu 5,6. Svih pet zona na toj osobi biti će dakle, korektno 
reproducirano. 


Ali u istom kadru, metar dalje od osobe A pojavljuje se osoba 
B. Ona je dvostruko dalje od reflektora nego osoba A, paje svjetlo 
na njoj (svjetlo pada s kvadratom udaljenosti), četiri puta slabije, 
što iznosi 100 fc. Za korektni tonski prikaz ovu osobu dakle treba 
eksponirati s blendom 2,8. Da bi se situacija još više zakomplici- 
rala, pojavljuje se i osoba C, koja je opet dvostruko dalje od osobe 
B. Nalazi se na 4 metra od reflektora i svjetlo je na njoj 16 puta 
slabije nego na osobi A. To iznosi samo 16 fc, pa treba eksponirati 
s blendom 1,4 kako bi sve zone bile korektno prikazane. U istom 
se kadru dakle, nalaze tri subjekta, svaki sa svojom vlastitom 
skupinom od pet zona, kako je to prikazano na slici 184. Kako se 
ove skupine međusobno ne poklapaju, za svaku od njih potrebna 
je neka druga ekspozicija. Za sada nećemo dati odgovor na 
pitanje kako eksponirati ovakav kadar, već samo ustanoviti da 
svaka skupina od po pet ekspozicijskih zona predstavlja jedan 
ekspozicijski sloj. Da li će razlika između pojedinih slojeva biti 
ovakva kao u ovom slučaju (dvije zone ili dvije blende) ili će biti 
veća, odnosno manja, ovisi o svjetlosnom rasponu koji vlada na 
sceni. Koji put će pomak između dva sloja iznositi samo jednu 
zonu, a drugi put će biti tako velik da se slojevi svojim krajnjim 
zonama uopće neće dodirivati. Teoretski postoji mogućnost be- 
zbroj slojeva, što lako možemo zamisliti ako nastavimo redati 
osobe sa slike 184 u beskraj. Praktički, u uvjetima filmskog snima- 
nja sa standardnom frekvencijom možemo računati na najviše dva 
sloja (od po pet zona) koji se ne preklapaju. Raspon od sedam 


prvi sloj drugi sloj 
zone 1 -2 0 +1 +2 -1 -2 0 +1 +2 


blende Z 28 4 56 & 11 16 

blendi (od 2 do 16) kojim su obično opremljeni naši objektivi 
dopušta ovakav maksimalni raspored slojeva: 

Ako se pak slojevi preklapaju, kao na primjeru sa slike 184, 
možemo istodobno računati s četiri ekspozicijska sloja. Ovisno o 
preklapanju moguć je dakako cijeli niz kombinacija, ali za praksu 
su dovoljne ove dvije: prva, kada se slojevi preklapaju s po dvije 
zone i druga, kada među slojevima vlada razmak od jedne zone. 
Ovakav raspon obuhvaća kontrast od 1000:1, što je sasvim do- 
voljno i za savladavanje mnogo većih raspona (koje često nala- 
zimo u prirodi), računajući pritom na efekt kompresije kontrasta. 
Zbog refleksija unutar sustava objektiva i svih ostalih refleksija na 
relaciji objektiv-film unutar kamere“ svesti će se na negativu do 
jedne mjere koja često ne prelazi vrijednost od 50:1, što predstav- 
lja u stvari tek jedan ekspozicijski sloj od sedam zona. 


Ali vratimo se ekspozicijskim slojevima sa slika 183 i 184. Već 
na prvi pogled ćemo ustanoviti da, ako ekspozicija bude određena 
prema sloju A (blenda 5.6), onda će na primjer nulta zona u sloju B 
biti reproducirana sličnom gustoćom kao zona - 2 izsloja A. Isto 
tako tamna bit će zona + 2 iz sloja C. 

Ako pak ekspozicija bude određena prema ekspozicijskoj 
razini osobe C (blenda 1.4), onda ćemo ustanoviti da će +2 zona 
sloja C svojom svjetloćom odgovarati nultoj zoni sloja B i - 2zoni 
sloja A, to jest, sve će ove tri zone biti na pozitivu reproducirane 
kao vrlo svijetle partije slike s dosta detalja u njima. 

Odnose među svim ostalim zonama možemo na isti način 
lako ustanoviti i saznati sve reperkusije različitih ekspozicija koje 
u ovom i sličnim slučajevima mogu nastupiti. 


Kako će snimatelj postupiti u ovakvom slučaju i koju će 
ekspoziciju odabrati? To je pitanje na koje se ne može jedno- 
stavno odgovoriti, jer odgovora je mnogo i svaki uključuje niz 
potpitanja o kojima ovisi rješenje. 

Kao prvo pokušajmo ustanoviti kako bi postupio snimatelj 
tradicionalnog tipa. Za njega, znamo, postoji samo jedan ekspozi- 
cijski sloj i ne želi se opterećivati s bilo čime što prelazi njegove 
prilično uske granice. Takav bi snimatelj postupio na dva moguća 
načina, ovisno o planu kadra. Ako bi se radilo o nekom općem 
planu u kojem se najednom vide sve tri osobe, on bi jednostavno 
izjednačio svjetlo na sve tri osobe, bilo zgodnim postavljanjem 
tilova koji bi djelomično zaklanjali svjetlo na osobama A i 5, ili bi 
dodao još po jedno rasvjetno tijelo kojim bi svaku osobu posebno 
osvijetlio. Ukoliko je važno da razlika u jačini svjetla bude nagla- 
šena, on bi taj zadatak prenio na pozadinu. Iza osobe C bi ostavio 
polumrak, iza osobe B bi pozadina bila srednje svjetloće, dok bi 
osoba A stajala ispred sasvim svijetle pozadine. Mogao bi postu- 
piti i drugačije, ako se radi o nekom bližem planu u kojem nisu sve 
tri osobe istodobno, već kamera panoramom prelazi od osobe C, 
preko osobe B do osobe A. Tada bi mogao, tokom panorame, 
mijenjati ekspoziciju od blende 1.4 do 5.6 i tako opet dovesti sve 
tri osobe u jedan ekspozicijski sloj. Bez obzira koji bi od ova dva 


# Vidi: Štetni refleksi, str. 112. 

načina bio primijenjen, ovako bi se snimljeni kadar sigurno mo- 
gao vezati uz prethodni ili slijedeći na bilo kojem mjestu, bez 
skoka i bez šoka. 


Osim toga, jedan snimatelj klasičnog tipa teško da bi se ikada 
našao u ovakvoj situaciji kakva je prikazana u našem primjeru. 
Ako se radi o nekom igrajućem izvoru svjetla koji je u kadru 
istodobno sa sve tri osobe, onda bi taj izvor svjetla (neka svjetiljka 
ili prozor) bio samo simuliran, što znači da bi njegovo svjetlo bilo 
toliko slabo da ne bi stvaralo nikakvog svjetlosnog efekta niti na 
jednoj od prisutnih osoba, bez obzira koliko bile udaljene. Rasv- 
jetno tijelo kojim su osvijetljene osobe, poklapalo bi se tek po 
prilici u smjeru s igrajućim svjetlom i bilo bi tako daleko da pad 
svjetla ni izdaleka ne bi bio tako drastičan kao u našem primjeru, 
pa bi i problemi oko izjednačavanja bili manji. 


Međutim razmišljanje jednog snimatelja modernijih koncep- 
cija teklo bi sasvim drugim tokom. On ne bi dopustio da mu 
postojeći i u kadru vidljivi izvor svjetla bude simuliran, već bi, čak i 
ako radi u studiju, simulirao postojeće svjetlo. Svjetiljka ili prozor 
koji se vidi u kadru zaista sada osvjetljava svoju okolinu i malo se 
vodi računa o tome da se sve dovede u jedan ekspozicijski sloj. 
Ekstremne razlike u ekspozicijskim razinama koje, uslijed pada 
svjetla, nastupaju između osobe A i C ne kompenziraju se više 
svjetlom već drugačijom scenografskom i režijskom organizaci- 
jom scene. Drugim riječima, a to je ono po čemu su ova dva 
pristupa različita, rasvjeta i ekspozicija se ne prilagođavaju sceni, 
već se scena prilagođava rasvjeti i ekspoziciji. To znači da redatelj 
mora biti svjestan materijala s kojim radi, a njegov materijal je i 
svjetlo, jednako toliko koliko glumac ili mizanscena. Stoga će, ako 
to zahtijevaju svjetlosni uvjeti, mijenjati mizanscenu i položaje 
glumaca. U našem slučaju bit će dovoljno (pod uvjetom da je 
ekspozicija određena prema osobi B), da se osoba A malo odma- 
kne od svjetiljke ili prozora, tako da ne bude baš za pune dvije 
blende nadeksponirana, a iza osobe C neka se otvore neka vrata 
iza kojih je neka druga osvijetljena prostorija. Tako će se i ona, 
iako je u čistom mraku, sasvim lijepo ocrtavati na svijetlom pravo- 
kutniku. 


Ne treba posebno naglašavati da sva nabrojena rješenja nisu 
jedina, da svakako postoje još mnoga druga. Ovim primjerima 
htjeli smo samo dokazati da dva tako različita stila snimanja - pri 
studijskom, odnosno postojećem svjetlu - ne nameću drugi stav 
samo u odnosu na ekspoziciju već bitno mijenjaju i odnos redate- 
lja, scenografa, pa čak i glumaca prema rasvjeti. Sama činjenica 
da se rasvjeta koja osvjetljava kadar ne nalazi daleko izvan nje- 
gova okvira, kao što je to kod studijskog svjetla, već se kod 
postojećeg svjetla seli unutar prostora kadra i postaje aktivni 
element scene, prisiljava redatelja, jednako kao snimatelja i 
ostale, na drugačiji stav. Ako redatelj zaista »vidi« svjetlo i sam će 
konstruirati takvu mizanscenu koja neće biti u suprotnosti s 
rasvjetom, a ako je slijep, slijepo treba vjerovati snimatelju. Reda- 
telju diktatoru, koji sluša jedino glas svoje redateljske koncepcije, 

podvrgavajući joj bespoštedno sve ostalo, bolje je da se ne upušta 
u pustolovine s modernim snimateljskim tendencijama. 

Ovime, dakako, nije iscrpljeno sve što bi se moglo reći o 
ekspozicijskim slojevima. Upravo opisani slučaj predstavlja jedan 
relativno jednostavan primjer, pa ćemo pokušati predočiti još 


jedan, naoko složeniji. 


6400 fc 
bi 16 kod 50 ASA 


3200 fc 11 


1600 fc_8 


800 fc 5.6 


400 fc 4 


200 fc 2.8 


100 fc 2 


50 fc 1.4 


25 fc 1.0 


Slika 185 


Pokušajmo zamisliti jedan 
ekstremni slučaj: zamislimo du- 
gačak hodnik (shematski ga pri- 
kazuje slika 185), sa širokim pro- 
zorom na jednom kraju i kame- 
rom koja snima prema tom pro- 
zoru, na drugom. Iza prozora se 
vidi osunčani grad. Na tom mje- 
stu možemo izmjeriti 6400 fc, pa 
će uz standardnu frekvenciju i 
sektor od 180", uz materijal os- 
jetljivosti od 50 ASA, a uz pretpo- 
stavku korektnog prikaza svih 
pet tonskih zona, koje ovdje sva- 
kako nalazimo, ekspozicija izno- 
siti 1 16. Kako hodnik dobiva 
svjetlo isključivo s prozora, pad 
svjetla će se kretati otprilike ona- 
ko kako je to prikazano na slici. 
Na dnu hodnika, pred kame- 
rom,svjetlo će dakle biti 256 puta 
slabije nego na dijelu koji se vidi 
kroz prozor i iznosit će samo 25 
fc, što znači da bi za korektnu 
ekspoziciju na tom mjestu treba- 
lo postaviti f 1.0.1 što možemo iz 
ovog slučaja zaključiti? Kako 
god eksponirali, u ogromnom ra- 
sponu između f 16 i f 1.0 (kad 
bismo samo imali f 1.0!), uvijek 
će neki dio hodnika pasti u po- 
dručje korektne ekspozicije. Na 
koji god broj postavili iris objek- 
tiva, oko njega će se formirati 
ostale zone i tako stvoriti jedan 
ekspozicijski sloj. Kako u ovom 
slučaju ima bezbroj mogućnosti, 
tako postoji i bezbroj ekspozicij- 
skih slojeva, a koji će snimatelj 
odabrati, stvar je njegove procje- 
ne. Odabrani sloj automatski do- 
biva na značenju i privlači neu- 
sporedivo više pažnje od svih 
ostalih. 

Pokušajmo sada zamisliti jednu novu situaciju. Snimamo po 
oblačnom danu otvoreni pejzaž, bez ikakvog prednjeg plana.“ 
Sve je pod difuznim svjetlom sivkasto i ono malo kontrasta, što 
bismo mogli naći u ovakvoj situaciji, izgubilo se u providnoj 
izmaglici. Ako ovdje pokušamo potražiti i definirati zone, teško da 
ćemo naći više od dvije: nultu (18%) i plus prvu (36%). Ovo je 
dakle slučaj kada ne samo da nema nikakvih ekspozicijskih slo- 
jeva već nema niti svih zona. Sada snimatelj pri odmjeravanju 
ekspozicije mora otvoriti oči. Ovo je naravno, slučaj kada se ne 
smije pogriješiti. Svaka će pogreška rezultirati podekspozicijom ili 
nadekspozicijom, jer izvan ovog, vrlo uskog sloja od samo dvije 
zone, nema ništa gdje bi pogrešna ekspozicija mogla naći utoči- 
šte i smjestiti se udobno u njemu kao da je snimatelj upravo tako 
htio. 

Zaključak: što više ekspozicijskih slojeva, to je moguća po- 
greška manje primjetna. Sto je pak manje slojeva, to će se pogre- 
ška lakše primijetiti, a u ovako ekstremnom slučaju kao što je 
zadnji, može dati neupotrebljivi negativ. 

Koliko se slojeva istodobno može reproducirati na našem 
negativu ili pozitivu? Odgovor je jednostavan: snimatelj u pravilu 
računa samo s jednim; ostale ili ujednačava prije snimanja (bilo 
svjetlom, bilo nekim drugim sredstvom) ili unaprijed računa s 
pogreškom, koja, kad je svjesno počinjena i nije pogreška. 


*% Vidi tablicu na str. 333. 

Slika 186, 187, 188 
(Mario Krištofić, AKFIT) 

Na slikama 186, 187 i 188 prikazan je kadar podijeljen na tri 
izrazito odvojena ekspozicijska sloja od kojih svaki pokriva jedan 
dio njegova sadržaja. Prvi, najsvjetliji sloj nalazi se u eksterijeru 
iza prozora i možemo pretpostaviti da je za korektnu ekspoziciju 
tog sloja bila potrebna blenda 16. Na desnoj polovici kadra vlada 
potpuni mrak, no međutim na filmu, koji je u stanju reproducirati 
daleko šire tonsko područje nego tiskarska reprodukcija, i u ovom 
se mrklom mraku ipak naslućuju detalji djevojke u prednjem 
planu. 

Drugi sloj se nalazi u interijeru, neposredno uz prozor. za 
eksponiranje ovog sloja pretpostavimo da je bila upotrijebljena 
blenda 4, pa je tako djevojka u prednjem planu već jasno vidljiva, 
iako gotovo sasvim siluetno. Ali je eksterijer iza prozora sasvim 
izgubljen, pogotovo na tiskanoj reprodukciji, dok bi se na filmu 
još i tamo naslućivalo dosta detalja. 


Treći sloj, osnovan na svjetlu lica djevojke u prednjem planu, 
eksponiran je s blendom 1.4. Eksterijer je potpuno izgubljen, pa i 
dio interijera neposredno uz prozor. 

Iz svega što je do sada rečeno, jasno je da bi u ovakvom 
slučaju bila moguća i bilo koja druga ekspozicija osim ovih kojima 
su snimljene ove slike. Svaka od njih dala bi neki novi vid ovom 
kadru, odnosno istakla neki drugi ekspozicijski sloj i svaka bi od 
njih bila na neki način upotrebljiva. Dakako, najbolja je ona 
ekspozicija koja najvjernije reproducira upravo onaj sloj u kojem 
je sadržan najznačajniji dio kadra, ili ona koja će najvjernije 
predstaviti zadanu atmosferu. 


Na slikama 189 i 190 prikazan je slučaj kada u kadru egzisti- 
raju dva ekspozicijska sloja, s tolikim međusobnim razmakom da 
prebacivanjem ekspozicije s jednog na drugi istodobno mije- 
njamo i sam sadržaj kadra. Čak se mijenja i ljestvica, pa iz jedne 
pretežno niske, opći tonalitet prelazi u pretežno visoku ljestvicu. 
Na ovakav način moguće je tokom trajanja kadra izvesti pretapa- 
nje ekspozicijom. Ako je dobro osmišljen, ovakav efekt može 
sjajno djelovati (na sličan je način izveden onaj čudesan izlazak 
sunca u Moravskoj kronici, snimatelja Jaroslava Kučere). 

Na slici 191 prikazan je primjer kadra koji se sastoji isključivo 
od jednog ekspozicijskog sloja. Takva je velika većina svih otvore- 
nih krajolika, bez prednjeg plana, osvijetljenih prednjim ili bočnim 
dosta visokim svjetlom. Kao što smo već ustanovili, to su slučajevi 
kada je ekspozicija kritična i kada svako odstupanje od optimalne 
vrijednosti može odvesti sliku u pogrešno tonsko područje. Pogo- 
tovo treba biti oprezan s ekspozicijom ako u atmosferi ima vodene 
pare kroz koju uvijek zrači mnogo ultraljubičastog svjetla. Zbog 
povišene osjetljivosti fotografskih materijala na ultraljubičasto 
svjetlo, takve će snimke pokazivati tendenciju prema nadekspozi- 
ciji. Oko je, naprotiv, slijepo za ovo svjetlo, pa može doći do 
ozbiljnih nesporazuma između optičkog doživljaja takvog krajo- 
lika i njegove fotografske reprodukcije. 

Iskusnom snimatelju neće biti teško predvidjeti kako će biti 
reproducirana svaka pojedina zona unutar jednog ekspozicijskog 

sloja. Ali kada se radi o istodobnoj reprodukciji više ekspozicijskih 
slojeva i onaj najiskusniji će se naći na nesigurnom terenu. Da 
bismo olakšali snalaženje unutar tako širokog prostora ekspozi- 
cije što nam pružaju moderni filmski materijali i na koje nas često 
puta tjera suvremeni pristup filmskoj slici, pripremili smo sliku 
(slika 192) na kojoj je prikazano 11 ekspozicijskih slojeva, od kojih 
svaki ima po 7 zona. Srednji, nazovimo ga nulti sloj, predstavlja 
područje korektne ekspozicije, a između svakog slijedećeg (u 
pozitivnom i negativnom smjeru) vlada pomak od jedne blende. 
Tako će sloj označen s -2 predstavljati podekspoziciju od dvije 
blende u odnosu na nulti sloj, a na primjer onaj označen s +5 
nadekspoziciju od 5 blendi, također u odnosu na nulti sloj. 


Na slici je u horizontalnom smislu, unutar svakog pojedinog 
sloja, prikazan raspon kontrasta od 64:1, a u vertikalnom, unutar 
raspona od 11 slojeva, kontrast od 1000:1. 

S izvjesnim stupnjem točnosti iz ove je slike moguće usta- 
noviti kako će koji ekspozicijski sloj biti prikazan na pozitivu game 
1.0, ili dojma“ game koja je bliza toj idealnoj vrijednosti. 

Ako na primjer snimamo u nekom interijeru s blendom 2.8, 
dok u drugom planu kroz prozor u istom kadru vidimo osunčanu 
ulicu, koju bi trebalo snimati s blendom 16, potraživši na slici 
odgovarajući ekspozicijski sloj možemo otprilike steći dojam 
kako će on biti reproduciran. 

Između 2.8 i 16 postoji razmak od 5 blendi, pa ćemo pod 
oznakom +5 pronaći odgovarajući ekspozicijski sloj. Odmah 
ćemo vidjeti da će tek -3 zona biti prikazana s nešto detalja, dok 
će sve ostale biti jednostavno pregorene. Idući od te zone dijago- 
nalno prema dolje, ustanovit ćemo da će ona biti prikazana 
jednako kao +2 zona nultog sloja. Ovo saznanje oslobodit će nas 
straha da je ono što se vidi kroz prozor potpuno izgubljeno ili nas 
spasiti od vjerovanja da je ono iza prozora toliko nadeksponirano 
da se uopće neće vidjeti, a najednom se na projekciji ipak tamo 
vidi neki detalj koji nije smio ući u kadar. 

Isti postupak vrijedi, dakako, i kod podekspozicija. 


U svjetlu ovih činjenica, pogled na neke snimateljske pro- 
bleme bitno se mijenja. Mnogi će snimatelji još i danas, pod 
utjecajem mišljenja koje je nekada bilo uvriježeno a proizlazilo je 
iz loših fotografskih karakteristika tadašnjih emulzija, pomisliti da 
su, barem što se tiče određivanja ekspozicije, najsigurniji na 
jakom sunčevu svjetlu. Snimateljima se čini, da uslijed visoke 
svjetlosne razine ne može biti nikakvih problema s ekspozicijom, 


“ Upotrijebili smo riječ dojam sa sasvim određenom namjerom. U kine- 
matografiji se naime, kao i u drugim reprodukcijskim disciplinama teži 
dostići gamu 1.0. Standardna gama kinematografskog negativa iznosi 
0.65, a pozitiva 2.2, što kao rezultat (0.65 x 2.2 = 1.43) daje gamu od 1.43. 
Tako visoka vrijednost odabrana je stoga što se računa da svi ostali 
gubici kontrasta koji nastaju pri projekciji u samom projektoru i u dvo- 
rani, uslijed refleksija ekrana i nečiste atmosfere, predstavljaju vrijednost 
game od 0.7. Pa će tako (0.65 x 2.2 x 0.7 = 1.0) dojam konačne game biti 
bliz jedinici. 

Slika 189 
(Željko Sarić, AKFIT) 


Slika 190 
(Željko Sarić, AKFIT) 


ali zato, kada se nađu u nekom interijeru, gdje se svjetlo raspro- 

stire u nekoliko slojeva, širom otvaraju oči, važu i odvaguju 

ekspoziciju, premišjajući da li bi blendu otvorili ili zatvorili za 

trećinu f broja, kao da od ovako male razlike bilo što ovisi. 
Medutim, situacija je upravo obratna. 


350 


Slika 191 


Snimajući neku uličnu scenu, osvijetljenu suncem, snimatelj 
se nalazi u kritičnoj situaciji što se tiče ekspozicije. U pogledu 
tonske reprodukcije svjetla i sjene, to je situacija u kojoj se točno 
zna koliko svjetlo treba biti svijetlo, a koliko sjena tamna. Svaki 
gledalac posjeduje, u svom iskustvu zabilježene, neke konstantne 
vrijednosti za pojedine svjetloće takvih scena. Svako osvijetljeno 
lice koje promakne ispred kamere i svaka sjena koja se vuče uz 
podnožje kuće na drugoj strani ulice, imaju točno određenu 
tonsku zonu u koju moraju pasti da bi bili ispravno reproducirani. 
Svaka podekspozicija od jednog ili čak pola f broja prijeti takvim 
tonskim pomakom da će naša ulica izgledati kao da je snimljena 
po mjesečini, a ne po jarkom suncu. Isto tolika nadekspozicija 
(koja se u takvim slučajevima često preporučuje jer će učiniti 
tonski pomak prema jednoj svjetlijoj ljestvici, pa će i utisak jarkog 
svijetlih partija slike. Jednom riječju, u takvim i sličnim situaci- 
jama, ekspozicija se mora kretati jednim jedinim ekspozicijskim 
slojem, poput čovjeka koji se kreće uskim hodnikom, uvučenih 
ramena i pognute glave. Svaki pomak u stranu prijeti udarcem o 
stijene podekspozicije ili nadekspozicije. 

Nasuprot tome, u svim naoko kritičnim situacijama, (u interi- 
jerima osvijetljenim prirodnim ili umjetnim svjetlom velikog ra- 
spona, što istodobno znači i raspon od nekoliko slojeva), snima- 
telj se, barem što se ekspozicije tiče, nalazi na daleko sigurnijem 
terenu. U ovako širokom prostoru može slobodno plivati, bez 
prevelike opasnosti da će se nasukati na obale totalno pogrešne 
ekspozicije. 

Figurativno rečeno - svejedno je kako eksponiramo: u ovako 
širokom svjetlosnom rasponu uvijek će se naći neki sloj u kojem 

će ekspozicija naći svoje opravdanje i koji će biti korektno tonski 
reproduciran. 

Ali uvijek treba voditi računa o mogućem iskustvu gledatelja. 
U slučaju osunčane ulice pouzdano znamo da se svaki gledatelj 
na njoj našao nebrojeno puta. No u nekom privatnom, nepozna- 
tom interijeru, malo je vjerojatno da je itko od njih bio. Koliko je 
mračan neki kut, a koliko svijetla neka stijena, nitko živ ne zna. Pa 
čak i poštovanje tonske reprodukcije ljudske puti u takvim situaci- 
jama nije kritično. Koliki je mrak u mraku? Poslovica kaže da su u 
mraku sve ovce crne, pa ako i Hamlet na čas izgleda kao Otelo, 
svakome će biti jasno da se on na čas našao u mraku, a ne da je 
iznenada pocrnio. 

Sve ove tvrdnje mogu izgledati pretjerane, ali to je uvijek tako 
kada se nešto želi dokazati. Zato iz ovih redaka nikako ne bi 
trebalo izvući zaključak kako se prema problemu ekspozicije 
smijemo odnositi bezbrižno, a pogotovo u situacijama kada po- 
stoji više ekspozicijskih slojeva. Još jednom naglašavamo da 
snimatelj mora točno znati koji je sloj najvažniji za radnju i kakvim 
će tonalitetom najbolje opisati scenu. 

U ovoj se knjizi često govori o namjernoj podekspoziciji i 
nadekspoziciji, o svjesnom odstupanju od korektne ekspozicije. U 
tom svjetlu može se nametnuti pitanje da li je onda takvo odstupa- 
nje od korektnog - nekorektno? 


Kakav negativ? 


Laboratoriji ne vole ni pretanke, a niti preguste negative. 
Dobrim se negativom u laboratoriju smatra onaj koji se kopira sa 
srednjom vrijednošću svjetla na kopirki, a to je obično svjetlo 10 - 
12. Svi negativi koji su u prosjeku tanji od toga, izvrgnuti su 
opasnosti da se tokom raznih manipulacija u laboratoriju prerano 
ispune ogrebotinama i prljavštinom. Od jednog tankog negativa 
uvijek će se uspjeti napraviti mnogo manje čistih kopija nego od 
nekog drugog, normalne gustoće. Takva tanka i nježna negativ- 
ska slika zabilježena je na samoj površini negativskog sloja, pa će 
svako, i najmanje oštećenje biti jako vidljivo. 

Naprotiv, gusti negativ neće biti tako osjetljiv na ogrebotine i 
druga oštećenja, ali će s njega kopirana slika biti tvrda, bez finih 
polutonova, slabe konturne oštrine. Slika na gustom negativu 
nalazi se raspršena duboko u negativskom sloju, pa se i zrnatost 
takvog negativa znatno povećava. Posebni problemi nastaju u 
procesu dubliranja gdje se svaka pogreška negativa povećava i 
množi poput lavine. 

Zbog svega toga snimatelj bi morao nastojati da mu sav 
negativ bude tehnički korektan u najvišem stupnju. On uvijek 
mora imati na umu da njegova slika ne završava na radnoj kopiji i 
uvijek mora držati na umu daleku budućnost svog negativa. 

Korektura svjetla kod kopiranja 


Na većini su kopirnih strojeva brzina protoka vrpce, pa zato i 
vrijeme ekspozicije fiksni i ne mogu se mijenjati. Stoga se sve 
promjene ekspozicije pozitiva moraju izvoditi promjenom intenzi- 
teta svjetla, a ne vremenom ekspozicije. »Kopirke«, kako te stro- 
jeve intimno nazivaju laboranti, snabdjevane su različitim susta- 
vima za modulaciju intenziteta svjetla u točno određenim stupnje- 
vima, koji se mogu vrlo brzo mijenjati, prateći najtananije prom- 
jene ekspozicije i ispravljajući sve eventualne pogreške snimate- 
lja. Ovi se stupnjevi najčešće kreću logaritmičkim uvećavanjem i 
nazivaju se kopirnim svjetlima. »Ovo treba kopirati s dva svjetla 
manje, a ovo za tri više...« čuje se često u laboratoriju. Dosta je 
dugo vladala općenito prihvaćena konvencija među proizvođa- 
čima strojeva za kopiranje, da svako svjetlo predstavlja korak od 
0.05 log E, tako da povećanje za 6 svjetala predstavlja udvostruče- 
nje ekspozicije. Ali pojava kolora u laboratorijima zahtijevala je 
veću preciznost i finiju podjelu pa je sada u upotrebi podjela na 
polusvjetla, kod kojih svaki korak predstavlja povećanje za 0.025 
log intenziteta. To znači da svakih 12 svjetala predstavlja dvo- 
struko povećanje ekspozicije. 


Može se još reći da ne postoji uniformiranost između labora- 
torija i da u svakom od njih postoje neke vrijednosti svjetla koje se 
međusobno razlikuju. Dugo je vladao običaj da kopirke imaju 
raspon od 21 svjetla. Smatralo se normalnim da korektno ekspo- 
niran negativ bude kopiran sa svjetlom 10 do 12. Međutim, ima 
snimatelja koji se odlučuju za nešto gušće negative, ali i onih koji 
preferiraju tanje, što je svakako dosta opasno, gledajući na taj 
problem sa stanovišta dalje eksploatacije negativa. Općenito se 
smatra da dobro i konzekventno eksponiran negativ zahtijeva 
promjene od samo dva do tri svjetla iz kadra u kadar. 

III. SVJETLOMJERI 


Već smo prije, često puta spominjali sličnosti između kamere 
i ljudskog oka. Sličnosti su mnoge, zaključili smo, ali i razlike. 
Jedna od osnovnih razlika je čudesna adaptabilnost oka na inten- 
zitet svjetla. Ona seže od najblještavijeg sunca na snijegom pokri- 
tim planinskim vrhuncima, pa sve do slabašnog svjetla mjesečine. 
Sve se to u našem oku događa potpuno automatski i nesvjesno, 
promjenom otvora irisa ili adaptacijom svjetlosnih receptora re- 
tine. Pri tom procesu, rijetko smo svjesni bilo kakvog napora. 

Nasuprot ovako fleksibilnom organu kao što je oko, stoji 
objektiv kamere s emulzijom osjetljivom na svjetlo iza njega. Oba 
ova faktora su relativno kruta i neelastična u pogledu opsega 
svjetloća koje mogu primiti. Potrebna je prilična preciznost u 
pogledu usklađivanja ovih dvaju faktora, a za ocjenjivanje količine 
svjetla što osvjetljava neku scenu ili njene svjetloće (to jest svjetla 
što se od nje reflektira) - ljudsko je oko svakako vrlo nepouzdan 
indikator. 

Ima, dakako, snimatelja koji će ustvrditi da su oni u stanju 
»od oka« odrediti ispravnu ekspoziciju. Istina je da ih ima koji su u 
stanju odrediti prilično ispravnu ekspoziciju u mnogim, ali ipak ne 
u svim situacijama. Ali ne »od oka« već »od iskustva«, u čemu je 
bitna razlika. 

Zbog svega toga, već dosta rano u razvoju fotografije, prišlo 
se konstruiranju nekog pomoćnog sredstva kojem bi se mogla 
dovoljno točno odrediti optimalna ekspozicija. 

Prva pomagala za određivanje ekspozicije bili su takozvani 
ekstinkcijski svjetlomjeri. To su bili vizualni svjetlomjeri. Sastojali 
su se iz tubusa kroz koji se promatrala scena, a unutar kojega se 
nalazio sivi klin s odgovarajuće zatamnjenim brojevima ili nekim 
drugim znakovima. Nakon točno određenog vremena, potrebnog 
za adaptaciju oka, trebalo je očitati zadnji broj koji se još može 
raspoznati (otuda naziv - exstinguere: lat. ugasiti). Ta se vrije- 
dnost prenosila na jednostavni kalkulator s kojeg se očitavala 
ekspozicija. Ta je napravica, iako jednostavna i nepouzdana (pro- 
blem je uvijek bio vrijeme adaptacije, koje kod svakog čovjeka ima 

neko drugo trajanje), ipak značila korak naprijed prema rješenju 
problema određivanja ekspozicije. | pored svojih mana, ekstinkcij- 
ski svjetlomjeri su se održali dosta dugo zbog jednostavnosti i 
niske cijene. Kasnije su se iz te vrste razvili ekspozicijski fotometri 
ili komparativni svjetlomjeri koji rade na sličnom principu: uspo- 
ređivanju svjetloće motiva s normiranim uzorkom. Još je uvijek u 
upotrebi jedna savršena izvedba ovakvog fotometra, spotmetar 
S.E.." (slika 193). 


Slika 193 


Fotoelektrički svjetlomjeri 


Princip fotoelektričkog svjetlomjera temelji se na iskorišća- 
vanju fotoefekta što ga stvara svjetlo na bilo kojoj vrsti fotoćelije ili 
fotootpora. Fotoćelije su obično građene u obliku diska koji 
generira struju proporcionalnu jačini svjetla što pada na njega. 
Ova se struja mjeri osjetljivim indikatorom - mikroampermetrom - 
a očitanje je ili direktno (Spectra, Norwood Director, Sekonic itd.), 
ili se ekspozicija očitava uz pomoć jednostavnog kalkulatora koji 
je inkorporiran u sam instrument. Prednost ove vrste leži u jedno- 
stavnosti konstrukcije, pouzdanosti i neovisnosti od bilo kakvog 
izvora napajanja. Glavna im je mana nelinearnost i zbog toga 
nesigurno očitavanje na vrlo malim i vrlo visokim svjetlosnim 
razinama. Osim toga (selenske) fotoćelije su prilično neupotreb- 

ljive pri niskim svjetlosnim razinama zbog male struje koju generi- 
raju. Ta je mana, u usporedbi s ostalim prednostima u normalnoj 
filmskoj praksi zanemariva. Većina profesionalnih materijala na- 
mijenjenih standardnim filmskim snimanjima tako je konstrui- 
rana, da pri vrlo slabom svjetlu snimanje i onako ne dolazi u obzir, 
pa su i mogućnosti selenske fotoćelije sasvim primjerene ovakvoj 
vrsti fotografskog snimanja. 

U drugu grupu spadaju svjetlomjeri koji rade na bazi fotoot- 
pora, obično kadmij-sulfidske ćelije. Ovakve se ćelije ponašaju 
kao otpornici, čiji se otpor mijenja ovisno o količini svjetla što 
pada na njih. Mikroampermetar, koji i kod ovog sustava služi kao 
indikator, mjeri veličinu otpora ćelije, koji ovisi o jačini svjetla. 
Dakako, u ovakvoj je kombinaciji potreban i nekakav izvor struje, 
pa je to obično mala živina baterija, čiji napon ostaje konstantan 
cijelog njenog radnog vijeka. 

Na slici 194 vidimo pod A shematski prikaz svjetlomjera s 
fotoćelijom, a pod B svjetlomjera s fotootporom. 

Prednosti su svjetlomjera, konstruiranih na osnovu fotoot- 

pora, u njihovoj mnogo većoj osjetljivosti“, pa su stoga posebno 
pogodni za mjerenje vrlo niskih svjetlosnih razina. S njima je 
moguće očitati, doduše sa sumnjivom točnošću, čak i ekspoziciju 
za mjesečevo svjetlo, što je čak istaknuto u nekim komercijalnim 
nazivima (npr. Lunasix). Među mane im se može upisati ovisnost o 
izvoru napajanja - bateriji, koja se obično uvijek isprazni upravo u 
času kada je snimatelju najpotrebnija. 

U zadnje doba pojavila se treća grupa svjetlomjera, koja 
ujedinjuje prednosti prve i druge grupe a istodobno isključuje 
njihove mane. To su svjetlomjeri koji kao senzor upotrebljavaju 
plavu silicijsku ćeliju. Kao indikatori sve se češće pojavljuju svjet- 
leće diode (LED) i digitalni displeji. To su vrlo točni, vrlo komplici- 
rani i skupi instrumenti, koji put do te mjere da sami sebi postaju 
svrhom. Svaki iskusan snimatelj je svjestan činjenice da pri odre- 
divanju ekspozicije samo mali dio odgovornosti pada na svjetlom- 
jer, a sve ostalo jest znanje i iskustvo. Stoga će se češće odlučiti 
za jednostavni i pouzdani svjetlomjer iz prve grupe, nego za 
komplicirani i bezumno skupi iz treće. 

Osim po konstrukciji, svjetlomjeri se prema namjeni dijele na 
dvije osnovne grupe: na svjetlomjere za mjerenje reflektiranog i 
one za mjerenje upadnog svjetla. 


Svjetlomjeri za mjerenje reflektiranog svjetla 


Svjetlomjeri koji spadaju u ovu grupu mogu kao senzor imati 
selensku ćeliju,“ ili u novije vrijeme, daleko osjetljiviju CdS ćeliju. 
Bez obzira na vrstu senzora, svi su oni konstruirani tako da mjere 
svjetlo koje se reflektira s motiva. Ovisno o njihovu vidnom kutu 
oni će dakle, potpuno, nediskriminantno očitati cijelo svjetlo koje 
se reflektira s motiva, bez obzira o kakvoj se vrsti i rasporedu zona 
radilo. Budući da su baždareni na nultu (18%) zonu, dati će 
ispravni rezultat samo ako im cijelo vidno polje zauzima upravo 
ova zona ili ako je u vidnom polju takva mješavina zona koja će u 
svojem prosjeku dati srednju vrijednost od 18% refleksije. 

Budući da je svjetlo koje moraju očitavati u mnogim slučaje- 
vima dosta slabo, tendencija je da im ćelija bude što veće povr- 
šine, jer će na taj način i struja koju generiraju biti veća, pa i 
očitavanje lakše. Da bi se u tom smjeru još više postiglo, pred 


? CdS ćelija je oko deset puta osjetljivija od selenske ćelije jednake 
veličine. Stoga je posebno pogodna za konstrukciju spotmetara s vrlo 
malim vidnim kutom (1). U mane CdS ćelija treba još pribrojiti efekt 
»zaostajanja«, koji se očituje u polaganom reagiranju ćelije na svjetlosne 
promjene pri vrlo niskim svjetlosnim razinama. Poznatje i efekt »adapta- 
cije« koji se opet očituje u previsokom očitanju jakog svjetla, nakon stoje 
ćelija duže vrijeme bila u mraku. 

* Bilo je i ćelija s bakarnim oksidom. 

ćeliju se često stavlja i svjetlosni kolektor, obično u obliku lentiku- 
larne mrežice (slika 195). Ovakva se mrežica sastoji od velikog 
broja sićušnih leća i zaista mnogostruko povećava osjetljivost, ali 
istodobno povećava i vidni kut koji često kod ovakvih instrume- 
nata dosiže i do 70". Ovakav vidni kut je tim nezgodniji, što 
snimatelj nikada ne zna što je zapravo njime zahvaćeno. U interi- 
jeru će to najčešće biti neko rasvjetno tijelo na rubu scene, a u 

eksterijeru neproporcionalno veliki komad svijetlog neba. U oba 
slučaja mogući su katastrofalno pogrešni rezultati. 

Da bi se ovoj mani doskočilo, konstruirani su svjetlomjeri sa 
sustavom leća ispred ćelije, kojim se vidni kut može precizno 
kontrolirati. Među riajsavršenije izvedbe spadaju tzv. spotmeth. 
To su instrumenti s vrlo fino izvedenim optičkim sustavima, a vidni 
kut mjerenja iznosi najčešće 1'* (slika 196). 

Svi svjetlomjeri ugrađeni u tijelo kamere (TTL sustavi), tako- 
đer spadaju u grupu svjetlomjera za mjerenje reflektiranog svjetla. 
Jedino po čemu se razlikuju od onih najprimitivnijih s običnom 
lentikularnom mrežicom ispred ćelije jest, da mjere svjetlo kroz 
objektiv s kojim se snima, pa im je i vidni kut jednak ili kod nekih 
konstrukcija nešto manji od njega. Promijenimo li objektiv, jasno 
je da smo promijenili i vidni kut svjetlomjera, a da ne govorimo o 
zumu. Zum je kod nekih kamera (Beaulieu) snabdjeven malim 
motorom, koji slijedeći upute svjetlomjera zatvara i otvara iris. To 
je potpuna automatizacija ekspozicije, koja ne samo što određuje 
ekspoziciju svakog pojedinog kadra već je i samostalno mijenja 
tokom trajanja kadra (na primjer u slučaju prelaska s nekog 
svjetlijeg sadržaja na tamniji). Površno gledano, čovjek bi pomi- 
slio daje to konačno rješenje svih snimateljskih muka s ekspozici- 
jom. Ali nažalost, unatoč savršenim tehničkim rješenjima i bri- 
ljantnoj mehaničkoj izvedbi ovakvi su svjetlomjeri profesionalnom 
snimatelju od vrlo male koristi. 


Zamislimo jednostavni primjer: blizi plan osobe naslonjene 
na zid. Ako je zid iza nje svijetao, na svjetlomjeru ćemo očitati 
jednu ekspoziciju, a ako je taman - drugu. Razlika može iznositi i 
nekoliko blendi, bez obzira što je lice u oba slučaja osvijetljeno 
potpuno istim svjetlom. Ako pak iz vidnog polja svjetlomjera 
isključimo pozadinu, pa mjerimo samo lice, rezultat će opet ovisiti 
o smjeru svjetla i rasporedu sjene na njemu, pa ni tada ne 
možemo s velikom sigurnošću odrediti optimalnu ekspoziciju. 


Zbog svih ovih razloga, svjetlomjeri za mjerenje reflektiranog 
svjetla nalaze primjenu kod profesionalnih snimatelja jedino u 
eksterijerima i to samo u onim slučajevima kada ljudska lica 
zauzimaju zanemarljivo malu površinu slike. Spotmetri i TTL svjet- 
lomjeri dolaze u obzir još pri snimanju s ekstremno dugim žari- 
štima, kada je fizički nemoguće prići dovoljno blizu objektu. Ali i u 
tim slučajevima može se mjeriti upadno svjetlo, metodom supsti- 
tucije, o kojoj će još biti riječi. 

Prvi fotoelektrički svjetlomjeri pojavili su se tridesetih godina 
i ubrzo se raširili među fotografima, fotoamaterima i filmskim 
snimateljima. To su, dakako, bile primitivne izvedbe, onakve 
kakve su opisane na početku ovog poglavlja. Sve ostale izvedbe, 
one s mogućnošću kontrole vidnog kuta, a pogotovo spotmetri i 
svjetlomjeri ugrađeni u tijela kamere, novijeg su datuma. Svi se 
oni pojavljuju tek u pedesetim i šezdesetim godinama. 

U doba pred drugi svjetski rat i neposredno nakon njega, 
negativi su općenito bili niske i niže osjetljivosti nego današnji. 
Zrno im je bilo grublje, a latituda tako uska, da se autor ovih riječi 

još uvijek živo sjeća snimanja svojih prvih filmova poslije rata, 
kada se na sceni nije smjelo pojaviti ništa što je potpuno crno i 
ništa što je potpuno bijelo. Sve ono rublje koje je na filmu trebalo 
izgledati bijelo, bojilo se u Žuto, a sve što je trebalo djelovati crno, 
zamjenjivalo se tamnosmeđim ili tamnosivim. Danas kada govo- 
rimo o latitudi od pet zona, uvijek mislimo o mnogo većem 
rasponu: ispod prve i iznad četvrte zone još uvijek ima dosta 
prostora, toliko da ga slobodno možemo zanemariti. U ono vri- 
jeme moglo se ozbiljno računati samo na tri zone. Sve što je bilo 
ispod druge i iznad treće prijetilo je da propadne u mrkli mrak ili 
da pregori. 

Sustavi određivanja osjetljivosti emulzija u doba prije drugog 
rata, nisu bili međusobno usaglašeni, a vrijednosti koje su iskazi- 
vali imale su najčešće sasvim teorijski značaj. Svaki fotograf je 
pojedinačno razvijao svoje negative u razvijaču, koji je po njego- 
vom osobnom ukusu davao najbolje rezultate. Razvijalo se po 
prilici, inspekcijom kod zelenog svjetla, a često puta se razvijač 
mijenjao u toku samog razvijanja.“ 

U filmskoj industriji situacija također nije bila bitno drugačija. 
Postupci nisu bili normirani, a vrijednosti standardizirane. Svaki je 
snimatelj eksperimentirao s laboratorijem svoje produkcije i sna- 
lazio se kako je najbolje znao i umio. Kada je god mogao, snima- 
telj je stajao nad bazenima u kojima su se na ramama razvijali 
njegovi negativi, zelen od straha i svjetla tamnozelenog pankro- 
matskog filtera, strepeći nad svojim negativima. 

Stoga nije nikakvo čudo da je u to doba svatko određivao 
ekspoziciju na svoj način, služeći se svjetlomjerom za reflektirano 
svjetlo, koji je u svojoj biti neorganiziran i sili na vrlo slobodan 
pristup problemu ekspozicije. 

Pokušat ćemo ovdje nabrojiti najznačajnije metode određiva- 
nja ekspozicije pomoću svjetlomjera za reflektirano svjetlo: 


1. »Eksponiraj dvostruko, razvijaj za trećinu manje!« Ova 
uputa, koja više sliči reklamnom sloganu, davala je relativno 
dobre rezultate kod kontrastnih sadržaja, jerje negativ obično bio 
dosta niske game. Ova uputa nikada nije specificirala ono od čega 
treba poći, od koje vrijednosti, da bi se razvijalo trećinu manje i 
eksponiralo dvostruko. 

2. »Eksponiraj na sjene a razvijaj na svjetla!« Ova uputa 
savjetuje isto što i prethodna, samo je još više zamagljena. Sva- 
kako se radi o nadekspoziciji od jedne, dvije ili tri zone, ovisno o 
kontrastu subjekta. Razvijanje treba prekinuti u času kada se 
vršna svjetla još nisu počela stapati s okolinom. | ova metoda 
pretpostavlja jednu veoma nisku gamu, koja će kod kontrastnih 
sadržaja dobro funkcionirati. 


3. Metoda određivanja raspona svjetloća. Sastoji se u tome 
da se izmjeri najtamnija i najsvjetlija partija scene, pa se eksponira 
na neku srednju vrijednost. Ova je metoda osiguravala da cijeli 
raspon svjetloća svakog subjekta bude zabilježen na negativu, 

Tzv. Dreischalenentwicklung - razvijanje u tri zdjele - postupak kojeg 
se još mnogi fotografi sjećaju. 

bez obzira u koju ljestvicu spada, a briga o tome u kojoj će ljestvici 
biti prikazan na pozitivu, brinula se u tamnoj komori. 

4. Metoda mjerenja prosječne svjetloće cijele slike. Ova, naj- 
rasprostranjenija metoda kojom se i danas služi većina fotografa, 
a na kojoj se osniva cjelokupna, potpuno automatizirana amater- 
ska kinematografija, moguća je jedino zbog savršenosti modernih 
emulzija, to jest zbog njihove veoma široke latitude. Nekada, u 
vrijeme nesavršenih emulzija ova je metoda davala najslabije 
rezultate. 

Sve se ove metode svode u svojoj biti na isto: »ugurati« na 
bilo kakav način, bez obzira na raspored zona i na ljestvicu, svaki 
sadržaj u latitudu emulzije. Neka što više podataka sa scene bude 
zabilježeno na negativu, neka ga, »nek se nađe!«. Kod pozitiva će 
se razmišljati, a u tamnoj komori ima vremena za odlučivanje o 
slici kakvu se zapravo želi napraviti. 

Nije čudo što su upravo filmski snimatelji shvatili da se ova bit 
kosi s njihovim potrebama. 

Već je prije bilo dosta riječi o razlikama između pristupa 
problemu ekspozicije između fotografije i filma. Razlikama za koje 
smo ustanovili da postoje, treba pridodati još neke, ništa manje 
bitne od spomenutih. 

Uz bezbroj ostalih sadržaja fotografija često prikazuje i ljud- 
sko lice. U filmu susrećemo malo kadrova u kojima ljudsko lice 
nije prisutno na bilo koji način. Kada se radi o istom licu koje 
slijedimo u kontinuitetu neke scene ili sekvence, treba paziti da se 
gledaoca ne zbunjuje različitim izgledom toga lica. Gledalac se ne 
želi opterećivati s uvijek novim prepoznavanjem lica na sceni, kao 
što ne želi da se uvijek iznova mora snalaziti u atmosferi scene. 
Stoga svi kadrovi, od početka do kraja neke scene ili sekvence, 
moraju imati isti tonalitet, a lica moraju biti jednako svijetla, ili 
tamna, tokom cijele scene što, dakako, ovisi o ljestvici koja je 
zadana na početku. Svaka promjena tonaliteta scene mora proiz- 
laziti iz nekog dramaturškog razloga, a ne iz tehničkog. Kada neko 
lice najednom potamni u kadru, onda to za gledaoca mora značiti 
da je netko izvan kadra ugasio svjetiljku ili stao na put svjetlu, a ne 
pogrešku u ekspoziciji. 

Ako se radi o bijelcu, onda on mora biti jednako svijetao 
tokom cijele sekvence ili čak cijelog filma. 

Ako se radi o crncu, onda on mora biti jednako taman, sve 
dok ne dođe do nekakvih svjetlosnih promjena koje su u funkciji 
drame. Pa i kada se to dogodi, onda će se te promjene više 
očitovati na okolini lica - na scenografiji - nego na licu samom. 
Otelo je jednako crne puti na venecijanskoj ulici i u tami bračne 
ložnice, a Hamlet jednako blijed u mraku elsinorske noći i sjaju 
prijestolne dvorane. 

Zadaća da riješi ovako komplicirani problem, da izmisli svjet- 
lomjer koji će biti tako pametan da može razlikovati bijelca od 
crnca i davati točnu vrijednost ekspozicije bez obzira na tonsku 
ljestvicu, ovaj put nije pripala timu znanstvenika i stručnjaka, već 
diletantu koji, barem u prvo vrijeme, nije imao nikakve veze s 
filmskom industrijom. 

Slika 197 
Crna služavka Ethel i plavokosi sin Dick kapetana Dona Norwooda. 


Zvečka Dona Norwooda 


Kada se radi o značajnim izumima rado se priča o zbiru 
okolnosti koje su do njih dovele. Pogotovo je zgodno nalaziti 
spektakularne pojedinosti o iznenadnim bljeskovima izumiteljske 
intuicije, o vizionarskim svjetlostima koje iznenada obasjavaju 
duhove izumilaca i o čudesnim koordinatama duhovnih sila što 
dovode do epohalnih izuma. Manje se, dakako, zna o prozaičnim 
detaljima, kojih je uvijek daleko više, o strpljivim zanesenjacima, 
koji polako, korak po korak, stižu do svojih izuma. Najčešće to i 
nisu izumi u pravom smislu te riječi, već češće usavršavanja već 
postojećih dostignuća. Izum je danas više plod činovničkog rada 
cijelog niza namještenika, nego plamen genijalnosti određenog 
pojedinca. U nizu strpljivih ljudi koji su kinematografiju doveli na 
današnju razinu, moramo spomenuti ime Dona Norwooda, koji 
rado ispred svog imena stavlja naslov »kapetan«. 


Prvi fotoelektrički svjetlomjeri pojavili su se negdje oko 1932. 
godine i bili su od one vrste kojom se mjeri reflektirano svjetlo. 
Jedan od tih svjetlomjera nabavio je i, tada još poručnik, instruk- 
tor letenja, Don Norwood. Bilo je to 1933. godine, a poručnik je uz 
ljubav prema fotografiji i amaterskom filmu, imao i sina Dicka, 
platinasto plave kose i služavku Ethel, naravno crnkinju. Fotogra- 
firajući jednom Ethel kako drži u naručju Dicka, naišao je na dosta 
ozbiljne probleme pri određivanju ekspozicije sa svojim novim i 
skupim svjetlomjerom. Mjereči svjetlo koje se reflektiralo od crn- 
kinje dobivao je jednu vrijednost. Druga vrijednost se mogla na 
instrumentu očitati kada je mjerio svjetlo koje se reflektiralo od 

Dicka. Treću je vrijednost dobivao kada se malo udaljio i u vidno 
polje svjetlomjera uključio oboje. Ali i tu su nastale komplikacije. 
Sve je bilo u redu ako je iza njih bila neutralna pozadina. Međutim, 
ako je u pozadini bilo svijetlo nebo ili blještavo bijeli zid njegove 
kuće, rezultat mjerenja bio je sasvim drugačiji. Drugačiji je bio i 
onda, kada je iza njih u slici bila visoka živica što im je okruživala 
kuću. Mladi je poručnik primijetio još i to da su izmjerene vrije- 
dnosti sasvim drugačije kada njegovi modeli imaju na sebi svijetlu 
ili pak tamnu odjeću. Norwood, koji je očito bio pedantan čovjek, 
nije se mogao pomiriti s time, kao što su to učinili mnogi prije i 
poslije njega. Dao se na proučavanje, nastojeći da iznađe metodu 
za pouzdano određivanje ekspozicije, koja bi istodobno bila i 
dovoljno jednostavna da se njome može služiti svaki diletant. 


Cijelo svoje slobodno vrijeme poručnik Norwood posvećuje 
seriji vrlo pažljivo i sustavno planiranih eksperimenata. Najprije je 
ustanovio da djelotvornost ekspozicije ne ovisi samo o intenzitetu 
svjetla projiciranog na subjekt, nego i o kutnom odnosu pravaca 
kamera-subjekt i svjetlo-subjekt Tako na primjer jedno rasvjetno 
tijelo mnogo je djelotvornije u smislu osvjetljavanja subjekta kada 
se nalazi tik uz kameru, nego kada je postirano sa strane, bočno, 
subjektu. Ustanovio je još da svjetlo koje osvjetljava neki fotograf- 
ski subjekt, najčešće dolazi sa više strana i iz više pravaca, pa je 
prema tome njegova priroda trodimenzionalna. Shvatio je da ta 
trodimenzionalna priroda svjetla, koje osvjetljava također trodi- 
menzionalni fotografski sadržaj, mora biti uzeta u obzir pri ocje- 
njivanju ekspozicije. Bile su mu već otprije jasne sve relativnosti 
mjerenja reflektiranog svjetla i znao je da je najsigurniji način da 
se one izbjegnu - mjerenje upadnog svjetla, dakle svjetla koje 
pada na subjekt, a ne onoga koje se od njega reflektira. 


Iz gomile raznih zapažanja, koji put čistih i preglednih, a koji 
put zamagljenih i zbunjujućih, sada su pred Donom Norwoodom 
jasno stajale tri činjenice koje je trebalo uzeti u obzir pri određiva- 
nju ekspozicije: 

a) intenzitet upadnog svjetla, 

b) geometrija iluminacije, 

c) trodimenzionalna priroda fotografskog subjekta. 

Princip je dakle bio riješen. Trebalo je još »samo« konstrui- 
rati prikladni instrument koji će na najjednostavniji način sjedinja- 
vati u sebi mogućnosti odgovora na postavljene zahtjeve. 

Da Don Norwood u tom času nije bio puki amater, da je bio 
opterećen znanstvenim aparatom i pritiscima s bilo koje strane, 
tko zna da li bi ikada bilo nađeno pravo rješenje. Ovako, on nije 
morao tražiti inspiraciju, mogao je mirno čekati da ona dođe 
sama. | došla je u obliku zvečke kojom se njegov sin Dick igrao u 
kolijevci. 

Evo što je Norwood učinio: raspilio je točno po polovici jednu 
kuglu zvečke. Kugla je bila načinjena od bijelog, opalnog celu- 
loida i otpiljenu je hemisferu prilijepio ispred ćelije svojeg tvornič- 
kog svjetlomjera. Ovim jednostavnim činom bio je rođen pradjed 
svih modernih svjetlomjera. 

Da pojasnimo stvari. 

I prije Norwooda se mjerilo upadno svjetlo, ali tako da se 
ćelija okrenula prema svjetlosnom izvoru. Svjetlo je moralo padati 
potpuno okomito na nju, jer bi inače, zbog tzv. kosinusne karakte- 
ristike, očitanje bilo netočno. Međutim, ako ispred ćelije stavimo 
jednu translucentnu hemisferu, kako je to učinio Don Norwood, 
postavimo svjetlomjer tik ispred subjekta i okrenemo ga ravno u 
smjeru kamere, pogledajmo što će se dogoditi. 

Cijelo svjetlo koje iz raznih smjerova osvjetljava neko lice na 
primjer, potpuno će na isti način, iz istih smjerova i dakako istim 
intenzitetom, osvjetljavati hemisferu. Ova nježna i prozračna polo- 
vica prve dječje igračke postala je ustvari pojednostavnjeni model 
ljudskog lica, a i svakog drugog trodimenzionalnog subjekta. Na 
njemu će se, pod uvjetom da bude ispravno postavljen u odnosu 
na smjer svjetlo-subjekt i kamera-subjekt, matematski točno po- 
navljati slika svjetla i sjene originalnog subjekta. Tročetvrtinsko, 
bočno, prednje ili čak stražnje svjetlo, ponovit će se točno u istim 
omjerima i istom rasporedu i na Norwoodovoj zvečki. Ako se pak 
radi o nekoj mješavini nabrojenih smjerova, ista će se mješavina 
ponoviti na bijeloj površini ovog trodimenzionalnog tijela, proći 
kroz njegovu mutnu opnu i raspršiti u njegovoj unutrašnjosti. Tu 
će se pomiješati u jednu mješavinu koja će biti savršeno propor- 
cionalna općoj količini svjetla i sjene na originalnom subjektu. 

Da bi polovici zvečke svojeg sina dao neki tehnički dignitet, 
Don Norwood je toj napravici nadjenuo ime »3D kolektor«. 

Dalji tehnički put je jednostavan. 

Cijelo svjetlo koje se sabralo u nutrini ovog 3D kolektora i sva 
sjena koja se automatski od njega oduzela, sve se to pomiješalo u 
jednoličnu svjetlosnu masu koju sada nije teško izmjeriti pogo- 
dnom fotoćelijom i električkim instrumentom bilo koje vrste. Ako 
se skala instrumenta baždari na srednju vrijednost od 18% (nulta 
zona) refleksije, nastao je svjetlomjer koji neće poput svjetlomjera 
za reflektirano svjetlo mjeriti stupanj refleksije svakog subjekta 
posebno, što može biti samo osnova za nagađanje ekspozicije. 
Svjetlomjer s SD kolektorom u stvari uspoređuje intenzitet osvjet- 
ljenja (uzimajući u obzir i geometriju svakog izvora svjetla u 
odnosu na osovinu kamera-subjekt), sa zonom 18-postotne re- 
fleksije. Na taj se način dobivaju realne vrijednosti ekspozicije, 
bez obzira na tonsku ljestvicu subjekta i njegovu pozadinu. 

Na slici 198 prikazan je shematski način mjerenja svjetla s 3D 
kolektorom. Iz skice se vidi da kolektor mora biti postavljen što 
bliže najvažnijem dijelu subjekta, u ovom slučaju lica sjedeće 
figure, i upravljen ravno prema objektivu kamere. U slučaju jedno- 
ličnog, dnevnog svjetla, na primjer, može se mjeriti s bilo koje 
pozicije, ali uvijek tako da je svjetlomjer okomit na zamišljenu 
liniju kamera-subjekt." 

Na slici 199 prikazana je prijemna karakteristika 3D kolektora 
koja je tzv. kardioidnog (srcolikog) oblika. Iz nje se vidi da ovaj 
kolektor prima cijelo prednje, bočno i tročetvrtinsko svjetlo, ali 


" Tzv. metoda supstitucije. 
365 


Slika 198 

isto tako i dio stražnjeg svjetla. Tako je moguće jednokratnim 
mjerenjem očitati ekspoziciju za svjetlo koje pada na neki subjekt 
iz svih mogućih smjerova, pa čak i stražnje svjetlo, koje će se zbog 
dobro odabrane karakteristike u pravoj mjeri uklopiti u opći kvan- 
tum ekspozicije. 

Sto se samog Dona Norwooda tiče, dalje se sve odvijalo po 
svim pravilima montažne sekvence koja prikazuje put prema usp- 
jehu u svakom dobrom holivudskom filmu tog vremena. U normal- 
nom toku svoje profesionalne karijere vojnog pilota poručnik je 

Slika 199 


Slika 200 
Spectra 
Čine 
Special 


promoviran u kapetana. Kod kuće se i dalje igra sa svjetlomjerima, 
pa je valjda zbog toga u to doba prešao kao instruktor na zrako- 
plovnu fotografsku školu. Onda doživljava avionsku nesreću i 
nakon duge hospitalizacije povlači se iz aktivne vojne službe 
1939. godine. Vraća se u Pasadenu i tamo otvara mali istraživački 
laboratorij baveći se i dalje svjetlomjerima. Usavršava svoj svjet- 
lomjer s 3D kolektorom, piše članke i čeka da se netko zaintere- 
sira za njegov izum. | konačno se pojavljuje poznati snimatelj 
Floyd Crosbv koji se prvi počinje služiti njegovim svjetlomjerom. 
Nakon njega slijede ostali i malo po malo, slika profesionalnog 
snimatelja diljem svijeta postaje nepotpuna ako mu o vratu ne visi 
crni masivni blok bijelom polukuglom na vrhu, danas nezaobilazni 
snimateljski rekvizit, SPEKTRA Dona Norwooda (slika 200). 


367 


Ekspozicija bez svjetlo mjera 


Od svih izvora svjetla kojima se snimatelj služi u praksi, 
jedino je sunčevo svjetlo u dosta širokom opsegu konstantno. 
Stoga je to jedini izvor svjetla kod kojega se snimatelj može 
odlučiti da određuje ekspoziciju bez ikakvih pomoćnih sredstava. 

Pored ovoga, postoji još jedan razlog, koji nije nevažan i zbog 
kojeg će se snimatelj odlučiti često za postupak koji ovdje navo- 
dimo. Radi se naime o činjenici da svi električki svjetlomjeri 
intenzitet svjetla sunca očitavaju na kraju desne strane skale, koja 
ionako nije linearna, a na tom mjestu su oznake već do te mjere 
zgusnute da je svako precizno očitavanje nemoguće. Osim toga, 
poznato je da instrumenti (mikroampermetri) ugrađeni u pros- 
ječne svjetlomjere - a takvima se uglavnom služimo - pokazuju 
najveći stupanj netočnosti upravo na prvoj i zadnjoj četvrtini 
skale. Točno očitanje na tim instrumentima moguće je samo 
negdje na srednje dvije četvrtine skale, ali i ovdje s relativno 
velikom pogreškom, koja iznosi i do 5%. Tolerancija između 
pojedinih svjetlomjera, na koju su pristali svi proizvođači, iznosi 
2/3 blende, što je, izraženo u postocima oko 15% (ovisno o 
proizvođaču i konstrukciji svjetlomjera). Ali to je pogreška koja se 
odnosi na cijeli sustav, od fotoćelije do indikatora i kalkulatora, pa 
je kumulacija pogreške na cijelom tom lancu vrlo velika. Ono o 
čemu smo prije govorili jest pogreška samo indikatora koja je, 
dakako, manja, ali ipak tolika da pogotovo na početku i kraju 
skale, može dovesti i do ozbiljne pogreške. 


Na svu sreću tehnologija je, kao i na svim ostalim područjima, 
tako i kod proizvodnje svjetlomjera u zadnje vrijeme toliko napre- 
dovala, da su moderni svjetlomjeri, prema vlastitom zapažanju 
mnogo točniji nego što im dogovorene mogućnosti dopuštaju. 
Indikatori koji rade pomoću LED dioda (Light emitting diod), lišeni 
su svake tromosti, koja je bila izvor najvećeg dijela pogrešaka kod 
klasičnih indikatora. Oni su bili mehaničke izvedbe s pomoću 
magneta i zavojnice i najosjetljivijeg dijela: spiralne opruge. | 
najnovije uvođenje plavih silicijevih ćelija umjesto klasičnih selen- 
skih ćelija ili fotootpora, također je doprinijelo poboljšanju u 
smislu točnosti, jer su sprektralne karakteristike tih ćelija mnogo 
sličnije spektralnoj karakteristici ljudskog oka, a pored toga nisu 
tako osjetljive na efekt »zaostajanja« i »adaptacije«, kao što su to 
osobito bile CdS ćelije. 

Kada se uzme u obzir sve što smo rekli o svjetlomjerima i 
njihovoj točnosti, a tome pribrojimo činjenicu o velikoj konstant- 
nosti sunčeva svjetla, neće nam se učiniti nevažnim slijedeće 
pravilo: 

Uz uvjet da: 

- sunce osvjetljava sadržaj sprijeda, najbolje s tročetvrtinske 
pozicije, 

- da je sunce na čistom nebu, bez oblaka ili sa samo neko- 
liko dekorativnih kumulusa, 

- da se snima između travnja i rujna i to nakon 9, a ne poslije 
16 sati, ekspozicija se izračunava prema slijedećoj formuli: 


Ako je S osjetljivost u ASA stupnjevima, onda ekspozicija 


1 
S sekundi, uz blendu 16. 


Primjer: 

Snimamo s materijaom od 100 ASA, ekspozicija će iznositi 
1/100 sek. uz blendu 16. 

Ako sunce ima funkciju stražnjeg svjetla (protusvjetlo), a sv 
su ostali uvjeti kao gore, dovoljno je ekspoziciju produžiti za 1,5- 
blende. 

Ako snimamo u nekom uskom prostoru, uskoj uličici, pa do 
subjekta dopire samo poneki trak sunca, tada ono nije i ne može 
biti glavno svjetlo, već ima funkciju stražnjeg svjetla. U tom 
slučaju treba eksponirati na sjenu, a ona je ovisna o površini koja 
reflektira svjetlo. U takvom se slučaju ipak najbolje pouzdati u 
svjetlomjer. Međutim, velike pogreške neće biti niti ako ekspozi- 
ciju produžimo za tri do četiri blende. 

U interijeru, uz prozor kroz koji dolazi sunce, sve ovisi o kutu 
pod kojim svjetlo pada u sobu i o boji i veličini prostora. Sto je 
prostor manji, zidovi svjetliji i sunce niže, ekspozicija se neće 
bitno mijenjati u odnosu na čisti eksterijer. Potrebno produženje 
ako se snima prema prozoru, tj. u protusvjetlu, iznosi oko 2 
blende, a ako je kut sunca visok, pa se njegovo svjetlo zaustavlja 
na masnom i tamnom parketu, tada produženje može biti i dvo- 
struko: do 4 blende (dvostruko u odnosu na prethodni primjer, ali 
šesnaesterostruko u odnosu na prednje svjetlo). 

Ako sunce nije potpuno čisto već prevučeno slojem fine 
izmaglice, neće biti pogreške ako ekspoziciju u svim nabrojenim 
slučajevima produžimo za 1/2 do 1 blende, 'ovisno o gustoći 
maglice. 

Ako je pak oblačno, do te mjere da se sjene na tlu više ne 
raspoznaju, dovoljno je blendu otvoriti za tri stupnja, pa umjesto 
sa 16, snimati s 5,6. 

Evo još jednom, u obliku tablice ekspozicije s obzirom na 
stupanj oblačnosti: 


čisto sunce blenda 16 
sunce kroz sloj maglice blenda 11 
tanki sloj oblaka blenda 8 
gusti sloj oblaka blenda 5,6 


dužina ekspozicije prema formuli — 

DODATAK I. 


Na mnogo mjesta u ovoj knjizi spominju se neki senzitome- 
trijski pojmovi koje snimatelj i inače susreće u praksi. Snimatelji 
općenito malo znaju o senzitometriji, prema kojoj osjećaju neki 
instinktivni otpor, što nije potpuno bezrazložno. Radi se naime, o 
tome da je često vrlo teško uskladiti potrebu za »umjetničkom 
slobodom« kojoj snimatelj teži, sa strogim zakonima jedne eg- 
zaktne nauke kao što je senzitometrija. Stoga ćemo u obliku 
kratkog dodatka pokušati izložiti neke najnužnije osnove senzito- 
metrije, posebno pojam karakteristične krivulje. 


SENZITOMETRIJA 


Senzitometrija je nauka koja se bavi složenim odnosima 
fotografskog materijala, ekspozicije i uvjeta razvijanja, osigurava- 
jući što veću tonsku sličnost snimke sa subjektom snimanja. 

Njene temelje postavili su godine 1890. engleski učenjaci 
Hurter i Driffield. Prateći sa znanstvenom pažnjom fotografske 
procese, osjetili su potrebu da te procese sistematiziraju, a od- 
nose među njima dovedu u red zakonitosti. Osjetili su da za 
ocjenjivanje kvalitete jedne slike nisu dostatna samo verbalna 
sredstva: dobra je ili nije dobra. Lijepa je ili nye lijepa. Pogotovo 

su pri ocjenjivanju tonskih vrijednosti slike potrebni podaci, nu- 
merička sredstva za opis subjekta i isto takva sredstva za opis 
slike. Tek uz postojanje takvih podataka može se razumno kom- 
parirati slika sa subjektom. 

Ono što je bilo veoma jednostavno ustanoviti, jest činjenica 
da različite svjetloće pojedinih predmeta u prirodi, rezultiraju 
različitim količinama depozita crnog metalnog srebra u razvijenoj 
fotografskoj emulziji. 

Vrlo tamni predmeti stvarat će malo ili ništa depozita, a oni 
veoma svijetli - mnogo. Između najsvjetlijih i najtamnijih partija 
nekog negativa postoji cijeli niz polutonova, koji gradiraju od 
svijetlosivog do gotovo crnog. Uz određene uvjete razvijanja jedan 
će materijal dati bogatiju skalu polutonova, a drugi siromašniju. 
Treći će materijal reproducirati duboke i sočne sjene, ali će u 
vršnim svjetlima biti siromašan, i tako dalje, i tako dalje. Sve su to 
dvojica učenjaka znala i prije nego su započeli svoje eksperi- 
mente. 


Odakle su počeli? 

Trebalo je najprije cijelu tu šumu tonova i polutonova nekako 
dovesti u red. Zamislimo da na neki način razrežemo jedan foto- 
grafski negativ na male komadiće, pa onda te komadiće posla- 
žemo redom, od najsvjetlijeg, pa sve do onog najtamnijeg, gotovo 
potpuno neprozirnog. 


Slika 201 

Na taj način dobili bismo 
skalu polutonova koja bi po- 
stepeno rasla u zacrnjenju (vi- 
di sliku 201). 

Na jednostavniji način to 
možemo postići ako jednu 
vrpcu negativa osvijetlimo ko- 
madić po komadić, svaki put 
sa sve dužom ekspozicijom ili 
jačim svjetlom. Na onom mje- 
stu gdje je doprla samo vrlo 
mala količina svjetla, srebrni 
depozit će biti jedva vidljiv. 
Kako raste ekspozicija, depo- 
zit postaje gušći, da bi na 
onom mjestu gdje je palo 
mnogo svjetla, bio potpuno 
gust i neproziran (vidi sliku 
202). 

Točno to su učinili Hurter 
i Driffield, ali to nije bilo do- 
voljno. Trebalo je još usta- 
noviti način na koji će se koli- 
čina srebrnog depozita moći 
mjeriti i iznaći numeričke ek- 
vivalente količini depozita, pa 
na taj način postaviti odnos 
između količine svjetla koje je 
palo na emulziju, količine de- 
pozita kojom je ono rezultira- 
lo i uvjeta razvijanja. 

Kao prvo, trebalo je riješi- 
ti problem eksponiranja ovak- 
ve vrpce negativa s različitim 
poljima zacrnjenja, koju ćemo 
od sada nazivati klinom ili 
senzitogramom. Na prvi _po- 
gled to izgleda lako: treba 
prvo polje osvijetliti recimo s 
jednom sekundom, slijedeće s 


slika 202 


dvije, treće s tri i sve tako dalje do tisuću sekundi, jer je to po 
prilici raspon koji može registrirati jedna emulzija. Ali koliko bi 
trajalo takvo eksponiranje? Osim toga prisjetimo se zakona reci- 
prociteta i pogreške koja bi nastala pri tako dugim ekspozicijama. 

Prije nego odgovorimo na to pitanje, podsjetimo se jedne 
činjenice koju dobro poznajemo iz svakodnevnog života. Pretpo- 

stavimo da u jednom prostoru gori žarulja od 100 wata. Ako kraj 
nje upalimo još jednu takvu žarulju, svjetlo će postati dvostruko 
jače. Razlika u intenzitetu će se jasno primjećivati. Ako kraj ove 
dvije upalimo i treću žarulju, svjetlo će biti jače, ali razlika u 
intenzitetu neće biti tako zamjetljiva. Tek kada upalimo četvrtu 
žarulju, svjetlo će biti dvostruko jače i razlika uočljiva. Da bismo 
opet udvostručili intenzitet svjetla i mogli jasno uočiti razliku, 
treba upaliti još četiri žarulje. Sada gori osam žarulja. Ako upalimo 
devetu, vrlo vjerojatno nećemo uočiti nikakvu razliku. Da bi razlika 
bila uočljiva, treba uvijek udvostručavati broj žarulja. Prema tome 
žarulje treba paliti ovim redom, ako želimo da intenzitet svjetla 
bude svaki puta udvostručen: 


1248 16 32 64 _ 128 256 512 1024 2048 itd. 


Na isti način možemo eksponirati komad negativa: udvostru- 
čujući svaki puta količinu svjetla, odnosno broj svjetlosnih jedi- 
nica, dobit ćemo na samo jedanaest polja i malom komadiću 
vrpce ogroman svjetlosni raspon od 1000:1. Razlike u zacrnjenju 
polja bit će na taj način lijepo vidljive i lako mjerljive. Da bi cijeli 
sustav bio što precizniji, u zadnje se doba najčešće primjenjuje 
serija ekspozicija koja se penje progresijom \[2, što znači da 
između svake dvostruke vrijednosti stoji još jedna koja predstavlja 
međuvrijednost. A da bi se izbjeglo ispisivanje mnogocifrenih 
brojeva, vrijednosti ekspozicije ispisuje se logaritamskom progre- 
sijom baze 10. 

Cijela skala izgleda ovako: 


polje br. jed. eksp. logE 
1 1 0.00 
2 1.41 0.15 
3 2 0.30 
4 2.83 0.45 
5 4 0.60 
6 5.66 0.75 
7 8 0.90 
8 11.31 1.05 
9 16 1.20 
10 22.63 1.35 
11 32 1.51 
12 45.25 1.66 
13 64 1.81 
14 90.51 1.96 
15 128 2.11 
16 181 2.26 
17 256 2.41 
18 362 2.56 
19 512 2.71 
20 724 2.86 
21 1024 3.01 

Ostaje još da se ustanovi način mjerenja i ustanovljavanje 
količine srebrnog depozita u razvijenoj emulziji. 

Hurter i Driffield postavili su princip uspoređivanja količine 
upadnog svjetla s količinom propuštenog svjetla kroz neki srebrni 
depozit. 

Izraženo u obliku formule to izgleda ovako: 


upadno svjetlo 
propušteno 
svjetlo 


opacitet — 


Došli smo do novog termina: opacitet. 

Opacitet je termin koji označava neprozirnost nekog materi- 
jala. 

Da bi ovo bilo jasnije, pretpostavimo da pred izvor svjetla, 
znane vrijednosti, postavimo bilo kakav prozirni materijal, pa 
makar i čisto staklo. Svjetlo koje će proći kroz njega neće imati 
istu vrijednost kao i svjetlo koje je palo na njega. Izvjestan posto- 
tak svjetla izgubit će se na refleksima i neprozirnosti - opacitetu 
samog materijala. Ako uzmemo jedan komadić negativa i posta- 
vimo ga na put svjetlu, a on od stopostotne količine svjetla koje je 
na njega palo propusti samo 50%, pa te vrijednosti uvrstimo u 
formulu, to će izgledati ovako: 


100 
— =2 
50 
Znači da opacitet tog komadića negativa iznosi 2 (slika 203). 
Budući da kod obračunavanja ekspozicije baratamo s logarit- 
mima, Hurter i Driffield našli su za shodno da se i opacitet prevede 
u logaritamske vrijednosti, pa je tako logaritam opaciteta dobio 
novi naziv: densitet ili gustoća. Densitet je dakle logaritam opaci- 
teta. 
(Da ne dođe do zabune, treba spomenuti i drugačiji način 
računanja opaciteta, a to je posredstvom prozirnosti ili transpa- 
rence. Formula izgleda ovako: 


propušteno svjetlo 


- = transparenca, Sa opacitet 
upadno svjetlo T 


Prema tome opacitet je recipročna vrijednost transparence i 
obratno, transparenca je recipročna vrijednost opaciteta.) 

Iz svega do sada rečenog slijedi da je maksimalna ili 100% - 
tna transparentnost jednaka opacitetu 1 ili densitetu 0. Ovakvu 
vrijednost nikada ne može postići ni jedan negativ, jer već i sama 
podloga ima izvjestan stupanj neprozirnosti. Maksimalni densitet 
neke emulzije rijetko prelazi 3.0 (osim nekih specijalnih emulzija), 
budući da zacrnjenje koje propušta samo 0.1% upadnog svjetla, 
praktički je potpuno neprozirno. Korektni negativi rijetko prelaze 

densitet od 2.6. Odnosi između tipičnih vrijednosti transparence, 
opaciteta i densiteta navedene su u slijedećoj tabeli: 


A B C D E 

upadno svjet- propušteno transparenca  opacitet densitet 

lo-Iluksa svjetlo - (B/A) (A/B) (log opaci- 
luksa teta) 

100 100 1 1 0 

100 80 0.80 1.25 0.09 

100 50 0.50 2 0.3 

100 20 0.20 5 0.7 

100 10 0.10 10 1.0 

100 5 0.05 20 1.3 

100 1 0.01 100 2.0 

100 0.1 0.001 1000 3.0 


I evo nas, pripremni smo da do sada stečeno znanje praktički 
primijenimo. Treba samo nacrtati koordinatni sustav, na apscisu 
ucrtati log ekspozicije, a na ordinatu densitete. Ako želimo dobiti 
tonski vjerno reproduciranu sliku jasno je da na svakom mjestu na 
koje je palo dvostruko više svjetla, treba nastati dvostruko veći 
densitet. Prema tome mjesto na koje je palo za log E 0.3 više 
svjetla, rezultirat će za 0.3 većim D (vidi sliku 204). 

Kada jednom ravnom crtom spojimo sve točke koje se nalaze 
u sjecištu log E i odgovarajućih D, dobit ćemo potpuno ravnu 
liniju nagnutu pod kutom od 45. 

To je idealan slučaj: svaki porast svjetla rezultira potpuno 
jednakim prirastom zacrnjenja. Deset puta više svjetla, stvorit će 
deset puta veće zacrnjenje, a tisuću puta više svjetla, tisuću puta 
veće zacrnjenje. Linija koja s apscisom zatvara kut od 45“, na- 
zvana je gama linijom, a sam kut služi kao baza za izračunavanje 
game, pojma kojim je označen potencijalni kontrast neke emul- 

zije. Numeričku vrijednost game dobivamo izračunavanjem tan- 
gensa kuta koji zatvara gama linia s apscisom. Budući da tangens 
kuta 45" iznosi 1, gama u ovom slučaju jest 1. 

Kada bismo ovakav idealan negativ, s idealno ravnom gama 
linijom i gamom 1 mogli kopirati na nekom idealnom pozitivu, koji 
bi se mogao razviti pod istim uvjetima, dakle opet s gamom 1, 
dobili bismo apsolutno vjernu tonsku sliku svijeta. Na slici 205 
vidimo grafički prikaz takve idealne game pozitiva. 

Nažalost, praktično, gama ima sasvim drugačiji izgled. 

(Za one koji su već davno izašli iz srednje škole, a matematika 
ih nikada nije posebno zanimala, trigonometrijske funkcije i tan- 
gens koji se ovdje spominju mogu zvučati zastrašujuće. Međutim, 
tangens nekog kuta možemo veoma lako izračunati. Postoji neko- 
liko načina: prvo, ako imamo kompjutor, možemo pitati njega, a 
ako nemamo, možemo pogledati u logaritmičke tablice. Drugo, 
možemo izmjeriti stranice trokuta ucrtanog uz karakterističnu 
gama krivulju, kako to prikazuje slika 206 i uvrstiti vrijednosti u 
formulu: A/B = tang a. Ovo je vjerojatno najjednostavnije. 

Prije no što krenemo dalje, potrebno je još ukratko opisati 
dva uređaja bez kojih je senzitometrija nezamisliva. To su senzito- 
metar i densitometar. 

Senzitometar je u svojoj najjednostavnijoj formi uređaj koji 
na fotografsku emulziju snima seriju ekspozicija točno određenog 
reda i dužine. Stariji tipovi senzitometara služili su se pri tome 
rotirajućim diskom s izrezanim prorezima, koji su svakom pojedi- 
nom polju negativa dozirali preciznu ekspoziciju. Modernije 

izvedbe služe se optičkim sivim klinom. Nekada je to bila meha- 
nička izvedba: komad tamnog stakla pažljivo se brusio u formu 
izdužene prizme, pa mu otuda i naziv »klin«. Danas se klinovi 
izrađuju fotografskim putem. Najčešća je izvedba s 21 poljem. 
Zacrnjenje raste za 0,15 D (vidi tablicu na str. 207). Raspon 
ekspozicija na takvom klinu je nešto veći od 1000:1, što dostaje za 
sve vrste standardnih emulzija. 

Posebna pažnja poklanja se žarulji u senzitometru. Napon i 
struja su precizno specificirani, a temperatura boje iznosi točno 
2.360" K. Pri ispitivanju filmova za dnevno svjetlo temperatura 
boje se podiže pomoću odgovarajućih filtera. To su tekući, dvoo- 
topinski Davis-Gibsonovi filteri. Zaporom posebne konstrukcije 
određuje se dužina ekspozicije. 

Slika 207 prikazuje shemu jednostavnog senzitometra: Svjetlo 
žarulje (1) prolazi kroz zapor (2), preko filtera (3) i optičkog klina 
(4), te pada na emulziju (5). Uvjeti gorenja žarulje kontroliraju se 
ampermetrom (6) i reostatom (7). 

Densitometar je uređaj kojim se mjeri količina srebrnog de- 
pozita u emulziji, dakle njen opacitet. Očitavanje se vrši direktno u 
jedinicama densiteta. 

Postoje u praksi dvije izvedbe: optička i električka. Optička 
izvedba radi na principu uspoređivanja poznatog densiteta s ne- 

Slika 208. 


poznatim, a električka na bazi fotoćelije, a očitavanje se vrši na 
instrumentu kao kod svakog svjetlomjera. 

Na slici 208 nalazi se shematski prikaz jednostavnog električ- 
kog densitometra. 

Svjetlo žarulje (3), koja je kontrolirana ampermetrom (2) i 
reostatom (1) usmjerava se preko objektiva (4) na emulziju (5). 
Ostatak neapsorbiranog svjetla pada na fotoćeliju (6), čija se 
struja pojačava u pojačalu (7) i očitava u jedinicama densiteta na 
instrumentu (8). 

Sada još preostaje da klin snimljen na senzitometru razvi- 
jemo pod određenim uvjetima i zatim da izmjerimo količinu srebr- 
nog depozita - zacrnjenje - na densitometru. Pomoću dobivenih 
vrijednosti sada možemo nacrtati karakterističnu krivulju (slika 
209). 


Karakteristična krivulja 


Po karakterističnim oblinama, iz njenog nagiba i položaja 
unutar koordinatnog sustava, ova lijepa linija koja posjeduje sav 
šarm, napetost i uzbudljivost ženskog boka, zaista daje mnoge, 
ako ne sve, informacije o potencijalnim mogućnostima neke 
emulzije u kombinaciji sa nekim razvijačem. Na njoj ćemo odmah 
prepoznati četiri područja: 

1. podnožje krivulje koje leži između točaka A i B, 

2. ravni dio krivulje koji leži između točaka B i C, 

3. leđa krivulje, koja se nalaze između točaka C i D, 

4. područje solarizacije koje se nalazi između točaka D i E. 


Na samom početku krivulje, na mjestu gdje se nalazi točka A, 
možemo očitati gustoću mrene. Na tom mjestu do emulzije nije 
doprlo nikakvo svjetlo, pa nam njegova gustoća (u ovom konkret- 
nom slučaju ona iznosi 0.2 D) govori o tome kako emulzija reagira 
na uvjete obrade, a usput nam daje sliku prozirnosti same pod- 
loge na koju je emulzija nanesena. Kako se svjetlo pojačava, 
ekspozicija raste, tako na ovom dijelu krivulje možemo promatrati 
kako ona reagira na vrlo niske ekspozicije. Odmah se vidi da je 
prirast zacrnjenja neproporcionalan porastu svjetla. Ovo se po- 
dručje stoga naziva područjem podekspozicije i prije se smatralo 
neupotrebljivim za formiranje slike. Danas se na to gleda nešto 
drugačije, jer se i na tom dijelu krivulje mogu zabilježiti neki 
vrijedni detalji koji se nalaze u dubokoj sjeni. Separacija među 
tonovima je na tom mjestu slaba jer je prirast zacrnjenja sporiji 
nego porast svjetla. Na mjestu gdje se krivulja savija i zauzima 
sasvim horizontalan položaj više nema nikakve separacije, pa je 
očito da je to mjesto sasvim neupotrebljivo za formiranje slike. 


Sve se ovo odnosi i na područje krivulje koje smo nazvali 
leđima. | tu je prirast zacrnjenja jednako neproporcionalan pora- 
stu svjetla, pa je i ovo mjesto nepodesno za formiranje upotreb- 
ljive slike. To je mjesto koje će na pozitivu biti »pregoreno«, pa 
ipak i taj će dio snimatelj modernijih koncepcija ponekad koristiti 
za neke posebne efekte. 


Područje solarizacije je prikazano ovdje samo iz teorijskih 
razloga, jer moderne emulzije ne podliježu ovom efektu. Kao što 
se iz oblika krivulje vidi, nakon izvjesnog maksimuma ekspozicije 
što ga je emulzija u stanju primiti, dalji porast svjetla ne rezultira 
porastom zacrnjenja, već obratno: zacrnjenje pod utjecajem vrlo 
jakog svjetla opada. Na starijim emulzijama taj se fenomen primje- 
ćivao pri snimkama prema suncu ili nekom jakom izvoru svjetla. 

Na pozitivu je takvo mjesto, umjesto svijetlom točkom bilo prika- 
zano - tamnom.“ 

Kada govorimo o neproporcionalnom prirastu zacrnjenja, 
onda se u slučaju praga i leđa krivulje uvijek radi o zacrnjenju koje 
raste sporije od porasta svjetla. Spori prirast zacrnjenja uvijek 
znači i lošu separaciju među tonovima, što u svakodnevnoj foto- 
grafskoj praksi nazivamo mekom ili niskom gradacijom. Slika 
formirana isključivo u području pod i nadekspozicije - na po- 
dnožju, odnosno leđima karakteristične krivulje - bit će upravo 
takve niske ili mekane gradacije. Ova pogreška se do izvjesne 
mjere može kompenzirati upotrebom pozitiva visoke ili strme 
gradacije ili razvijanjem pozitiva na jednu strmiju gamu. U foto- 
grafiji je takav postupak lako izvediv, jer postoje pozitivi raznih 
gradacija, dok se na filmu cijeli pozitiv razvija i kopira na jednoj 
jedinoj gradaciji, pa takvi postupci popravljanja gradacije ne do- 
laze u obzir. Iz tih razloga ove dijelove krivulje snimatelj mora 
izbjegavati, osim u iznimnim slučajevima pri stvaranju posebnih 
svjetlosnih efekata. 


Područje koje je rezervirano za korektnu tonsku reprodukciju 
jest ravni dio karakteristične krivulje. Na njemu je prirast zacrnje- 
nja proporcionalan porastu svjetla. To znači da će svi tonovi koji 


* Solarizacijom se često pogrešno naziva tzv. Sabattierov efekt koji 
nastaje kada se djelomično razvijena negativska slika na kratko vrijeme 
izloži bijelom svjetlu. Razvijeni dijelovi slike su desenzibilizirani zbog 
produkata oksidacije tako da dodatna ekspozicija uzrokuje djelomično 
preokretanje negativa u pozitiv. 


381 


se nađu na tom području karakteristične krivulje biti kodirani na 
takav način, da će pod pretpostavkom ispravno izrađenog pozitiva 
dati približno vjernu sliku originala. 

Sto još možemo saznati iz položaja i oblika ove lijepe linije? 

Ako izmjerimo kut (a) i izračunamo njegov tangens ili podije- 
limo dužinu katete ucrtanog trokuta označenu s A s dužinom E, 
možemo saznati kolika je gama. U ovom slučaju gama iznosi 
točno 0.65 što predstavlja standardnu vrijednost game kinemato- 
grafskog negativa. Također možemo saznati da će u slučaju 
ovakve game svaki dvostruki porast svjetla rezultirati prirastom 
zacrnjenja od 0.2 D (točnije 0.195, jer je 0.3 x 0.65 = 0.195). 

Ovo zadnje saznanje, snimatelju koji ne misli u brojkama ne 
znači mnogo ali je ipak toliko važno da ga ne smijemo samo ovako 
olako dotaknuti. Relativni porast (ili pad) svjetla od 0.3 log E 
predstavlja onu istu razliku u svjetlu koja nastaje kada otvorimo 
blendu za jedan f broj. Iz gornjih se brojki vidi da će ta razlika biti 
prikazana na negativu kao veća (ili manja) gustoća za 0.2 D. Ovako 
mala razlika u općoj gustoći negativa bit će jedva zamjetljiva, pa 
nam iz te perspektive izgleda smiješno ono poznato kolebanje 
snimatelja da li neki kadar eksponirati »za mali plus« više ili 
manje. Ovakav »mali plus« iznosi samo četvrtinu blende i na 
standardnom negativu to predstavlja razliku od 0.08 D. To je 
razlika u gustoći koju niti jedno oko neće registrirati, a jedva je 
vjerojatno da će je moći izmjeriti i najprecizniji densitometar. 

Nadalje, uz jedan dosta komplicirani račun, iz ovakve slike 
jedne emulzije možemo saznati kolika je njena opća osjetljivost. 

Kao što vidimo karakteristična krivulja je toliko karakteri- 
stična za svaku emulziju da iz nje zaista možemo doznati sve o 
njenom karakteru. 

DODATAK Ii. 


Budući da se u ovoj knjizi često barata s logaritmima, prila- 
žemo ovu tablicu brojeva i njihovih logaritama koji se kreću 
progresijom V-2. Pored ostalog u ovoj tablici se na primjer može 
brzo naći geometrijska sredina između dviju svjetlosnih razina. 
(Primjer: srednja vrijednost između 64 fc i 128 fc jest 90 fc) 


n 1og,n n 1og,n 

-1 0.00 181 2.26 
1:19 0.08 215 2.33 
1.44 0.15 -256 2.41 
1.68 0.23 304 2.48 
-2 0.30 362 2.56 
2.38 0.38 430 2.63 
2.83 0.45 -512 2.11 
3.36 0.53 608 2.71 
-4 0.60 724 2.86 
4.76 0.68 861 2.94 
5.66 0.75 -1024 3.01 
6.73 0.83 1217 3.09 
-8 0.90 1448 3.16 
9.51 0.98 1722 3.24 
11.31 .05 -2048 3.31 
13.45 .13 2435 3.39 
-16 .20 2896 3.46 
19.03 1.28 3444 3.54 
22.63 1.39 -4096 3.61 
26.91 1.43 4870 3.69 
-32 1.51 5792 3.76 
38.05 1.58 6888 3.84 
45.25 1.66 -8192 3.91 
53.82 1.73 9741 3.99 
-64. - .81 11585 4.06 
76.11 .88 13777 4.14 
90.51 .96 -16384 4.12 
107.6 2.03 19483 4.29 
-128 2.11 23170 4.36 
152 2.18 28256 4.58 

UMJESTO ZAKLJUČKA 


Predajući čitaocu u ruke ovu knjigu autor je svjestan svih 
manjkavosti, propusta i nedorečenosti. Ti su grijesi nastali što 
zbog nedostatka snage, a što zbog skučenosti koju je opseg ove 
knjige nametao. Prema sadašnjim nacrtima slijedeći svezak bi 
trebao obrađuvati područje boje na filmu, pa je to prilika da se sve 
što je ovdje propušteno, tamo nadoknadi. 

U Zagrebu, svibnja 1980. 

KAZALO IMENA 
I POJMOVA 


Navedena su najznačajnija imena (izumioci i stvaraoci), te najbitniji tehnički i 
estetski termini koji se spominju u tekstu. Zanemareni su dijelovi teksta gdje se 


ovi termini spominju samo uzgred. 


Ai B namot 79, 80 

aberacija 111 

Acres B. 31 

Adams A. 331 

adaptacija 61, 106, 356 
akomodacija 68 

akutanca 108 

Altman R. 55 

amplitudni zapis 37-39 
analiza pokreta 20, 73, 89 
anamorfotski postupak 45, 48 
anasferična leća 726-127 
Anschijtz O. 8, 23, 24, 27, 30 
antirefleksni sloj 103 
apsorpcija svjetla 102 

Archer F.C. 15 

Arnheim R. 115, 218 

Arriflex 83-89, 121, 159-150 
asimetrični raspored zona 293 
atmosferska prašina i para _ 135, 145 


B 


Babaja A. 245 

Babelsberg 315 

Ballard L. 307-309 

Barandovo 315 

Beale L.S. 14 

Beaulieu 87, 160, 163, 164, 360 
Bentsen H. 276 

Bergman I. 277, 305 

BerlietJ. 176 

Bitzer B. 314 


blenda 100, 116, 117, 126, 133, 237, 
261, 324, 382 

blimp 84, 86 

blizi plan 178, 180 

blok prizma 159 

blow-up 54, 106 

bočno svjetlo 227, 228, 247, 263, 298, 
312 

boja 244, 245, 250, 251, 2583, 262, 267, 
287, 288, 322 

Bolex 121, 159, 163 

Boyer Ch. 267 

Brassai 226 

Brewster D. 217-218 

Brightonska škola 34 

brze i ultra-brze kamere 75, 89-91 

BuićJ. 245 

BurgerJ. 15 


C navoj 121 

Cameflex 81, 83, 85, 89, 121, 159 
Canon 121, 127 
CarbuttJ. 26 

Cardiff J. 244 

Carne M. 309-310 
Cassavetes J. 55 

CdS ćelija 87, 357, 358 
celuloid 26, 27 
celuloidna folija 153 
centriranje zuma 122 
Chaplin Ch. 35 
chiaroscuro 219, 242-245 

choreutoscope 14 
Chretien H. 48 
cinemascope 48, 49, 53 
cinematographe 7 
Cineorama 51 

Circarama 51 

Clair R. 35, 176 

Clayton J. 253 

Cohn H. 307, 308 
Comingore D. 241, 242, 260, 279 
Corbet G. 240 

Coutard R. 316 

Cronjager E. 179, 186, 259 
Crosby F. 367 

Crosland A. 37 

crtani film 154 

CS filteri 139 

CS perforacija 49 


“O 


čunjići 62 
D 


dan za noć 139, 145, 147, 253 

DaveyA.M. 179, 186, 259 

Daviš B. 290, 338, 340 

Davis-Gibsonovi filteri 138, 377 

Debrie Parvo L 83 

Debrie Super Parvo 81, 82 

definicija slike 45, 46, 50 

Delrama 48 

de MilleC.B. 218 

densitet 150, 330, 339, 374, 375, 377 

densitometar 376, 377, 379, 380 

depozit srebra 371, 372, 374, 380 

deSantis P. 124,282 

desatu racija 253 

detalj 180 

Dickson W. K. L. 27, 42 

difrakcija 101,111, 150 

difuzno svjetlo 106, 221, 223, 240, 
244, 245, 251, 274, 285-292, 300, 
313 

dijafragma 61, 700, 104 

dijagonala formata 96, 97 

dijelovi kamere 93-94 

dikroitski filteri 138, 139 

dinamička mizanscena 113, 123, 
196, 201-213 

dinamički stil 115 

direktno svjetlo 228, 254 

Disney W. 51 

distorzija 120, 123-125, 128 

djelovanje filtera 139 

dnevno gledanje 63 

dnevno svjetlo 221 

dodatna ekspozicija 112 

dojam game 349 

Donisthorpe W. 16, 27 

donje svjetlo 217, 227, 228 

donji rakurs 77 

dosvjetljavanje 249 

Dreyer C.T. 276 

Driffield 370, 372, 373 

drive-in 53 

druga faza gledanja 64, 69 

dubinska oštrina 104, 108, 109, 116, 
130, 131, 133,261,267 

dubliranje 353 

duboki fokus 108-110, 117 

Dulovitch J. 156 

duto mekocrtač 156, 157 

dužina kadra 173, 284 

Durer A. 262, 267 

dvojna (ukrštena) OSP 268-276, 294, 
300, 304-306 


E 


Eastman G. 16, 26, 27, 42 

Eclair 87, 159 

Edison T.A. 8, 16, 26, 27, 28, 30, 36, 
42, 43, 53 

Eisenstein S. M. 114, 225 

efekt (kontrast) filteri 138, 145-148 

ekspozicija 15, 20, 28, 41, 89, 
100-102, 126, 135, 142, 147, 149, 
158, 159, 160, 213, 240, 244, 
249-254, 296-299, 302, 310, 


319-382 
ekspozicijski fotometri 


(svjetlomjeri) 355 

ekspozicijska latituda 252 

ekspozicijska zona 258, 259 

ekspozicijski sloj 317, 340-353 

eksterijerne kamere 81 

ekstremni širokokutnik 95, 119, 123, 
124, 151 

ekstremni uskokutnik 101, 119, 125, 
130, 132 

ekvidistancija 28 

elektrotahiskop 23 

emitirani okvir 165-166 

emulzija 104 

existing light 41 

Eyck J. 282, 283 


F 


f.broj 100, 101 
fskala 101, 103, 120 
Fassbinder W. 316 
Fastax 90 
FeiningerA. 218 
Fernandez E. 315 
Figueroa G. 113, 315 


tilaž 211 

filmski formati 42, 55, 96, 106, 113, 
116, 124, 166, 261 

filter 103, 135, 136, 137-154, 254 

filter faktor 742,143,144-146,147 

filteri za korekturu boje svjetla 138 

filtriranje 149 

Fisher G. 277, 305 

flamansko svjetlo 271, 288, 289-292, 
304 

Fleming A.J. 38 

fog filteri 139, 157 

fokalna ravan 103, 120, 121, 127 

ftootcandle 237 

fonograf 16, 35, 36 

Forest L. 38 

fotoćelija 37, 356, 357 

fotoelektrički svjetlomjer 356-358, 363 

fotografska puška 16 

fotografska reprodukcija 261 

fotografski revolver _ 16 

totografsko snimanje zvuka 36, 37, 
39, 40, 45, 46, 79 

fotografski stil 108, 113, 128, 261 

Fox Movietone postupak 38 

frekvencija snimanja 28, 34, 42, 73, 
74, 81, 83, 84, 87, 90, 154, 159, 160, 
342 

Fresnelova leća 278-280, 285 

Freund K. 279 

Friedkin W. 55 

funkcija svjetla 218 


G 


Galileijev dalekozor 120 

gama 135, 330, 336, 376, 381, 382 

Gance A. 51 

Garbo G. 109 

Gaudio T. 338, 340, 341 

Gaumont Chonophone postupak 36 

generalni pravac i rampa 174, 
185-196, 201-213 

giljotinski sektor 159, 163 

Giotto di B. 243 

glavno svjetlo (tročetvrtinsko) 231, 
226-228, 230, 234, 235, 237, 238, 
242, 247, 260, 262-268, 309, 312, 
368 

Godard J.L. 315, 316 

Godwin H.W. 26 

gornje svjetlo 217, 227, 228 

gornji rakurs 177 

gramofon 36 

Greene W. F. 27 

Griffith D.W. 34, 250 

Grimoin R.S. 51 


gubici svjetla 102, 112 
gustoća mrene 380 


H 


Hali C. 288 

Hathawey H. 307 

Hepworth C. M. 35 

herapatit 152 

hi-fi 39 

Hill Ft. 288 

HillerE. 273 

hiperfokalna udaljenost 117-118 

Holbein H. 245, 246 

holivudsko svjetlo 277, 278-281, 
285, 286, 289, 290, 292, 309 

Hollywood 250, 315 

horizontalni tok vrpce 46 

horizontalni vidni kut objektiva 97-98 

Homer W.G. 14 

Howen J.V. 279 

Hubert R. 309 

Hughes W.C. 14 

Hunter 370, 372, 373 

Huston J. 155, 316 

hvataljka 7, 29, 34, 75, 84, 158, 160 

hvpergonar 48 


iluminacija 69, 218 

intenzitet svijetla 237-238 

intenzitetni zapis 39 

interferencija 103 

intermitentni pomak filma 14, 17, 29, 
74, 75, 90 

intervalometar 89 

intervalska kamera 41, 89 

inverzna perspektiva 130, 256 

iris 100, 102, 144, 150, 360 

iskoristivost vrpce kod ravnih 
postupaka 45, 46 

islandski feldspat 152 


J 


Janson H.W. 255 
Janssen P. 16 


K 


kadar 169, 170, 171-174, 265, 325 

kadar-sekvenca 316, 339 

kadriranje 169 

kaleidoskop 217 

kamera-definicija 93 

kamera obscura 102 

kanadski balzam 102, 103 

karakteristična krivulja 337, 338, 
380-382 

karakteristične refleksije 329-334 

katadioptrički fokus 102 

katadioptrički objektiv 119, 126, 151 

kazeta 81, 83, 84, 87, 94 

kelvinometar 288 

kinematografija 11, 20, 24, 30, 59 

kinetoscope 7, 35 

kino-amater 52, 

Kinopanorama 51 

klin 372, 377, 380 

klinasta prizma 48 

knjiga snimanja 169 

Kodak 16, 52 

Kodak Wratten filteri 

kolimacija 135 

kolodijska ploča 15, 20 

kombinirani planovi 179 

komparativna metoda mjerenja 
svjetla 249 

kompendijum 135, 136, 156, 228, 235, 
254, 287 

komplementarne boje 137, 139, 140 

kompozicija 54, 115, 123, 170, 173, 
177, 182, 198, 242, 257, 262, 274, 
281, 284 

kompresija kontrasta 112, 331, 343 

kompresija slike 48 

konkavno ogledalo 48 

konstanta boje 66, 68 

konstanta oblika 66, 67, 124 

konstanta svijetloće 66, 69, 302, 351 

konstanta veličine 66, 67, 124 

kontinuirana montaža 184 

kontinuirani pomak filma 75, 90 

kontinuirani sustav 76 

kontinuitet kompozicije 170 

kontinuitet općeg tonaliteta slike 170 

kontinuitet sadržaja 170 

kontinuitet svjetla 170 

kontra plan 254 

kontrast objektiva 111, 156 

kontrast svjetla-slike-sadržaja 45, 95, 
102, 106, 108, 109, 111, 112, 135, 
136, 137, 139, 143, 144, 145, 147, 
149, 155, 156, 157, 223, 226, 227, 
228, 231, 234, 235, 237, 238, 242, 
249, 251, 254, 268, 274, 284, 287, 
289, 294, 304, 312, 328, 329, 331, 
336,343,349,361, 376 

kontrolni mehanizam 94 

kopiranje 7, 45, 46, 79, 147, 296, 298, 
354 

kopirno svjetlo 354 

korekcijski filteri 138, 144, 145 

konvergencija očiju 67 

kran 200 

kromatska greška (aberacija) 156, 256 

143-148 


kronofotografija 15, 16, 20, 24 
krupni plan 178, 180, 185, 231, 246, 
247, 261, 263, 268, 285, 308, 311 

Kubrick S. 307 

KučeraJ. 245,291,348 

kućište kamere _ 93 

kvaliteta svjetla 221, 277-292, 302, 
314 

kvarcni kristal 41, 83, 84 


L 


Lang F. 179, 186,259 

lantanijum 127 

latentni period 71 

laterna magika 11, 14 

Lara C.A. 51 

latituda 324, 360-362 

Lauste E. 36, 37 

lažna paralaksa 165, 166 

lažna refleksna kamera 159 

LED diode 87, 358, 368 

leđa krivulje 380, 381 

Lelouch C, 316, 317 

Leonardo da V. 283 

ležište objektiva 121,122 

linearna perspektiva 67, 125 

logika svjetla 264, 266, 270, 274, 304 
Lumiere A. M. N. 7, 8, 29, 30, 197 
Lumiere J. L. 7, 8, 28, 29, 30, 31, 34 
luminancija 333 

Lunasix 358 


M 


magnetsko optički zapis 46, 49 

magnetsko snimanje zvuka 36, 39, 40, 
46, 49, 53, 79 

maketa 75 

malteški križ 29, 34, 75 

Manet E. 240, 242-244, 255 

Marey E.J. 8, 16, 17, 20, 23, 26, 27 

Marjanović B. 40 

maska 136 

međuprsten 100, 120 

mehaničko snimanje zvuka 36 

mekocrtač 63, 109, 113, 116, 128, 139, 
155, 251, 252, 285 

mekocrtajući objektivi 156 

Mesguich 8 

Messter O. 34 

metoda mjerenja reflektiranog 
svjetla 249, 253, 358-362, 364 

metoda mjerenja upadnog svjetla 249, 
250, 253, 325, 364 

metoda supstitucije 365 

MillerA. 279 

Miletić O. 245 

mini-brut 289 


Misonne L. 247, 249 

Mitchell 81 

Mitry J. 197, 198 

moć razlaganja 107-108 

Mohr H. 279 

montaža 34, 40, 113, 168, 169, 316 

montažer 168, 169, 170 

montažni niz 172, 182 

montažni stol 34, 76, 90, 165, 166, 
168, 170, 209 

mrena 102 

MTF mjerenje 108 

multicoated 103 

multi-film postupak 45, 51 

Munsell A.H. 139 

Munsellov kotač 734,141, 142 

Murnau F. 197 

Muybridge E. 17, 18, 20-23, 26, 27 


N 

Nanuzzi A. 295 

NDfilteri 138, 149-151, 161, 254 

negativ 353, 360, 371 

negativska perforacija 77 

neorealizam 155 

nepolarizirano svjetlo 752,153 

neutralni filter 101, 126 

newsreel stil 155, 316 

Niemec J. 291 

nijemi film 73 

Nikon 127 

ninelight 290 

niska ljestvica (I. key) 245, 247, 253, 
254, 257, 266, 293, 297, 298-300, 
3083, 310, 312, 348 

noćno gledanje 63 

Nolte R. 291 

normal 8 52, 53 

normalna vizura 149 

normalni pozitiv 294 

Norwood D. 363, 364, 366 

Novarro R. 252 

Nykvist S. 251 


O 

objektiv 41, 81 

objektivi velike svjetlosne moći 119, 
126, 127 

objektivno kretanje kamere 199-200 

ogrebotine na objektivu 112 

oko 59, 61, 69, 70, 109, 137, 256, 
355, 368 

okvir slike 53 

omjer stranica kod anamorfotskih 
postupaka 49, 50, 53 

omjer stranica kod ravnih 
postupaka 45, 46 

opacitet 150, 374, 375 


optička kompenzacija 91 
optički kondenzator 76 
optička os 48 

optički trakt kamere 93 
optičke varke 64 
oscilacijski sektor _ 159 
osjetljivost filma 110, 250 
osnovna svjetlosna pozicija 


(OSP) 232, 233-276, 294, 309 

os polarizacije 152 

oštrina 91, 95, 101, 104-106, 108, 117, 
118, 121, 130, 131, 143, 156, 261 

oštrina boja 257 

otamnjenje 159-161 

OTF mjerenje 108 

otvor kamere 49 

otvor projektora 49 

otvor sektora i ekspozicija 162-163 


P 


Panaflex 84 

Panavision 84 

pan fokus 109, 112 

Pan glas 250 

pankromatski filmovi 143, 144, 149 

panorama 483, 130, 131, 151, 154, 171, 
197, 198-199, 211 

paralaksa 81, 158, 159 

Pariš J. A. 12 

Paul R.W. 29, 31, 34 

Peckinpah S. 307 

perforacija 7, 17, 28, 42, 77, 79, 80, 
158 

perspektiva 67, 113, 261 

perzistencija 12, 70-72 

phenakistiscope 14, 20 

phonofilm 38 

pikturalni stil 113 

pilotton 83 

PinterT. 273 

plan 109, 174, 177-182,262 

Plateau JA. _ 13, 14 

plitki fokus 106, 108-110, 113, 115, 
117 

plošnost slike _ 53 

Plazewski J. 177 

područje podekspozicije 380 

podvodne kamere 91 

podvodno kućište 91 

poetična slika _ 113 

pogreška reciprociteta 324 

pojedinačno snimanje 89 

pokret kamere 113, 161, 169, 197, 213 

polarizacijski filteri 136, 138, 151-154 

polarizirano svjetlo 152, 153, 217 

poliester 26 

Porter E. 34, 197 

posebni objektivi 119-127 


389 


postojeće svjetlo 115, 126, 315, 316, 
317, 323, 339, 344 

Poulsen V. 40 

pozadina 255, 257, 259, 261, 262, 275 

pozadinsko (dubinsko) svjetlo 231, 
234, 235, 238, 255-262, 268 

pozicija kamere 173 

prave refleksne kamere 159 

pravi teleobjektiv 125 

pravila o rampi 213 

praxinoscope 15 

Prebil M. 40 

prednje (dopunsko) svjetlo 222, 223, 
227, 228, 234, 235, 237, 238, 
240-247,249, 250, 251, 254, 
259, 268, 274, 275, 288 

pregled filmskih i TV formata 56 

preklapanje kadrova 172 

Pressburger E. 244 

pretapanje 153, 159-161 

pretapanje ekspozicijom 348 

prijelazni filteri 136, 138, 150, 151, 254 

prijelazni objektivi 97 

prividno kretanje 12, 70 

projicirani okvir 99, 165, 166 

Promio E. 197 

promjenljivi sektor _ 159, 160 

propusnost objektiva 95, 102, 103 

prosječni objekt 293, 

protusvjetlo 157, 234, 251-254, 312 

prva faza gledanja 61, 69 

Purkvne J. 63 


R 


radna kopija 353 

radni otvor 151 

rakurs 130, 149, 174-177, 199, 254 

rasipna (disperziona) kružnica 105, 
116, 117, 155 

raspon kontrasta (svjetloće) 112, 331, 
333, 336, 337 

raspored zona 334, 339 

rastezanje vremena 24, 73, 74, 89, 308 

ravni postupci 45, 53 

realno kretanje 70 

Reichenbach F. 316, 317 

refleksija svjetla 102, 136 

refleksni sektor 159 

refrakcija 217 

Rembrandt v. R. 219 

reproducirani pokret 73 

reprodukcija boje 103 

reprodukcija tonova 322-323 

rez 210, 316 

Revnaud E. 8, 15, 30 

riblje oko objektivi 124, 125 

Riefensthal L. 176 

Roget, P.M. 12, 70, 90 
RosherC. 156, 279 
Rosher-lens 156 

Rosi F. 124, 281 

Rosson H. 316 

rubna oštrina objektiva 108 
ručna kamera 83 

Russel K. 55 

Rutenberg J. 279 


S 


Sadoul G. 197 

sažimanje vremena 24, 73, 74, 308 

S.E.l. 356 

Sekonic 356 

sektor 7, 41, 75, 84, 87, 93, 1383, 156, 
158-164 

Selig N.W. 250 

senzitometar 376, 377, 378 

senzitometrija 150, 322, 324, 370-382 

servo uređaji 92 

set objektiv 95, 128 

sferična aberacija 126,156 

simetrični raspored zona 293 

sinkronizacija 35, 77, 81 

sinteza pokreta 20, 26, 73 

siva karta 328, 336, 337 

sjena 55, 59, 222-223, 225, 227, 231, 
235, 241, 242, 244, 252, 253, 259, 
261, 266, 269, 281, 284, 286, 289, 
295, 298, 310, 361 

Skladanowski M. 31 

skylight filter_135 

Slocombe D. 248, 253 

SMC objektivi 112 

smjer svjetla 226, 307 

snimljeni okvir 165, 166 

solarizacija 380, 381 

soft fokus 112 

softlight 280, 289 

sovjetska montažna škola 197 

spotmetar 360 

specijalni efekti 46, 125 

Spectra 356, 367 

srednja ljestvica (medium key) 240, 


245, 293, 294, 295, 326 

srednje sivi ton 111,137 

srednji objektiv 96, 128, 129, 133, 261 

srednji plan 178, 180, 182, 249 

stabilitet slike 76, 77, 81, 84, 87 

Stampfer S. R. 13, 14 

standard 35 mm vrpce 28, 32, 42, 43, 
583,77 

star filter 157 

statičan kadar _ 113, 197 

statička mizanscena 185-196, 201, 
208, 213 


stativ 81, 84, 132, 133 

stereofonski zvuk 49, 51 

stereoskopska iluzija boja 255, 256 

stereoskopska slika 53 

stereoskopski efekt 109, 342 

Sternberg J. 307 

stražnja projekcija 46 

stražnje (akcentirajuće) svjetlo 223, 
227, 228, 232, 234, 238, 242, 
246-254, 268, 298, 309, 336, 366, 
369 

stroboscope (bljeskalica) 14, 76, 91 

Struss K. 279 

studijske kamere 81 

subjektivno kretanje kamere 199-200 

substandardni formati 40, 52, 77, 78 

sukcesivni niz slika 26 

super 8 52 

super16 53 

Super Panavision 70 46 

superscope 49 

supra standardni formati 53 

svijetla faza 72, 75, 158, 159, 160 

svjetlo 55, 59, 222-232, 244 

svjetlomjer 41, 87, 101, 103, 235, 237, 
238, 262, 321, 328, 336, 337, 
355-367 

svjetlosna moć objektiva 34, 41, 61, 
95, 100, 101, 102, 103, 126 

svjetlosna podloga 287 

svjetlosni otok 264, 267 

svjetlosni simbol 320-307 

Sydow v. M. 274 


[dol 


široki ekran 34, 45 

širokokutnik 95, 96, 109, 110, 113, 
115, 120, 123, 128, 130-134, 177, 
255, 260 


štapići 62 

I 

T skala 101, 103, 120 
T sloj 102, 103 


tahometar 83, 94 

tamna faza 72, 75, 158-160 
Technirama 50 
Techniscope 50 

temeljni kadar 182, 184 
temeljno svjetlo 182 
temperatura boja 275 
testiranje emulzije 107 
testiranje objektiva 107, 108 
tbaumatrope 12 

tipovi svjetla 227 

Tisse E. 114, 225 

titranje slike 75 


TOOD-AO 46 

Toland G. 109,110, 112, 113, 230, 
241, 242, 247, 249, 259, 264, 265, 
266,271,279,314,316 

ton kopija 40 

tonalitet slike 293-317 

tonska zona 293, 326-339, 340 

total 144, 178, 179, 180, 182, 185 

totalni film 51 

transparenca 374, 375 

transparentni mehanizam 94 

tražilo 81, 121, 159 

Treu W. 291 

Trenker L. 251 

tri D kolektor 365 

Tri Ergon 38 

triacetilceluloza 26 

triptih 51 

trodimenzionalnost 43 

TTL 41, 87, 321, 360 

tunel 290 

turmalin 152 

TV sigurnosna zona 54 


U 


Uchatius F. 14 

ultraljubičasto svjetlo 141 

Ultra Panavision 50 

univerzalna kamera 84 

upadno svjetlo 135, 136 

upute za rad snimatelja 213, 214 

uskokutnik 95-97, 113, 115, 120, 123, 
128, 130-135, 177, 192, 255, 260 

usmjereno svjetlo 106, 221 

usporedba oka i objektiva 61 


V 


Varamorph 48 

varijabilni densitet 37, 38 

Varley F.H. 27 

Vertov D. 198 

vibracije kamere _ 133 

vidni kut objektiva 34, 91, 96, 99 

vidni kut oka 62, 95, 109 

vidno polje 59 

Vidor K. 198, 200 

Visconti L.295 

visoka svjetlosna ljestvica (high- 
key) 245, 252, 254, 293, 295-297, 
298, 312, 337, 348 

visoko prednje svjetlo 263 

Vista Vision 46 

Vitaphone 35, 37 

vizualne konstante 66, 69 

vizualni principi 59 

vodena para 348 


vožnja 122, 123, 130, 133, 171, 197, 
199, 208, 213, 257 

vrata s okvirom 94 

vremenska lupa 24 

vremenski krupni plan 308 

vrste rasvjetnih tijela 278, 279 

vršna svjetla 139 

vrući valovi 135 


W 


Waller B. 51 

Warner 35, 37 

WaydaA. 308 

Welles O. 1709, 110, 230, 231, 260, 265, 
271 

Wente E. C. 38 

Western Electric 36 

Western Electric postupak 38 

Wexler H. 316 

Wood V.R. 140 

Woodov efekt 140 

Woolsley R. 115 

Wratten F.C. 143 


Z 


zakretni transformator 274 
zapis i reprodukcija pokreta 73 


392 


zap-softlight 289 

zapor 18, 20, 89, 324 

zatamnjenje 159-161 

zatvaranje sektora 161 

zaslon 14 

Zinnemann F. 298 

zoetrope 14, 16 

Zoom 34, 41, 61, 95, 115, 116, 
199-123, 128, 1383, 151, 157, 200, 
257, 309 

zoopraksiscope 20, 21,27 

zračna perspektiva 68 

zračna slika _ 121 

zrno 50, 55 

zumiranje 119, 112, 123 

zvučna izolacija (blimp) 81 

zvuk 16, 35, 73 


N 


N< 


arišna duljina objektiva 45, 48, 61, 
95, 100, 116, 117, 126, 128, 133 

želatinska folija 135,137 

želatinska fotografska ploča 15, 20 


X 
XL 41 


Predgovor. 
Umjesto uvoda. 


Prvi dio: MALA POVIJEST KINEMATOGRAFSKIH IZUMA 
Alvin re e 
Razvoj filmskog formata... 
Usporedni pregled filmskih i TV formata. 


Drugi dio: SNIMATELJSKA GRAMATIKA 
Vizualni principi 

Prva faza gledanja. 

Druga faza gledanja 

Vizualne konstante. 

Zapis i reprodukcija pokreta 


Perforacija... PAN PO 


Vrste kamera... 
Kinematografska kamera er 
Objektivi... . None vni 

Vidni kutevi objektiva m. 
Posebni objektivi... 
Upotreba objektiva 


Kompendijum. . sata dakako saved 


FIItOriĆ 2. dosa Ban KOLA I Za aka A ge des) e 


Treći dio: SNIMATELJSKA SINTAKSA 
Montaža prije montaže. 


Dinamička mizanscena 


SADRŽAJ 


strana 


Četvrti dio: SNIMATELJSKA STENOGRAFIJA 


I Smjer svjetla... 
II Kvaliteta svjetla 
II Tonalitet slike 


Peti dio: EKSPOZICIJA 
I Tonske zone 

II Ekspozicijski slojevi. 
III Svjetlomjeri 


Dodatak II 
Umjesto zaključka 


Kazalo imena i pojmova. . . 


Za izdavača: — Enver Hadžiabdić 
Korektura: — Mirjana Babaja 
Likovno i tehničko uređenje: — Nenad Pepeonik 
Realizacija: = »Istarska naklada« Pula 
Tisak: = ČCP »Delo«, Ljubljana 1981. 


